
Tarp dviejų pasaulių 


Mes per daug atsidedame anai 
bevardei "visuomenei", o pastumiame 
į šalį asmenį. 

Prof.A. Maceina 


DVIEJŲ PASAULIŲ RIBOJE — taip aptarė Lietu- 
vos geografinę ir dvasinę padėtį Stasys Šalkauskis 1919 
savo knygoje “Sur les Confins de deux Mondes“. Rytų 
ir Vakarų riboje. 

Tokia padėtis reiškia nuolatinę grėsmę tekti vienos 
ar antros pusės įtakai. Istorinis likimas ilgiem laikam 
Lietuvą buvo pastūmėjęs į Rytų — į slavų įtaką. Labiau- 
siai, kada Lietuva buvo netekusi valstybinės nepriklau- 
somybės ir be pertraukos išbuvo 120 metų Rusijos pri- 
klausomybėje. 

Valstybinės nepriklausomybės atkūrimas 1918 turėjo 
Lietuvai grąžinti pusiausvyrą — atitiesti nuo vienašališ- 

kos slavų įtakos, bet ir nepanardinti į germanų įtaką. 
Lietuva turėjo būti pati savim. Iš tikrųjų nepriklauso- 
mos Lietuvos laikotarpis reiškė Lietuvos aiškų pasisuki- 
mą į Vakarus — ne į vieną kurią Vakarų valstybę, 
bet į germanų, romanų, anglosaksų pasaulį. 

Nebuvo sunku pasisukti į Vakarus valstybinės san- 
tvarkos forma — demokratiniu parlamentarizmu. 

Be didelio vargo buvo priimta ir socialinė struktūra, 
kuri atsirėmė į masių interesą (ypačiai vykdant žemės 
reformą). 

Be vidaus kovos persiorientavo paveldėtas javų ūkis 
į gyvulininkystę, pienininkystę, prisitaikydamas prie Va- 
karų rinkos. 

To negalima pasakyti apie dvasinę raidą, idėjinę 
orientaciją. Dvasinėje idėjinėje srityje sunkiausia buvo 
rasti bendrą kelią, sutarimą, sugyvenimą. Varžybos ir 
kova tarp Rytų orientacijos ir Vakarų orientacijos 
ėjo per visą nepriklausomos Lietuvos laikotarpį. 


Dvejopos orientacijos 

O būtum galėjęs manyti, kad dvasinės kultūros sri- 
ty Lietuvos kelias taip pat natūraliai pasisuks į Vaka- 
rus. Su Vakarais iš seno Lietuvą siejo katalikybė. Lietu- 
vos liaudis buvo katalikiška, ir jos tradicijos buvo išau- 
gusios katalikybės įtakoje. Dėl katalikybės ėjo aštrus pa- 
sipriešinimas rusifikacijai ir pravoslavinimui.. 

Taip atkakliai prisirišusi prie katalikiškų tradicijų 
buvo Lietuvos liaudis. Bet tokia jau nebuvo jos šviesuo- 
menė. Šių laikų žodžiu tariant, “generacijų išsiskyri- 
mas" Lietuvoje vyko nuo tų laikų, kada po baudžia- 
vos panaikinimo tikinčių valstiečių vaikai pradėjo eiti į 

rusiškas mokyklas ir savo galvojimą, skonį, įpročius, ti- 
kėjimus daugelis prisiėmė iš Rytų — iš tų Rytų, kurių 
mokyklose mokėsi; kurių miestuose ėmė tarnauti. Padė- 
tis buvo panaši kaip dabartinio lietuvių jaunimo Vaka- 
ruose. 

Po pirmojo pasaulinio karo grįžę į nepriklausomą 
Lietuvą, jie, daugumas, atėjo į valstybinį aparatą, 
aukštąsias mokyklas, į teatrą, literatūrą, meną. Atėjo su 
parsineštu skoniu, įpročiais, su simpatijom rusų kultūrai, 
rusų kalbai, rusų to meto šviesuomenės dvasiai. 

Kita lietuvių šviesuomenės dalis, daug mažesnė, mo- 
kėsi Vakaruose — Belgijoje, Šveicarijoje, Vokietijoje, 
Prancūzijoje. Ten jie daugumas stiprėjo krikščioniškoje 
įtakoje. Labiausiai lietuvius veikė Belgijos Louvaino ir 
Šveicarijos Friburgo universitetai. Tai buvo šiltadaržis 
lietuvių šviesuomenės galvojimui ir skoniui. 

Pasaulėžiūrinėje diskusijoje kartais su pasikarščia- 
vimu pasakoma apie kelią iš Romos ir kelią iš Mask- 
vos. Lietuvos nepriklausomybės laikotarpio pradžiai api- 
būdinti tiksliau būtų kalbėti apie kelią iš milijoninės 
Maskvos ir dešimt kartų mažesnio Friburgo. Pastarasis 
daugiausia davė vakarietinės dvasios veikėjų. 

Taip Lietuva nepriklausomybės metais buvo tapusi 
terenu, kuriame rungėsi šios dvejopos orientacijos 
jėgos. Tą procesą sukomplikavo iš Vakarų netrukus atė- 
jusi trečia jėga — antidemokratinės, totalistinės srovės 
įtaka, davusi Lietuvai vadinamą autoritetinį režimą. 


Dviejuose režimuose 


Parlamentinio valdymo metu (1918-1926) buvo na-. 
tūralu, kad varžybos ėjo dėl valdžios tarp partinių jėgų. 

Valdžią turinčioji gali leisti įstatymus gyvenimo eigai 
tvarkyti. Pirmuose seimuose (steigiamajame ir pirmaja- 
me) daugumą laimėjusios krikščioniškos pasaulėžiūros 
politinės grupės mėgino susipratimo su mažuma kelią 
— vyriausybes sudarinėjo koalicines; švietimo srity, kuri 
neišvengiamai yra susijusi su pasaulėžiūra, mėgino įpilie- 
tinti dabar vadinamą pluralistinį principą — kompro- 
misą, kuris patenkintų daugumos ir mažumos interesą, 
leisdamas pasirinkti valdines ir privatines mokyklas, su- 
darydamas 1922 įsteigtame universitete du humanistinius- 
fakultetus — Humanitarinių mokslų ir Teologijos — 
filosofijos. Pirmame taip nutiko, kad čia susitelkė rytieti- 
nės orientacijos dėstytojų branduolys, antrame — vaka- 
rietinės. Abudu fakultetai turėjo galimybę laisvai lenkty- 
niuoti darbais, idėjom, įtakom. 

Padėtis stipriai pasikeitė parlamentinę sistemą pa- 
keitus autoritetine (1926) ir pastarojoj stiprėjant tota- 
listinėm tendencijom. Dingo visuomeninių grupių pi- 
lietinė lygybė, paremta laisvo lenktyniavimo teise. Spau- 
da atsidūrė cenzūros kontrolėje ir buvo verčiama skelb- 
ti režimo propagandinius rašinius be teisės žymėti, jog 
tai valdžios raštai. Likraščiai be teismo buvo uždaromi, 
redaktoriai ištremiami ar pinigais baudžiami. Neteko pi- 
lietinės lygybės organizacijų veikla — režimo proteguo- 
jamos turėjo laisvę ir paramą, režimui nepriimtinų veik- 
la buvo slopinama policinėm priemonėm. 

Šią valdžios presiją labiau pajuto krikščioniškos 
ideologijos į Vakarus orientuota visuomenė, kurios stipry-- 
bė buvo jos kultūrinės organizacijos ypačiai jaunimo 
— ateitininkai ir pavasarininkai. 1930 metais buvo įtam- 
pos viršūnė, kada švietimo ministerio aplinkraščiu “visos 
visuomeniniai (visuomeninio. Red.) politinio pobūdžio 

moksleivių organizacijos uždaromos"'. Aplinkraštis buvo 
faktiškai taikomas moksleivių ateitininkų organizacijai. 
Draudimas šiai organizacijai veikti buvo pajaustas kaip 
iššūkis, ir prieš jį imta kelti pasipriešinimo balsas. Val- 
džia atsakė naujom represijom: suvaržytas pavasarinin- 
"kų veikimas; eilė ateitininkų bei pavasarininkų veikėjų 
nubausti koncentracijos stovykla, kalėjimais, ištrė mimais. 
Ateitininkai dar labiau pajuto neturį pilietinės lygybės, 
kai paaiškėjo slapta instrukcija nepriimti ateitininkų į 
karo mokyklą. 

To meto įtampa švysteli šiuose Židinio žurnalo žo- 
džiuose: “Panorėta uždrausti, neleisti nė vieno žodžio, 
kuris neaprobuotų ano vyriausybės žygio. O tuo pačiu 
laiku kitas priešingas dienraštis gali nevaržomas nu- 
kentėjusią pusę pulti" (1931, Nr. 3). 

Valdžios pusė rado sau talkininkų ir tarp kai kurių 
demokratinių grupių, kuriose buvo stiprus sentimentas 
rytietinei dvasiai ir resentimentas krikščioniškajai, va- 
karietinei (“Santykiuose su Vatikanu nedaryti klerika- 
lizmo naudai jokių nusileidimų"' — buvo valstiečių liau- 
dininkų suvažiavimo 1931.X. 18-19 rezoliucijoje). 

Iš perspektyvos žvelgiant, pastebima tragiška linija 
ano meto įvykių eigoje. Tragiška, nes juo uoliau režimo 
atstovų buvo stengiamasi išvengti grėsmės, juo labiau į 
tą grėsmę buvo artėjama. Demokratija ir parlamentariz- 
mas buvo paaukotas, ir įvestas autoritetinis režimas sie- 
kiant pašalinti parlamentinio režimo prieitą chaosą ir iš- 
vengti to chaoso galimo padarinio — komunistinės dikta- 
tūros. Bet represijom slopindamas krikščioniškos bei de- 
mokratinės krypties kultūrines organizacijas, režimas 
tuo pačiu talkino ne tik rytietinės orientacijos veiklai — 
talkino komunistinei įtakai įsigalėti. 

Tragiška, nes perversmas buvo nukreiptas prieš ko- 
munizmo grėsmę; komunistų veiklą slopino policinėm ir 
teismo priemonėm, bet to paties režimo iniciatyva buvo 
sukurta draugija sovietinių tautų kultūrom pažinti. To- 
kios draugijos veikla negalėjo nepopuliarinti Rytų dva- 
sios — jau ne tiek rusų kultūros, kiek sovietinės komu- 
nistinės kultūros. 

Šią raidą tragedijos link matė to meto įžvalgesnieji 
ir platesnio horizonto veikėjai. Prof. F. Kemėšis N. 
Romuvoj kėlė įtarimą, ar “kai kam ir į aukštąsias vietas 
įsitrynusių asmenų nebūsianti svetima “provokacijos dva- 
sia'!" O Židinys nuo savęs tarė: “Mes taip pat esame 
netoli tos minties“, ir dar užsiminė apie galimą sveti- 
mos valstybės agentų įtaką (Židinys 1932, Nr. 8-9). 


Dviejose tvirtovėse 


Visuomeninių ir filosofinių idėjų židiniais dažniau- 
siai esti aukštosios mokyklos. Taip yra dabar Amerikoje, 
taip buvo ir Lietuvoje. Lietuvoje, kaip minėta, Rytų 
dvasios židinys buvo įtakinga akademikų grupė, labiau- 
siai susitelkusi Humanitarinių mokslų fakultete. Vakarų 
dvasia ryškiausių atstovų rado Teologijos-filosofijos fa- 
kultete. 

Pirmajame židinyje prorytietinė veikla sukosi apie 
dekaną prof. Vincą Krėvę Mickevičių (1882-1954). Prie 
jo telkėsi keletas veržlesnių profesorių — kaip A. Vaba- 
las Gudaitis (1881-1955), B. Sruoga (1896-1947). V. 
Dubas (1887-1937), Pr. Augustaitis (1893-1941), kurių 
veikla bei įtaka reiškėsi ir už fakulteto ribų. 

Prof. V. Krėvė Mickevičius linko ir į politinį bendra- 
darbiavimą su Sovietų Sąjunga. Jau 1924 Baltosios Gul- 

bės salėje Kaune diskusijose “ėmė išrodinėti, kad Rusijos 
komunistams gali rūpėti Baltijos uostai, kaip Revelis, Ry- 
ga, Liepoja, ir todėl iš Rusijos pusės pavojus gali būti tik 
Estijos ir Latvijos nepriklausomybei. O kadangi tarp Vo- 
kietijos ir Rusijos prieš karą buvęs interesų priešingu- 
mas ir taip pat gali būti ateity, todėl reikalingas tarp tų 
dviejų valstybių Lietuvos barjeras, ir jam jokio pavo- 
jaus nei iš Rusijos nei iš Vokietijos pusės nėra. Todėl rei- 
kalinga esą susitarti su Rusija veikti išvien, tuomet mūsų 
bijosianti Lenkija ir visa Antantė, tik tokiu būdu 
mes apginsią Klaipėdą, ir be sutarties su Rusija mes, be 
abejonės, Vilniaus esą neatgausim (PI). 

Taip Krėvės Mickevičiaus mintis atpasakojo Lietu-+ 
vos Žinių dienraštis 1924.3.19 (nuo savęs dienraštis dėl 
to atsiliepė: “Ar nežinoma p. Mickevičiui Krėvei, ko- 
kią ateių Lietuvai rengė komunistai Lietuvoje... O 
Krėvė iš jų rankų laukia Vilniaus . .. Šitokiems politikie- 
riams vieta ne paskaitose demoralizuoti sunkiu momen- 
tu tautos pajėgas, bet kur kitur. *') 

Tik po 17 metų, kai Sovietai Lietuvą okupavo ir 
prof. V. Krėvę-Mickevičių padarė okupacinės valdžios 
ministeriu pirmininku, jis pamatė, kad jo politiniai sam- 
protavimai buvę klaida. “Aš, kaip ir daugel kitų, klydau 
manydamas, kad bolševikai jau yra pamatę savo klaidas, 
kurias padarė pirmaisiais valdymo metais. Sovietinius 
pakeitimus, daromus formaliai, laikiau tikros evoliucijos 
požymiais“. 

“Taip manydamas, neabejojau, kad nebus kartoja- 
mos klaidos kituose kraštuose, kuriuose jiems pasiseks 
įsitvirtinti nors laikinai, išgyventos jau-pačioje pradžio- 
je“ (V. Krėvė Mickevičius, “Kaip buvo sudaryta liaudies 
vyriausybė“. Cit. Lietuvių Dienos, 1970 spalio nr.). 

Taip buvo manę ne vienas Krėvė Mickevičius. Tik 
gyvenimo tikrovė parodė jų galvojimą buvus klaidingą. 
Bet iki su okupacijos tikrove susidūrė, jis rodė simpati- 
jas iš rusų intelektualų parsineštom idėjom bei tradici- 
jom. 

Jų meto galvojimą ir sentimentus galima prilyginti 
šiandieniniam galvojimui bei sentimentam Amerikos aka- 
demikų, žinomų liberalų vardu. Tame liberalų žodyje su- 
telpa pirmiausia neigiamas turinys — indiferentizmas 
arba ir cinizmas vertybėm, susijusiom su religija bei 
krikščioniška morale. 

Ir vėl — vargiai būtų patikimas teigimas, kad jų 
veikla plaukė iš simpatijų komunizmui. Patikimesnis aiš- 
kinimas, kad jie klydo, gyvendami iliuzijom. Nespėję pa- 
sekti gyvenimo ir idėjų raidos, jie galvojo apie rusų 
šviesuomenę tokią, kokioje jie buvo išaugę ir kokią pa- 
liko, išvykdami iš Rusijos. Žymiai vėliau — jau iš opozici- 
jos A. Smetonos režimui — tos grupės akademikai jau 
davėsi sugundomi virsti aktyvia priedanga ir parama 
vadinamam “kultūrbolševizmui"' bei Lietuvos komunis- 
tiniam avangardui. 

Tada prof. Krėvė Mickevičius panaudojo savo, kaip 
dekano, padėtį savo ir fakulteto vardu pridengti kom- 
partijos suprojektuotam žurnalui Literatūrai (1936). Jis 
prisiėmė to žurnalo redaktoriaus atsakomybę. Jis įkurdi- 
nęs redakciją universiteto patalpose, kaip tvirtina M. 
Meškauskienė, kuriai tada kompartijos buvo pavesta tar- 
tis su prof. Krėve Mickevičium ir kitais profesoriais ne 
tik dėl žurnalo, bet ir dėl bendradarbiavimo kituose 
kompartijos projektuose. Jei ji tiesą sako, tai ji su Krėve 
Mickevičium tardavusis dėl žurnalo beveik kas savaitė 
(Komunistas, 1966, Nr. 10). 

Jis taip pat tvirtina, kad Krėvė Mickevičius savais pi- 
nigais išleidęs komunistų pogrindinį leidinį “Už liaudies 
teises“ (1939). O kiek anksčiau, 1936-7 Ispanijos komu- 
nistinei vyriausybei remti aukojusių sąraše buvę ir dau- 
giau akademikų: S. Čiurlionienė, V. Kuzma, V. Myko- 
laitis-Putinas, M. Roemeris. 

Netektų daryti išvados, kad suminėtos pavardės būtų 
reiškę tų asmenų ėjimą su komunistų partija. Tikresnis 
sprendimas, kad jų duotas pinigas reiškė, jų supratimu, 
simpatijas laisvei ir demokratijai, o komunistų partija tai 
išnaudojo propagandai kaip intelektualų įsirikiavimą į 
“liaudies frontą" — jie ištiesė mažą pirščiuką, o kompar- 
tija tai skelbė rankos ir galvos atidavimu. 

Autoritetinis režimas probolševikišką Literatūrą nuo 
trečio nr. sustabdė ir paskutinį nr. konfiskavo. Tačiau ne- 
taikė jokių sankcijų nei Humanitarinių mokslų fakulte- 
tui, nei V. Krėvei Mickevičiui, nei kitiem akademikam, 
to žurnalo talkininkam. 


Kitaip buvo elgiamasi su antrąja "tvirtove" — su 
Teologijos-filosofijos fakultetu ir jo dėštytojais, kurie bu- 
vo aktyvūs krikščioniškos ir demokratiškos pasaulėžiūros 
skelbėjai. Nuo 1931 rugpiūčio 14 vienašališku vyriausy- 
bės sprendimu Teologijos-filosofijos fakultetas buvo su- 
siaurintas; iš 38 vyresniojo personalo dėstytojų palikta 
tik 19. To fakulteto profesorius Pranas Dovydaitis 1932 
dėl kalbos pavasarininkų kongresėly Mariampolėje nu- 
baustas kalėjimu ir pagrasintas atleisti iš universiteto. 
Tuo pat metu profesorius Juozas Eretas nubaustas taip 
pat kalėjimu ir iš universiteto atleistas. 

Tai, ką pradėjo autoritetinis režimas, formaliai pa- 
baigė V. Krėvė Mickevičius — jo, kaip ministerio pir- 

mininko, parašu Teologijos-filosofijos fakultetas visai 
uždarytas 1940). 

Likimo ironija šių dviejų "tvirtovių"? veikėjus lydėjo 
toliau: prof. Krėvė Mickevičius turėjo pergyventi ne tik 
nusivylimą savo tikėjimu, kad bolševikinis režimas pa- 
sikeitęs, bet savo gyvenimo saulėlydžiui prieglaudos ir 
kapo turėjo ieškoti Vakaruose, kai tuo tarpu Teologijos- 
fakulteto dekanas ir eilė dėstytojų pasiliko Lietuvoje ir 
buvo deportuoti į Rytus. 

Teologijos-filosofijos fakultetas, per eilę metų slopin- 
tas iš dviejų pusių ir pagaliau likviduotas ne kūrybiniu 
lenktyniavimu, bet administraciniu smurtu (laužant tarp- 
tautinę sutartį — konkordatą), per 18 savo veikimo metų 
paliko gilius pėdsakus Lietuvos šviesuomenės ir liau- 
dies įsitikinimuose. Paruošė kadrus žmonių, ir krikš- 
čioniška bei demokratinė dvasia virto sąmoningu daugu- 
mos apsisprendimu. Šioje dvasioje išaugusios asmenybės 
jau ėmė dominuoti savo kūrybiniu dinamizmu tiek švie- 
suomenės, tiek liaudies, o ypačiai jaunimo opinijai. 

Ženklai buvo aiškūs, kad ši vakarietinė srovė yra 
laimėjusi prieš rytietinę, o juo labiau prieš komunistinę. 
Laimėjusi ir prieš Vakarų antidemokratinę dvasią. Svar- 
biausia — laimėjusi Lietuvoje išaugusios generacijos dau- 
gumos galvojimą. 


“Tvirtovės"' stiprybės resursai 


Vakarietinė krikščioniškoji srovė pro tas dvejopas 
kliūtis veržėsi ir palaipsniui augo. Augo, nes (a) joje 
reiškėsi naujos konstruktyvinės idėjos, (b) veržlus buvo 
tų idėjų skelbimas, (c) augo iškilių asmenų atranka bei 
planingas jų paruošimas, (d) paskiri asmens buvo telkia- 

mi į planingą organizuotą sąjūdį, virstantį jėga, kai as- 
mens kolektyvinėje aplinkoje gavo daugiau drąsos, pa- 
sitikėjimo ir paskatos į pažangą. 


Prof. St. Šalkauskis (1886-1941) buvo iškilus naujo 
tautai idealo kūrėjas ir vadovas į jį. Jei tautinio atgimi- 
mo generacijai su pirmuoju “ Aušros" nr. (1883) dr. Jo- 
sas Basanavičius buvo suformulavęs tautinės lygybės sie- 
kimą (“juk ir mes esame tokie pat žmonės, kaip ir mūsų 
kaimynai, ir norime visomis teisybėmis . . . lygiai su mū- 
sų kaimynais naudotis“); jei anas tautinės lygybės sie- 
kimas nuosekliai vedėį valstybinės nepriklausomybės sie- 
kimą; — tai atkurtoje valstybėje, esančioje “dviejų pa- 
saulių riboje“, St. Šalkauskis buvo naujo idealo skelbė- 
jas: Vakarų bei Rytų kultūrinės sintezės. Nors tas idea- 
las nerado tada visuotinio pritarimo, tikriau sakant, 
nerado supratimo, bet jis skatino kitus galvoti ne tik 
apie valstybinio status išlaikymą; skatino galvoti ir to- 
liau: kokios yra tautos "ambicijos" turint nepriklauso- 
mą valstybę. Šalkauskio minčių įtakoje kilo 1936 metų 
generacijos jau kolektyvinis manifestas (“Į organiškos 
valstybės kūrybą“), kuriame faktiškai mėginta ieškoti 
sintezės tarp parlamentinės sistemos ir korporatyvizmo, 
siekiant sukurti sąlygas asmens laisvei ir jo kūrybinėm 
galiom pasireikšti. 

St. Šalkauskio sistemos atskirų idėjų konkretintojas, 
papildytojas, drąsus ateities vizijų kūrėjas ir jai sutikti 
konkrečių planų autorius, dinamiškas jiem vykdyti kurs- 
tytojas buvo septyneriais metais už Šalkauskį jaunesnis 
prof. Kazys Pakštas (1893-1960). Jo vaidmuo buvo žai- 
bišku žodžiu nušviesti tamsumą, supurtyti, uždegti. Jaut- 
Tiausias tam buvo jaunimas. 

Tiesioginis, ramus, partizaninis apaštalavimas tarp 
jaunimo, labiausiai tarp at-kų moksleivių, paskiau krikš- 
čionių darbininkų priklausė vienamečiui su St. Šalkaus- 
kiu prof. Pranui Dovydaičiui (1886-1942). Su jaunimu 
tiesioginis jo ryšys ištisom dienom jo organizuojamose 
“Gamtos draugo“ ekskursijose nuo Kauno iki jūros, ne- 
tiesioginis ryšys per jo leidžiamą spaudą (“ Ateitį", “Nau- 
jąją Vaidilutę“, “Gamtos draugą“, “Lietuvos mokyklą“, 
“Kosmos"', “Logos? .. .) veikė jaunimą ir nejaunimą kaip 
ilgai trunkanti anglies ugnis. Per tuos laikraščius pro Do- 
vydaičio plunksną tekėjo iš Vakarų pasaulio naujausios 
gamtos mokslų ir pasaulėžiūros idėjos. Tuo jis buvo Lie- 
tuvoje nepralenkiamas. 

Lyg užpakaly anų veikėjų stovėjo ir rūpinosi naujos 
priaugančios generacijos atranka, jos visuomeniniu ir 
idėjiniu treniravimu, naujų specialistų paruošimu, siun- 
čiant kandidatus į užsienius, paskui jų įtraukimu į pozi- 
tyvius darbus Lietuvoje, kad jie pavaduotų senesnės ge- 
neracijos veikėjus, — prof. Pranas Kuraitis, trejetu metų 
vyresnis už Šalkauskį. Tas tylios, kuklios veiklos prof. 
Pranas Kuraitis ėjo tokias pat administracines pareigas 
Teologijos-filosofijos fakultete, kaip V. Krėvė Mickevi- 
čius Humanitarinių mokslų fakultete. 

Bet Lietuvos žmonės buvo daugumas žemdirbiam, 
ūkininkam būdingos dvasios: individualistai, savo egzis- 
tencija jaučiąsi nepriklausomi nuo kitų, su nepasitikė- 
jimu sutinką naujas idėjas, nerangūs jas prisiimti ir vyk- 
dyti. Neužteko tad Šalkauskio idėjų. Neužteko Pakšto žai- 
biškų šūkių. Reikėjo nuolatinio, pastovaus veikimo, 
kad lietuvių visuomenė iš pasyvumo, individualizmo ir 
lėto tempo pavirstų sąmoninga, organizuota, efektyvia, 
imponuojančia kolektyvine jėga. Jos organizuotojo vaid- 

menį atliko jauniausias iš visų minėtos generacijos vei- 
kėjų Teologijos-filosofijos fakultete, dešimčia metų jau- 
nesnis už Šalkauskį — prof. Juozas Eretas (g. 1896). 


Šalkauskis ir Eretas jautė vienas kitame sau pasi- 
pildymą: Šalkauskis pratardavo Eretui: Jūs esate 
mano Vakarai, o tas atsiteisdavo žodžiais: Jūs esate ma- 
no Rytai, tie Rytai, kuriem atstovavo filosofas Solovjo- 
vas. Šalkauskis jautė, kad su Eretu atėjo į Lietuvą Va- 
karų organizuoto, sistemingo galvojimo ir veikimo me- 
todai, technika. 

Prof. J. Ereto veikla Lietuvoje reiškėsi labai plačiai 
— nuo angelaičių, sportininkų, blaivininkų .. .iki akade- 
mikų. Labiausiai jo pastangos buvo nukreiptos į jauni- 
mą — pavasarininkus. Rajoniniai kongresėliai ar visuo- 
tiniai kongresai bei manifestacijos Šiauliuose, Kaune pa- 
rodė, kokia jėga tas jaunimas buvo išaugintas. Lygia- 
greičiai prof. J. Eretas ėmėsi organizuoti iš aukštosios 
mokyklos išėjusius į gyvenimą mokytojus bei kitus ka- 
talikus profesionalus ir pavertė juos taip pat realia ko- 
lektyvine intelektualų jėga, pademonstruota “Moksli- 
ninkų ir mokslo mėgėjų“ suvažiavimais. j. Eretas at- 
nešė praktinių organizacinių metodų ir į kitas sritis —į 
pasiruošimą moksliniam darbui, į pasiruošimą mokytojo 
profesijai, į modernią žurnalistiką. 

Plataus masto organizatoriaus talentu J. Eretas di- 
namino lietuvius ir sistemingai vykdė tai, ko sistemin- 
gai mokė St. Šalkauskis; ką buvo skelbęs K. Pakš- 
tas sporadiškai švystelėjusiu šūkiu: “Pasukime Lietuvos 
kultūrinio gyvenimo laikrodį šimtą metų pirmyn!“ 

Adomo Jakšto-Dambrausko žodžiu sakant, sumi- 
nėtieji asmens yra “negęstantieji žiburiai“ tos generaci- 

jos, kuri atėjo į nepriklausomos Lietuvos pradžią ir ėmėsi 
ugdyti nepriklausomos Lietuvos naują generaciją. 


Vienintelis iš penketo 


St. Šalkauskis, Pr. Dovydaitis, K. Pakštas, Pr. Ku- 
raitis šviečia dabarčiai tik pro monografijas, apie juos pa- 
rašytas ir rašomas, ar pro jų mokinių mintis bei veiklą. 

Prof. J. Eretas tebetęsia savo darbus Lietuvai. Vie- 
nintelis iš ano penketo, iš tos generacijos. 

1971 metų spalio 18 jam suėjo 75 metai amžiaus. Ši 
proga paskatino paruošti eilę rašinių apie jo tarnybą Lie- 
tuvai. 

Tiek rašant apie mirusius, tiek apie gyvuosius gali- 
ma leistis į asmeninio gyvenimo "anatomiją". Tai gal 
įdomiau, patraukliau, sensacingiau. Galimas kitas kelias 
— leistis į asmens objektyvinius paliktus pėdsakus gyve- 
nime, į jo darbus. Ir šis kelias visuomeniniu atžvilgiu gal 
yra svaresnis. 


Antrasis kelias pasirinktas, rašant apie prof. J. Ereto 
tarnybą Lietuvai. 
Rašoma ir skelbiama dabar. 


Nelaukiame poeto, dailininko, muziko mirties, kad 
imtumės vertinti jų poeziją, tapybą, kompozicijas. Nėra 
pagrindo laukti visuomenei dirbusio žmogaus mirties, kad 
įvertintume jo veiklą. Tokio veikėjo darbus apžvelgti 
net skubesnis reikalas nei poeto, dailininko, muziko. 
Pastarieji palieka objektyvų, nenykstantį kūrybos pro- 
duktą, ir prie jo galima grįžti bet kada. Visuomenę for- 
mavusio žmogaus veikla nėra tokia išliekanti, nes vie- 
nas po kito dingsta tie, kurių dvasią jis formavo. 

Šiais sumetimais čia dabar žvelgiama į prof. J. Ere- 
to tarnybą Lietuvai, kuri nėra tik jo išlikę moksliniai 
veikalai. 

Yra dar vienas motyvas “nelaukti"". Tai noras pa- 
rodyti, kad esame jau tokio laipsnio organiška visuome- 
nė, kuri yra jautri savo narių likimui — darbam, skriau- 
dom, džiaugsmam. 

Tai noras atitaisyti tą mūsų veik visuotinę dar te- 
begyvą klaidą, kurią taikliai išsakė profesorius A. Macei- 
nos vieno laiško žodžiais: 

“Mes per daug atsidedame anai bevardei "visuome- 
nei“, o pastumiame į šalį asmenį". 


1971 m. spalio 18 d. 

1; 


Didysis gyvenimo nuotykis 


Šis rašinys yra prof. STASIO ŠALKAUS- 
KIO, pirmu kartu paskelbtas “Židiny" 
1934 Nr. 7 ir 8-9. Jis parašytas 15 
metų nuo prof. J. Ereto atvykimo į 
Lietuvą proga; dėl to ir buvo pava- 
dintas “15 metų kultūrinėje Lietuvos 
tarnyboje". Čia tas vardas pakeistas 
paties prof. J. Ereto žodžiais, kuriais 
jis apibūdina savo atvykimą ir veiki- 
mą Lietuvoje: “Didysis mano gyveni- 
mo nuotykis“. 

Prof. St. Šalkauskio rašinys yra  iš- 
samiausia informacija apie prof. J. 
Ereto darbus, įžvalgus ir  visapusiš- 
kas vertinimaas, o sykiu ir balsas už 
objektyvią kritišką  opiniją apie prof. 
J. Ereto veiklą Lietuvai. 


PRIE RUBIKONO. 1919 metų rudenį, grįždamas iš 
Lietuvos į Šveicariją doktorato egzaminų laikyti, turėjau 
sustoti trumpam laikui Berlyne. Čia prie Kaiser Wilhel- 
mo-Gedaechtnis-Kirche ant susikirtimo gatvių Tauentzin- 
strasse ir Kurfuersten-Damm sutikau savo kolegą iš Fri- 
burgo universiteto jauną daktarą, vos tik 23 metų, Juozą 
Eretą. Po ilgesnio ruošimosi irįvairių paraginimų iš pažįs- 
tamų lietuvių, gyvenusių užsienyje ir Lietuvoje, jis, pa- 

galiau, gavo galimybę įvykdyti savo pasiryžimą vykti į 
Lietuvą, kuri buvo tada jam egzotiškas kraštas, mažai 
pažįstamas iš realiosios savo pusės. 

Apie Lietuvą jis buvo girdėjęs dažniausiai iš lietuvių 
patriotų, kurie, pasiilgę savo tėvynės ir svajodami apie 
jos nepriklausomumą, aišku savaime, negalėjo jos jam 
atvaizduoti su realiu objektyvumu. Tiesa, dirbdamas ar- 
ti dvejų metų informaciniuose lietuvių biuruose Lozano- 
je, Berne ir Berlyne, jis buvo jau gerai apsipažinęs su 
istoriniais, geografiniais ir visuomeniniais daviniais, lie- 
čiančiais Lietuvos kraštą ir gyventojus, ir net buvo para- 
šęs apie Lietuvą stambų veikalą (“Lietuva praeityje, da- 
bartyje ir ateityje"). Tačiau jo žinios apie Lietuvą buvo 
gerokai paspalvintos tos romantinės kovų už nepriklauso- 
mumą nuotaikos, kurią jam sugestionavo lietuviai patrio- 
tai, jį viliojusieji į Lietuvą, ir kuri taip gerai tiko jo 
paties lūkesčiams, surištiems su jo ateitimi naujame 
krašte. Deja, šita nuotaika mažai atitiko realią tų laikų 
Lietuvos padėtį. 

Išgyvenęs tada beveik mėnesį Lietuvoje, turėjau pro- 
gos įsitikinti, kokiame laipsnyje Lietuva buvo per karą 
išalinta ir suniokiota. Karinė išarda buvo dar visur jau- 
čiama. Materialinis ir kultūrinis gyvenimo lygis buvo 
nukritęs iki nežinomo anksčiau laipsnio. Apie minimali- 
nius kultūrinius patogumus dažnai nė svajoti nebuvo 
galima. Krašto gyventojams tai buvo neišvengiama blogy- 
bė, su kuria noroms ar nenoroms reikėjo taikytis; bet 
žmogui, išaugusiam kultūringoje Šveicarijoje, kur ne- 
buvo patirta karo baisenybių, nors buvo jaučiama ky- 
lančių iš jo nepatogumų, gyvenimas ir veikimas tokiame 
krašte, kokis tuo laiku buvo Lietuva, galėjo būti nebent 
pasiaukojimo arba didelės simpatijos ir meilės apraiška. 

Be to, bermontiados avantiūra nebuvo dar Lietuvo- 
je likviduota. Buvo dar neaišku, į ką ji būtų galėjusi iš- 
sivystyti. Su Rusijos bolševikais karas. kad ir buvo fak- 
tiškai baigtas, bet taikos sutarties dar nebuvo pasi- 
rašyta, ir nebuvo jokių laidų, kad jis nekiltų su nauju 
smarkumu. Lietuvos sostinėje Vilniuje tuo tarpu šei- 
mininkavo lenkai. Ją atėmę tų metų pavasarį iš bolše- 
vikų, jie reikalavo nelygstamosios jos aneksijos prie Len- 
kijos ir slinko vis gilyn į Lietuvos teritoriją tuo pačiu 
metu, kai lietuvių tauta vedė žūtbūtinę kovą su bolše- 
vikais. Buvo aišku, kad kruvina kova ir su lenkais neiš- 
vengiama, ir ji net jau vyko atskirais ruožais. 


Tokiose istorinėse aplinkybėse jaunam lietuvių bi- 
čiuliui teko važiuoti į laikinąją Lietuvos sostinę, Kauną. 
Gerai žinodamas ano laiko Lietuvos gyvenimo sunkeny- 
bes, bijojau, kad jo kelionė į Lietuvą labai greit nebūtų 
pasibaigusi visišku apsivylimu. Todėl draugiškai jam ta- 
riau: 


“Ar ne per anksti Jūs vykstate į Lietuvą? Bijau, 
kad neapsiviltumėte!'' Jaunasis daktaras tik ranka pamo- 
jo, nė klausyti nenorėdamas apie kokias nors abejones sa- 
vo kelionės klausimu. Supratau, kad netikslinga yra jis 
sulaikinėti, bet baimė dėl jo ateities mano tėvynėje nuo 
to laiko giliai įstrigo į mano sielą. Ar pakels jis mūsų 
sunkaus gyvenimo aplinkybes? Arapsivylęs neišvyks kar- 
tais iš Lietuvos apkartęs ir pilnas apmaudo? Ar sugebės 
mūsų žmonės tinkami jį įvertinti ir dorai su juo ap- 
sieiti? 


— Štai klausimai, kurie savaime skverbėsi į mano 
sąmonę išvakarėse jo kelionės į Lietuvą. 


24 


Ateitis parodė, kad jis visas Lietuvos gyvenimo 
sunkenybes ir visus likimo bandymus garbingai pakėlė, 
kartais su stoišku tiesiog tvirtumu. Vėliau tad turėjau įsi- 
tikinti, kad iš pradžios nepakankamai buvau savo kolegą 
įvertinęs ir juo pasitikėjęs. Tačiau atvirumo valandomis 

"jis pats neslėpė sunkumo visų bandymų, kurie jam teko 
Lietuvoje išgyventi. 


Atvykęs į Kauną 1919 m. spalių 15 d. jis iš tikro 
greit pasijuto nukritęs iš dangaus ant žemės. Viename sa- 
vo laiške jis net prasitarė šiuo reikšmingu posakiu: “Kau- 
nas ist ein hartes Erwachen"'. Taip, kietas buvo pabudi- 
mas Kaune, bet, deja, nelengvesnis taip pat buvo 15 
metų budėjimas kultūrinėje Lietuvos tarnyboje ... 


Šiai reikšmingai sukakčiai aš skiriu savo rašinį, ku- 
ris, pagal mano karščiausią norą turėtų būti ne panegi- 
riko, bet teisingumo reiškėjas. Prof. J. Ereto 15 metų veik- 
los Lietuvoje balansas nereikalauja malonių, kad jis ga- 
lėtų būti suvestas su aktyvų persvara. Čia reikalingas 
tėra vien teisingas skaičiavimas. Šitoje veikloje buvo 
teisingų žygių ir paklydimų ir nepasisekimų; bet tas, 
kas panorės pakilti aukščiau už pasaulėžiūrinius ir par- 
tinius skirtumus, prie grynai žmogiškojo teisingumo, 
lengvai galės įsitikinti, kad prof. Ereto asmenyje ir veiki- 
me teigiamieji statomieji, kuriamieji pradai visuomet 
turėjo ir tebeturi aiškios ir pastovios persvaros. Mano 
tad karščiausias linkėjimas gerb. kolegai prof. J. Eretui 
yra tas, kad šių metų (1934 Red.) spalių 15 d. būtų jam 
teisingumo laimėjimo iškilmė. O tuo tarpu su atvira 
akimi ir teisingumo jausmu pereikime jo gyvenimo ir 
kultūrinės akcijos etapus. 

GYVENIMAS IR PRAKTINIS VEIKIMAS 


Jaunatvė ir mokykla. Juozas Eretas gimė iš netur- 
tingų tėvų katalikų Bazelyje 1896 m. spalių 18 d. Tėvas 
mirė jam labai anksti; jis ėjo tuomet vos ketvirtus me- 
tus. Motina, palikusi be lėšų su dviem vaikais, sunkiai 
vertėsi fiziniu darbu. Tokiose aplinkybėse jaunam Ere- 
tui sunku buvo eiti mokyklą ir gauti aukštesnįjį 
mokslą. Ber veržimasis prie šviesos ir pasiryžimas 
pergalėti sunkenybes kad ir didžiausiomis pastango- 
mis pasiekė savo tikslą: 1915 m. rudenį jis pabaigė 
Bazelyje realinę mokyklą. 

Šitame pirmame stambesniame savo gyvenimo lai- 
kotarpyje jaunas Eretas įgavo du paraginimu, būtent: 
pirma, kovoti su socialinio nelygumo neteisybėmis, ir, ant- 
ra, ginti savo tikybinę pasaulėžiūrą. Matydamas savo 
motiną sunkiai kovojant už duonos kąsnį ir dažnai ken- 
čiant skriaudas iš darbdavių, jis buvo realiai patyręs 
sunkų socialiai nuskriaustųjų likimą. Ogi eidamas mo- 
kyklą, kur katalikai sudarė nežymų nuošimtį tarp domi- 
nuojančio gaivalo protestantų, kurie nedarė ceremonijų 
su katalikais, jis savo pavyzdžiu įsitikino, kaip yra svar- 
bu respektuoti svetimą pasaulėžiūrą ir būti pilnateisiam 
katalikui piliečiui. Šitie patyrimai predisponavo Eretą 
į socialinį aktyvumą ir katalikiškąjį susipratimą. 


Šita linkme eidamas, jis įstojo 1915 m. rudenį į Fri- 
burgo universitetą, kuris pasižymi tuo, kad jungia tarp- 
tautinį pobūdį su katalikiškuoju nusistatymu mokslo or- 
ganizacijos ir pasaulėžiūros dalykuose. Čia jis studijavo 

germanistiką, visuotinę istoriją, meną ir filosofiją, klau- 
sydamas, be kita ko, paskaitų pas tokius žymius profeso- 
rius kaip Nadleris, Schnuereris, de Munnynckas ir k. 
Mokslo vadovas pagrindinėje jo šakoje buvo žymus pro- 
Tesorius, paskui įsigijęs europišką vardą J. Nadleris, 
kuris po to keletą metų dėstė Karaliaučiaus, o dabar 
dėsto Vienos universitete. Šis žymus mokslininkas pratino 
Eretą ir savo pavyzdžiu rodė, kaip reikia jungti tikslų 
mokslinį darbą su stropiu stilistiniu formulavimu. Tai du 
didelio mokytojo įsakymai, kurie tapo paskui vedamai- 
siais pradais moksliniame ištikimo mokinio darbe. 


Protarpiais teko Eretui šį tą studijuoti ir kituose uni- 
versitetuose: Bazelyje, savo gimtajame mieste, kur jis 
lankėsi pas savo motiną, ir Lozanoje, kur į galą universi- 
tetinių savo studijų jis dirbo jau su lietuviais informaci- 
nį darbą. Matyti, tos ypatybės, kurios dabar charak- 
terizuoja prof. Ereto darbą, būtent, gabumas, darbštu- 
mas ir kūrybinė iniciatyva, jau ir tuomet akademinėse 
studijose buvo pasireiškusios visu savo pilnumu, nes pa- 
lyginti trumpu laiku jis sugebėjo nudirbti gerai ir daug 
darbų: jau 1918 m. buvo Filosofijos Fakulteto priimta su 
aukščiausiu įvertinimu disertacija “Das Jesuitentheater 
zu Freiburg in der Schweiz“ (Herder, Freiburg im Breis- 
gau 1921, XVI ir 259 p.); tų pačių metų pabaigoje (XII. 
29) jis sėkmingai išlaikė ir daktaro egzaminus. 


Mokslo protarpiais, ypač atostogų metu, Eretas ėjo 
ir karo tarnybą ir perėjęs kariūnų apmokymo laiptus, 
įgavo šveicarų armijoje leitenanto laipsnį. 

Mokslo ėjimas visuose savo tarpsniuose Eretui 
buvo dargi surištas su organizaciniu veikimu; nuo jaunų 
dienų jis aktyviai dalyvavo katalikiškojo jaunimo organi- 

J. Eretas 1918, Šveicarijos karininkas 

zacijose: iš pradžios “Angelo Sargo“ kuopelėje, paskui 
berniukų kongregacijoje ir skautų draugovėje, pagaliau, 
studentavimo laikais, — studentų katalikų sąjungoje. Iš 
pradžios jis buvo įstojęs į studentų katalikų korporaciją 
“Alemannia"', bet, nepatenkintas jos triukšmingų bur- 
šiškumu ir blizgučių pamėgimu, sykiu su kitais draugais 
įkūrė naują korporaciją “Friburgia", kuri turėjo būti 
laisva nuo šitų ypatybių ir eiti didesnio socialumo, drau- 
giškumo ir meniškumo linkme. 


Susipažinimas su lietuviais ir dalyvavimas lietuvių 
akcijoje 

Studentavimo laikais Ereto gyvenime buvo įvykęs 
faktas, kuris paskui turėjo lemiamos reikšmės visam jo 
gyvenimui. Būtent, 1917 m. jis susipažino, tarpininkau- 
jant prof. Schnuereriui su lietuviais studentais, stu- 
dijavusiais tada Friburge, ir davėsi įtraukiamas į infor- 
macinį darbą turėjusį savo uždaviniu kelti vakarų Euro- 
poje Lietuvos vardą ir skleisti žinias apie atgimstantį 
valstybiniam gyvenimui Lietuvos kraštą. Kai lietuviams 
prireikė žmogaus, kuris mokėtų Šveicarijos kalbas ir 
galėtų suredaguoti, išleisti ir net rašyti biuletenių, 
straipsnių ir brošiūrų apie Lietuvą, tai užklaustas šiuo 
reikalu prof. Schnuereris rekomendavo dr. J. Purickiui 
savo klaustytoją Juozą Eretą. Tų metų pabaigoje jis ir 
pradėjo dirbti šitą reikšmingą Lietuvai darbą. 

Dr. Purickiui, kuris tada buvo jau baigęs savo rei- 
kalus su Friburgo universitetu, bene pirmam teko an- 
zažuoti Eretą į informacinį Lietuvos darbą. Dr. Purickis 
pasirodė esąs geras tarpininkas tarp Lietuvos reikalų ir 
Ereto: švelnus apsiėjime su žmonėmis, lengvai sutaria- 
mas, nestatąs jokio klausimo labai griežtai, apskritai tu- 

rįs diplomatinių gabumų ir gerai informuotas žmogus, jis 
sugebėjo sudominti Eretą Lietuvos problema, įtraukti į 
darbą ir sugestionuoti jam aspiracijų, surištų su Lietu- 
vos ateitimi. 

1918 m. vasario 10 d. dr. Purickis, kaipo Spaudos 
Biuro Lozanoje atstovas, formaliai pakvietė Eretą į to 
biuro tarnybą, į kurios pareigas įeidavo žurnalistinis dar- 
bas spaudos biure ir redakcinė pagalba tuo laiku lei- 
džiamajam žurnalui “Litauen". Šitas pareigas jis ir 
ėjo iki 1918 m. galo, vis labiau įsigilindamas į Lietuvos 
reikalus ir vis labiau suaugdamas su lietuviais, gyvenu- 
siais tuo laiku užsienyje. 

Jau tada jis turėjo progos susipažinti su žymesniais 
lietuviais politikais, kurie anais persilaužimo metais lan- 
kėsi iš Lietuvos Šveicarijoje, norėdami pasidairyti pla- 
tesniame pasaulyje, susiorientuoti susidariusioje į karo 
galą padėtyje ir užmegzti santykių, naudingų Lietuvos 
reikalam. Ne vienas iš šitų žymesnių lietuvių politikų 
ragino Eretą vykti Lietuvon ir ten dalyvauti atgims- 
tančios Lietuvos valstybės darbe. Tokių pat paraginimų 
jau anksčiau jis gaudavo nuo savo pažįstamų lietuvių, 
su kuriais jam reikėjo drauge dirbti. Visa tai, žinoma, 
turėjo reikšmės jo apsisprendimui vykti Lietuvon ir ten 
pasirinkti savo ateities veikimo dirvą. Bet didžiausią ro- 
lę čia bus suvaidinęs susidraugavimas su a.a. Mykolu 
Ašmiu. 


Apsisprendimas mirštančio draugo lietuvio įtakoje 
Ašmys, gimęs 1891 m. Poveliuose, Šilutės apskrity- 
je, buvo vienas iš šviesiausių Klaipėdos krašto jaunų 
lietuvių patriotų tuo laiku, kai šitas kraštas buvo tvirtoje 
vokiečių valdžioje ir slėgiančioje jų kultūros įtakoje. Jo 

gyvenimas susidėjo labai nelaimingai. Dar jaunas vaiki- 
nas būdamas, jis susirgo kaulų džiova ir turėjo dažnai 
ilgokai gulėti šitos ligos kankinamas. Tai jam vis dėlto 
nesukliudė baigti gimnaziją ir įstoti į teisių fa- 

. kultetą Karaliaučiaus universitete. Paskui jis studijavo 
dar Berlyne, Hallėje, vėl Karaliaučiuje ir, pagaliau, bu- 
vo įsirašęs į Friburgo universitetą, atvykęs 1918 m. Švei- 
carijon su viltimi pataisyti savo sveikatą. Jo disertacija 
apie “Nusikaltimus Prūsų Lietuvoje“ buvo jau princi- 
pialiai teisių fakulteto priimta, bet netikėtai vadina- 
mas ispaniškasis gripas pakirto jo paskutines pajėgas, ir 
tų pačių metų pabaigojejis mirė, nepasiekęs savo tikslo. 


Atvykęs Šveicarijon, jis iš pradžios apsigyveno džio- 
vininkų sanatorijoje netoli Lozanos, bet, sveikatai kiek 
pagerėjus persikėlė į pačią Lozaną, kur sykiu su Eretu re- 
dagavo žurnalą “ Litauen" ir kitus vokiškai leidžiamus 
Spaudos Biuro propagandinius raštus. Patekęs į Lozanos 
lietuvių Spaudos Biurą, M. Ašmys iš tikrųjų tęsė tą žur- 
nalisto rašytojo darbą, kurį jis jau žymiai anksčiau buvo 
pamėgęs ir įpratęs dirbti. Ne tik studentas, bet ir gim- 
nazistas jis jau rašinėjo į lietuvių ir vokiečių laikraščius, 
keldamas tautinę ir kultūrinę lietuvių sąmonę. 


Šis gilus lietuvis patriotas, kėlęs geriausių vilčių pa- 
žįstančiuose jį žmonėse, šalia visų savo teigiamųjų visuo- 
meninko ypatybių pasižymėjimo taip pat labai geru bū- 
du. Visados taktiškas, lipšnus ir malonus jis traukė prie 
savęs visų pažįstamų širdis. Pats vargų slėgiamas, jis 
visados turėjo pakankamai giedros nuotaikos, nors ir ge- 
rai pažinojo realias gyvenimo sunkenybes. 

Susipažinimas ir susidraugavimas su tokiu žmogumi 
turėjo Eretui sprendžiamosios reikšmės. Ir savo psicholo- 

gija ir savo kultūriniu tipu jis, kaip Vakarų kultūros 
žmogus, buvo Eretui artimesnis, netu kiti lietuviai, su 
kuriais teko Šveicarijoje bendrauti. Jis ėmė piršti 
savo kolegai-šveicariečiui ateities perspektyvas, savo 
planus ir idealus. Jis mokėjo atvaizduoti Lietuvą, kaip 
svetimų skriaudžiamą ir vertą pagarbos, užuojautos ir 
pagalbos kraštą, kuris tačiau būtų galėjęs stovėti garbin- 
goje mažų kultūringų valstybių eilėje, Belgijos, Šveica- 
rijos, Olandijos, Danijos, jei ne tragiškas istorinis liki- 
mas svetimųjų priespaudoje ir verguvėje. 

M. Ašmys skyrė ir sau tinkamą rolę atgimusioje Lie- 
tuvoje, arba, tikriau pasakius, iš anksto buvo pasiryžęs 
visas pasiaukoti jos visuomeninei kultūrinei tarnybai. 
Rodos taip jau nedaug liko laukti to pageidaujamo 
momento, kai jau būtų tekę stoti į šitą savo tėvynės, 
savo tautos darbą ... Ir staiga šita netikėta ir taip klas- 
tinga liga, kuri į kelias dienas išalino ligonio jėgas ir 
pastatė jį mirties akivaizdoje. Kokia tragedija naujų per- 
spektyvų ir trokštų laimėjimų angoje! 

Jaučiąs besiartinantį savo galą ligonis kviečia pas 
save savo draugą Eretą ir iš kelių atvejų prašo jį pava- 
duoti ateities darbe. Jis buvo jam nupiešęs ateities 
perspektyvas, savo troškimus ir idealus, tegul da- 
bar jis pasižada atstoti tą, kam nelemta matyti savo sva- 
jonių realizavimosi. Eretas pažadėjo ir štai jau 15 metų 
pažadėjimą vykdo pagal savo nusimanymą ir sugebėji- 
mą. Lietuvos sūnui patriotui mirus Šeicarijos žemėje, jis, 
Šveicarijos sūnus, pavaduoja savo draugą Lietuvoje.! 

Palikęs savo gimtąjį kraštą, dr. Eretas perėjo iš 
geografinių Šveicarijos ribų į vadinamąją ketvirtąją Švei- 
cariją, kuri eina kultūrinę tarnybą visose pasaulio daly- 
se. Neturėdami tautybės, kuri būtų neatjungiamai su- 

rišta su viena kuria kalba, šveicariečiai, kad ir turi 
aiškiai išreikštas kultūringos nacijos žymes palyginti, 
lengvai sugeba įsijungti į kitos tautos kultūrinį darbą ir 
įsigyventi jos valstybėje susipratusiais pilnaverčiais pi- 
liečiais.Pripratę nuo amžių kovoti už žmogaus ir tautos 
laisvę, jie veikiau ir giliau atjaučia kitiems teikiamas 
skriaudas ir lengviau už kitas tautas ryžiasi kovoti už . 
svetimas teises ir laisvę. Besiryždamasis vykti į Lietu- 
vą ir stoti ten į visuomeninį kultūrinį darbą, dr. Eretas 
ėjo tradiciniu savo kompatriotų keliu. Bet prieš paten- 
kantį Lietuvą, jam reikėjo dar pereiti vieną kitą etapą. 


Etapai pakeliui į Lietuvą 

Dirbdamas 1918 m. Lozanoje lietuvių spaudos biure 
ir laikraščio “ Litauen" redakcijoje, Eretas sykiu rašė in- 
formacinį veikalą apie Lietuvą, kuris tačiau galėjo 
pasirodyti iš spaudos tik kitais metais, kai jo autorius, 
išlaikęs doktorato egzaminus, buvo persikėlęs į Berlyną, 
kurjis buvo kviestas Lietuvos Spaudos Biuro sekretorium. 


Dr. J. Ereto veikalas apie Lietuvą, parašytas ir 
spausdintas iš pradžios vokiškai, o paskui išverstas į 
prancūzų kalbą ir taip pat išspausdintas tais pačiais 1919 
m., turi antraštę “Litauen in Vergangenheit, Gegenwart 
und Zukunft“ (Verlag von A. Francke, Bern 1919, 492 
pusl). Veikalas buvo išleistas kaip tik tuo laiku, kai 
Taikos Konferencija Paryžiuje sprendė ne tik pralaimė- 
jusių karą valstybių, bet ir atsistačiusių ar naujai susi- 
Čariusių valstybių likimą. Toks veikalas, kuris apėmė 
Lietuvos problemų visumą populiaria forma, aišku sa- 
vaime, buvo labai aktualus kultūringam pasauliui ir labai 
naudingas atgimstančiai Lietuvai. 

Veikalo pratartyje autorius, ksip šveicarietis, pa- 
aiškino Šveicarijos nusistatymą Lietuvos problemos at- 
žvilgiu ir tuo pačiu, žinoma, dekliaravo savo poziciją kal- 
bamuoju klausimu. “Laisvas žodis, sako jisai, tartas lais- 
vame krašte — o tokia yra graži mūsų šveicariška privile- 
gija — pretenduoja padėti atseikėti nuskriaustajam kraš- 
tui teisingumą. 

Po to, kaip mes šveicariečiai esame pas save nuo- 
širdžiai priglaudę ir parėmę lenkus, graikus, armėnus, 
žydus ir daugelį kitų kovoje su jų tautų engėjais, ir po 
to, kaip mūsų ginamos laisvės, demokratijos ir apsispren- 
dimo idėjos pasidarė bendru kultūringo pasaulio lobiu, 
kas buvo natūralesnio mums, kurie turėjome jau gan- 
greit ištisą šimtmetį globoti lietuvius emigrantus, kaip 
šiandien stoti šaukliais kovoje už Lietuvos laisvę ir 
nepriklausomumą" (O. c. 12 p.). Taip rašęs autorius ga- 
lėjo tikėtis, kad jis pats ras teisingą įvertinimą tame 
krašte, kurio šauklys jis iš tikro buvo sunkiausiais kovos 
už nepriklausomumą ir laisvę laikais. 

Dr. Ereto veikalas apie Lietuvą gavo reikšmingą 
motto iš Schillerio “Wilhelm Tell“: “Mes norime būti 
laisvi, kokiais mūsų tėvai buvo“. — Pirmojoje jo dalyje 
aikštėn iškelta garbinga Lietuvos praeitis; antroje dalyje 
nusakyta Lietuvos padėtis pasaulinio karo metu, atgims- 
tančios Lietuvos valstybės formavimasis ir dabartinis 
lietuvių tautos gyvenimas aktualiais atžvilgiais; paga- 
liau, trečioje dalyje suteikia informacijų apie lietuvių 
tautos perspektyvas, aspiracijas, numatomas reformas. 
Aišku, kad tokios rūšies veikalas apie Lietuvą, surašy- 
tas tiesiog su enciklopedišku pilnumu ir aiškumu, buvo 
nepamainomas vadovas užsienio žmonėms, norintiems 
susipažint bendrais bruožais su Lietuvos kraštu ir lietu- 

vių tauta Taikos Konferencijos metu. Nestebėtina, kad 
Šveicarijos spauda sutiko dr. Ereto veikalą labai palan- 
kiai. 

Knygos apie Lietuvą rašymas, leidimas ir Spaudos 
Biuro sekretoriaus pareigos nebuvo vieninteliai rūpes- 
čiai, kurie absorbavo dr. Ereto laiką ir energiją Ber- 
ne, 1919 m. Jis gavo prisiliesti ir prie diplomatinio dar- 
bo, vesdamas atitinkamą akciją Šveicarijos spaudoje, į 
kurią tuomet buvo atkreiptas Europos dėmesys. Tuomet 
taip pat jam teko sueiti į artimesnius santykius su vi- 
Čaus ir užsienio spaudos žurnalistais. 

Taip dr. Eretas dirbo Berne iki rugsėjo mėnesio. Tuo 
laiku gaudamas kaskart naujų paraginimų vykti į Lietu- 
vą, jis pasinaudojo dr. Purickio, tuomet Lietuvos atstovo 
Berlyne, kvietimu ir nuvyko pačioje rugsėjo pradžioje 
į Berlyną dirbti Lietuvos atstovybės spaudos biure, nes 
'erai nusimanė, kad tai yra paskutinis etapas pakeliui į 
Lietuvą. Berlyne iš tikro neilgai jam teko dirbti žurmna- 
listinį darbą: apie spalių mėn. pusę jis buvo išlydėtas 
žinomose jau mums aplinkybėse į Lietuvą, kur turėjo 
prasidėti antras žymus periodas jo kultūrinėje Lietuvos 
tarnyboje, — periodas labai neramus, pilnas intensyvaus 
organizacinio veiklumo, audringos akcijos ir karštų poli- 
tinių kovų. 


1 
2 
a 


Valstybinė tarnyba 


Kas prisimena 1919 ir 1920 metus, tas gerai žino, 
kokie tai buvo sunkūs laikai Lietuvai ir kaip sunku buvo 
Čirbti darbą nepaprastose tų laikų sąlygose. Jaunas 
daktaras, patekęs į šitas aplinkybes, vis dėlto nenusimi- 
ne Ir su visu jaunuolio entuziazmu ėmėsi dirbti tikrai 

neapribotų galimybių nuotaika. Jau per kelias dienas po 
savo atvykimo Lietuvon jis buvo paskirtas Užsienių rei- 
kalų ministerijos patarėju ir pradėjo organizuoti infor- 
macijos biurą tos ministerijos žinioje. 1920 m. pavasarį 
šitas biuras išsiplėtė į visą informacijų departamentą, 
kurio direktorium ir buvo paskirtas dr. * Eretas. Beveik 
vienu laiku (1920.IV.1) dr. Ereto pastangomis buvo įsteig- 
ta informacijos departamento žinioje Lietuvos telegramų 
agentūra (Elta). 


Informacinio Lietuvos aparato sutvarkymas buvo ne- 
lengvas dviem atžvilgiais: visų pirma Lietuvoje nebuvo 
tinkamai pasiruošusių žmonių, kurie galėtų sėkmingai da- 
lyvauti šitame darbe, reikalaujančiame žurnalistinio sta- 
žo ir tam tikrų sugebėjimų; antra vertus, Lietuva tada 
dar nebuvo turėjusi pastoviai nustatytų santykių su už- 
sienio agentūromis. Reikėjo tad skubiai veikti šituose 
dviejuose frontuose. Turėdamas dvejų su viršumi metų 
stažą, pats dr. Eretas galėjo kiek pagelbėti pirmuojų 
reikalu, rinkdamasis tinkamų padėjėjų ir juos in- 
struktuodamas informaciniame darbe; bet nuo šitų pa- 
reigų dažnai jam tekdavo atitrūkti važinėjant į užsienį 
užmegzti santykių su įvairių kraštų agentūromis. Tais 
reikalais buvo tada dr. Ereto apsilankyta Rygoje, Helsin- 
kiuose, Berlyne, Paryžiuje, Šveicarijoje ... 


Tuo pačiu metu buvo steigiami “Eltos" skyriai su 
bendradarbiais iš vietos žmonių. — “ Eltos" direktoriaus 
pobūdyje teko dr. Eretui persikelti į Vilnių, kai šis 1920 
m. bolševikų lenkų karo metu atsidarė lietuviams. Rug- 
piūčio mėnesyje jis apsilankė Vilniuje ir įsteigė “ Eltos" 
skyrių, kuris gavo uždavinį tinkamai informuoti spaudą 
apie Lietuvos reikalus ir atsverti propagandą, kurią ve- 

dė tuo laiku daršeimininkavę Vilniuje bolševikai. Bet, ne- 
trukus, bolševikams išsikrausčius iš Vilniaus, į mūsų 
sostinę galėjo pervažiuoti ir visa Užsienio reikalų minis- 
terija. Tuomet ir informacijų departamentas sykiu su 
“Elta" galėjo įsitaisyti joje. Buvo jau beatsiskleidžią 
nauji veikimo akiračiai, darbas buvo jau palengva vėl 
tvarkomas — tačiau klastingas gen. Želigovskio žy- 
gis pavertė niekais visus lietuvių užsimojimus sostinėje. 

Atsimenu gerai dr. Eretą iš šito trumpo buvimo Vil- 
niuje laikotarpio. Kelis kartus sutikdavau jį įvairiose 
aplinkybėse visados gyvai susidomėjusį savo darbu ir už- 
daviniais. Bet reikšmingiausias buvo mūsų paskutinis su- 
sitikimas Vilniuje, kai jau slinko neaiškūs gandai apie tai, 
kad lenkai užimsią mūsų sostinę. Kai buvau priminęs 
jam šitą liūdną galimybę, jis man griežtai atkirto: 

“Kaip? Mes sutiksime užleisti Vilnių lenkams? Tai 
negalimas dalykas: o kam šitas daiktas?“, ir parodė man 
savo revolverį. 

Kas žino dr. Ereto temperamentingą veiklumą ir drą- 
sų nusistatymą, tas neabejoja, kad tai nebuvo iš jo pu- 
sės tuščia frazė. Deja, jis neturėjo dar supratimo, su ko- 
kiu neapsiskaitymu ir nepramatymu buvo ginamas mūsų 
sostinės reikalas. Vilnius atiteko lenkams be sprendžia- 
mojo mūšio, nes stambiausios mūsų pajėgos buvo sukon- 
centruotos Augustavo miškuose ir negalėjo atskubėti 

elbėti mūsų sostinės. Nieko nepadėjo, žinoma, ir dr. Ere- 
to revolveris... 


Pasitraukęs skubotai iš Vilniaus sykiu su lietuviais, 
dr. Eretas po kelių dienų grįžta į jį su visu traukiniu, 
išekspedijuotu grąžinti pasilikusius ten valdininkus ir 
įstaigas su valdžios turtu. Šita misija dr. Eretui pavy- 

ko sėkmingai, nežiūrint tų sunkenybių, kurios buvo pa- 
stojusios jam kelią šitos savotiškos kelionės metu. Sugrį- 
žęs iš jos į Kauną, jis tačiau nerimsta savo departamento 
darbe: jis prašosi savo ministerio leidimo ir gavęs jį 
stoja į besiformavusį tada I savanorių pulką. Šitame pul- 
ke jis dirbo organizacinį darbą nuo 1920 m. spalių 15 d. 
iki gruodžio 6 d., eidamas pulko adjutanto pareigas “pil- 
nas energijos ir pasišventimo, darbuotės Lietuvos Vals- 
tybės naudai“, kaip sako išduotas jam tarnybinis liu- 
dijimas. 


Kai, tarpininkaujant Tautų Sąjungai, prasidėjo de- 
rybos su lenkais (Ženevoje ir Briuselyje) ir kai prireikė 
aktyvesnės informacinės propagandos užsienyje, kad gali- 
ma būtų paveikti palankiu lietuviams būdu Vakarų Eu- 
ropos opiniją, dr. Eretas savo vadovybės buvo atšauk- 
tas iš karo tarnybos ir nuvyko, kaip lietuvių delegaci- 
jos spaudos atache, į užsienį informuoti spaudai, skaity- 
ti paskaitoms ir kitaip propaguoti sulaužytų lietuvių tau- 
tos teisių atstatymo reikalą. Aplankoma visų pirma tie 
kraštai, kur vyko derybos su lenkais (Šveicarija, Belgi- 
ja), o paskui ir tie kraštai, kuriuose buvo susidarę lietu- 
viams šiokių ar tokių interesų. 


Bus čia savo vietoje pažymėti, kad iš vienos tokios ke- 
lionės dr. Eretas atsivežė Lietuvai pripažinimą de jure. 
Būtent, atvykęs į Helsinkius spaudos ir propagandos rei- 
kalais, jis buvo lietuvių bičiulio prof. Niemi paragintas 
daryti diplomatinių žygių Lietuvos pripažinimo nau- 
dai. Susižinojęs ant greitųjų su Užsienių reikalų minis- 
terija, jis ėmė daryti demaršų, kurie netikėtai greit ap- 
sivainikavo pasisekimu.2 

Dr. J. Eretas 1920 gruodžio mėn. A. Panemunėje I-jo savanorių 
pulko vado K. Škirpos adjutantas. Iš k. J. E., K. Škirpa 


1921 metai “ Eltos"? organizavimosi istorijoje bene 
bus reikšmingiausi ta prasme, kad jų eigoje galutinai 
susiformavo šitos įstaigos kadrai Lietuvoje ir užsienyje 
irjos santykiai su kultūringu pasauliu. 1922 m. pradžioje 
informacinis darbas buvo jau suimtas į pastovius orga- 
nizacinius rėmus ir sykiu buvo nustojęs to spirginančio 
aktualumo, kurio jis turėjo formuojantis Lietuvos Vals- 
tybei ir ypač kovojant su lenkais. Todėl dr. Eretas, gravi- 
tuodamas labiau į kitas dar neišbandytas sritis, palieka 
tų metų pavasario pradžioje (II.4) savo tamybą Už- 

sienio reikalų ministerijoje ir apsisprendžia ieškoti pritai- 
kymo savo jaunoms jėgoms kur kitur. 

Ano meto Užsienių reikalų ministeris, reikšdamas dr. 
Eretui pripažinimą atskiru raštu, yra parašęs šiuos žo- 
džius: “Užsienių Reikalų Ministerija, aukštai įvertindama 
Tamstos organizacinį sugebėjimą ir pasišventimą, ku- 
riuo Tamsta darbavaisi tokį ilgą laiką sunkiausiose Lie- 
tuvos Valstybės valandose ir su tokiu atsidavimu ko- 
vojai prieš visokias mūsų priešininkų skleidžiamas netei- 
sybes apie mūsų jaunos valstybės kūrėjus ir bendradar- 
bius, nujaučia Tamstos pasitraukimą, kaipo didžiai skau- 
dų.“ Šie žodžiai buvo ne tuščio mandagumo pareiškimas, 
bet tikras įvertinimas naudingų Lietuvai pastangų. 


Politinė akcija 


Išėjęs iš valstybinės tarnybos, dr. Eretas anaiptol 
nesumažino savo aktyvumo: jis tik atsipalaidavo nuo 
pastovaus inkaro, kuris jį laikė pririštąų prie aiškiai 
aprėžtos pareigos. Šiaipjau jo tuometinis veikimas 
ėjo plačiai išsišakojusios upės pavidalu: akademinis dar- 
bas iš pradžios aukštuosiuose kursuose, paskui universi- 
tete, visuomeninis kultūrinis veikimas ir politinė akcija, 
— štai pagrindinės linkmės, kuriomis reiškėsi jo veikla. 
Iš šitų linkmių politinio periodo pradžioje bene bus reikš- 
mingiausia politinė akcija, kurios fatališki atgarsiai dar 
iki šiolei nėra visai išgyventi dr. Ereto gyvenime. 

Norint suprasti jauno daktaro psichologiją, reik skai- 
tytis su ta aplinkybe, kad jo tarnybinis darbas ir visuo- 
meninė akcija išsivystė seimų laikais, kai visuotinis 

įsipolitikavimas egzaltavo visuomenėj pasitikėjimą išga- 
nomąja politinės akcijos reikšme. Neatsiliko nuo bendros 
nuotaikos ir dr. Eretas ir ėmė linkti į tą politinę grupę, 
kuri labiausiai atitiko jo socialinę ir religinę pasaulėžiū- 
rą, būtent, į krikščionių demokratų partiją. Į ją jis, aplin- 
„kybių paragintas, įstojo ir praėjo į Seimą. 


Dabar negali būti abejonės, kad dr. Ereto įstoji- 
mas į politinę partiją ir pastatymas ar tik sutikimas 
pastatyti savo kandidatūrą į seimą buvo aiški taktinė 
laida. Politinė akcija neišvengiamai yra susijusi su po- 
litine įvairių grupių kova. Dr. Eretui einant į šitą kovą, 
galima buvo spėti, kad jo padėtis šitoje kovoje buvo vi- 
sados pašlijusi į pralaimėjimą jau dėl tos vienos priežas- 
ties, kad tai, kas yra leidžiama ar dovanojama išvidinė- 
je piliečių kovoje, yra neleidžiama ir nedovanojama pa- 
greitintu tempu įsinatūralizavusiam piliečiui, kuris idė- 
jinių priešininkų akyse yra visų pirma neprašytu įsi- 
veržėliu. s 
Kai kildavo anksčiau jo kvietimo į Lietuvą klausi- 
mas, beveik kiekvienas nesvyruodamas šitą kvietimą 
palaikydavo, nes kiekvienas savo širdies gilumoje turėjo 
vilties, kad šis gabus ir veiklus jaunuolis galės būti 
naudingas jo grupės reikalam. Net tada, kai dr. Eretas 
spręsdamas stojimo į partiją klausimą, teiravosi nuomo- 
nės pas vieną kitą savo draugą, neatsirado nė vieno, kas 
pažiūrėtų į šitą klausimą ne vienos kurios, savos ar tik 
simpatizuojamos, partijos akimis, bet visos lietuvių vi- 
suomenės atžvilgiu. Nestebėtina, kad šituo klausimu ne- 
susiorientavo ir jis pats. 


Būdamas iš esmės idėjinio nusistatymo ir veiklaus 
nusiteikimo žmogus, dr. Eretas pažiūrėjo į politiką ir į 

partiją, kaip į priemones savo pasaulėžiūrinei programai 
realizuoti. Tuo tarpu šita idėjinė akcija, siekianti politi- 
nėmis priemonėmis katalikų visuomenės susipratimo ir 
suaktyvėjimo, katalikiškos akcijos arba visuomenės re- 
christianizacijos linkme, dar labiau pasunkino jo pozici- 
ją politinėje plotmėje. Prieš jį griežtai apsisprendė visa 
laisvamaniškoji lietuvių visuomenės dalis ir dargi tie 
tautiškai nusistatę katalikai konservatoriai, kuriems pro- 
pagavimas katalikiškosios akcijos ir radikalesnės so- 
cialinės programos yra kažkokie nesuprantami naujovės 
padarai. Tuo būdu prieš dr. Ereto politinę veiklą stojo 
piestu du sparnu: radikaliai laisvamaniškas ir konserva- 
tyviai tautiškas. 


Eidamas į politiką audringais laikais, dr. Eretas, 
žinoma nenumatė visų laukiančių jį šioje srityje sunke- 
nybių ir nemalonybių. Čia suvaidino, šalia idėjinių įsi- 
tikinimų, ir kitos visai dar jauno žmogaus ypatybės. 
Paskatintas žymaus pasisekimo kitose veikimo srityse— 
pasisekimo, kuris tiek karčiai buvo stebimas jo idėjinių 
priešininkų, jis kiek pasidavė ir jaunai bravūros nuo- 
taikai, kuri stumia jaunus žmones, kartais visai nenugali- 
mai, į naujus savo jėgų bandymus ir pritaikymus. Ži- 
noma, suvaidino čia rolę ir ambicijos jausmas, kuris ne- 
buvo svetimas šitam naujam Lietuvos piliečiui. 

Bet bene didžiausią rolę dr. Ereto apsisprendime 
politikos srityje bus suvaidinusi imponuojanti kun. M. 
Krupavičiaus asmenybė. Mano įsitikinimu, ateities istori- 
«kas turės konstatuoti, kad kun. Krupavičius buvo seimų 
laikais žymiausias Lietuvos politikas ir visuomeninis vei- 
kėjas. Šitas valingas, veiklus, ryžtingas ir materialiai 
švarus žmogus, jau dabar aišku, įrašė neišdildomomis rai- 

cČėmis savo vardą politinėje ir socialinėje Lietuvos istori- 
joje: juk jis savo tiesiog titaniškomis pastangomis pa- 
dėjo pagrindą socialinei mūsų visuomenės pusiausvy- 
rai (agrarinė reforma) ir tuo pačiu suredukavo nepropor- 
cionaliai įsigalėjusį mūsų krašte lenkiškąjį gaivalą. 

Šitas galingo užsimojimo politikas ir šiaipjau įdo- 
mus asmuo negalėjo neimponuoti jaunam dr. Eretui ir 
savaime jo netraukti į savo veikimo orbitą. Dirbti su to- 
kiu žmogumi, kuris turėjo daug davinių būti vadu seimų 
laikais, buvo jaunam žmogui ne tik įdomu, bet ir tie- 
siog nenugalimai žavu. Visa tai padidino dr. Eretui pa- 
gundą pasileisti politinės karjeros keliu. Jis šitai pagun-: 
dai ir pasidavė. 1923 m. pavasarį jis praėjo nuo 1 apy- 
gardos (Marijampolėje) į II Seimą, iš kurio, jei neklys- 
tu, išėjo nelaukdamas jo kadencijos galo. 

Seime dr. Eretas labiausiai atstovavo tokiem kul- 
tūriniam reikalam, kaip jaunuomenės globa, blaivybė, 
švietimas, ir mažai buvo aktyvus grynai politiniuose 
klausimuose. Apskritai, šitas žymus organizatorius, ga- 
bus kalbėtojas ir vaisingas pradininkas (iniciatorius) nei 
partijoje nei seime nepaliko žymesnių pėdsakų iš savo 
veikimo. Buvo tam ištisa eilė priežasčių. Dr. Eretas ne- 
turėjo iš tikro pakankamai davinių lietuviškajai politi- 
kai varyti seimų laikais. Per mažai dar surištas su lie- 
tuvių visuomenės šaknimis, jis, be to, pasižymėjo ypa- 
tybėmis, kurios nebuvo palankios politiniam vadovavi- 
mo darbui. Tam tikras individualizmas, kartais politinio 
takto stoka, nesistengimas daryti sau draugų, nepaisy- 
mas greit augančio priešininkų skaičiaus ir šiaipjau ne- 
noras atsidėti politinei akcijai su visa siela, — visa tai 
padarė, kad šita akcija negali būti pavadinta tikrai sėk- 
minga, palyginant ją su kitomis jo veikimo sritimis. 

Politinėje akcijoje dr. Eretas viena tikrai yra pa- 
siekęs: vienu kitu neapmąstytu žodžiu, vienu kitu ne- 
atsargiu žygiu, o ypač savo kitoniškumu, kuris pas 
mus dažnai laikomas didele nuodėme, jis prisigamino 
daug atkaklių ir kartais nesugebančių apie jį objektyviai 
spręsti priešininkų, kurie kiekviena proga buvo pasiryžę 
pulti jį visomis turimomis priemonėmis. Ypač aštri ir daž- 
nai neteisinga kampanija prasidėjo spaudoje, kuri pro- 
tarpiais progai pasitaikius, pasikartoja net iki šiolei. 
Žmonės, kurie lengvai dovanoja stambius faux pas žy- 
miausiems mūsų visuomenės politikams, kartais sugeba 
priskaldyti visus vežimus iš kokio nors vieno nereikš- 
mingo dr. Ereto pasielgimo. 

Šios kampanijos akivaizdoje vienas dalykas turi bū- 
ti ypatingai pabrėžtas: nežiūrint, kartais žiaurių ir ne- 
teisingų puolimų, dr. Eretas, mano žiniomis, nė vienu 
polemikos žodžiu neatsakė savo puolikams, ir nesistengė 
atremti smūgį tuo pačiu ginklu. Maža to: tiems, 
kas su juo sueidavo tokiuose momentuose, netekdavo 
girdėti iš jo lūpų nė vieno nusiskundimo, nė vieno kar- 
tesnio žodžio savo priešininkų adresu: jis tik kuriam 
laikui pasidarydavo labiau susimąstęs ir melancholiškai 
nusiteikęs... 

Man visados imponuodavo šitokia stojiška jo laikyse- 
na. Gaila tik, kad dažnokai nedžentelmeniški jo priešinin- 
kai nesiteikė pamąstyti apie tai, ar šitaip būtų elgęsis po- 
litikas karjeristas, savanaudis demagogas ar nesuvaldo- 
mos ambicijos žmogus. 


Visuomeninis kultūrinis veikimas 


Lygiagreičiai su politine akcija, ir net anksčiau 
prieš ją ir vėliau po jos, dr. Eretas dirbo visuomeninį 

kultūrinį darbą ir dirbo, reik pripažinti, daug sėkmin- 
giau negu politinį. Turėdamas organizacinį stažą nuo jau- 
nų dienų, aktyviai nusistatęs liaudiškumo, socialinio tei- 
singumo ir krikščionybės linkme ir turėdamas prieš akis 
skirtumą, kurio yra tarp Lietuvos ir Vakarų Europos vals- 
" tybių, jis negalėjo nurimti faktiškoje mūsų gyvenimo 
padėtyje, nepabandęs įnešti į jį naujos srovės ir nuga- 
lėti visų pirma jo amorfiškumą ir inercingumą. Savo 
tikslams siekti jis pasirinko tris aktualias mūsų pokari- 
niame gyvenime priemones: blaivybę, sportą irjaunuome- 
nės organizacijas. Šitomis linkmėmis ir ėjo jo visuome- 
ninis kultūrinis veikimas. 

Paragintas a.a. kan. Tumo, jis prisidėjo 1921 m. prie 
Lietuvių Katalikų Blaivybės D-jos atgaivinimo ir blai- 
vybės laikraščio “Sargybos" įkūrimo. Sykiu ėmė 
sugestionuoti reikalą įkurti blaivybės avangardą vai- 
kų “Angelo Sargo“ draugijos pavidalu su savo organu 
“Angelas Sargas“. Šitos idėjos įtakoje iš tikro įsikūrė 
Lietuvoje “Angelas Sargas“ su savo organu, kuris vė- 
liau buvo perkrikštytas į “Žvaigždutę". Blaivybės idėjos 
Dropagavime dr. Eretas ilgai nesiliovė, dalyvaudamas 
aktyviai Blaivybės Draugijos akcijoje, padėdamas Stu- 
dentų ateitininkų abstinentų korporacijai, gindamas blai- 
vybės reikalus seime ir šiaipjau kovodamas už blaivybę 
savo nuolatinėse kelionėse po Lietuvą. Buvo laikai, kai 
dr. Eretas buvo vienas iš populiariausių blaivybės idėjos 
Dropagatorių Lietuvoje, bet po to, kaip jis ėmė trauktis 
iš visuomeninio kultūrinio veikimo labiau į akademinę 
plotmę, jo blaivybinis veikimas liko nustumtas į antra- 
eilį planą. 

Vienu laiku su susirūpinimu blaivybine akcija dr. 
Eretas prisidėjo ir prie sporto propagavimo ir kėlimo 

Lietuvoje. 1921 met. jis kviečiamas nariu į Lietuvos Fi- 
zinio Lavinimo Sąjungos (LFLS) centro valdybą ir sy- 
kiu su kitais centro valdybos nariais organizuoja plates- 
„nę sporto šventę ir kuria su jais laikraštį “Sportą". Vė- 
liau, negalėdamas sutarti su LFLS-o vadovybe dėl racio- 
nalios kūno kultūros supratimo, jis kuria 1922 met. drau- 
ge su K. Dineika Lietuvos Gimnastikos ir Sporto Federa- 
ciją (LGSF) ir padeda jam įsteigti kūno kultūros laik- 
raštį “Jėga ir Grožis“. 


1923 m., atsiradus dar daugiau sporto organizacijų, 
jis dalyvauja drauge su kitais Lietuvos Sporto Lygos or- 
ganizavime ir tampa jos centro komiteto nariu; toje po- 
zicijoje jis pasilieka keletą metų. Šita lyga turėjo savo 
uždaviniu koordinavimą visos Lietuvos sporto reikalų 
federaciniais pagrindais ir centralizuotą kovą už geresnę 
kūno kultūros ateitį. Tokiu būdu ilgą laiką dr. Eretas bu- 
vo aktyvi figūra sporto gyvenime, dalyvaudamas asme- 
niškai, be kita ko sporto šventėse, olimpiadose, lenkty- 
nėse ir t.t. Sporto aikštėje dažnai galima buvo matyti 
prakaitu rasojančią jo kaktą ir girdėti skardų jo 
komandos balsą. 


Bet svarbiausia visuomeninės kultūrinės akcijos sri- 
tis buvo dr. Eretui jaunuomenės organizavimas, ypač 
pavasarininkų, žymiai mažiau ateitininkų. Šitoje srityje 
darbas jam geriausiai sekėsi; čia jis parodė daug ne 
kasdien sutinkamų sugebėjimų ir užsimojimų. Bet kadan- 
gi šitas darbas ėjo lietuvių katalikų visuomenės susi- 
pratimo ir suaktyvėjimo linkme ir katalikiškosios akcijos 
prasme, tai jis labai nepalankiai buvo matomas radika- 
liai laisvamaniškosiose ir tautiškai konservatyviose sfe- 

rose, kurios buvo linkusios kartais dėl neišmanymo, kar- 
tais dėl  tendencingumo laikyti šitą = darbą 
integraline krikščioniškai demokratiškos politikos dali- 
mi. Šitas dr. Ereto priešininkų nusistatymas šiuo atve- 
ju buvo jau nepateisinamas, nes, jei galėjo būti supran- 
tamas reikalavimas, kad jis nesikištų aktyviai į politines 
lietuvių visuomenės kovas, tai reikalavimas atsisakyti 
šitoje visuomenėje nuo visuomeninės kultūrinės akcijos 
savo pasaulėžiūros linkme būtų visai nepateisinamas in- 
dividualinio reiškimosi teisių aprėžimas. Šiaip ar taip dr. 
Ereto visuomeninis kultūrinis veikimas palaikydavo jo 
pi priešininkas agresyvumo stovyje net ir tada, kai jis buvo 

au išėjęs iš politinės akcijos i irapsiribodavo visuomenine 
ne sritimi. 

Dr. Eretas nepraleisdavo progos aktyviau pasireikšti 
ateitininkuose ar tai paskaitomis, ar tai organizaciniais 
paraginimais. Su studentų menininkų draugija “Šatri- 
ja“ jis buvo dar arčiau suėjęs, kaip jų garbės narys. Bet 
visa jo energija buvo nukreipta į liaudišką lietuvių kata- 
likų jaunuomenę, susispietusią “ Pavasario" sąjungoje. 
Čia jo organizacinis ir vadovaujamasis talentas pasirodė 
visoje savo pilnumoje po to, kai metinėje sąjungos kon- 
Ierencijoje 1922 m. jis buvo išrinktas sąjungos pirminin- 
ku, kuriuo išbuvo iki 1928 m. pabaigos. 

Dr. Ereto pirmininkavimo laikotarpyje “ Pavasario" 
sąjunga, virtusi ilgainiui federacija, yra padariusi milži- 
nišką žingsnį pirmyn, palyginti su tuo, kas ji buvo pir- 
ma. Amorfiška ir dar mažai veikli organizacija, vargais 
negalais išriedėjusi iš rusų jungo, vokiečių okupacijos ir 
valstybinio Lietuvos formavimosi sūkurio, virto draus- 
mMinga organizacija ir tvarkingai surikiuota su plus mi- 
nus 600 kuopų ir keliomis dešimtimis tūkstančių narių. Tai 
iš tikro buvo “ekspansijos ir viešumon savo pajėgų 

pareiškimo etapas“, kaip paskui buvo teisingai išsireiš- 
kęs dr. Ereto įpėdininkas dr. J. Leimonas (ž. “Pavasario 
Sąjungos istoriniai bruožai, Kaunas 1931 m. 34 p.). 


Pats dalyvavęs katalikų jaunuomenės organizacijose 
Šveicarijoje, paskui turėjęs nemaža progų stebėti per 
savo gausias keliones po Vakarų Europą kitų kraštų jau- 
nuomonės gyvenimą, dr. Eretas turėjo galimybių žy- 
miai reformuoti organizacinio jaunuomenės gyvenimo bei 
veikimo formas Lietuvoje. “Pavasario" Sąjunga pajuto 
jau tai kitais jo pirmininkavimo metais, t. y. 1923 
m., kai metinė konferencija ėjo visai kitokia nuotaika 
ir kitokiom pasireiškimo lytim. Negaliu čia kiek smul- 
kiau aprašinėti visą “ Pavasario" reorganizacijos ir au- 
gimo eigą; tesuminėsiu vien kelius stambesnius etapus. 

1923-1924 metais “ Pavasario" Sąjunga persitvarko 
jierarchiniu būdu į rajonus, suskirstytus į 4 regijonus. 
1924 m. liepos mėnesyje buvo surengtas Šiauliuose pir- 
mas didžiulis pavasarininkų kongresas, kuriame dalyvavo 
apie7,000pavasarininkųsuvėliavomis,orkestrais,choraisir 
tt. Tai buvo pirmas tos rūšies kongresas, labai ryškiu 
būdu apvaldęs lietuviškųjų masių amorfiškumą. 1925 m. 
buvo įkurtas “ Pavasario" liaudies universitetas, paskui 
pavadintas Vyskupo Valančiaus vardu. 1926 met. per- 
tvarkomas anksčiau (1923 m.) įkurtas “Pavasarininkų 
Vadas“ į “Jaunimo Vadą“, kuriam dabar skiriama dau- 
giau dėmesio, kaip vadovaujamųjų kadrų organui. 

1926 m. dr. Eretas vyksta, kaip Lietuvos katalikiš- 
kosios jaunuomenės atstovas, į Eucharistinį kongresą 
į Chicago ir po to važinėja su prakalbomis po lietuvių 
kolonijas ir lanko giminiškų pavasarininkams "Vyčių" 
kuopas. Šita kelionė buvo stambiausia grandis užmez- 

gant santykių grandinę su kitų kraštų lietuvišku ir nelie- 
tuvišku jaunimu. 


1927 m. įvyksta Kaune jubiliejinis “ Pavasario" Są- 
jungos 15 metų kongresas, kuris sutraukė į Kauną apie 
li tūkstančių gerai suorganizuotų pavasarininkų su vi- 
somis savo pasireiškimo lytimis. Į kongresą, be kitų 
svečių iš užsienio, gausiai buvo atvykę lietuvių vyčiai iš 
Šiaurės Amerikos. Kongresas, neskaitant vieno kito ne- 
numatyto debesėlio, praėjo su pakelta nuotaika ir pa- 
liko neišdildomų įspūdžių mačiusiems jį ir jame daly- 
vavusiems žmonėms. Tai buvo paskutinis stambesnis dr. 
Ereto pirmininkavimo pavasarininkams laikų įvykis. Ki- 
tais 1928 m. per metinę Sąjungos konferenciją, įvyku- 
sią gruodžio mėnesyje, jis atsisakė dėl susilpnėjusios 
sveikatos nuo centro valdybos pirmininko pareigų ir, per- 
leidęs jas naujai išrinktam pirmininkui dr. Leimonui, 
dalyvavo toliau atspėdamas sąjungos gyvenime, kaip jos 
garbės pirmininkas, parinktas šiai garbingai pareigai 
jau Šiaulių kongrese. 


1932 m. turėjo įvykti jubiliejinis kongresas Kaune, 
skiriamas “ Pavasario" federacijos 20 metų sukakčiai pa- 
minėti. Dr. Eretas buvo paskirtas to kongreso šefu; visi 
organizaciniai darbai jau buvo atlikti, buvo jau laukia- 
ma atvykstant 15 tūkstančių pavasarininkų, bet, negavus 
reikiamo leidimo, nuo kongreso teko atsisakyti. Jo vieto- 
je buvo suorganizuota visa eilė rajoninių kongresėlių. Už 
pasakytą viename tokiame kongresėlyje (Marijampolėje) 
kalbą dr. Eretas, policijos liudijimu ir komendanto nuta- 
Timu, buvo nubaustas sykiu su prof. Pr. Dovydaičiu ir dr. 
J. Leimonu trimis mėnesiais kalėjimo, inkriminuojant 
jam “kurstymą vienos visuomenės dalies prieš kitą ir 

prieš vyriausybę“ (Marijampolės Apskrities Karo Ko- 
mendanto nutarimas 75 Nr. iš 1932.VII.13 d). 


Suimtas Kaune liepos 14 d. jis buvo kalinamas sy- 
kių su dr. Leimonu, o paskui ir su prof. Dovydaičiu Ma- 
rijampolės kalėjime iki rugsėjo 7 d. Ir šitą savo likimo 
bandymą jis priėmė su stojišku tvirtumu. Iš kalėjimo 
jis išėjo su ta pačia giedra nuotaika, kuri jį niekados ne- 
palieka, nežiūrint to, kad jis nesitarė esąs kaltas. Vė- 
liau jis yra man taręs šiuos reikšmingus žodžius: “Tada 
tai tikrai nesu buvęs kaltas, bet kadangi anksčiau teko 


daryti klaidų, tai labai neprotestuoju prieš šitą likimo 
bausmę“. 


Turint galvoje opų pas mus inteligentiškos šeimos 
klausimą, bus ne pro šalį pažymėjus dr. Ereto visuo- 
meninio kultūrinio veikimo paraštėse šeiminę jo pa- 
dėtį. Jau 1925 m. jis sudarė šeimą, kuri galėtų eiti pavyz- 
džiu toms dažnokoms mūsų inteligentų šeimoms, ku- 
rios yra neomaltuzianiškai nusistačiusios. Vedęs p-lę 
Oną Jakaitytę, dabar gimnazijos mokytoją, yra sulaukęs 
su ja gana gausios šeimelės. 


Vyriausias jo vaikas jau eina mūsų pradžios mokyklą; 
deja, jau ir jam teko patirti jo tėvui daromų nemalony- 
bių kartumą. Kartais grįždamas iš mokyklos, jis su aša- 
romis nusiskundžia, kad ten draugai nenori pripažinti 
jį esant, lietuvį. Mat, tėvai, atiduodami vaiką į mokyklą, 
registravo jį lietuviu, bet savivaldybės švietimo skyriaus 
tarnautojai ėmė kvestionuoti šito įregistravimo tei- 
singumą ir įsileido „su tėvais į diskusijas, įrodinė- 
dami, kad šveicariečio sūnus negali būti lietuvis. Šitie 
abejotojai nesuprato nei tikros dr. Ereto padėties Lietu- 
voje, nei jo nusistatymo tautiniu klausimu. 

Jis sugebėjo įsijungti su visu atsidėjimu ir nuošir- 
dumu į pilietinį, kultūrinį ir tautinį savo naujos tėvy- 
nės gyvenimą. Kitaip jis nesupranta pilnaverčio ir pilna- 
teisio piliečio padėties visuomenėje, kurioje ir kuriai jis 
gyvena ir veikia. Kaip toks, jis registruoja savo šeimą 
"ir tame skaičiuje patį save lietuvių tautybės nariais. 
Kai jam minėtieji švietėjai norėjo įrodyti tokio registra- 
vimo netikrumą, jis galėjo teisėtai pamanyti: keisti šitie 
žmonės; duodi jiems lietuviškai suformuotą inteligentiš- 
kąją šeimą, o jie šitos dovanos tinkamai priimti nesu- 
geba... 


Iki šiol nieko nesu pasakęs apie dr. Eretą, kaip apie 
profesorių. Tuo tarpu akademinis pašaukimas yra reikš- 
mingiausias jo gyvenime ir veikime. Sulig tuo, kaip jis 
traukėsi iš politikos ir kaip darėsi vis mažiau aktyvus 
net visuomeninio kultūrinio veikimo srityje, jis atitin- 
kamai vis daugiau laiko ir energijos skyrė akademiniam 
pašaukimui. Išeikvojęs daug jėgų ir sveikatos praktiniam 
veikimui, kai to gyvenimas iš jo reikalavo, jis, pagaliau, 
galėjo atsidėti savo mylimiausiam visados svajotam dar- 
bui. Produktyviame susitelkime jis čia rado geriausią 
pritaikymą savo gabumams ir kuriamajai iniciatyvai. To- 
dėl paskutinieji penkeri metai sudaro jo gyvenime labai 
vaisingos ir intensyvios mokslinės kūrybos laikotarpį. 
Dabar jau negalima pagrįstu būdu abejoti apie jo, kaip 
mokslininko, vertingumą. Toliau ir ketu nušviesti jo aka- 
Čeminį pašaukimą ir padaryti trumpą apžvalgą jo moks- 
lo darbų, kad jo kultūrinė tarnyba Lietuvoje galėtų būti 
įvertinta tikroje šviesoje. 

AKADEMINIS PAŠAUKIMAS IR MOKSLO DARBAI 


Aukštųjų kursų lektorius 


Dar būdamas studentas, dr. Eretas svajojo apie 
akademinę karjerą, juo labiau, kad kartais jam tekdavo 
išgirsti atitinkamų paraginimų iš savo profesorių. Susi- 
dėjęs su lietuviais ir atvykęs Lietuvon kultūrinio darbo 
dirbti, jis anaiptol neturėjo reikalo atsisakyti nuo savo 
aspiracijų, surištų su akademiniu pašaukimu. Atvirkš- 
čiai, labai greit jam pasitaikė proga padaryti pirmus 
žingsnius šį pašaukimą realizuojant. 

Atvykęs į Kauną, kaip žinome, 1919 m. rudenį, jis 
dar tais pačiais metais gavo pakvietimą įeiti į organi- 
zuotų tuomet Aukštųjų kursų humanitarinio skyriaus 
branduolį, kuriame jam teko dirbti organizacinį darbą 
drauge su prof. E. Volteriu, J. Vabalu-Gudaičiu ir k. 
Aukštiesiems kursams atsidarius 1920 m. sausio 27 d., dr. 
Eretas ėmė juose dėstyti vokiečių kalbą ir literatūrą. 
Tą darbą jis dirbo ištisus dvejus metus, iki Aukštųjų 
kursų likvidavimo 1922 m. 


Maždaug vienu laiku (nuo 1920 m. rudens iki vė- 
lyvo 1922 m. rudens) dr. Eretas dėstė visuotinę literatū- 
rą ir teatro istoriją dramos studijoje. Čia jam padėjo 
jaustis savo vietoje jo disertacija apie jėzuitų teatrą, 
kuri davė jam progos įsigilinti į teatro istoriją. 

Tačiau Aukštųjų kursų laikotarpyje akademinis dar- 
bas nestovėjo dr. Ereto veikime pirmajame plane. Iš 
vienos pusės Aukštųjų kursų provizorinis pobūdis ir ne- 
tikra materialinė jų būklė, o iš antros pusės įvairūs 
darbai informacijos departamente ir nuolatinės propagan- 

dinės kelionės neleido susidaryti aplinkybėms, kurios pa- 
darytų galimą visišką atsidėjimą akademiniam darbui. 
Tiesa, tokios aplinkybės jam susidarė ne išsyk ir tada, kai 
jis buvo pakviestas į Lietuvos universitetą. Bet šiaip ar 
taip šitas naujas pakvietimas žymiai giliau jį įtraukė 
į akademinį veikimą ir labiau susiejo jį su jo paties 
pašaukimu. 


Lietuvių universiteto ekstraordinarinis profesorius 


Dr. Eretas pateko į Lietuvos universitetą per dvily- 
pį Teologijos-filosofijos fakultetą, kuris savo posėdyje, 
įvykusiame 1922. VI. 9 d., nutarė pakviesti jį ekstraor- 
dinariuniu profesorium prie visuotinės literatūros kated- 
ros nuo tų metų rugsėjo 1 d. Tuo laiku dr. Eretas turėjo 
daktaro laipsnį už disertaciją apie jėzuitų teatrą, buvo 
parašęs platesnį veikalą apie Lietuvą (“Lietuva praeity- 
je, dabartyje ir ateityje“) ir išėjęs dvejų metų dėstymo 
stažą Aukštuosiuose kursuose. Kitaip tariant, jis turėjo 
tą minimumą, kurio reikalavo ekstraordinariniam pro- 
fesoriui Steigiamojo Seimo universiteto statutas. 


Kad dr. Eretas buvo pakviestas į Teologijos-filoso- 
fijos fakultetą, nėra atsitiktinis dalykas. Kaip Friburgo 
universiteto mokytinis ir todėl taip pat katalikų pasaulė- 
žiūrinio susipratimo ir kultūrinio suaktyvėjimo šalinin- 
kas, jis visai gerai tiko tai katalikiškojo atgimimo link- 
mei, kurią iš pat pradžios buvo pasirinkęs mokslo sri- 
tyje Teologijos-filosofijos fakultetas. Bet įstojimas į 
šito fakulteto profesūros eiles ne tik nesumažino dr. 
Eretui priešininkų skaičiaus, bet įtraukė jį į naują ko- 
vą už savo fakulteto būvį, — fakulteto, lygiai nepopulia- 

raus tiek radikaliai laisvamaniškosiose, tiek tautiškai 
konservatyviose sferose. 

Savo steigėjų supratimu, Teologijos-filosofijos fakul- 
tetas turėjo laiduoti katalikams bent minimumą to au- 
toniminio susitvarkymo mokslo srityje, nuo kurio katali- 
kai, suinteresuoti savo doktrinaline pasaulėžiūra, niekur 
ir niekados atsisakyti negali. Šis minimalinis laidavimas 
rodėsi juo labiau reikalingas akivaizdoje to liberališkai 
nihilistiško nusiteikimo, kuriuo yra užsikrėtusi žymi 
dalis mūsų vyresniųjų inteligentų, intelektualiai susi- 
formavusių rusų universitetų neigiamojoje nuotaikoje. 


Tuo tarpu katalikai, pretenduoją į autonominį susi- 
tvarkymą mokslo srityje, vadinasi, ir tuo pačiu Teologi- 
jos-Filosofijos fakultetas, susilaukia dažniausiai dviejų 
priekaištų: pirma, kad jie įnešą į mokslą svetimas jam 
heterogenines tendencijas, ir, antra, kad jie panaudoją 


mokslo priemones savo partiniams tikslams. Kad būtų aiš- 
kiau, kokioje atmosferoje ir kokia linkme teko ir tenka 
dirbti prof. Eretui, teesie man leista paaiškinti trumpai 
principinį šitų priekaištų silpnumą. 

Reikalaudami sau ir apskritai savarankiškoms kon- 
fesinėms ideologinėms grupėms autonominio susitvarky- 
mo mokslo ir švietimo srityje, katalikai anaiptol netei- 
gia, kaip kad norėtų manyti jų priešininkai, kad mokslas 
gali būti skirstomas į katalikiškąjį ir nekatalikiškąjį. 
Katalikai tegali kalbėti vien apie katalikiškąją teologiją, 
kuri, kaip pagrįsta Apreiškimu, yra mokslas kitokia 
prasme, kaip specialieji mokslai, arba net filosofija, ta- 
sai bendrasis ir visuotinis mokslas. Tiksliai tariant, ne- 
gali būti nė katalikiškosios filosofijos, nors gali būti 
neantikatalikiškoji filosofija, ir tik tokia yra priimtina 
katalikams. Dar didesnė nesąmonė yra “katalikiškoji 

geografija", “katalikiškoji biologija“, “katalikiškoji ast- 
ronomija“ ir t.t. Susipratę katalikai tokios nesąmonės 
niekados sau nereikalauja, nes jie lygiai neigiamai verti- 
na mokslo atžvilgiu tiek katalikiškąją geografiją, tiek ir 
antikatalikiškąją geografiją; tiek katalikiškąją istori- 
ją, tiek ir antikatalikiškąją istoriją; tiek katalikiškąją fi- 
losofiją, tiek ir antikatalikiškąją filosofiją ir t.t. Jie tik tei- 
gia, kad katalikai turi teisę apsidrausti nuo antikatali- 
kiškosios filosofijos, antikatalikiškosios istorijos, antika- 
talikiškosios geografijos, antikatalikiško gamta- 
mokslio ir t.t., ir kad šitas apsidraudimas geriausiai 
gali įvykti autonominio susitvarkymo priemonėmis 
mokslo ir švietimo srityje. 


Katalikų priešininkai nespėja net, kaip dažnai anti- 
katalikiškasis mokslas yra katalikams brukams per prie- 
vartą, kaip grynas pinigas, tuo tarpu šitas antikatalikiš- 
kasis mokslas nė kiek nėra vertingesnis už katalikišką- 
jį mokslą, kur katalikiškumas negali būti pateisintas, 
ty. filosofijoje ir specialiuose moksluose. Tau vieno šito 
fakto pakaktų, nekalbant apie kitus motyvus, kad galėtų 
būti pateisintas katalikų reikalavimas autonominio susi- 
tvarkymo teisių mokslo ir švietimo srityje. 


Antras priekaištas dėl katalikų partyvumo mokslo 
priemonių panaudojime negali būti katalikams taikomas 
daugiau, kaip bet kuriai kitai ideologinei grupei: partinių 
žmonių pasitaiko tarp katalikų lygiai taip pat, kaip ir 
kitose grupėse. Katalikai nesudaro šituo atžvilgiu nieko 
išskiriamai partyvaus, tik jų pasaulėžiūra dažnai yra ten- 
dencingai painiojama su partyvumu. Tuo tarpu katali- 
kiškumas, kaip toks, ne daugiau .yra partyvus, kaip, 
pav., tautiškas arba laisvamaniškas nusistatymas. 

Tokių nepagrįstų priekaištų nuotaikoje ėjo akcija 
prieš Teologijos-filosofijos fakultetą beveik nuo pat jo 
atsiradimo. Suprantama savaime, kad šitie priekaištai 
dar stipresniu laipsniu buvo taikomi prof. Eretui jau tik 
dėl to, kad jis tam tikrame savo buvimo Lietuvoje lai- 
kotarpyje buvo įsipainiojęs į politinę visuomeninę ko- 
vą. Todėl jis gal labiau už kitus fakulteto narius kentė- 
jo ir negalėjo ramiai dirbti kuriamąjį darbą dėl tos ten- 
dencingos akcijos, kuri buvo varoma prieš Teol.-fil. fakul- 
tetą ir ypač prieš kai kuriuos jo profesorius. 


Kaip dera kiekvienam susipratusiam profesoriui, 
taip ir prof. Eretas, neatsižiūrėdamas į kliūtis, sąmonin- 
gai ir paralėliai plėtojo savo veikimą dviem linkmė- 
mis: mokymo ir mokslo. Pirmuoju atžvilgiu jam rūpėjo 
ruošti iš lietuvių tarpo mokytojų germanistų; antruoju 
— prisidėti savo kuriamuoju darbu prie literatūros moks- 
lo išvadavimo iš antikatalikiškų tendencijų, kurios yra 
jame įsigalėjusios pozityvizmo ir liberalizmo įtakoje. 

Kaip germanistų ruošėjas mūsų mokykloms, prof. 
Eretas yra priimtinas Lietuvai labiau, negu kas kitas. 
Kilęs iš vokiškosios Šveicarijos, jis nėra linkęs propa- 
guoti per savo paskaitas ir mokslo veikalus kokių nors 
nacionaliai politinių vokiečių idėjų. Šituo atžvilgiu reikš- 
mingi yra šie žodžiai, išspausdinti jo “Vokiečių Litera- 
tūros Istorijos“ (Kaunas 1931) “Pratartyje. “Kiek pra- 
eityje mūsų krašto reikalai buvo su Rytais susiję, tiek 
dabartis jungia juos su Vakarais. Tai mums uždeda pa- 
reigą nuodugniai pažinti į mūsų akiratį įžengusią Va- 
karų kultūrą. Į ten pažvelgę, pirmiausia pastebėsime 
artimiausius mūsų kaimynus — vokiečius. Vistiek, koki 
būtų su jais oficialiniai mūsų santykiai, ar kaip jie mus 
traktuotų, svarbu žinoti, kas jie yra. Susipažįstama į- 

vairiose kultūros srityse, todėl aišku, kad negalima ap- 
lenkti ir jų raštijos. — Pažinti jų literatūra juo malo- 
niau, kad ji nėra ištisai susijusi su vienu kuriuo politi- 
niu vienetu, bet apima, be Vokietijos, dar kitus plotus, 
kaip antai Austriją ir (bent iš dalies) Šveicariją, ir 
net atskiras Prancūzijos, Belgijos, Danijos, Vengrijos ir 
Rumunijos dalis; be to, ji gyva Amerikoj ir kuriama 
žydų kuone visuose pasaulio kampuose. Tai ne kokia 
“Nationalliteratur"", o bendra žmogaus kūryba, reiškia- 
ma vokiečių kalba, kuria daug kas naudojasi kaip 
tam tikru įrankiu, tuo nė nemanydamas identifikuotis 
su pasitaikančiomis jos literatūroj politinėmis idėjomis. 
— Tokia prasme aš dėstau tą literatūrą jau nuo 1920 m., 
pirmiausia Aukštuosiuose kursuose, vėliau Lietuvos ir 
paskui Vytauto Didžiojo universitete; tokia prasme aš 
stengiaus ją aprašyti ir šioje pirmoje savo darbo dalyje“ 
(I dalis, V p.). 


Nėra baimės, kad mūsų tarpo žmonės, perėjusieji 
tokią mokyklą ir paskui pasiųsti specializuotis į užsienį, 
taptų kulturtraeger'iais germanizatoriais: iš tokios mo- 
kyklos tegali išeiti vien naudingi germanistai kultūri- 
ninkai, nors jie kartais ir gali savo kvalifikacijomis sto- 
vėti vokiečių kalbos praktikoje kiek žemiau už gimusius 
ir augusius Vokietijoje žmones. Šiuo metu jau gali- 
ma būtų priskaityti visą eilę dirbančių mokytojo darbą 
mūsų mokyklose mokytojų germanistų, išėjusių mokslą 
Tecl.-fil. fakultete. 

Mokslinės kūrybos srityje prof. Eretas eina tam 
tikro revizionizmo linkme, kuri jam įkvėpta Friburgo 
universiteto ir jo didelio mokytojo germanisto, prof. 
Nadlerio. Ta linkmė yra viena iš apraiškų, kuriomis 
reiškiasi katalikiškasis atgimimas kultūros srityje. At- 

sigriebdami nuo tų smūgių, kurių sudavė katalikų pa- 
sauliui XIX šmtm. liberalizmas ir pozityvizmas, ir atgau- 
dami vėl mokslinę kuriamąją iniciatyvą, katalikai moks- 
lininkai yra pasišovę perkainoti antikatalikiškuosius 
įvertinimus, kurie buvo įsigalėję moksle tendencingomis 
liberalizmo ir pozityvizmo pastangomis, nes, jų suprati- 
mu, jei nėra tikras "katalikiškasis"? mokslas (čia vėl tu- 
rima galvoje filosofija ir specialieji mokslai), tai ne dau- 
giau yra tikras ir antikatalikiškasis mokslas, taip in- 
tensyviai proteguojamas plačiame pasaulyje. Šito “ver- 
tybių perkainojimo“ šviesoje įgauna literatūros istori- 
joje kitokios reikšmės mistika, barokas, krikščioniškoji 
literatūra ir kiti panašūs dalykai, kurie, kad ir nepatin- 
ka tam tikro nusistatymo mokslininkams, vis dėlto yra 
literatūros istorijos faktai, su kuriais tenka skaitytis pa- 
gal tikslius mokslinio tyrinėjimo metodus. 

Šalia kalbamojo revizionizmo kitas ryškesnis bruo- 
žas moksliniame prof. Ereto darbe yra nusistatymas stu- 
dijuoti literatūrą organiškajame sąryšyje su kitomis kul- 
tūros sritimis ir su visu kultūros organizmu. Tuo gali- 
ma aiškinti dažnas jo ekskursijas į kitas kultūros sri- 
tis, pavyzdžiui, į muziką, tapybą, visuomeninį gyveni- 
mą ir t.t. Šitų ekskursijų išdavoje yra susidarę nemaža 
prof. Ereto rašinių, kurie, kad ir neliečia tiesioginiu 
būdu literatūros klausimų, vis dėlto nenustoja su jais 
ryšių, kaip tam tikras jos “pendant" arba net dugnas. 


Kad galima būtų gauti apytikrį įspūdį apie prof. 
Ereto mokslinę kūrybą ir jo ypatybes, turėsiu pereiti 
trumpai kelis stambesnius etapus, kuriais augo ir brendo 
jo mokslo darbai. Tiesa, nebūdamas nei germanistas nei 
literatūros istorikas, nemanau įsileisti į jo mokslinės 
kūrybos tyrinėjimą ar vertinimą; statausi daug kuk- 

lesnį uždavinį: noriu suteikti visų pirma bibliografinių 
žinių, liečiančių prof. Ereto raštus, ir tik šių žinių paraš— 
tėse sykiu nusakysiu keletą faktų, charakterizuojančių 
jo mokslinę asmenybę ir jos vieną kartą teigiamą, 
kitą kartą neigiamą vertinimą, kitų daromą įvairiomis 
progomis. Iš savęs nebent pridėsiu vieną kitą įspūdį, 
gautą iš kolegiško su juo bendravimo, kuris dažnai 
lietė mokslo klausimus ir kūrybinius užsimojimus. Šie 
dalykai kartais turi ne mažesnės reikšmės mokslinės 
2smenybės charakteristikai, kaip ir mokslo veikalų tyri- 
nėjimas. 


Savo kelio ieškojimas 

Žiūrint į dalyką su apytikriu tikslumu, galima nu- 
matyti prof. Ereto mokslinėje kūryboje tris stambes- 
nius tarpsnius. Tai būtų, charakteringomis gairėmis ei- 
nant, pirma, savo kelio ieškojimas (1922-1928 m.), ant- 
ra, mistinės literatūros studijos (1928-30 m.) ir, tre- 
čia, vokiečių literatūros istorija ir Goethė (1931-1933 
m.). Bene bus teisinga pasakius, kad pirmame tarpsny- 
je prof. Ereto mokslinės pajėgos brendo, antrajame— 
stiprėjo, trečiajame — pražydo. 

Viena iš prof. Ereto mokslinės kūrybos ypatybių 
yra, jei taip galima išsireikšti, kultūrinis gyvenimiš- 
kumas: jis visados yra linkęs atsiliepti visų pirma į kul- 
tūrinio (įskaitant čion ir intelektualinį) gyvenimo pa- 
raginimus, reikalavimus. Jam jo mokslo objektas nėra 
atsijęs nuo realaus gyvenimo, bet visada yra gyva orga- 
niškoji šito gyvenimo dalis. Net tada, kai jis rašė 
savo studijas apie mistinę literatūrą, jis iš tikrųjų ėjo 
savo gyvenimiškumo linkme: paragintas Meisterio Ecke- 
barto sukakties (1928 m.), jis savaime įsitraukė į tą 

rehabilitacijos darbą, kuris jau nuo kurio laiko stiprių 
mokslininkų pastangomis atstato tikrą mistinės vidu- 
rinių amžių literatūros vertę. 

Eidamas moksle savo gyvenimiška linkme, prof. 
Eretas pirmajame savo mokslinio išsivystymo tarpsny- 
je stengiasi išsiaiškinti metodologinius ir ideologinius 
literatūros istorijos mokslo pagrindus ryšium su minė- 
jimu tų rašytojų ir šiaipjau kultūros veikėjų, kurių 
sukaktys tuo tarpu pasitaiko. Sykiu jis įtraukia į šitą va- 
gą ir savo klausytojus, ruošdamas su jais viešų iškil- 
mingų seminarinių minėjimų universitete ar kur kitur. 


Prie grynai teorinių dalykų, nesurištų su jokiu su- 
kaktuvininku, priklauso šie trys prof. Ereto straipsniai: 

a. Filosofišką literatūros kritiką bekuriant (įžengia- 
moji paskaita, skaityta universitete 1922 m.). Logos, 
1923 m., 1-2 nr. 120-134 p. 

b. Filosofija ir poezija. Logos, 1924 m. 1 nr. 68-79 p. 

c. Literatūros nagrinėjimo metodai. Logos, 1929 m. 
2 nr. 154-160 p. 

Ryšium su sukaktiniais minėjimais parašyti pir- 
majame periode šie prof. Ereto straipsniai: 


a. Kantas ir anglų literatūra. Logos, 1924 m., 2 nr. 
140-156 p. 

b. Šis tas apie Taine'ą. Logos, 1927 m., 2 nr. 137- 
163 p. 

c. H. Taine'o filosofinių pažiūrų susidarymo svar- 
biausi bruožai. Logos 1928 m., 1 nr. 21-51 p. 

d. Hippolyte Taine. Židinys 1928 m., 5-6 nr. 405-417 


e. H. Taine'o “Meno filosofija". Logos 1929 m., 1 
nr. 17-56 p. 

Ryšium su sukaktiniais minėjimais, bet be tiesio- 
ginio traktavimo literatūrinių dalykų, nors kontakte su 
jais yra kilę šie prof. Ereto raštai: 

a. Beethoveno jaunystė. Kaunas 1927, VIII plius 92 
p. 

b. Beethoven (100 metų mirties sukaktuvėms pa- 
minėti). Židinys, 1927 m., 3 nr. 209-217 p. 

c. Heiligenstadto Testamentas. Židinys 1927 m. 4 
nr. 289-304 p. 


d. Beethoveno kūryba. Židinys 1927 m., 5-6 nr. 405- 
492 p. 

e. Pranciškus Schubertas. Židinys 1928 m., 11 nr. 
295-310 p. 

Iš šito periodo seminarinių sukaktinių minėjimų, 
prof. Ereto suorganizuotų platesniu mastu, tenka paste- 
bėti šie trys minėjimai, įvykę Universitete: 

a. Byron'o minėjimas 1924 m., 

b. Beethoveno minėjimas 1927 m., 

c. Taine'o minėjimas 1928 m. 


Į šitą pirmąjį savo akademinio darbo periodą prof. 
Eretas žiūri kaipo į paruošiamąją stadiją savo mokslinei 
kūrybai: tai esą pirmieji moksliniai bandymai, ieškoji- 
mas savo kelio ir iš dalies populiarizacijos darbai. Tai 
buvo laikas, kai jis buvo dar gilokai įklimpęs į visuome- 
ninę akciją ir todėl dar negalėjo visas atsidėti akade- 
miniam darbui. Gerai atsimenu iš to laiko jo bodėjimąsi 
tos akcijos sąvaržomis. Matydamas mane, atsidėjusį tuo 
laiku su visu intensyvumu akademiniam darbui, jis su 
pasigailėjimu lingavo galva dėl savo likimo ir svajojo 
apie tuos laikus, kai jis galėsiąs visas atsidėti moksli- 
nei kūrybai... 


61 


Į pirmojo periodo galą buvo įvykęs polemiškas in- 
cidentas tarp prof. Ereto ir p. J. D. (Dobilo-Lindės. 
Red.) — incidentas, daugeliu atžvilgių reikšmingas ir į- 
domus. Kadangi iš šito incidento galutinėje sąskaito- 
je garbingai išėjo abi pusės, nors abi buvo padariu- 
sios šiokių tokių klaidų, tebūna man leista nusakyti ši- 
to nemalonaus abiem pusėm incidento esmę: jo išsi- 
sprendimas tiek yra charakteringas prof. Eretui ir sykiu 
tiek pakelia abi puses viršum nepagrįstų ambicijų, kad 
jis gali būti pamokomas polemikoje užsispyrusiems žmo- 
nėms. 

1927 m. “Lietuvos"" 128 nr. prof. Eretas įdėjo re- 
cenziją J. D. brošiūros “Ar paseno Tėnas?“. Joje jis pri- 
kišo autoriui, gal be tinkamos atodairos į jo asmenį, 
visą eilę neigiamybių: ideologinį nesusipratimą, metodo 
stoką, neobjektyvumą, neatitikimą tarp stiliaus ir trak- 
tuojamojo objekto ir k.d. Matyti, kiek per šauni jauno 
profesoriaus bravūra tiek suerzino brošiūros autorių, 
kad šis atsakė jam “Lietuvyje"' (1927 m. 245, 246, 247, 
249 ir 250 nr.) labai aštriu polemišku straipsniu, pilnu 
asmeninių puolimų. Dėl šito straipsnio asmeniško po- 
būdžio ponui J. D. nepasisekė jį įdėti oficioze ir teko 
ieškoti jam vietos partinėje spaudoje, nusistačiusioje 
prieš prof. Eretą. Koks gi buvo šis pastarojo atsakymas 
į polemiškąjį straipsnį, nukreiptą prieš jo recenziją? 


Prof. Eretas neatsako į polemiškus puolimus tiesio- 
giniu būdu, bet tuo tarpu studijuoja toliau H. Taine'ą, 
rašo apie jį naujų straipsnių ir siunčia juos savo opo- 
nentui. Pagaliau, 1928 m. jis pasirūpina, kad ponui J.D. 
būtų pasiųstas asmeninis kvietimas į jo ruoštą tuomet 
viešą seminarinį Taine'o minėjimą universitete. P-as J. 
D. nepasilieka skoloje: už džentelmeniškumą jis atsily- 


62 


gina tuo pačiu pinigu. Iš pradžios nustebintas jis dėko- 
ja minėjimo rengėjams už netikėtą siurprizą; paskui, 
gavęs iš prof. Ereto antrą knygutę apie Taine'ą (Taine'o 
meno filosofija), rašo jam laišką su nuoširdžia padė- 
ka; konstatuoja, kad tarp jų dviejų “nesusipratimų ne- 
bėra“, ir kad “yra tik nuomonių skirtumo“; pripažįsta 
prof. Ereto veiklos Lietuvoje naudingumą ir pažada apie 
jo veikalą ir spaudoje pakalbėti. Jis ir bandė savo 
pasižadėjimus ištesėti, bet buvo, kaip girdėjau, paša- 
l nių aplinkybių sukliudytas. 


Mistinės literatūros studijos 


Metodologinių ieškojimų, bandymų ir populiarizaci- 
jų periodas pasibaigė. prof. Ereto akademinėje veiklo- 
je maždaug sulig tuo momentu, kai jis 1928 m. pasitrau- 
kė iš visuomeninio organizacinio veikimo. Dabar jis 
jaučiasi moksliškai susiformavusiu profesorium ir pra- 
deda su atsidėjimu platesnio masto kuriamąjį darbą. Ty- 
rinėjimo objektu jam dabar eina mistinė vidurinių 
amžių literatūra. Nuo pozityvisto Taine'o, kontrasto dės- 
nio spiriamas, jis pereina prie antipodiško objekto. 

Jei šis tyrinėjimas gali rodytis mažai aktualus 
dabartinėje mūsų kultūrinio išsivystymo stadijoje ir 
mūsų šių dienų mokslo stovyje, tai vis dėlto atsidė- 
jimas studijoms apie mistinę literatūrą neprieštaravo, 
kaip jau anksčiau pažymėta, prof. Ereto gyvenimiš- 
kam nusistatymui mokslo darbe. Dabar gyvenamas kul- 
'ūrinis katalikiškojo pasaulio atgimimas, prasidėjęs 
XIX šmtm. pabaigoje, daro kaip tik aktualų perkainoji- 
mą katalikų viduriniais amžiais kurtų veikalų, kurie 
su tokiu vienašališku antikatalikišku ir tuo pačiu ne- 

mokslišku nusistatymu buvo vertinami XIX šmtm. li- 
beralizmo ir pozityvizmo adeptų. 

Mistinės prof. Ereto studijos prasidėjo straipsniu, 
įdėtu 1928 m. į laikraščio “Soter'' 2 nr. (105-160 p.) ir 
įvardytu “Iš mistikos istorijos“. Paties autoriaus paaiš- 
kinimu, prikergtu paaiškinamojoje antraštės dalyje, 
tai turėjo būti “trumpa mistikos istorijos apžvalga nuo 
primityviųjų tautų iki Eckeharto, kaip įžanga į Vokiečių 
mistinės literatūros istoriją viduriniais amžiais“. Ma- 
tyti, ilgainiui prof. Eretui teko atsisakyti nuo noro duoti 
mums sistemingą vokiečių mistinės literatūros istoriją: 
mažas tokio darbo aktualumas mūsų kultūros ir moksli- 
nės minties stoviui negalėjo jam suteikti stipresnių 
paraginimų; bet užtat jis dokumentaliai apdirbo ir gra- 
žiai išleido visą eilę monografijų, liečiančių atskirus 
mistikus rašytojus. Štai šios studijos: 

a. Heinrichas Seuse ir Elzbieta Stagel. Kaunas 1929, 
VIII + 64 p. 

b. Heinrichas Seuse ir jo Traktatas apie Tiesą. Kau- 
nas 1929, 64 p. 

c. Jonas Tauleris iš Strasburgo. Kaunas 1930, IV 
+ 128 p. 

d. Meister Eckehartas iš Hochheimo. Kaunas 1930, 
IV + 150. 

Neapsiimu vertinti šitų studijų iš esmės, nes nei 
literatūros nei mistikos srityje neturiu reikiamų kom- 
petencijų; ištrauksiu tik keletą posmų iš mistinės lite- 
ratūros žinovo prel. J. Naujoko atsargios ir rimtos re- 
cenzijos, įdėtos “Tiesos Kelyje“ 1931 m. 6 nr. ir lie- 
čiančios monografiją apie M. Eckehartą. Toje recenzi- 
joje, be kita ko, rašoma: 

“Autoriaus daug pasidarbuota, važinėta tose vieto- 
se, kur Eckehartas gyveno ir dirbo, ieškota medžiagos 

archyvuose. Taip gi žymu ir to laiko aplinkumos studija, 
dėlto gaunamas pilnokas mistiko vaizdas, nors, dėl 
stokos dokumentų, yra ir spragų, kurias spėliojimais 
autorius nenorėjo užpildyti“ (339 p.). 

“Įdomi ir svarbi studijos dalis, kur kalbama apie 
Eckehartą kaipo rašytoją ir stilistą. Smulkiai dėstomi 
yra jo kalbos pažymiai: abstraktiškumas, dinamišku- 
mas ir optiškumas. Viskas čia nagrinėjama nuodug- 
niai. Iškeliamos aikštėn mėgiamosios Eckeharto stilis- 
tinės priemonės ir parodomas jo stiliaus originalu- 
mas“ (341 p.). 


“Autorius Eckeharto asmenį, jo mokslą, darbuotę ir 
nuopelnus įvertina objektyviai, nors švelniai ir atsargiai. 
Šioji studija naudinga visiems pasiskaityti. Kalbinin- 
kams ir literatams ypač svarbi antroji jos dalis, (jie) 
daug gali rasti naudingų žinių ir pasimokyti, kaip reikia 
tos rūšies mokslišką darbą atlikti" (341 p.). 

Kai tai rašo kvalifikuotas žmogus, pats turėjęs 
reikalo su mistinėmis studijomis, tokio vertinimo reikš- 
mė įgauna ypatingo svarumo. 


Vokiečių literatūra ir Goethe 


Savo mistinėmis studijomis prof. Eretas realiai pa- 
teisino suteiktą jam anksčiau ekstraordinarinio profeso- 
riaus titulą. Nuo to laiko prasideda tikras mokslinės jo 
kūrybos žydėjimas, kuris, kaipo vienas iš ryškiausių 
mūsų universitete, visai pelnytu būdu būtų turėjęs 
pakelti jį į ordinarinius profesorius, jei ne jo fatalus liki- 
mas, kuris nubloškė jį nuo normalaus akademinio kelio 
kaip tik tada, kai jis reiškėsi intensyviausia moksline 
kūryba. Bet apie tai kiek vėliau. 

Trečias iš eilės prof. Ereto mokslinės kūrybos 
tarpsnis gali būti pavadintas goethišku, nes jis visas yra 
pareikštas Goethės sukakties minėjimo nuotaikos. 
Šitas tarpsnis iš tikrųjų buvo pradėtas vokiečių litera- 
tūros istorijos sistematizavimu. Būtent, 1931 m. prof. 
Eretas išleido I-jį tomą savo “Vokiečių literatūros is- 
torijos“ (Kaunas 1931, XI plius 250 p.). 


Šio veikalo charakteristikai tebūna man leista paci- 
tuoti kompetentingo asmens, dr. G. Študeraus, atsilie- 
pimą, įdėtą į “Naujosios Romuvos?' 1932 m. 10 nr. Jo re- 
cenzijoje, be kita ko, pasakyta; 

“Veikalo tikslą — akademinę jaunuomenę vesti į se- 
nesnių laikų vokiečių raštiją ir poeziją — atitinka vaiz- 
dingas ir aiškus medžiagos paskirstymas. Dalinimas į 
atskirus periodus ir jų į atskiras literatūros rūšis ir jų 
atstovus iš pirmo pažvelgimo krinta į akį." 

“Nepaprastai didelę vertę (ypačiai svetimiems vo- 
Viečių literatūrą studijuojantiems) turi svarbesnių li- 
ter.tūros veikalų trumpi turinių atpasakojimai ir tekstų 
pavyzdžiai, išrinkti iš įsidėmėtinų veikalų vietų. Kny- 
ga todėl nėra tik visur skaitomųjų faktų ir tuščių da- 
tų rinkinys, bet gyvas vokiečių raštijos ir poezijos pa- 
veikslas atvaizdavimas, kuris įgalina ne tiktai mechaniš- 
kai dalyką išmokti, bet, priešingai, veda prie savaran- 
kiško įsigilinimo į medžiagą ir, kas yra svarbiausia, skati- 
na ir vilioja senus vokiečių literatūros veikalus skaity- 
ti ir studijuoti jų originaliniuose tekstuose. Autorius tuo 
yra išpildęs reikalavimą, į kurį, deja, tos rūšies veikalų 
daugumas per mažai arba net visai neatsižvelgia. Studi- 
juojantis tokiu būdu gali pats kontroliuoti autoriaus į- 
vertinamus sprendimus, pridėtus prie reikšmingesnių 
nagrinėtų literatūros paminklų, ir, be to, iki tam tikro 
laipsnio sudaryti savo nuomonę" (238 p.). 

Šis atsiliepimas apie prof. Ereto “Vokiečių litera- 
tūros istoriją“ (I d.) nestovi atskirai pasirodžiusių mūsų 
spaudoje recenzijų eilėje: didžiausia dauguma recen- 
zentų, galima net sakyti, beveik jie visi vertino veikalą 
nedviprasmiškai teigiamai. 

Nuo tolydinio vokiečių literatūros istorijos išdėsty- 
mo pradėtajame ir plačiai užbrėžtame leidinyje prof. 
Eretą laikinai atitraukė sukaktinis Goethės minėji- 
mas 1932 m. Atsiliepdamas į šitą pasaulinio maštabo į- 
vykį ir eidamas savo gyvenimiškumo linkme, jis su visu 
karštumu atsideda goethinėms studijoms, juo labiau 
kad ir pats objektas yra be galo įdomus ir daugeliu at- 
žvilgių žavingas. Išdavoje pasirodo periodinėje spaudo- 
je ir atskirais raštais visa eilė jo mažesnių ar didesnių 
studijų apie Goethę, iš kurių dvi paskutinės sudaro 
jau storokas monografijas. Štai žymesnių iš šitų raš- 
tų sąrašas: 

a. Esmingasis Goethe. Naujoji Romuva, 1932 m. 17 
nr. 385-388 p., 18 nr. 417-418 p. 

b. Goethe ir Schilleris. Židinys 1932 m. 2 nr. 146- 
158 p. 

c. Goethe po šimto metų. Kaunas 1932 m. 24 p. 

d. Jaunasis Goethe. Jo gyvenimo ir kūrybos kelias. 
Kaunas 1932, VIII + 136 p. 

e. Jonas Wolfgangas Goethe. Kaunas 1933, VIII 


+ 263 p. 


Goethinėse studijose bene ryškiausiai bus pasi- 
reiškusi mokslinė prof. Ereto asmenybė. Kaip kruopš- 
tus menininkas tapytojas pirma, negu sukuria savo pa- 
veikslą, daro visą eilę mėginamųjų etiudų, taip ir jis 
pirma, negu yra parašęs savo kapitalinį veikalą apie Goe- 
thę, buvo padaręs eilę bandymų. Jojo tikslas buvo gyvojo 

Goethės paveikslas, laisvas nuo vienašališkų tenden- 
cijų ir kraštutinių vertinimų. Prof. Eretui Goethė yra 
genialus poetas rašytojas, bet sykiu ir gyvas žmogus 
su savo trūkumais, silpnybėmis, su savo klaidžiojimais 
ir labai sudėtinga evoliucija. Norėdamas šitą nepa- 
prastą asmenybę perprasti iki dugno, prof. Eretas ilgai 
ieškojo pagrindinio jos gyvenimo tono ir gyvos sinte- 
zės. Šitos sintezės akivaizdoje pasirodė jam galuti- 
nėje sąskaitoje nepriimtini nei Goethės apoteozavi- 
mas, kaip visai atbaigto menininko modelio, nei jo ne- 
lygstamasis smerkimas, nei darymas iš jo pagoniškojo 
humanizmo dievaičio, nei matymas jame krikščioniš- 
kosios kultūros reiškėjo. Gyvasis Goethė netelpa jo- 
kioje griežtai užbrėžtoje schemoje: jis nėra nei garbi- 
nimui sukurta bronzos statula nei pasibiaurėjimo verta 
blogybių personifikacija. 


Kaip lenkų literatūroje Boy-Želenskis labai iškalbin- 
gai iškėlė reikalą pro oficialinių bronzuotojų darbą 
įžvelgti gyvąjį Mickevičių ir tikrai jį pažinti, taip lygiai 
prof. Eretas iškėlė savo darbe šūkį: pažinkime tikrąjį 
Goethę! Čia bus įdomu pacituoti kai kurias Boy-Želens- 
kio mintis iš jo veikalo “Bronzuotojai" (Bronzownicy, 
Warszawa 1930), kuris tačiau nebuvo davęs prof. Eretui 
direktyvų jau dėl tos paprastos priežasties, kad, rašy- 
damas savo veikalą apie Goethę, mūsų profesorius to vei- 
kalo nebuvo skaitęs, nei apie jį girdėjęs. 

“Nucharakterizuotas dievaičiu, prastinamas ir tem- 
piamas ant visokių kurpalių, sako Boy-Želenskis, praran- 
da jis (Ad. Mickevičius) kuo mažiausia plačiajai pub- 
likai savo daugiaplaniškumą, savo gilmes ir betarpiš- 
kumą, kurie jį padaro siurprizų ir mįslių kasykla. Jis tapo 
greičiau vėliava, negu žmogumi... Iš pasikalbėjimų, 

kurių esu turėjęs šiuo klausimu; iš laiškų, kurių esu 
gavęs, įsitikinau, kad esama pas mus dviejų mokslų: vie- 
no oficialaus, antro privataus, perteikiamo tarp specialis- 
tų į ausį... Literatūros istorija negali virsti hagiografi- 
ja... Didžiojo žmogaus gyvenime iškilmingiausias re- 
ginys yra nuolatinė jo gyvenimo drama, bet ne dirbti- 
nai kuriama pernelyg doringų biografų harmonija'' (5- 
6 p.). 

Boy-Želenskis daug turėjo išgirsti karčių žodžių 
ir paskaityti apie save plūdimų iš snobiškų Mickevi- 
čiaus adoratorių tiktai dėl to, kad jis nenorėjo pavers- 
ti literatūros istorijos hagiografija: mat, “šventenybių 
nuvainikavimas“ niekados nepraeina dykai. Gavo barti 
ir prof. Eretas už savo nenorą padaryti iš Goethės 
biografijos hagiografijos dalyką. Šituo atžvilgiu įdomus 
p. Iz. D. straipsnis, įdėtas 1932 m. “ Vairo" 6 nr. Goethės 
minėjimų proga. 

“Negalint su genijumi susilyginti, jis labai dažnai 
yra degraduojamas, į paprastą žmogų suvedamas. Genialų 
vokiečių poetą, filosofą Goethę, degradavo nužemino ka- 
talikybės vardu p. Eretas gegužės mėn. 8 d. Katalikų 
Mokslo Akademijos suruoštame Goethės šimto metų 
mirties minėjime. P. Eretui Goethė nemokąs susival- 
dyti žmogus, erotikas, žemės žmogus, nemokąs ar ne- 
sugebąs pakilti. Jei Goethė ir buvo kiek teigiamiau ver- 
tinamas, tai tik kaipo lirikas. — Toks vienašališkas ge- 
nialaus žmogaus vertinimas yra mirštama nuodėmė. 
Ji jokiu būdu neleistina objektyviam mokslininkui. To- 
kiais atvejais kur kas geriau tylėti, negu savo žemu 
masteliu genijų matuoti (247-248 p.) ... Nerami, nuolat 
kovojanti, nuolat puolanti, bet pakylanti dvasia ir jos 
kovos labai gerai suprantamos dvasios aristokratams, 
dvasinių viršūnių gyventojams. Pakalnių žmonėms tė- 

ra prieinamos tik gyvuliškos intrigos, tik jausminiai 
polinkiai bei jų nuolatiniai bangavimai (248 p.)... 
Goethe — krikščioniškasai humanistas. Goethės, kaipo 
krikščioniškojo humanisto, neiškėlė nei p. Eretas nei 
prof. Engertas ... Prof. Engertas ar nenorėjo ar nemo- 
kėjo kitaip pažvelgti į Goethę, kaip tik pro buržuaziškai 
liberalinius devynioliktojo amžiaus akinius... Devy- 
nioliktojo amžiaus buržujaus liberalo akimis pažiūrėjo 
į Goethę ir p. Eretas ir, kaipo nekataliką', jį pasmerkė" 
(250 p.). 


Šio neparemto jokia faktina ir dokumentalia me- 
džiaga puolimo charakteristikai paminėsiu čia, kad pa- 
rašęs šiuos žodžius kritikas per prof. Ereto paskaitą 
nebuvo pastebėtas, ir kad tuo laiku, kai jis tai rašė, 
šita paskaita nebuvo dar pasirodžiusi spaudoje. Tikriau- 
siai, jis rašiniui naudojosi tendencingomis reliacijomis. 
Tai, matyti, politinio antagonizmo atgarsis mokslo sri- 
tyje. 

Kas galėjo stebėti ir sekti prof. Ereto kuriamąjį 
darbą Goethės studijų laikotarpyje, tam buvo malonu 
matyti, su kokiu atsidėjimu ir entuziazmu jis siekė 
gyvojo Goethės sintezės. Jis vis ieškojo naujos medžia- 
gos, naujų koncepcijų, lankėsi į Goethės gyventas vie- 
tas, vertė archyvus, konstruavo naujas teorijas, pas- 
kui vėl nuo jų atsisakydavo ir t.t. Pakanka jau pami- 
nėti, kad jo paskutinis veikalas apie Goethę perėjo 
tris ar keturias redakcijas, kol galėjo pasirodyti vie- 
šumon. Mūsų profesorius su tikru atsidėjimu ieškojo 
adekvatinės išraiškos savo minčiai, savo koncepcijai; 
kiekvienas veikalo skirsnis buvo stropiai apgalvojamas 
ir su menišku entuziazmu įvardijamas. 

Bet įdomiausias yra pats kulminacinis goethinės 
sintezės susidarymo punktas. Sėdėdamas drauge su 
prof. Dovydaičių Marijampolės kalėjime (1932 m. va- 
sarą), prof. Eretas vieną kartą pareiškė savo kolegai su 
triumfo nuotaika: “Žinai, brolau, pagaliau, supratau 
Goethę“. (Štai tikra politinio kalinimo nauda!). Pa- 
sirodė, kad tai buvo naujas Goethės poeto supratimas, 
kuris nukrypo nuo senų koncepcijų apie Goethę ir rado 
pas prof. Eretą simbolinių gairių formulą: Margareta — 
Helena — Mater Gloriosa. Nepaprasta buvo ne tik tai, kad 
šita koncepcija atsirado tiek ypatingose aplinkybėse, 
bet ir tai, kad ji rado tuo pačiu laiku, prof. Eretui apie 
tai nežinant, patikrinimą garsaus filologo prof. T. Zie- 
linskio galvoje. 


Apie 1933 m. Sekmines prof. Eretui, kaip jis pats 
papasakoja pratartyje į savo knygą “Jonas Wolfgangas 
Goethe“, pakliuvo į rankas Prahoje redaguojamas moks- 
lo žurnalas “Germanoslavica" (1932-1933, 1 sąs.), kur 
Dr. S. Ciechanowska, pranešdama apie “Goethes me- 
tus (1932) Lenkijoje“, mini prof. Zielinskio straipsnius, 
apie Goethę. Jis papasakoja, be kita ko, apie tai, kad 
prof. Zielinskis buvo laikraščio “Ruch Literacki“ para- 
gintas pasisakyti, ką jis yra laimėjęs iš Goethės, o 
paskui nuo savęs prideda: “Iš tikrųjų tai yra ne kas 
kita, kaip visų jo kultūros filosofijos principų patvirti- 
nimas. Fauste" jis mato atvaizduotą liaudiškumą, klasi- 
kinę senovę, krikščionybę, kurie simbolizuoja tris kerti- 
nes Europos kultūros kolonas. Tą savo supratimą jis la- 
biau paaiškina žurnale, “Wiadomosci Literackie' ("Mal- 
gosia — Helena — Mater Gloriosa', 9 metų 13 nr.). Mar- 
gareta yra liaudiškumas, Helena — antikiškas pasaulis, o 
Mater Gloriosa — krikščionybė. Ši nuostabiai paprasta 


71 


idėjų konstrukcija yra labai sąmoningai parašyta ir sma- 
giai skaitoma" (V-VI p.). 

Po to prof. Eretas prideda jau nuo savęs ir apie 
save: “Autorius negalėjo nesidžiaugti radęs savo mintis 
patvirtintas tokio žymaus mokslininko, bet kartu ir ne- 
susirūpinti, ar tik nebus įtartas pasiskolinęs savo koncep- 
ciją iš jo. Ši kebli situacija nemaža kvaršino autoriaus 
galvą, tačiau jis nieko geresnio neišgalvojo, kaip atvirai 
išdėstyti šį tikrai keistą supuolimą, tikėdamasis, kad 
skaitytojų bus tinkamai suprastas“ (t.p. VI p.). 

Veikalą išspausdinęs, prof. Eretas pasiuntė jį prof. 
Zielinskiui su paaiškinimais apie kalbamąjį supuolimą. 
Į tai jis gavo atsakymą, kuriame prof. Zielinskis, be 
kita ko, rašo (1934.1.12): “Dėl supuolimo Jūs, mano 
supratimu, be reikalo rūpinatės: formulė iš tikrųjų 
tiek savaime peršasi, kad man tik nuostabu, kodėl iš 
nesuskaitomos daugybės Goethės tyrinėtojų niekam, 
neskaitant Jūsų ir manęs, ji neatėjo galvon. Ir vis dėl- 
to ji turi būti tikra, jei Jūs taip manote, nes Jūs esate 
studijavę Goethę liečiančią literatūrą kur kas plates- 
niu mastu, negu aš... Šiaip ar taip, man telieka tik 
Jus sveikinti dėl Jūsų knygos". 

Galimas daiktas, kad tas sutapimas kada nors bus 
minimas literatūros istorijoje, kaip vienas iš reikšmin- 
gesnių supuolimų, perėjusių į mokslo istoriją. 


Baigiant pastabas apie goethines prof. Ereto studijas 
bus ne pro šalį pacitavus germanisto dr. Ig. Skrupskelio 
nuomonę, pareikštą recenzijoje apie “Jaunąjį Goethę“', 
kuri buvo įdėta į 1933 m. “Židinio" 2 nr.: “Reikia pasa- 
kyti, paskaitome tenai, kad rašyti apie Goethę, kurio 
gyvenimas ir kūryba taip smulkmeniškai išnagrinėta, 
nėra lengva. Tam reikalinga gana daug kritiškumo. 

Daugelio vokiečių sąmoningai ir sistemingai propaguo- 
jamas Goethės kultas ne visuomet leidžia lengvai at- 
skirti tikrąjį Goethės gyvenimą nuo susidariusių apie 
jį legendų. Autoriaus kritiškumas šiuo klausimu jau ži- 
nomas iš jo ankstyvesnių raštų... — Nežiūrint į šitą 
reikalingą ir girtiną kritiškumą vis dėlto ir šiame vei- 
kale matyti, berods, nors ir labai nedaug, Goethės kulto 
žymių. Tai matyti iš Goethės vaikystės aprašymo ... 
— Vienur kitur bus, rodosi, kiek perdėta ir vertinant pa- 
ties Goethės kūrybos, bent jo jaunystės veikalus. Tie- 
sa, kad Wertheris labai plačiai išgarsino Goethės ir vi- 
sos vokiečių tautos vardą .. .; bet kad tuo vienu geriau- 
siai pasisekusių Goethės jaunystės veikalu “vokiečių 
literatūra, per šimtmečius iš svetimųjų skolinusi, da- 
bar skolas su kaupu' (82 p.) būtų grąžinusi, sunku bū- 


tų sutikti... — Gal bus kiek per aukštai įvertinta ir 
Goethės jaunystės kūrinių vieta pačioje vokiečių 
literatūroje ...— Tie visi posakiai, į kuriuos veikalą skai- 


tant reikėtų gal kritiškiau pažiūrėti, jokiu būdu nesu- 
mažina šios knygos vertės. Visi čia paminėti kūriniai 
yra įdomiai išnagrinėti ir pačios sunkiausios vietos 
(žemės dvasia, Mefistofelis, pats Faustas) yra nuosek- 
liai ir teisingai interpretuojamos. Pats veikalo stilius 
taip pat vaizdingas, įdomiais palyginimais ir aforisti- 
nio pobūdžio posakiais išmargintas“ 203-204 p.). 


Tai parašyta po to, kaip p. Iz. D. inkriminavo prof. 
Eretui Goethės degradavimą, ir prieš tai, kaip išleistas 
paskutinis labiausiai subrendęs mūsų profesoriaus veika- 
las apie šitą genialų poetą. Apie pastarąjį veikalą, kiek 
man žinoma, mūsų germanistų dar iki šiolei nepasisa- 
kyta. 

Įdomi yra prof. Ereto raštų statistika, išreikšta 
spausdintų puslapių skaičiais ir sutvarkyta pagal ap- 
žvelgtus mokslinės jo kūrybos tarpsnius. 1-jame periode 
(1922-1928 m.) jis davė 159 p. mokslinių straipsnių ir 
151 p. populiarizacijos dalykų; 2-jame periode (1928- 
1930 m.) — 472 p. mokslinių studijų; 3-jame periode 
(1931-1933 m.) — 700 p. mokslinių studijų ir straipsnių; 
už visus tris periodus — 1482 p. Jei prie to pridėsime 
tai, kas prof. Ereto buvo parašyta dar Šveicarijoje (748 
p.), ir tai, ką jis paskutiniais laikais yra išspausdinęs 
ir šiuo laiku spausdina katalikų kultūriniais klausimais 
(406 p.), tai gausime iš viso 2636 p. sumą. 

Visi čia dėstomi krūvon skaičiai minimi šio raši- 
nio įvairiose vietose. Tiesa, tie skaičiai reiškia toli gražu 
ne vienodo vertingumo mokslinį darbą. Bet viena jau iš 
to rašinio galima patirti, būtent, kad šitas mokslinis 
darbas progresyviai augo ir tebeauga ir savo kiekiu ir 
savo verte. Nedaug, tur būt, mūsų universiteto profeso- 
rių galėtų pasigirti panašiais akademinio darbo akty- 
vais. 


Akademinis prof. Ereto veikimas neapsiribodavo 
ir neapsiriboja paskaitų skaitymu, vadovavimu praty- 
boms universitete ir mokslo veikalų rašymu. Jis dar su 
tam tikru sistemingumu naudojasi kelionėmis savo 
mokslo reikalams. Jų metu jis susipažįsta su kultūros pa- 
dėtimi įvairiuose kraštuose, palaiko kontaktą su moksli- 
nės minties sąjūdžiais, knisasi bibliotekose ir archy- 
vuose. Šituo atžvilgiu jis priklauso pas mus prie žmo- 
nių, daugiausia mačiusių, girdėjusių ir skaičiusių di- 
džiuosiuose europiškos kultūros centruose panašiai, kaip 
jis priklauso prie žmonių, geriausiai pažįstančių Lietuvos 
kraštą ir žmones. Su Lietuva jis gerai susipažino per 

visuomeninio pobūdžio keliones; su Europos centrais — 
per mokslines savo keliones. Iš pastarųjų štai svarbes- 
nės, sutrauktos į sausą sąrašą: 1922 m. ruduo — Anglija 
ir Bavarija; 1923 m. vasara — Danija, Švedija, Norvegi- 
ja; 1924-1925 m. žiema — Belgija, Holandija, Anglija; 
1925 m. vasara — Italija; 1927 m. vasara — Vokietija, 
Prancūzija; 1928 m. vasara — Veimaras, Frankfurtas, Ba- 
zelis, Strasburgas (mistikai, Goethė); 1929 m. vasara 
— Šveicarija (mistikai); 1930 m. vasara — Strasburgas, 
Belgija (mistikai); 1931 m. vasara — Šveicarija, Vokieti- 
ja (okiečių literatūros istorija); 1933 m. vasara — Vei- 
maras, Frankfurtas (Goethė); 1934 m. sausis — Karaliau- 
čius, Veimaras, Jena (Goethės santykiai su Lietuva, 
Rėza). 


Nuo 1930 m. prof. Eretas yra redaktorius "Teolo- 
gijos-filosofijos fakulteto žurnalo “ Athenaeum", skiria- 
mo filologijos ir istorijos sritims. Šiuo metu jo reda- 
guojamas šito žurnalo VII-tas tomas. 

Tokia yra nenutrūkstamai kylančioji mokslinės prof. 
Ereto veiklos eiga. Tačiau analoginio nenutrūkstamo 
kilimo negalima konstatuoti akademinėje jo karjeroje. 
Įvykusi 1931 m. rudenį Teologijos-filosofijos fakulteto 
reforma skaudžiai jį palietė ir pastatė jį į nenormalią 
padėtį, kuri iki šiolei (1934 m. vasara) nėra dar tinka- 
mai atitaisyta. 


Akademinės karjeros vingiai 


Įvykusi 1930 m. birželio 7 d. universiteto reforma 
nebuvo pakeitusi Teologijos-filosofijos fakulteto san- 
tvarkos. Tas fakultetas tam tikra prasme buvo vienas iš 
konkordatinio susitarimo objektų, ir todėl mūsų vyriau- 

sybės pirma norėta dėl jo susitarti su Vatikanu; bet, ne- 
sisekant patenkinančio abi šalis susitarimo pasiekti, ryž- 
tasi reformuoti fakultetą unilateraliniu būdu. Tai ir įvy- 
ko 1931 m. rugpiūčio 14 d. Tuomet panaikintos 5 fakul- 
teto katedros, iš kurių dvi, sociologijos ir psichologi- 
jos, katedros priklausė filosofijos skyriui; šalia to vy- 
resnysis fakulteto personalas pagal naujus ėtatus su- 
redukuotas nuo 38 iki 19. Likęs po reformos fakulteto 
personalas patvirtintas pačiu pertvarkomuojų įstatymu, 
išskyrus istorijos ir literatūros katedrų dėstytojus. To- 
kiu būdu prof. Eretui, kaipo germanistikos dėstytojui, 
reikalingas buvo atskiras patvirtinimas; tokio patvirtini- 
mo nėra gauta iki šiolei (1934 m. vasara), nors fakul- 
tetas yra jį pristatęs patvirtinti ekstraordinarinio pro- 
fesoriaus vietai dviem atvejais: 1931 ir 1933 m. 

Dėl nurodytų priežasčių prof. Eretas nustojo profe- 
soriaus vietos 1931 m. gruodžio 15 d. Prie profesoriaus 
pareigų jis grįžo 1932 m. spalių 1 d., kai fakultetas pa- 
siūlė jam tęsti savo darbą vyresniuoju asistentu, ku- 
riam reikalingas, pagal naują universiteto statutą, tik 
universiteto rektoriaus patvirtinimas. Tikiuos nesukly- 
siąs pasakęs, kad, fakulteto daugumos narių įsitikinimu, 
prof. Eretas pagal mokslinius savo nuopelnus turėtų 
būti pakeltas į ordinarinius profesorius. Jei jis fakulteto 
pristatytas patvirtinti ekstraordinariniu  profeso- 
riumi, tai tik tam, kad jo kandidatūra būtų labiau pri- 
imtina, kaip nekomplikuojama sykiu promocijos į aukš- 
tesnį laipsnį. 

Atleistam 1931 m. iš akademinės tarnybos prof. Ere- 
tui buvo kilusi gyvenimiška problema, kas toliau dary 
Su pamėgimu atsidėjęs akademiniam darbui, neturėda- 
mas pastovių materialinių išteklių gyvenimui ir sykiu 
kylodamas jau gana gausios šeimos naštą, jis atsidūrė 

nepavydėtinoje padėtyje. Savo pavyzdžiu jis skaudžiai 
patyrė nepatogumą tos padėties, kurioje apie profesorių 
paskyrimą sprendžia pašaliniai mokslui motyvai. Tokio- 
se aplinkybėse, rodos, pats likimas buvo pašaukęs jį eiti 
sekretoriaus pareigas besikuriančio Katalikų universi- 
teto organizaciniame komitete. Prof. Eretas prisiėmė šitas 
pareigas, bet sykiu neatsisakė nuo savo mokslinės kūry- 
bos. 

Grįžusiam po 9 mėnesių pertraukos į akademinį dar- 
bą prof. Eretui teko dirbti šitą darbą sunkiomis morali- 
nėmis ir materialinėmis sąlygomis. Bet tai nepalaužė 
nei jo energijos, nei kuriamųjų užsimojimų, nei jo gied- 
ro stoiško nusiteikimo. Jis pasiliko iš esmės tas pats, tik 
labiau pasimokęs iš savo paklydimų ir nemalonių paty- 
rimų. “Kaip žinote, sakė jis man vieną kartą, aš esu pa- 
tyręs iš žmonių daug nemalonybių ir puolimų, bet nepa- 
sakyčiau, kad visame tame nebūtų buvę jokio pagrindo: 
nė mažiausia mano paklaida nepraėjo man dykai. Tačiau 
tai anaiptol nereiškia, kad aš visu kuo kaltas, ką man 
prikiša''. Tai galėjo pasakyti ne jaunas entuziastas, tikė- 
jęsis rasti Kaune egzotišką įdomybių centrą, ne šaunus 
Vilniaus gynėjas, ne karštas sportininkas, ne optimistiš- 
kai nusiteikęs Seimo atstovas, bet gyvenimo išmė gintas ir 
moraliai ir intelektualiai subrendęs vyras, kuris nėra vel- 
tui dirbęs, mąstęs, kovojęs, kentėjęs. Jo priešininkai nė 
nespėja, kad dabartinis prof. Eretas tiek pat skiriasi nuo 
jauno daktaro, atvykusio į Lietuvą prieš 15 metų, kaip 
pilnai išsivystęs augmuo nuo jauno daigo. 

Pergyvenęs politinės akcijos ir net partinio priklauso- 
mumo laikotarpį, jis ne tik nėra užsikrėtęs ekskliuzyviz- 
mu ir partikuliariškumu, bet vis labiau linksta į univer- 
salizmą ir integralinę sintezę. Tolimas oportunizmui, jis 
vis dėlto nėra linkęs statyti jokio svarbesnio klausimo 

su nesutariamu griežtumu, nors anaiptol nelaiko princi- 
pialaus tvirtumo stokos nuopelnu kokia nors prasme. 
Šitose dabartinio prof. Ereto ypatybėse ryškiai išeina 
aikštėn katalikiškoji jo formacija. Katalikiškoji pasau- 
lėžiūra, katalikų mokslininkų tradicijos ir naujų laikų 
patyrimai, kurių įtakoje jis yra subrendęs, padarė tai, 
kad šiuo metu jis yra gana ryškus kataliko mokslininko 
tipas. Rašydamas tai, gerai nusimanau, kad tuo pačiu 
daug kam charakterizuoju jį odioziniu būdu, nes pas 
mus apsčiai dar yra žmonių, kurie nesugeba teigiamai 
vertinti katalikų mokslininkų nuopelnų. Bet nutylėti kal- 
bamąjį prof. Ereto katalikiškumą reikštų apleisti jo cha- 
rakteristikoje vieną iš ryškiausių bruožų. 

Nuo 1931 m. prof. Eretas yra II vicepirmininkas 
Lietuvių Katalikų Mokslo Akademijos Valdyboje. 1933 
m. pradžioje labiausiai jo pastangomis buvo įvykęs Lie- 
tuvos katalikų mokslininkų ir mokslo mėgėjų suvažiavi- 
mas Kaune. Tame suvažiavime jam teko daryti prane- 
šimą apie “katalikų mokslininkų veiklą ir susiorganizavi- 
mą svetur“. Iš to praktinio klausimo ilgainiui išaugo 
prof. Ereto sąmonėje ištisa koncepcija, liečianti proble- 
mą “Katalikai ir mokslas". Ir prie šitos problemos spren- 
dimo jis ėjo palaipsniui ir gyvenimiškai. 1929 m. jis iš- 
leido trumpą brošiūrą “Katalikų kovos ir laimėjimai 
svetur“ (Kaunas, 23 p.). Šiais 1934 m. pasirodė jo “Fre- 
derikas Ozanamas“ (Kaunas, 95 p.), kur šalia karitatyvi- 
nės problemos paliestas ir klausimas apie katalikų vaid- 
menį moksle. Pagaliau, šiuo metu prof. Eretas pradėjo 
spausdinti veikalą apie problemą “Katalikai ir moks- 
las", kuris netrukus turės pasirodyti viešumon (Kau- 
nas, 288 p.). 

Prof. Ereto mokslinės asmenybės charakteristikai 
bus ne pro šalį padarius keletą ištraukų iš šito paruošto 

spaudai veikalo. Autoriaus pažiūras turėjau progos pa- 
tirti ne tik iš dažnų pasikalbėjimų, bet ir iš kai kurių 
rankraščio dalių. Kai veikalas bus išėjęs iš spau- 
dos, skaitytojas ras jame šitokių posmų: 


“Mokslai ne tik pametė kelią, į kurį viskas veda, bet 
ir neteko paties centro ir dėl to klaidžiojo be orientaci- 
jos beribėje smulkmenų jūroje. Tuo pačiu buvo sutriuš- 
kinta ta centralinė jėga, kuria savo laiku rėmėsi ir ku- 
rioje jungėsi pasaulėžiūra, nes, nebesiorientuojant šiai į 
universum, nebegali būti kalbos nė apie universitas. Kur 
anksčiau stovėjo puikūs minties rūmai, dabar riogso ske- 
veldros ir viešpatauja babiloniškas nuomonių mišinys". 


“ „„„Tikrajam mokslui gresiančius pavojus kata- 
likybė visada savo budria akimi matė ir kovojo su jais 
pozityviu būdu — sukūrė savo integralų mokslo tipą, 
atitinkantį visus reikalavimus, statytinus tikrajam moks- 
lui. Šitoks jos nuo amžių sukurtasis sintetiškas tipas ap- 
saugojo mokslą tiek nuo subyrėjimo į begales specialy- 
bėse paskendusių 'mokslų", tiek nuo tikrovės neatitinkan- 
čios, įvairybės nepaisančios, viską išlyginančios sintezės". 


“Mūsų laikai išmoko tyrinėti, bet atprato mąstyti. 
Norint siekti esmiško pažinimo, reiktų pradėti vertikaliai 
tyrinėti , t. y., mąstyti. Bet tai nelengva, nes ištisos vad. 
mokslininkų kartos, materializmo ir pozityvizmo pa- 
veiktos, jau seniai atprato mąstyti. Bet kito kelio nėra. 
Nereikia atsisakyti nuo tyrimų pasiektų rezultatų, nei 
nuo tyrimo iš viso. Jis ir toliau tieks puikiausią medžia- 
gą aukštesniam tyrimui — mąstymui. Taigi reikia su- 
prasti, jog paprasto tyrinėjimo rezultatai nėra galutinis 
mokslo žodis, o tik įžanga į tikrąjį pažinimą, nepasiekia- 
mą be intensyvaus statomojo mąstymo". 

“Visais atžvilgiais geriausia apologetika gali bū- 
ti tikrai moksliškas darbas. Tik svarbu, kad jis būtų dir- 
bamas tiksliai pasinaudojant visomis mokslui tinkamo- 
mis priemonėmis, vengiant ir šešėlio diletantiškumo. Tas 
vietomis pasitaikąs diletantiškumas neretai duodavo pro- 
gos žiūrėti iš aukšto į katalikų mokslo darbus ir į mokslu 
užsiimančius katalikus, kurie ne kartą buvo charakteri- 
zuojami skaudžiu terminu demi-monde. Kas šiame prie- 
kaište skaudžiausia, yra tai, kad jis ne visuomet buvo 
neužsitarnautas, nes perdaug dažnai katalikų sferose ban- 
doma per jaunystę sine cura pasiekti otium cum dignita- 
te. Kad toks elgimasis iš tikrųjų tesudaro katalikų va- 
romam mokslui vardą sine dignitate,tai patogios ramy- 
bės siekiančių nė kiek nejaudina. Taigi, yra kuo susi- 
rūpinti visiems, kuriems svarbu katalikų dirbamo moks- 
lo darbo vaisingumas ir garbė". 


“Nėra abejojimo, kad vienintelis pageidaujamas 
kataliko mokslininko tipas yra pozityviai kuriantis. Bet 
ir jis neapsaugotas nuo tam tikrų pavojų. Svarbiausias 
iš jų ar tik nebus vienpusiškas atsidavimas sintezėms 
kurti. Suprantama, kad katalikams lyg įgimta visus fe- 
nomenus sujungti į tam tikrą sistemą ir dėl to nenuosta- 
bu, kad jų mokslininkai daugiau, negu kiti, mato tikrąjį 
mokslo uždavinį tvarkančioje ir atbaigiančioje atskirų 
pažinčių sintezėje. Tai veda juos neretai į pavojų mažiau 
paisyti studijų specialiose srityse, apleisti analizę ir for- 
muoti daugiau negu problematiškas sintezes". 

Kaip galima spręsti iš šių ištraukų, prof. Ereto veika- 
las lies daug aktualių klausimų, kels aikštėn netiksliai 


suprantamus dalykus, žadins gyvosios minties darbą, ne- 
duos mokslininkams nurimti savo trafarete, bet, žinoma, 

kaip tik todėl kels aplink pajudintą problemą judėjimo ir 
ginčų. Tiems, kas ieško “minties ramumo“, ar kas nuri- 
mo savo patogioje pozicijoje, šis veikalas bus a priori 
nepriimtinas, kaip naujas “vertybių perkainojimas''. Bet 
kam rūpi tiesa ieškoti ir surasti, tas bus jam dėkingas 
jau tik už problemos iškėlimą, juo labiau kad ši proble- 
ma itin yra aktuali akivaizdoje tos kovos, kuri ėjo ir iki 
šiolei nėra dar visai pasiliovusi aplink Teologijos-filosofi- 
jos fakultetą. 


Baigiamasis žodis 


Mano biografinis rašinys apie prof. Eretą eina į ga- 
lą. Pabaigai dar ši tą turiu pridėti, šį tą paaiškinti. 
Skaitytojas, tikiuos turėjo progos įsitikinti, kad nenorė- 
jau šiuo atveju rašyti paprasto sukaktinio pagyrų rašto. 
Rašiau ne tik kaip kolega ir bičiulis, bet dargi dažnai 
kaipo liudytojas — gynėjas, duodąs faktų mūsų kultū- 
ros istorijai. Sykiu ne pirmą jau kartą naudojuos pro- 
ga pabrėžti, kad teisingas ir džentelmeniškas prof. Ereto 
traktavimas yra mūsų garbės klausimas. Jei prieš šitą 
garbės pajautimą pas mus ne kartą nusižengta, tai yra 
būtina, kad kas nors atseikėtų moralinį patenkinimą ir 
principui ir paliestam asmeniui. Tai daryti jaučiuos tu- 
ris pakankamai teisių ir be oficialinio kieno nors įga- 
liojimo, nes, mano įsitikinimu, turime prieš akis atsitiki- 
mą, kur individualinės sąžinės įstatymas yra aukštesnis 
už bet kurio kolektyvo sprendimą. 

Žinau gerai, kad daug kas savo neigiamą nusista- 
tymą prof. Ereto atžvilgiu pateisina tais jo paklydimais, 
kurių nė aš nesu nutylėjęs. Jei man neteko jų ypatin- 
gai pabrėžti, tai buvo tam dvi priežastys: pirma, prof. 
Ereto paklydimai tiek buvo perdedami, kad visai nėra 

reikalo dar daugiau dėti kūralo į ugnį; antra, šis rašinys 
vis dėlto skiriamas sukaktiniam reikalui. Bet šiaip ar 
taip prof. Ereto padarytos politinėje ir šiaip visuome- 
ninėje plotmėje paklaidos, kurių esmė buvo anksčiau 
trumpai nusakyta, sudaro palyginant su jo nuopelnais 
tautinėje, valstybinėje ir kultūrinėje srityje, tokią guan- 
tite negligeable, kad negali pateisinti to neigiamojo 
nusistatymo, kuris ne kartą jam yra taikomas. 

Šiame savo rašinyje neliečių tų gandų ir įtarimų, 
kurie neviešai inkriminuoja prof. Eretui nelojalumą Lie- 
tuvos vyriausybei netolimoje praeityje. Blogiausia šiuo 
atveju yra tai, kad jie savo darbą padaro, nebūdami net 
oficialiai ir dokumentaliai įrodyti. Minėdamas tuos gan- 
dus ir įtarimus, nesigilinu į jų turinio nagrinėjimą, nes 
tai būtų netikslingas ir bergždžias darbas. 

Koks gi galų gale susidaro vaizdas iš prof. Ereto gy- 
venimo ir veikimo Lietuvoje? 

Jaunas daktaras, simpatijos atgimstančiai lietuvių 
tautai ir sentimentalaus pažado savo mirštančiam drau- 
gui vedamas, apsisprendžia dirbti kultūrinį darbą sveti- 
mam krašte svetimos tautos naudai. Tuo pačiu jis tikisi 
ten rasti tinkamą savo gabumams ir pajėgoms pritai- 
kymą. Jis atiduoda naujajai savo tėvynei 15 geriausių 
savo amžiaus metų ir pritaiko savo jėgas ten, kur to 
reikalauja iš jo visuomenės gyvenimas. Bet jis tam tik- 
ros pasaulėžiūros žmogus ir vieną laiką tam tikros par- 
tijos narys, ir to pakanka, kad priešingų šitai pasaulė- 
žiūrai ir šitai partijai žmonių nusistatymas, motyvuoja- 
mas apskritai nereikšmingais jo paklydimais, duotų nei- 
giamą toną bendram jo darbų vertinimui net tada, kai jis 
per 15 metų yra praaugęs savo partikuliarumą ir tin- 
kamai susipratęs savo pašaukimo ir elgimosi linijos at- 
žvilgiu. 

Gabus profesorius su tikru akademiniu pašaukimu, 
perėjęs visus kilimo laipsnius iki ordinatūros slenksčio ir 
praturtinęs mokslinę lietuvių literatūrą tokiu laipsniu, 
kad labai nedaug iš ordinarinių mūsų universiteto pro- 
fesorių galėtų su juo lygintis, dirba akademinį darbą 
vyresniojo asistento teisėmis, kurios neduoda jam nė 
galimumo tinkamai išlaikyti savo šeimą. 

Štai du faktu, kuriuodu šiuo metu, kai yra atkritęs 
tikras pagrindas kaltinti jį partyvumu ar akademiniu 
nekompetentingumu, atrodo kažkokiu anachronizmu, ne- 
pateisinamu džentelmeniškumo ir teisingumo reikalavi- 
mais. Jie galėtų rodytis normaliais nebent tiems, kam 
yra nusižengimas pats katalikiškumas su visomis jo 
moralinėmis ir intelektualinėmis konsekvencijomis. Ši- 
tiems žmonėms prof. Eretas ne tik ne tapo per 15 metų 
labiau priimtinas, bet jis jiems bus vis labiau odiozinis 
sulig tuo, kaip jis dar labiau tobulės katalikiškumo at- 
žvilgiu. Bet tokių žmonių aš ir nesitikiu įtikinsiąs. Aš 
kreipiuos tik į džentelmenus ir sakau: štai garbinga 15 
metų kultūrinės tarnybos sukaktis (1919 — X.15 — 
1934)! Ar nereikėtų jąja uoliau susidomėti? 


PASTABOS 
Prie 32 psl.: 
Plačiau apie M. Asmį žr. 238 p. 


Prie 38 psl.: 


Kai kurie skaitytojai, radę Darbininke apie J. E. par- 
vežtąų Suomijos pripažinimą Lietuvai, teiravosi daugiau infor- 
macijos apie tai. Tos informacijos teko patirti tada iš prof. J.E.: 

“1920.IV.1 teko man Kaune prie užsienių reikalų ministe- 
rijos įsteigti Lietuvos telegramų agentūrą (Elta). Norėdamas 
ją įjungti į pasaulinį informacijų tinklą, aš, jos direktorius, 
atlankiau visą eilę Europos valstybių, kur, pvz. Berlyne, Pary- 
žiuje ir Londone, sudariau atitinkamas sutartis su tenykštėm 
agentūrom. 1921 m. tuo tikslu atlankiau ir Suomiją. Ta 
proga priėmė mane ir užsienių reikalų ministeris (berods, 
Holsti). Pasikalbėjime išdrįsau paklausti, ar Suomija nenorėtų 
Lietuvą pripažinti kaip suvereninę valstybę. Jis pažadėjo man 
duoti atsakymą po kelių dienų. Atsakydamas man (pasitaręs su 
ministerių kabinetu), jis paprašė pasirūpinti iš mūsų užsienių 
reikalų ministerio dr. J. Purickio įgaliojimą, kuris leistų man 
tartis su Suomijos vyriausybe. Gavęs tokį raštą, tuoj įteikiau 
Suomijos vyriausybei prašymą pripažinti Lietuvos respubliką 
de iure. Netrukus Helsinkio vyriausybė man įteikė pripaži- 
nimo dokumentą, nelaukdama tuo reikalu didžiųjų valstybių 
sprendimų. 

Šiuo reikalu tarpininku tarp manęs ir Suomijos vyriau- 
sybės buvo žinomasis kalbininkas ir nuoširdus lietuvių bičiulis 
4. R. Niemi (1869-1931)." 

2: 


Auditorijoje ir už jos 


Lietuvos aukštosiose mokyklose prof. J. 
Eretas dirbo nuo 1919 iki 1940 su devynių 
mėnesių pertrauka 1931-32 metais. 

Jo akademinio darbo pobūdį bei eigą ap- 
rašė bei įvertino prof. St. Šalkauskio rašinys. 
Iš kitos pusės į prof. J. Ereto veiklą akade- 
miniame darbe žvelgia buvę jo studentai — 
žvelgia į jo santykius su studentais auditorijo- 
je ir už ios. 

Iš tos pusės prof. J. Ereta vaizduoja A. 
PETRAUSKAITĖ SKRUPSKELIENĖ 
(Chicago, Ill.), talkinama eilės kitų buv. prof. 
Ereto klausytojų, kurie suminėti pačiame 
rašiny. 


BUVO 1919 metai — pirmieji nepriklausomos Lie: 
tuvos gyvenimo ir mano gimnazijos metai... 
Vieną rytą, vos įžengus į klasę, Aldona V. sutiko 
mane klausimu: “Ar tu pažįsti dr. Eretą, žinai, tą iš 
Šveicarijos?" Turėjau pasakyti, kad ne, nes dar nebuvau 


jo sutikusi. 
“Na, tu ir ateitininkė!"' nustebo Aldona. “Tai ne- 


žinai, ar tiesa, kad dr. Eretas ypatingai gražiai šoka?“ 

Aš ir to nežinojau, nes profesorių šokant mačiau žymiai 
vėliau — viename linksmame studentų baliuje ano meto 
gražiausioje Kaune Rotušės salėje. Šoko tada su stu- 
dente Ona Jakaityte, kuri tą vakarą išskirtinai gražiai 
atrodė. 

Mes, gimnazistai, žinojom, kad dr. Eretas atvykęs 
iš kito krašto; kad dirba informacijos darbą Eltoje, dės- 
to aukštuosiuos kursuos, veikia įvairiose organizacijo- 
se. Tos visos jo darbo sritys mum buvo tolimos, neįtilpo 
į mūsų klasės sienas. Buvo jau įdomiau išgirdus, kad 
profesorius ne tik organizavo sporto sąjungą, ragino stu- 
dentus sportuoti, bet ir pats su jais leisdavosi rogutėm 
nuo Vytauto kalno. 

Profesorių Eretą visuomet prisimenu pačiais pirmai- 
siais nepriklausomybės metais primityviam Kaune, kada 
buvo kuriama tikra to žodžio prasme iš nieko. 


Eina garsas 


Garsas apie prof. J. Eretą buvo pasiekęs ir provinci- 
ją, ten esančius jo būsimuosius studentus. Iš Žemaičių, 
iš to istorinio Kražių miesto, Pranas Razminas pasakoja: 
“1926 ar 1927 mokiausi Kražių Žiburio gimnazijoje vy- 
resnėse klasėse. Buvau pakviestas sykį senojon kleboni- 
jon, kur tada gyveno gimnazijos direktorius kun. J. 
Galdikas (o po jo direktorius kun. Avižienis). Buvo ten 
atvykęs prof. J. Eretas, tada vadovavęs Pavasario sąjun- 
gai, o aš dirbau vietoje su pavasarininkais. Teko pirmą 
kartą pasiklausyti, ką ir kaip prof. J. Eretas kalbėjo apie 
katalikiškąjį jaunimą ... Kai 1929 metais įstojau į Kau- 
no universitetą, J. Eretas jau buvo man pažįstamas“. 

Iš Sūduvos istorinio miesto Marijampolės apie tą 
pat laiką pasakoja Antanas Masionis: “Pirmą kartą pa- 

mačiau ir išgirdau prof. J. Eretą, būdamas šeštoje ar sep- 
tintoje klasėje, t.y. 1927 ar 1928 metais. Tuo metu lan- 
kiau Marijonų gimnaziją ir priklausiau vietinei mokslei- 
vių ateitininkų kuopai. Marijampolės ateitininkai turėjo 
šventę ir pakvietė prof. J. Eretą paskaitos. 

“Jau ir be pristatymo žinojome, kad prof. J. Eretas 
yra šveicaras ... Su auditorija tuojau užsimezgė gyvas 
kontaktas. Žavėjomės jo išvaizda, laisvumu bei gyvumu 
— kalbėjimo stilium domėjomės daugiau nei pačiu kal- 
bos turiniu... Baigęs gimnaziją, 1929 metų rudenį atsi- 
dūriau Kaune ir pradėjau studijuoti Vytauto Didžiojo 
universitete Teologijos-filosofijos fakultete. Pagrindine 
šaka įsirašiau lotynų kalbą ir literatūrą, šalutine vokiečių. 
Paklausęs prof. J. Ereto paskaitų, nuo antro semestro 
persirašiau vokiečių kalbą bei literatūrą pagrindine. Ir 
niekada nesu to gailėjęsis“. 


Kitu keliu prof. Ereto garsas pasiekė Aukštaičių že- 
mės Antaną Mažiulį. “Mano kaimynai savanoriai pasako- 
jo, kad vienas mokytas šveicaras stojęs savanoriu ir ginąs 
Lietuvą. Vienas pats tą aukštą, juodą vyrą matęs. (Mano 
šnektoje juodu vadina kiekvieną tamsiaplaukį: Dusetų ir 
kitose apylinkėse veik visi lietuviai yra gana šviesių 
plaukų, mėlynų akių, būdingi šiauriečiai, todėl ir koks 
nors atkilęs, net lenkas, dusetiškiam yra “labai juodas*'). 
Kiek vėliau, pradžios mokykloje būdamas, iš savo moky- 
tų giminių ėmiau išgirsti apie tą mokytą šveicarą ir pik- 
tų žodžių. Mano visa didžioji giminė buvo liberalai, religi- 
niu požiūriu indiferentai, kai kada ir tikri “laisvama- 
niai'' (ateistai). Jie steigė jaunimiečius, Kultūros būre- 
lius. Iš jų taip ir girdėdavau, kad tas šveicaras organi- 
zuoja kažkokius pavasarininkus, visokias davatkas, tuo 
kenkdamas Lietuvos mokslui ir pažangai. Jis organizuo- 

jąs net sportininkus, pats su jaunimu išsilyginęs aikštę, 
pats kasęs kastuvu žemes ir t.t. Šį socialinį paslankumą 
visa mano giminė laikė dr. J. Ereto dorybe, bet negalėjo 
atleisti, kad jis patraukia jaunimą į pavasarininkus 
ir tuo silpnina jaunimiečius, būsimus valstiečius 
liaudininkus. 

“Nors aš pats nuo pradžios mokyklos buvau susijęs 
sujaunimiečiais, bet nuo 1932 susijau su pavasarininkais 
ir pradėjau susidurti su tuo judriu ir didelės energijos 
šveicaru, apie kurį anksčiau buvau tik girdėjęs. Pirmas 
susitikimas, rodos, buvo 1933 prieš N. Metus suvažiavime 
Kaune“. 

Ir kitu būdu atėjo prof. J. Ereto garsas į jo būsi- 
muosius klausytojus. Kaip pasakoja Jonas Kavaliūnas, 
“Profesoriaus Ereto pavardė man buvo jau gimnazijoje 
gerai pažįstama. Jis vadovavo Pavasario federacijai ir 
parašydavo įdomių straipsnių “ Pavasario" žurnale, kuris 
mūsų namus lankė. Neretai tekdavo matyt jo pavardę 
irkituose laikraščiuose, nes jo veikla buvo labai plati". 


“Kitoks" 


Jei tiesa, kad jaunas filosofijos daktaras, vėliau ger- 
manistikos profesorius galėjo džiaugtis lietuviškos žie- 
mos malonumais kartu su studentais; jei tiesa, kad dau- 
gelis jo būsimų studentų jį žinojo jau prieš atvykdami į 
universitetą, tai jis tikrai buvo “ kitoks". 

Nuo kitų universiteto dėstytojų jį skyrė jo paprasti, 
neformalūs santykiai su studentais, jo draugiškas, gal net 
kartais tėviškas familiarus studento pakalbinimas. Ir tie 
santykiai nesiribojo vien trumpu susitikimu paskaitų me- 
tu auditorijoje. Studentai jį matė susirinkimuose, kongre- 

suose, gegužinėse — vis tokį gyvą, draugišką, energin- 
gą, su ateitininkų meno draugijos “Šatrijos kepuraite 

“ant galvos. Bet tas paprastumas visai nekliudė jo ele- 
gancijai ir džentelmeniškumui, kurį jis rodė tiek profe- 
soriam, tiek studentam. 

“Buvo įprasta, kad studentai, susitarę su profe- 
soriais, eidavo egzaminų į namus. Tuo papročių ir aš ne 
kartą esu pasinaudojęs. Teko ir pas prof. Eretą laikyti 
egzaminus jo bute senamiestyje. Po egzamino jis paėmė 
mano kaimiško milo apsiaustą ir padėjo apsivilkti. Aš 
buvau nustebintas ta jo pagarba vargingam studentui 
ir tuo jaudinančiu paprastumu“ (Pr. Razminas). 


“Atsisveikinus jis visuomet paduodavo skrybėlę, ap- 
siaustą, padėdavo apsivilkti. Tas mane — žinau, ir kitus 
— vertė ne kartą varžytis, nes toks mandagumas mum 
buvo neįprastas, t.y. kad profesorius patarnautų studen- 
tams, ypač vyrams" (A. Masionis). 

Tas profesoriaus mandagumas liko ir J. Botyriaus 
atminime. “Tebestovi atmintyje įspūdis, kurį profeso- 
rius padarė man, jaunam studentui, kai pirmą kartą to- 
kiu studijų reikalu teko nueiti į jo butą. Jis su šypsena 
sutiko prieškambaryje, nieko nelaukęs nuėmė nuo pečių 
apsiaustą ir pakabino ant sienos. Tikrai neatsimenu, ką 
aš tada sumišęs tokiam mandagiam profesoriui atsakiau, 
tačiau tai buvo visiškai naujas lietuviško kaimo berneliui, 
nors jau studentui, pergyvenimas". 


“Jis visada pirmas užkalbindavo studentą, pasitei- 
raudavo dėl visokių sunkumų ir patardavo ar pats padė- 
davo medžiagos surasti, kiekvieno pastangą pastebėdavo 
ir pagirdavo. Gal kartais ir per daug studentą pagirda- 
vo“ (A. Mažiulis). | 

“Po pobūvio Ateitininkų rūmuose prof. J. Eretas su 
žmona eina Laisvės alėja namo. Paskui per keletą žings- 
nių seka studėntai, bet neprisijungia prie Eretų iš pagar- 
bos savo profesoriui. Profesorius atsisuka i studentus ir 
sako: “Prašom su mumis. Neturime paslapčių“ (Pr. Raz- 
minas). 

“Kai 1931 metų gegužės mėn. vadinamoje kunigų ir 
ateitininkų byloje buvau nuteistas dviėm mėnesiais 
kalėjimo ir nuo gruodžio 19 iki vasario 19 buvau kalintas 
Kauno sunkiųjų darbų kalėjime, prof. J. Eretas ne- 
pabijo inkriminacijos ir parodė man daug moralinės pa- 
ramos. Tarp kitko, vieną dieną kalėjimo sargas atnešė 
man į kamerą gražiausiai iškeptą antį su visais priedais. 
Buvo pridėtas raštelis “Nuo Eretų“. Be to, prof. J. Eretas 
atsiuntė man į kalėjimą savo ką tik išleistą gražiai įrištą 
Vokiečių literatūros istoriją su įrašu “Solidarumo ženk- 
lan“ su savo parašu" (A. Masionis). 


Butas neturtingas, turtinga biblioteka 


Aplankius prof. Eretą namie, krisdavo į akį, kad tas 
elegantiškų manierų profesorius buvo demokratas ne tik 
savo nusistatymu, bet ir kasdieniniu gyvenimu. Jis ne- 
mėgo prabangos, buvo kuklus ir nereiklus tiek buto, 
tiek apsirengimo ar patogumų atžvilgiu. Jis gerai jautėsi 
puošnioj salėj ar kukliame bute, ūkininko troboj ar pi- 
giame viešbučio kambarėly ... Atsimenu vieną tokį jo 
kuklų nedidelį butelį prie pat Karmelitų bažnyčios, kai 
studentų būrelis buvome nuėję šv. Juozapo dieną jo pa- 

sveikinti vardinių, o kartu pasidžiaugti ir jo naujagi- 
miu sūneliu. Atsimenu ir kitą kartą, kai buvau pas jį už- 
ėjus, pasitarti studijų reikalais. Profesorių radau 
bedirbantį prie knygų, apsivilkusį paprastu megztiniu. 
Kuklus kambarys, paprastas rašomasis stalas, bet turtin- 
ga biblioteka. Tos begalinės lentynos su knygom ir rodė, 
kuo savo dienas profesorius užima. Čia pat po stalu ir 
kėdėm “vaikščiojo" tuo metu dar keturiom jo sūnelis, 
kuris, matyt, netrukdė tėvui dirbti. Taigi ir savo šeimoj 
profesorius buvo neformalus, nereikalaudamas sau ypa- 
tingų sąlygų ar patogumų. 


Jis nepasikeitė tuo atžvilgiu ir paskiau. Tokį pat pa- 
prastą, draugišką rado jį A. Avižonienė, jo buvusi stu- 
dentė germanistė, aplankiusi jį po karo Šveicarijoje: 
“Nuoširdus atviras, draugiškas, jaukus. Toks buvo Kau- 
ne, toks ir paliko“. 


Nors ir gyvas, visuomet geros nuotaikos, puikus šo- 
kėjas, profesorius nesirodė dažnai šokių salėse. Man nete- 
ko jo matyti, išskyrus porą studentiškų vakarų pačiais 
pirmaisiais metais, didesniuose baliuose. Jis nebuvo ar- 
batėlių, pobūvių, triukšmingų vakarų mėgėjas. Savo na- 
tūralų norą susitikti su žmonėm jis tenkindavo, dirbda- 
mas įvairiose organizacijose ar intelektualiai bendrau- 
damas su savo kolegom profesoriais, ypačiai su St. Šal- 
kauskiu, kurį jis tebevadina “neužmirštamu draugu“ ir 
su kuriuo reguliariai trečiadieniais susitikdavo arbatos 
išgerti ir pasikalbėti aktualiais klausimais. 


Buvo dar kita dažna proga aktualiais klausimais 
išsikalbėti platesniame rately. Kaip jo fakulteto kole- 
gos pasakoja, vakarais po fakulteto tarybos posėdžių 

būrelis patraukdavo į Astos kavinę Laisvės alėjoje. Ten 
aplink stalą atokioje vietoje prie kavos jie pasidalydavo 
žiniom ir nuomonėm dienos klausimais. Tame būrely 
paprastai būdavo Pr. Kuraitis, arkiv. M. Reinys, St. Šal- 
kauskis, J. Eretas ir jaunesnieji dėstytojai — nauja ge- 
neracija .. . Taip buvo užgrindžiama ir “generation gap“. 
Čia savo informacijom paprastai dominuodavo jaunes- 
nieji. 

Teologijos — filosofijos fakultetas metus baigdavo 
profesorių ir studentų bendra išvyka ar gegužine. Čia 
imdavo “dominuoti"' prof. Į. Eretas, kaip kolektyvo dva- 
sios, dinamikos organizatorius. Kaip pasakoja A. Mažiulis, 
“per paskutinę gegužinę 1939 m. buvo labai entuziastin- 
gas sporto rungtynių organizatorius, sudaręs profesū- 
ros (pralaiminčios) ir studentų žaidynes. Prof. J. Eretas 
buvo geras krepšininkas ir gerai dengė, prof. Z. Ivins- 
kis buvo prastesnis metikas už prof. S. Šalkauskį, kuris 
įmetė mum du krepšius". 


Šalia Šalkauskio 


Auditorijoje prof. J. Eretas buvo ryškus kontrastas 
savo “neužmirštamam draugui" prof. S. Šalkauskiui. 

Pastarasis atrodė labiau formalus profesoriaus ka- 
tedroje. Labai rimtas, gal net iškilmingas. Skaitė ramiu, 
tyliu, bet auditorijoje aiškiai girdimu balsu iš savo už- 
rašų, kurie buvo gerai atbaigti, išlyginti, kiek sausoko, 
jam vienam būdingo intelektualinio stiliaus, visuo- 
met mašinėle parašyti. 

Prof. J. Eretas neturėjo tokių iš anksto stipriai pa- 
ruoštų užrašų. Todėl neskaitė, o kalbėjo. Kalbėjo įdomiai, 

patraukliai. Buvo tikras Dievo apdovanotas kal- 
bėtojas — temperamentingas, klausytojų dėmesį pa- 
traukiąs tiek pačiu kalbėjimu, tiek puošniu stilium. 
Ekspresyvus. Man jis atrodė visuomet ne tiek retorikos, 
kiek greičiau scenos žodžio menininkas. Ne oratorius, 
bet aktorius, šiltai įsijaučiąs į mintį ir žodį. 

Kalbėdamas profesorius kartais nulipdavo nuo ka- 
tedros ir dėstydavo, laisvai vaikščiodamas po auditoriją, 
savo paskaitą paversdamas dialogu, o kartais net gyvom 
diskusijom. Tuo ir vėl profesorius Eretas buvo kontras- 
tas profesoriui Šalkauskiui, kuris niekada nepakildavo 
nuo kėdės paskaitos metu ir kurio kalba buvo griežtos 
logikos rėmuose. 


Paskaitose prof. J. Eretas mėgdavo digresijas. Šalia 
literatūros užgriebdavo muziką, psichologiją, etnografiją, 
filosofiją. Palygindavo šveicarų, vokiečių ir lietuvių stu- 
dentų charakterius. Mes jam atrodėm labai rimti, net per- 
daug santūrūs. Įpindavo taip pat savo įspūdžių, susida- 
rytų keliaujant po triukšmingus, dinamiškus Vakarus ir 
atvykstant į ramesnį, dar karo neužmiršusį kraštą. “Čia 
kažkaip kartais jau labai ramu“ — pasakydavo. 


Nevengė humoro, anekdoto ... Pradėdamas paskai- 
tą, profesorius Šalkauskis ramiai apžvelgdavo auditoriją, 
o profesorius Eretas mesdavo kokį klausimą, norėdamas 
sumegzti kontaktą su klausytojais, kad sugriautų nema- 
tomą sieną, kuri paprastai iš karto stovi tarp klausyto- 
jų ir dėstytojų, jei šie pasirenka labai formalų dėsty- 
mo metodą. 

Minčiai paaiškinti ar stipresniam įspūdžiui sudaryti 
prof. Eretas paniūniuodavo kartais kokią trumpą melo- 
diją ar primindavo kokį muzikos dalyką. 

Kalboje griebdavosi kontrastų, hiperbolių, kurios 
dalyką neretai padidindavo. Brėžė ryškiais brūkšniais. 
Bet visa tai buvo toli nuo to, kas šiandien pavadinama 
“neornamentuota kalba“, nes profesorius jautė meninę 
formą, kokia: tiktų jo minties turiniui. O jo įgimtas mu- 
zikalumas jo sakinį darė ritmingą ir reljefingą. 

Tokis profesorius Eretas būdavo ir kalbėdamas ne 
auditorijoje — viešose paskaitose. Jis visada rūpinosi 
savo kalbai duoti menišką pavidalą. 

Šalkauskio ir Ereto dvejopi metodai, dvejopi dėsty- 
mo būdai, priklausą nuo skirtingų temperamentų ir 
skirtingų mokyklų. Bet abudu buvo lygiai gerbiami ir 
mylimi, nes abudu duodavo studentam labai daug. 

Tvirtino tai ir Ignas Malėnas, sakydamas, kad “stu- 
dentai profesorių mylėjo ir gerbė, ir tegalįs prisiminti tik 
vieną įtampą, kuri buvo taip pat džentelmeniškai išsklai- 
dyta. 


Dr. J. Grinius lygino prof. J. Ereto dėstymo būdą 
su prof. J. Maironio ir prof. V. Mykolaičio. “Šituo at- 
žvilgiu prof. Ereto paskaitos skyrėsi nuo J. Maironio ir 
vėliau prof. V. Mykolaičio-Putino paskaitų. Šitie du pro- 
fesoriai dėstė lietuvių literatūros paskaitas visada kruopš- 
čiai paruoštas: sistemiškai parašytas, kupinas turinio, 
daugiau ar mažiau olimpiškas, tačiau jos nesužadindavo 
nerimo, neatverdavo platesnių perspektyvų, neatrodyda- 
vo tokios literariškai vaizdingos, kaip prof. J. Ereto vo- 
kiečių literatūros dinamiškos paskaitos. Jos dažniausiai 
nebūdavo pasirašytos, bet atliekamos vaizdingų žodžiu 
bei gestu, vietomis pailiustruojamos citatų, kartais su 
digresijomis į gretimus mokslus (filosofiją, istoriją, so- 
ciologiją) bei į kitus menus (muziką, teatrą, tapybą, kitas 
literatūras), kartais su aliuzijomis į aktualijas". 

“Profesoriaus paskaitoms kartais prikišdavo, kad jo- 
se lyg per mažai duodama žinių (faktų, datų), kokių 
būdavo gausu pedantiškųjų profesorių paskaitose. Ta- 
čiau pats profesorius tai žinodavo ir ne kartą pasakyda- 
vo, kad jis nelaiko savo uždaviniu duoti studentams to- 
kių žinių, kokių jie patys lengvai gali pasiskaityti kiek- 
vienam vokiečių literatūros vadovėly. Dr. J. Eretas 
stengdavosi supažindinti studentus su teorijomis, su 
tyrimo metodais, pravesti perspektyvą, sužadinti vaiz- 
duotę, kad studentai patys vienu ar antru klausimu už- 
sidegtų'' (Aidai 1957 Nr. 1, 23-4 p.). 

Panašiai atsiliepia ir J. Botyrius: 

“Prof. Juozą Eretą pirmu kartu asmeniškai pažinau, 
pradėjęs studijuoti Lietuvos universitete 1928 ru- 
denį. Pirmamečiui, mokslo godžiam studiozui prof. Ere- 
tas iš pradžių atrodė turįs per maža moksliškumo: ne nuo- 
sekliai “dėstė", bet lyg improvizuodamas pasakojo, tie- 
sa, vietomis labai humoristiškai, apie daugelį “ne- 
svarbių“ dalykų. Tačiau ilgainiui toks vaizdingas dės- 
tymas pasidarė ne tik įdomus, bet net patrauklus. Tam 
tikrus literatūros istorijos epizodus jis pavaizduodavo su 
tikru užsidegimu, paskaitą užbaigdamas artistišku ko- 
kio eilėraščio padeklamavimu ar ištraukos paskaitymu. 
Po tokios paskaitos išeidavome lyg ne iš auditorijos, o iš 
gero spektaklio teatre. Neretai literatūros istorijos ilius- 
tracijai panaudodavo muzikos kūrinius vienlaikinių kom- 
pozitorių, ypač jo mėgiamo Beethoveno ar Wagnerio''. 


Naujas pažvelgimas 


Atėjęs į universitetą po dvejų metų pedagoginio 
darbo Aukštuosiuose kursuose, prof. J. Eretas dėstė vo- 

kiečių kalbą bei literatūrą, kurį laiką prancūzų litera- 
tūrą, vėliau literatūros tyrinėjimo metodus, žur- 
nalistiką, berods, visuotinę literatūrą. Aš įsirašiau klau- 
syti prancūzų literatūros, bet paskui mane patraukė 
germanistika, ir aš ją baigiau kaip šalutinę šaką. 

Germanistikos studijose, kaip dabar matyt iš per- 
spektyvos, prof. J. Eretas atėjo į auditoriją su kitokiu 
pažvelgimu į kūrinį ir autorių. Jo svarstymuose stipriai 
reiškėsi etnografinis ir geografinis metodas, norint su- 
prasti autoriaus esmę ir jo, tokio, priežastis: analizavo 
santykį tarp gyvenamo krašto, etnografinio vieneto ypa- 
tybių, to laiko dvasios ir autoriaus bei kūrinio. 


Antras metodas buvo žvelgti į kitas to meto meno 
sritis, muziką, meną, pagaliau filosofiją, nes ta pati lai- 
kotarpio dvasia reiškiasi ne tik literatūrinėm formom. 
Tam ir buvo tos minėtos digresijos į kitas gyvenimo sri- 
tis. Jų visuma padėjo suprasti giliau kūrinio esmę; su- 
prasti veiksnius, kūrėją ir kūrinį išugdžiusius. 


Mes lig tol buvome labiau pratę prie istorinio meto- 
do, kuris rūpinosi aprašyti įvykių eigą, autoriaus biogra- 
fiją. Tipingas šio metodo atstovas buvo prof. M. Biržiš- 
ka su savo studijom apie lietuvių dainas. Kitas lietuvių 
literatūros dėstytojas doc. J. Tumas Vaižgantas, puikus 
kalbėtojas kaip ir prof. Eretas, savo klausytojus žavėjo 
dinamišku medžiagos perteikimu. Jo ryškus žodis, kiek 
barokinio kampuotumo, be prof. Ereto elegancijos, taip 
pat įsirėždavo ilgam laikui į klausytojo atmintį. Bet ir 
jis buvo tradicinio istorinio metodo šalininkas, visų pir- 
ma duodamas žinių (vertingų) iš kūrėjų biografijų, jų 
gyvenamos epochos, jų sukurtų veikalų metrikas. 

Prof. Ereto nukrypimas į šalutinius dalykus ne tiek 
gausiai duodavo medžiagos, bet versdavo studentą pa- 
žiūrėti į veikalą kaip į artimiausios etnografinės vieto- 
vės ir savo epochos meninę išraišką. 

Šalkauskio pedagogikos ir kitų dalykų kursai įsta- 
tydavo studento galvojimą į griežtus loginius rėmus. 
Prof. Eretas rūpinosi paskatinti klausytojus į naujus 
ieškojimus. Prof. Ereto išklausęs apie Goethe, išeidavai 
pajutęs, kad šalia jo buvo ir kitas milžinas, pvz. Beetho- 
venas, ir kad būta labai daug veiksnių, kurie formavo jų 
kūrybą. Šis priėjimas prie literatūros stūmė studentą patį 
dirbti, ieškoti papildomų tiesų ir jas reikšti savais žo- 
džiais, nesitenkinant paskaitininko terminologija. Tik la- 
bai nepaslankūs klausytojai galėjo atsispirti smalsumo 
pagundai nepasidairyti po biblioteką ir nepaieškoti aisa- 
kymų į problemas, paskaitose paliestas prabėgom. 

Taip profesorius bandė išauginti savarankišką galvo- 
jimą ir darbą. Tačiau jo metodų sėkmingumas lygia 
dalimi priklausė ir nuo klausytojų, jų pasiruošimo, įsijau- 
timo į klausomą dalyką. 


“Režimas" profesionalam 


Tiem, kurie germanistiką turėjo pagrindine šaka ir 
rengėsi mokytojo profesijai, seminaruose tekdavo rodyti 
daugiau savarankiško darbo. 

“Priklausiau germanistikos seminarui — pasakoja 
A. Masionis — kuriame būdavo apie dešimt studentų. 
Susėdę apie ilgą stalą, jautėmės gana šeimyniškai ir, 
prof. Eretui vadovaujant, nagrinėjome, diskutavome. Jo 
keliamos problemos buvo įdomios, kartais intriguojan- 

čios. Pvz. jis man davė parašyti referatą (juos rašyda- 
vom vokiškai) tema “Ar Goethe buvo masonas?“' Mat, 
tuo laiku buvo pasirodę straipsnių ir knygų, įrodinėjan- 
čių Goethes masoniškumą, kadangi “ Fausto“ antroje da- 
lyje ypačiai esą pilna mistikos, alegorijų, simbolių, ko- 
kius savo apeigose ir žodyne vartoja masonai ... 

“Duodamas tokius darbus, profesorius pirmiau iš- 
keldavo problemas, nurodydavo šaltinius, bibliografiją, 
padėdavo ją surasti, paskolindamas dažnai knygų ar žur- 
nalų iš savo bibliotekos.“ 

Bet ir knygas skaitant reikia būti kritiškiem. Kaip 
J. Botyrius liudija, profesorius daugeliu atvejų kartoda- 
vo: “Reikia skaityti ir tarp eilučių“. Ir “paėmęs, sa- 
kysime, kokio Gundolfo veikalą apie Goethę, atskirom 
ištraukom pailiustruodavo tai savo seminaro daly- 
viam'“'. 

“Pabrėžtina dar viena prof. Ereto įtaka studiozam: 
jų pastūmėjimas ieškoti “lietuvių vokiečių literatūroje“. 
Toje srityje jis pats davė pavyzdį savo raštais, o stu- 
dentam duodavo diplominių darbų temas taip pat iš tos 
srities (pvz. Aleksas Dičpetris, Alfonsas Šešplaukis, aš 
pats ir kiti). Nuo Ereto profesoriavimo laikų, atrodo, ši 
tema tapo pagrindine lietuvių germanistų tyrinėjimo sri- 
tim (dr. Alfonsas Šešplaukis, dr. Anatolijus Matulis). 


O A. Masionis prideda: 

“Kad studentui nagrinėjamas dalykas būtų artimes- 
nis, profesorius mėgdavo klausimą susieti su laiko prob- 
lemom ir mūsų karštu. Jo įtaigojamas ir aš pasirinkau 
diplominiam darbui temą "Kurisches Hafir der deutschen 
Literatur"' (Kuršių marės vokiečių literatūroje). 

Ir kitokiom progom, pvz. “kalbėdamas studentam 
apie vokiečių Schillerį, neužmiršo ir jo dramų vertėjo dr. 


98 


Vinco Kudirkos. Apie jį pasakė: "Dr. Vincas Kudirka savo 
laikais kalbėjo į tuštumą. Mažai kas jį tesuprato. Bet jo 
asmenybė ir reikšmė lietuvių tautoje augs ir didės“. 

“Sykį, rodydamas atspausdintą dr. Antano Salio di- 
sertaciją “Žemaičių tarmės“, profesorius pasakė: “Žiūrė- 
kite, ką jaunas lietuvis gali padaryti!" Studentai suprato, 
ką profesorius norėjo jiem pasakyti" (St. Rudys). 

Sutikęs studentus bibliotekoje nevengdavo paska- 
tinti — skaityti, skaityti. “Sutikdavau jį (profesorių) daž- 
nai filosofijos skyriaus skaitykloje. Jis visada man pabrėž- 
davo, kad reikia būtinai išmokti nors dvi svetimas vaka- 
rų Europos kalbas: vokiečių ir prancūzų, o jei galima — 
ir anglų... Jis čia primindavo šveicarus, kurie yra dvi- 
kalbiai ar net trikalbiai: esą maža tauta gali save geriau- 
siai prodyti kitiem, mokėdama daugiau kalbų, ir mažos 
tautos visad daugiau kalbų moka nei didžiosios, kurios 
dažnai suserga didybės liga ir nebepaslenka kitų stebė- 
ti bei jų laimėjimų sekti. Tokios didybės liga sergančiais 
laikė tada vokiečius ir anglus, gal tikriau amerikiečius“ 
(A. Mažiulis). 

“Profesorius nuolat pabrėždavo bibliografijos ir šal- 
tinių svarbą. Jis reikalavo, kad studentai žinotų visą jo 
duotą bibliografiją, o kai duodavo kokį egzaminą, visuo- 
met paklausdavo, kokie svarbiausi veikalai yra parašyti 
apie vokiečių literatūrą, vokiečių tautos istoriją, kalbą, 
kalbos istoriją; kurie geriausi žodynai, leksikonai, en- 
ciklopedijos. Sakydavo, kad mum tas žinojimas gyvenime 
labai pravers“. (A. Masionis). 

Germanistiką studijuojantiem, kurie rengėsi būti 
mokytojais, “vienas iš prof. Ereto reikalavimų bei pa- 
tarimų buvo — tinkama laikysena, gero įspūdžio suda- 
rymas (Auftreten). Tokio pasirodymo pavyzdžių savo 

paskaitose profesorius duodavo apsčiai... Studijuojan- 
tiem svetimas kalbas svarbu buvo išvykti į užsienį kal- 
bos pasitobulinti. Susitaręs su prof. J. Nadleriu, prof. 
Eretas suorganizavo 1931 metų vasarą vokiečių kalbos 
kursus Karaliaučiuje. Tuose kursuose dalyvavo ir kitų a- 
kultetų studentai bei vokiečių kalbos mokytojai. Kursų 
lankytojai, kurių buvo per 30, kursais buvo patenkinti. 
Pats prof. Eretas lankė kursantus ir davinėjo patarimų. 
Man šie vokiečių kalbos kursai buvo svarbus ir nepa- 
mirštamas įvykis mano gyvenime“ (St. Rudys). 

Germanistikos studentam profesorius suorganizavo 
ir vokiečių kalbos pamokų lankymą “ Pavasario" gim- 
nazijoje. Studentai turėjo čia vesti vokiečių kalbos pa- 
mokas. 


Mažieji seminarai 


Prisimindama prof. Eretą kaip universiteto dėstyto- 
ją, turiu paminėti jo paskaitas, kurios nepriklausė dėsto- 
miem kursam. Iš jų nereikėdavo laikyti egzaminų, nebu- 
vo įskaitų; profesorius negaudavo atlyginimo. O betgi 
jos vykdavo reguliariai paties profesoriaus iniciatyva, sy- 
ki per savaitę 12—14 val., laisvu nuo formalių paskaitų 
laiku. Tai buvo lyg mažieji seminarai, skirti bendram 
studento išsilavinimui pakelti. 


Mano studentiškoji karta, pirmoji savame universi- 
tete, buvo mažesnio išsilavinimo negu vėlesnė, ėjusi gim- 
nazijas sunormalėjusiais laikais. Tik praūžęs pirmas pa- 
saulinis karas daug kam buvo sutrukdęs mokslą. Nema- 
ža buvo tokių, kuriem neteko mokytis žemesnėse kla- 
sėse — privačiai pasiruošę, jie laikė egzaminus į aukš- 
tesnes klases. Kiti per vasaros atostogas “peršokdavo" 

kurią nors klasę. Dar kiti, grįžę iš kariuomenės, laikė 
egzaminus eksternais brandos atestatui, mėgindami pasi- 
vyti karo sugaišintą laiką. Pagaliau ir mažesnių miestų 
gimnazijom trūkdavo čia vieno, čia kito dalyko cėsty- 
tojo. Kai kurie dėl karo mokyklą tepradėjo lankyti tik žy- 
miai vyresnio amžiaus. Bet jiem netrūko gabumų. 
Profesorius, tur būt, jautė šį studentų potencialą ir jų 
neišeikvotą veržiumą mokytis. Tokie neformalūs, kaip 
pavadinau, mažieji seminarai, padėjo studentam papildyti 
išsimokslinimą ir pratino savarankiškai galvoti bei dirbti. 
Ką tuose seminaruose veikdavom? Prisimenu pvz. 
vieną svarstytą klausimą — rasių klausimą. Tai buvo 
tapę tada aktualu. Antai, Marija Endziulaitytė Gylienė, 
Muencheno universitete gavusi daktaro laipsnį iš antro- 
pologijos, rengėsi išstudijuoti ir lietuvio fizinį tipą. Buvo 
jau atlikusi studentų grupės veido ir galvos matavimus. 
Per seminaro paskaitas aiškinomės įvairių europinių ir 
kitų žemynų rasių skirtumus, fizinius ir dvasinius, rasių 
dinamiką. Buvo įdomu sekti, kokios reikšmės ir kokio 
poveikio tie skirtumai galėjo turėti kūrybai — žodinei, 
plastinei, garsinei; kiek pats krašto klimatas, gamtovaiz- 
dis formavo charakterį ir kūrybą. 


Visi tie rasių klausimai buvo įmami ne dabartine s0- 
ciologine prasme, bet antropologine. Anuo metu jie dar 
neturėjo politinio atspalvio, kurio įgijo vėliau jau na- 
cių valdymo laikais. Tačiau vokiečių mokslininkų vei- 
kaluose kartais galima buvo pajausti tendenciją šiau- 
rinę rasę laikyti pranašesne už kitas. Prof. Eretui, šveica- 
tui, nesunku buvo žiūrėti kritiškai; žiūrėti, ne kuri rasė 
vertesnė, bet kuri rasė ar kuri etnografinė vietovė su- 
švinta ypatinga šviesa. Prieš anų dienų seminaro klausy- 
tojus iškildavo įžymieji Europos kultūrų paminklai su jų 

atstovais: valingas ir ramus, pratęs atkakliai kovoti su 
žiauria gamta tolimos šiaurės atstovas, žaismingas vie- 
nietis, ar paprastas italų žvejys, išdainuojąs ištisas arijas 
pajūry. 

Kita tokių seminarų tema buvo muzikos sritis — 
muzikiniai terminai, muzikos istorija įvairiom muzikos 
formom. Šiam reikalui būdavo skiriamas laikas vaka- 
rais po paskaitų. Auditorijoje atsirasdavo patefonas, 
plokštelės, kurių retai kas tuo metu turėjo ir tikriausiai 
— nė vienas iš studentų. Auditorijoje buvo vienas kitas 
mokęsis muzikos konservatorijoje, bet daugumai tai 
buvo nauji, nežinomi pasauliai. Neturėjome tam ko- 
kio griežto plano, ir temos pokalbiam buvo parenkamos 
spontaniškai. Pvz. 1927 m. kovo mėn. buvo Beethoveno 
mirties šimtmetis, 1932 — Goethes. Apie tuos du kūrė- 
jus sukosi mūsų pokalbiai, juo labiau, kad profesorius 
buvo didelis Beethoveno mėgėjas. 


Niekad nebuvo aiškinama teoretiškai. Visada gyvais 
pavyzdžiais. Pirmiausia išklausydavome plokštelės mu- 
ziką. Klausydavom tikrai atidžiai. Pats profesorius ro- 
dėsi muzikos garsuose paskendęs. Toliau komentavom 
girdėtą dalyką. Atsimenu aiškiai, kaip vieną vakarą klau- 
sėmės, kuo charakteringa sonatos forma, kas yra sim- 
fonija, kas smuiko ar fortepiono koncertas. Vienas iš 
mėgstamų profesoriaus dalykų buvo pavyzdžiais aiškinti 
skirtingus muzikos stilius, persilaužimą iš klasikinio am- 
žiaus į romantinį, žymesnius to laikotarpio kompozito- 
rius. Tom progom Haydno, Mozarto, Beethoveno vardai 
buvo minimi labai dažnai. Jų kūrybą profesorius apibū- 
dindavo trumpai, ryškiai, pavaizduodamas čia atitinka- 
mo kūrinio grojimu. Haidno muziką ir jį patį profesorius 
mum rodydavo kaip giedrios nuotaikos kūrėją, labai gy- 


102 


vą, turintį humoro. Čia pat pasiūlydavo paieškoti tų sa- 
vybių grojamam kūriny. Mozartą mėgo, kaip suradusį 
formos ir turinio sintezę, tobulos formos ir turtingos me- 
lodijos kūrėją. Jis profesoriui atrodė toks pat giedras kaip 
ir Haydnas, bet kažkoks pakilęs nuo žemės savo skaidru- 
mu. Beethovenas — didelės vidaus įtampos kūrėjas, atsi- 
sakęs lengvai žaidžiančios muzikos, pilnas gilios idėjos, 
kontrastingų jausmų reiškėjas. 

Artėjo Beethoveno sukaktis, ir profesorius sugestio- 
navo tai atžymėti viešu seminaru. Kaip visuomet paliko 
ir čia daug iniciatyvos studentam. Seminaras turėjo di- 
džiulį pasisekimą, sutraukdamas pilną universiteto salę 
klausytojų. 

Gali atrodyti, kad visi šie dalykai nedaug ką bend- . 
ra turi su germanistika. Bet jie padėjo suprasti 18 am- 
žiaus dvasią, kuri ta pati reiškėsi tiek literatūroje, tiek 
kitose meno šakose, o svarbiausia — plėtė studentų akira- 
t ir ugdė jų iniciatyvą. 


Įmintos pėdos 


Prof. Eretas priklauso prie tų dėstytojų, kurie, 
kaip iš perspektyvos matyti, palikę pėdas savo klausy- 
tojų moksliniame ar pedagoginiame darbe. 


Jis įtaigodavo germanistus diplominiam darbam imti 
temas, kurios turi ryšio su Lietuva, jos tautosaka, lite- 


Čerbų primintinas Broniaus Stočkaus apie Liudviką Rė- 
zą; A. Šešplaukio “Vokiečių klasikai ir lietuvių liaudies 
dainos“ ir jo vėlesnis daktaro laipsniui gauti “J. G. Her- 
der und die baltischen Voelker“'. Profesoriaus paragintas 
ir rekomenduotas Ignas Skrupskelis praleido trejus me- 

tus Karaliaučiaus ir Vienos universitetuose, rinkda- 
mas medžiagą darbui apie lietuvius 18 amžiaus vokiečių 
literatūroje. 

Profesoriaus metodu pasinaudojo ir negermanistų 
moksliniai darbai. Juozas T., kelių studijų apie Mariją 
Pečkauskaitę autorius, planuodamas rašyti apie “Pečkaus- 
kaitę ir jos kūrybą“, ryžosi pirmiausia aplankyti auto- 
rės gyventąją vietą. Jam atrodė, svarbu susipažinti su 
viskuo, kas galėjo jai įkvėpti to veikalo idėją ir jį nu- 
dažyti savotišku koloritu. Labiausiai norėjo pamatyti 
Pečkauskaitės tėviškę ir nuvyko į Labūnavo dvarą Pa- 
vandenės par. Grįžo nusiminęs ir skundėsi teradęs gand- 
ralizdį dvaro vietoj. Bet pripažino, kad vaikščiodamas po 
apylinkes, kalbėdamasis su žmonėm, pajutęs to krašto 
dvasinę aplinką. O tai jam padėjo įsijausti į Pečkauskai- 
tę ir jos “Sename dvare“. 

Ir 1936 m. pasirodžiusioje Juozo Ambrazevičiaus 
monografijoje apie Vaižganto kūrybą pastebime naujų 
metodinių idėjų poveikį. Prof. M. Biržiška, susipažinęs su 
veikalu, nustebęs pareiškė, kad toks rašymo būdas jam 
esąs naujas, iki šiol nežinomas, bet labai įdomus. 

Kitos rūšies paliktos pėdos — gyvieji germanistai 
mokytojai, kurių nuotaikas jau iš perspektyvos išsako 
keletas atsiliepimų. 


A. Avižonienė: “Jo dėstymo metodu pasinaudodama, 
kurį pasisavinau Kaune, turėjau daug pasisekimo tiek 
Kaune, tiek čia Amerikoje. Turėjo nepaprastai gerą me- 
todą. Labai gyvas, plačiai apimantis, žinoma, ir gerokai 
reikalaujantis. Jis nesitenkino istoriniu autoriaus ar įvy- 
kio vaizdavimu, bet išgvildendavo po siūlelį, kaip audinį, 
žmogaus sielą iš visų pusių, etnografiniu metodu, medi- 
cininiu ir tt.... Jis mokėjo uždegti. Bet tą kibirkštį 

reikėjo mum patiem palaikyti ir neleisti gesti ... Kaip 
studentė esu jam už tai labai dėkinga. Jis davė man kryp- 
tį prieiti prie studentų ir, reikalui esant, kai jie būdavo 
taip reikalingi pagalbos, jiem padėti ir, svarbiausia, su- 
teikti jiem pasitikėjimą savimi ir savo mokytojais" 


J. Botyrius teigia, kad metodo atžvilgiu — kaip 
mokslinį darbą dirbti — jam “neišdildomą įtaką padarė 
du profesoriai: prof. Stasys Šalkauskis — teoretiškai ir 


prof. J. Eretas — praktiškai“. 

St. Rudys: “Esu jau mokytojas emeritas. Ir po 40 
metų nesigailiu pasirinkęs Teologijos-filosofijos fakulte- 
tą, kuris bolševikų yra likviduotas. Didžiuojuosi ir savo 
pagrindinės šakos profesorium dr. Juozu Eretu, kuris yra 
nepailstamas Lietuvos laisvės šauklys laisvoje Šveicari- 
joje 


PASTABOS 


Kokį įspūdį J. Eretas darė suaugusiem, literatūriniu vaiz- 
dingumu aprašo Mykolas Vaitkus: 

"Gerai atsimenu mudviejų pirmąjį pasikalbėjimą. Aš stebė- 
damasis ir grožėdamasis veizdėjau į tą aukštoką, liekną, atletišką 
jaunuolį su revoliucišku kūgiu juodų plaukų viršum formingos 
galvos, 0 po jo aukšta dailia kakta blizgėte blizga gražios dido- 
kos akys, ir klasikinės lūpos vyriškai žydi natūraliu, sveiku, ža- 
viu šypsniu. Ir visas tas veidas, visas tas vakarų curopicčio-kal- 
niečio stotas man minte primena kažkurį arkangelų, kaip jį vaiz- 
duoja didieji menininkai. O ta jo šnekta laisvai, nesuvaldomai lie- 
jas, kaip sraunus upelis. Taip, matyt, jam niekuomet nestinga 
temų nei žodžių. Ir kaip gerai jis jau išmokęs lietuviškai! Taip, 
Matyt, europiečiui nėra sunku, nei jis tingi, jei reikia mokytis ir 
išmokti svetimų kalbų... 


“Nors tiek laiko jau praėjo, tačiau dar atsimenu, jog dau- 
giausia Eretas kalbėjo apie mūsų jaunimą, kad jam reikią stip- 
riai susiorganizuot, nusikratyt nedrąsa, tvirtai, plačiai, giliai už- 
simot ir energingai veikt, veikt, veikt!... Entuziastas net ma- 
ne, neorganizacinį žmogų, kuo neįjudino į organizacinį veiksmą. 

“Bet jis ne vien kitus ragino veikt, o ir pats visa savo bū-- 
tybe nėrė į neramią veikimo jūrą...“ (Mykolas Vaitkus, Nepri- 
klausomybės saulėje 1918—1940. Atsiminimai V. tomas, pirmo- 
ji dalis. 1968, 80-81 p.). 

3: 


Lietuvio ieškojimas Vakaruos 


Prof. J. Ereto moksliniai darbai iki 
1934 m. buvo apžvelgti ir apibūdinti prof. 
St. Šalkauskio rašiny. Tie darbai buvo 
vokiečių literatūros bei jų dvasinio gy- 
venimo srities. 

Darbuose po 1934 m. pastebimas ypa- 
tingas posūkis — vokiečių kultūrinio gy- 
venimo raidoje ieškoti lietuvių. Dėmesys 
nukrypo pirmiausia į Liudviką Rėzą, pro- 
fesorių ir rašytoją. 

Liudviko Rėzos tyrinėjimuose domina 
taip pat autoriaus, prof. J. Ereto, moks- 
linio metodo charakteris. 

Šiuos prof. J. Ereto tyrinėjimus ap- 
žvelgia ir juos įstato kitų to paties Rėzos 
tyrinėjimų eilėje germanistas dr. AL- 
FONSAS ŠEŠPLAUKIS (South Bend, Ind.) 


LIUDVIKAS RĖZA (1786-1840), žymusis Prūsų lie- 
tuvių rašto darbuotojas, išvedęs Donelaitį ir dainas į 
olatesnįjį pasaulį, iki 19 amž. pabaigos buvo tirtas ir 
vertintas daugiausia nelietuvių autorių. Jo pirmuoju bio- 
grafu reikia laikyti F. W. Schubertą.! Be to, kur buvo 
kalbama apie Donelaitį ar dainas, neišvengiamai susidur- 
ta ir su Rėza. 

Patys lietuviai didesnio susidomėjimo Rėza parodė 
nuo praeito amžiaus pabaigos. Lietuvos nepriklausomy- 

bės metu Rėzą buvo didžiai pamilęs ir jį uoliai tyrė 
prof. M. Biržiška. Jo darbas buvo taikomas daugiausia 
Lietuvos mokyklai, bet 1935-37 m. jis išleido kruopš- 
čiai moksliškai paruoštą 3-jį Rėzos "Dainų" rinkinį 
(2 t): 

Tuo pat metu buvo užsimota duoti platesnį mono- 
grafinį veikalą apie Rėzą. Tam darbui buvo ryžęsis 
prof. J. Eretas, bene skatinamas dviejų reikšmingų 
šimtmetinių sukakčių: Goethės 1932 ir Rėzos 1940 m.2 
Deja, netrukus prasidėjęs pasaulinis karas ir Lietuvos 
okupacijos šį sumanymą sugriovė. Bet yra išlikusių to 
darbo fragmentų ir kitų tyrinėjimų. 


“Rėzos gimtinė... 

Rėzos šimtmetinės sukakties išvakarėse nepriklauso- 
moj Lietuvoj buvo pasirodę du prof. J. Ereto darbai 
apie Rėzą: “Rėzos gimtinė Karvaičiai ir jų poetai'3 ir 
“Rėzos santykiai su Goethe“. Abudu — 1938 metais. 
Pastarajam darbui paruošti profesorius buvo universite- 
to deleguotas į Weimarą, kad vietoj patyrinėtų šaltinius. 
Pirmasis ir mažesnis iš tų darbų, kaip užsimenama pa- 
čioj pradžioj, esanti studijėlė apie Rėzos gimtinę — Ne- 
ringą ir Karvaičius — imta iš ruošiamos didėlesnės mo- 
nografijos apie Rėzą, “tą mums brangų žmogų“. 

Rėzos tėviškei aprašyti daugiausia naudotasi anks- 
tesniųjų vokiečių autorių literatūra. 


Mokslinės žinios apie Rėzos tėviškę išreikštos dau- 
giau populiariu stilium, ne kartą artėjama prie groži- 
nės literatūros išraiškos, kaip šit: “Tik vieno dalyko čia 
netrūko — paties nereikalingiausio: smėlio! Jį atnešė 
vyraujančių vakarų vėjų į krantą genamos bangos. Bet 
čia nesustingo — vėjas jį nešė tolyn, gilyn. Sutikusi 

kliūtį, stipriu pūtimu pernešė per ją, sustojusį prieš kal- 
ną, dar smarkiau pūsdamas, varė vis aukštyn, iki pat 
viršūnės, nuo kurios risdamasis į kitą pusę pirmyn stū- 
mė jo paviršių ir tuo virto keliaujančiu kalnu. 5 

Jau kitoks įspūdis literatūriniais vaizdais besimagi- 
nančiam, kai tenka susidurti su posakiais ir terminais, 
kurie palikti originale, be vertimo. Tokių originalinių žo- 
džių, kaip Gastgeber, Strandbedienter, Strandknecht, 
Duerrsucht, Mantelgeld, kur kas daugiau nei tokių, kaip 
Erzpriest (arkikunigas), Strand (Neringa), kurie pa- 
duoti abiem formom. Be vertimo eina Rėzos ir Beer- 
bohmo eilėraščiai, Beerbohmo laiškai Rėzai. 

Poetinio nagrinėjimo apmatus jau buvo davęs R. 
Naujokas knygoje “Das Memelland in seiner Dichtung“' 
(1935). J. Eretas, analizuodamas Rėzos eilėraščių po- 
etiką, būdingai ieško rokoko nuotaikos “Karvaičių ka- 
puose“' (Carvitas Graebe1), užsimindamas apie jaunojo 
Goethės “pasaulio skausmo" (Weltschmerzo) dvasią ir jo 
galimą įtaką Rėzai. Greičiausia to paties Goethės paska- 
tų bus gavęs ir Rėzos eilėraštis “Paskendęs kaimas" (Das 
versunkene Dor:f), parašytas metais vėliau už Goethės 
“Hermanną ir Dorotėją“. Jau iš to būtų galima spėti, 
kad Rėza buvo ankstyvas Goethės gerbėjas ir kad jo vė- 
lesnieji ryšiai dainų reikalu buvo pasiekę to gerbimo 
viršūnę. 

Grįžtant prie čia analizuojamų Rėzos eilėraščių, ga- 
lima būtų pastebėti, kad prie jų mielai būtų šliejęsi 
ir kiti Rėzos eilėraščiai, kaip “Gintaro žvejai“. 

Dėl Rėzos gimimo datos abejonių jau nėra. Nors 
pats Rėza savo 1810 m. Karaliaučiaus universitetui 
įteiktoj autobiografijoj ir rašė, kad gimęs 1777.6.9 ir tą 
datą kartojo J. A. E. Oesstreichas (1832) ir F. W. 

Schubertas (1855), bet tikrąją datą 1776.1.9 datą nu- 
statė F. Tetzneris.“ Studijos autoriui prof. J. Eretui 
patikrinus Juodkrantės bažnyčios archyvą, kur buvo per- 
kelti Karvaičių dokumentai, paaiškėjo, kad 1777 m. ne- 
buvęs krikštytas joks Rėza. 


Rėzos tautybės klausimas autoriaus paliktas kaip ir 
atviras, daugiau linkstant pritarti vokiečių tyrinėtojams, 
kad Rėza galėjo būti kuršių kilimo. K. Forstreuteriui 
ėmus teigti, kad Rėza buvęs vokiečių kilmės, autoriaus 
suabejojama, ar naujoji propozicija labiau priartinsian- 
ti prie tiesos." Bet pati problema dar esanti reikalin- 
ga nuodugnių studijų. 

Sprendžiant Rėzos tautybės klausimą, dažniausiai 
pasikliaunama minėta jo paties rašyta autobiografija 
Karaliaučiaus universitetui, kur teigiama, kad esąs kilęs 
“iš lietuviškos giminės“ (“e gente lituana“), kuriai pri- 
klausęs ir 17 amž. lietuvių raštijos darbuotojas Jonas 
Rėza, kurį prof. V. Biržiška vadina tikru lietuviu.š 
Paskutiniuoju metu vis dažniau pasisakoma ir už Liudvi- 
ko Rėzos lietuvišką kilmę.? 


“Rėzos santykiai su Goethe" 


Kitas prof. J. Ereto darbas apie Rėzą, būtent “Rėzos 
santykiai su Goethe“, artėja daugiau į germanistikos 
sritį. Tie santykiai buvo tiriami pačiame Goethės ir 
Schillerio archyve Weimare. Konsultuoti dar tekę Jenos 
universitetą ir biblioteką, Prūsų valstybės archyvą, Kara- 
liaučiaus miesto archyvą, Bazelio ir Vytauto Didžiojo uni- 
versitetų bibliotekas. 


Šioj studijoj gan apsčiai vietos skirta Rėzos ir Goe- 
thės tarpininkui A. J. Penzeliui — kiek didesnė viso 

Prof. J. Eretas 1934 Kaune 

darbo pusė. Ir šį darbą žymi daugiau populiarus dėsty- 
mas, vietom su jovialiniu stilium, kaip šit: “Gal Goethei 
rašyti? Bet, ar laiškas pasieks tą sekretoriais apsistačiusį 
poną, o jei ir pasieks — ar teiksis atsakyti ... Goethe 
buvo europejinė garsenybė, o jis provincijos profesorė- 
lis,/10 


Gausiai sukaupta daugiausia vokiečių kalba perteik- 
tos medžiagos. Ištisai perduota Penzelio rašyta Rėzos iš- 
leistų Donelaičio "Metų" recenzija, Penzelio laiškai Goe- 
thei, Rėzos laiškai Goethei, Budriaus laiškai Rėzai, abi 
Goethės rašytos Rėzos “ Dainų" recenzijos. 

Ne vienas iš tų dalykų šiandien yra prieinamas ty- 
vinėtojui. Kiek kitaip yra su Rėzos Goethei 1820 m. 
nusiųstu “Dainų"' rankraščiu, kuris kaip unikumas tebe- 
saugomas Goethės archyve Weimare. Studijoj duotos bent 
to rinkinio dainų antraštės. Bet to, žinoma, per maža, ir 
rinkinio nuodugnus ištyrimas ir aprašymas kiekvieno dai- 
nų tyrinėtojo būtų karštai sveikinamas, nepaisant, kad 
turinio atžvilgiu jis ir nedaug kuo tesiskirtų nuo 1825 
m. leidimo.!! 

Rėzos kilmės klausimu ir šioj studijoj laikomasi nuo- 
monės, kad Rėza buvo “iš gimimo kuras (kuršis), savo 
kultūra — vokietis, o apsisprendimu — lietuvis.“ Rėza 
buvęs “paini asmenybė" irištų 3 sudedamųjų elementų 
pirmąjį stengęsis užmiršti, antrąjį laikęs natūraliu, o tretį- 
ji labiausiai branginęs, nes įsigijęs laisvu apsisprendimu 
ir tokiais laikais, kai lietuvių kultūra negalėjusi lygintis 
su vokiškąja. Čia gal autorius Rėzos asmenyje bus įžiūrė- 
jęs kiek ir savo paties likimą. 

Svarbiausiu veiksniu, pastūmėjusiu Rėzą lietuvybės 
darbų link, šioj studijoj pirmiausia nurodomas lietuvių 

kalbos išlaikymas, ano meto Prūsų Lietuvoj pasigirdus 
balsų, kad toji kalba nebereikalinga, kad ji šalintina iš 
viešojo gyvenimo; pirmiausia iš mokyklos ir bažnyčios. 
Dėl to suprantama, kodėl Rėza pirmiausia ėmėsi “ Bibli- 
jos" (1816) ir Donelaičio “Metų"' (1818) leidimo, po 
to “Aisopo pasakų“ (1824) vertimo ir “Dainų" (1825) 
paskelbimo. Iš tų darbų daugiausia naudos lietuviai turėję 
iš Šventraščio, o pats Rėza iš “Dainų" rinkinio. 

Keliant Goethės recenzijos vertę ir aplamai Goethės 
nuopelnus, kad lietuvių liaudies daina iš siauro horizonto 
pateko į pasaulinės literatūros plotus, be abejo, kreditą 
reik duoti ir P. Ruigiui (Ruhigui), kurs pirmas su lietuvių 
daina supažindino vokiečių klasikus, o per Herderį jos 
pasklido ir po platesnį pasaulį. Be to, Herderis pirmasis 
supažindino Goethę su lietuviška daina Elzase 1770 m. 
rudenį. Be abejo, senyvo Goethės vardas daug prisidėjo 
prie liaudies dainos įvesdinimo į pasaulinę literatūrą. Čia 
nepamirštini tiek Donelaičio “Metų, tiek "Dainų" verti- 
mai į vokiečių kalbą, atlikti paties Rėzos, nors tie verti- 
mai ir nebūtų kažkokio aukšto meninio lygio. 


Kitų darbai apie Rėzą 

Dar anksčiau, 1934 m., už prof. J. Ereto darbus apie 
Rėzą buvo pasirodęs jo inspiruotas ir koreguotas Br. 
Stočkaus darbas (t. y. diplominis darbas) “Rėzos charak- 
teris ir jo lietuvybė“.12 Kaip tema rodo, čia spren- 
džiami du skirtingi Rėzos asmenybės aspektai. Aplenkiant 
Rėzos kūryboj išryškėjusius romantinius nusiteikimus, 
šiame darbe teigiama, kad Rėza buvęs “blaiviai ir šaltai 
galvojąs žmogus, neturįs ugningų užsimojimų, o mintijime 
ir gyvenime buvęs saikingas realistas, kuriame vyrauja 
intelektas“. Iki atsidėjimo lituanistiniams darbams bu- 

vęs “nuoširdus protestantų pastorius". Gerbdamas katali- 
kų pamaldumą, kartu jautęs ir protestantizmo pilkumą. 
Šią pastabą betgi reikia suprasti greičiau kaip autoriaus 
apgailestavimą, nes vieninteliam lietuviškam Rėzos ei- 
lėraštyj “Jau šimtus metus saulė tekėjo ir leidos" ka- 
talikybė vertinama kitaip. 

Kilmės klausimu Rėza čia laikomas baltų kilmės, bū- 
tent kuršių. Baltiškoji Rėzos kilmė autoriui padeda at- 
remti K. Forstreuterio teigimą, kad Rėza buvęs vokiečių 
kilmės. Bet pats Rėza visados jautęsis esąs lietuvis ir tai 
įrodęs savo darbais. Be minėtos autobiografijos dar ir 
priėmime į universiteto profesorius Rėza vadinamas "iš 
Karvaičių kilusiu lietuviu.“ 

Svarstydamas Rėzos lietuviškumo ir vokiškumo 
klausimą, B. Stočkus randa, kad jis ne kartą rašąs ir 
jaučiąs “kaip tikras vokietis". Pavyzdžiui ima entuzias- 
tingą Rėzos eilėraštį apie vokiečių pergalę Tautų mūšy 
1813 m. (Prutenos II d.). Iš tikrųjų tai tik rodę jo ap- 
sirikimą, nes, būdamas tikras prūsas (ne vokietis) jis 
kovojęs už visų laisvę, gerai nesusivokdamas, kad prūsų 
valstybė tapo vokiška ir kad, laimėjus karus, ji pradės 
smarkesnę kovą su nevokiškom tautybėm. Šis nesusivoki- 
mas galėjęs būti taikomas visiems Prūsų lietuviams, ku- 
rie manę turį lygias teises su vokiečiais, nors to jau ne- 
bebuvę po 1800 m. Vokietinimo darbo kaip tik ypač 
buvę imtasi, laimėjus karus su Napoleonu ir pradėjus 
daugiau stiprintis viduj. 


Bendra autoriaus (B. Stočkaus) išvada: Rėza buvęs 
lietuvis žodžiais ir darbais. Kaip Prūsų krašto gyventojas 
lietuvišką tautybę jis jungęs su atsidavimu Prūsų valsty- 
bei ir kultūrai. Iš to ir tas kartais kylantis konfliktas, 
kai lietuviškumo ir vokiškumo atžvilgiu nebeįžiūrima 

aiškesnė riba. Savaime aišku, visai kitokioj politinėj ap- 
linkoj gyveno ir veikė Prūsų lietuviai 18 amž., Herderio 
ir jaunojo Goethės laikais./3 Rėzai 19 amž. jau teko 
eiti kur kas aštresnėm politinėm briaunom. Dviejų kul- 
tūrų samplaikoj teko laviruoti. Iš to ir ta “paini asmeny- 
bė“, apie kurią buvo J. Ereto užsiminta anksčiau. 


Nors čia peržvelgti J. Ereto ir B. Stočkaus darbai 
apie Rėzą tebuvo tik riboti ir fragmentiniai, bet ir tai, 
kas tada buvo laimėta, neliko be reikšmės ir naujesniems 
tyrinėjimams. Tų darbų rezultatai panaudoti ir jau 
1969 Vilniuj išleistoje išsamioje A. Jovaišo monografi- 
joje “Liudvikas Rėza“!4. Tik šioje monografijoje jau 
ryškėja marksistinis tyrinėjimo metodas: esą nors anks- 
tesniuose darbuose “pateikta svarbių archyvinės medžia- 
gos publikacijų ir gana gausu bibliografinės informacijos, 
tačiau juose nebuvo nuodugniai išnagrinėta nė viena 
Rėzos veiklos sritis, liko neatskleisti visuomeniniai tos 
veiklos motyvai, Rėzos idėjinės ir estetinės pažiūros, ne- 
buvo išspręsti pagrindiniai Rėzos, kaip literato ir folk- 
loristo, vertinimo klausimai'?.15 

Ta ankstesnė archyvinė medžiaga ir bibliografinė 
informacija ypač gausiai panaudota Rėzos biografijai, pa- 
prastai nenurodant autorių, tik žurnalo pavadinimą ir jo 
metriką. Literatūroj apie Rėzą surinkta bemaž visa, kas 
nepriklausomoj Lietuvoj apie Rėzą buvvo rašyta. Rėzos 
kilmės ir tautybės klausimu laikomasi daugiau paskuti- 
nio meto nuomonės (pagal tėvą — lietuvis). 

Po palyginti ne perilgos Rėzos biografijos šioj mono- 
grafijoj pirmą kartą išsamiai išnagrinėta Rėzos kaip Do- 
nelaičio “Metų"' leidėjo, kaip poeto ir kaip folkloristo 
veikla. Tarp kitko panagrinėtas vokiškasis “Metų"" verti- 

mas, be vokiškosios ir lietuviškai rašytoji Rėzos poezija. 
Naujas ir ne vieną folkloristą dominąs dalykas bus au- 
toriaus įsiveržimas į Rėzos “redakcinę laboratoriją“, ieš- 
kant dainų autentiškumo. Suprantama, dėl “konservaty- 
vumo" religiniai Rėzos raštai negalėjo susilaukti plates- 
nio vertinimo. 


Kaip jau įžangoj pažymėta, monografija parašyta 
pagal marksistinę metodologiją. Dėl to tuoj po Rėzos bio- 
gratijos įterptas skyrius, kuriame perkainojamos Rėzos 
idėjinės ir estetinės pažiūros, ieškant jo antifeodalinių, 
antiromantinių ir pan. nusiteikimų. Ten, kur eina kalba 
apie Rėzos pasaulėžiūros ar poezijos vertinimą, ankstes- 
niesiems tyrinėtojams pareiškiamas adversiškas nusistaty- 
mas. Pav. antikos ir rokoko meto poveikio iškėlimas Rė- 
zos kūryboj vadinamas “buržuazinio mokslo tendenci- 
ja“, kuri, vertinant literatūros reiškinius, pirmenybę ati- 
duodanti formos dalykams.16 


Tokio pat priešiškumo susilaukia Rėzos kaip dvasi- 
ninko apibūdinimas, šią rolę sumenkinant, arba Do- 
nelaičio “Metų" kopiūrų interpretacija, jos autorius pa- 
kaltinant “ponijos gynimu“.!7 Tačiau šie kaltinimai, 
atrodo, bus daugiau susiję su nepakankamu, nepilnu teks- 
to išskaitymu. 


Aplamai, kaip minėta, monografijoj gausu “antifeo- 
dalinių". apraiškų ieškojimo Rėzos gyvenime ir raštuose. 
Ne visad tai vyksta sėkmingai, ypač kai kartą ir pats 
Rėza pareiškia, kad “prūsiškoje Lietuvos dalyje nėra, o 
taip pat niekad nebuvo feodalinės sistemos“'.18 Ir „čia 
galutinai paaiškėja, kad feodalizmu Rėza vadino ne bau- 
džiavą, bet vasalinius siuzereninius santykius! 

Knygoj rastum ir daugiau įprastinių sąvokų ir ter- 
minų perstatinėjimo, bet jų nagrinėjimas jau būtų atski- 
ra tema. 


Papildai apie metodą 

Dr. A. Šešplaukio įžvalgą į prof. J. Ereto studijas 
apie L. Rėzą, galima pratęsti dar kitais faktais, kurie 
paryškina J. Ereto metodologinį priėjimą prie tyrinėja- 
mo literatūrinio fakto ir to fakto perteikimą skaitytojui. 

Vienas metodinis bruožas — ėjimas “ad fontes“, 
t. y. duoti faktus iš pačių pirmųjų šaltinių, dokumenta- 
liai grįstus, autentiškus. Kiek tai būdinga J. Ereto studi- 
jom, pažymėjo V. Mc (Maciūnas), vertindamas J. Ereto 
studiją apie “Rėzos santykius su Goethe''. Vertintojas pa- 
žymėjo, kad daugelis senosios literatūros nagrinėtojų ne- 
sistengia duoti naujų faktų, pasemtų iš archyvų, ir ten- 
kinasi žinomų faktų komentavimu. “Šiuo atžvilgiu čia re- 
cenzuojamoji J. Ereto studija sudaro vieną iš nepergau- 
sių laimingų išimčių mūsų senosios literatūros tyrinėjimų 
tarpe. Autorius surado Goethės ir Schillerio archyve ir 
kitur apsčiai dar lig šiol nesunaudotos medžiagos, iškėlė 
naujų faktų, tuo įgalindamas mus geriau pažinti tą įdomų- 
jį mūsų dainotyros pionierių...“ 

“Autorius jau anksčiau buvo paskelbęs rašinį apie 
Rėzos tėviškę. Dabar su nekantrumu lauksime kada nors 
pasirodant J. Ereto išsamaus veikalo apie Rėzos gyveni- 
mą ir darbus" (Židinys 1939 Nr. 3). 

Antras metodinis kelias — geografinis istorinis, 
t. y. duoti horizontalinį ir vertikalinį foną, kuriame ryš- 
kėtų nagrinėjamas asmuo ar faktas kaip laiko ir vietos 
atspindys. 

Kaip stipriai šį metodą vartoja J. Eretas, pastebėjo 
ir iškėlė M(ykolaitis), atsiliepdamas apie J. Ereto kitą 
veikalą — “Beethoveno jaunystę". 

“Autorius imasi savo uždavinio metodiškai ir moks- 
liškai“. Būtent: “Žinodamas, kiek genijaus kūrybai su- 
prasti padeda jo gimtinės šalies, aplinkumos ir kartų kar- 
toms susikrovusių šeimoje savumų pažinimas, jis pirmiau- 
sia duoda platų geografinį ir istorinį Koelno žemės vaiz- 
dą, paskui nupiešia šeimos likimą, kol II-oj daly prieina 
prie pačio Liudviko Beethoveno vaikystės. Gyvenimas 
vaizduojamas dokumentaliai, bet ir gyvai“ (Židinys 
1928 Nr. 3). 

Trečias — vaizdus pateikimas, t. y. siekimas pavar- 
toti visas priemones, kad skaitytojo dėmesį patrauktų; kad 
skaitytojas lengviau priimtų ir ilgiau atmintyje pasilaiky- 
tų svarstomą reikalą. To reikalavo J. Eretas, vertindamas 
ir kitų veikalus. Antai, recenzuodamas P. Gaučio “Rolan- 
do giesmės“ vertimą, pageidavo tokių priemonių, kurios 
aną senovinį veikalą darytų suprantamą dabarties skai- 
tytojui. 


“Geresniam teksto supratimui reikėjo pridėti ir šio- 
kių tokių kritiškų pastabų, nes be pastabų kai kurios 
vietos sunkiai suprantamos, ypač ten, kur nepilnas arba 
neaiškus originalas verčia vertėją kai ką praleisti. To- 
liau gera būtų pridėti atskirų skirsnelių turinio santrau- 
kas, kurios palengvintų orientuotis pačioj giesmėj. Ne- 
maža naudos skaitytojui būtų suteikęs žemėlapis, kuria- 
me būtų pažymėtos bent svarbiausios giesmės paliestos 
vietos“ ... “Dar daugiau naudos būtų, jei prakalboj ras- 
tumėm nors trumpą charakerizavimą tos kultūrinės at- 
mosferos, kuria poemos sustatytojas (sustatytojai, per- 

rašinėtojai, redaktoriai?) gyveno“ (Židinys 1927 Nr. 
10). 


Atsižvelgimu į skaitytoją, palengvinimu jam supras- 
ti, įsivaizduoti, pergyventi J. Eretas labiausiai išsiskiria 
iš tų mokslininkų, kurie težiūri į savo mokslinį svarsty- 
mą, nepaisydami skaitytojo; nepaisydami, kiek ir kas jo 
veikalą skaitys; lyg teieškodami tiesos ir nesirūpindami, 
kiek ta tiesa pasklis tarp žmonių. 


Savo paties veikalais visus tuos trejopus metodinius 
reikalavimus stropiai vykdė, nors vienur stipriau varto- 
damas vieną, kitur kitą. Antai pokariniais laikais J. 
Ereto monografijoje apie St. Šalkauskį (1960) itin ryš- 
kus tas istorinis kultūrinis fonas, kuriame Šalkauskis iš- 
augo ir veikė. Paskutiniame veikale apie Kazį Pakštą 
(1970) turėjo labai tinkamą figūrą pagauti skaitytojo 
dėmesiui ir padaryti ją vaizdingą autoriaus mėgstama 
kontrastų priemone — kontrasto tarp Rytų ir Vakarų 
dvasios, kontrasto tarp kontinento ir jūrų dvasių, kon- 
trasto tarp didžių idėjų asmenybės ir eilinio žmogaus ne- 
dalios, sudarydamas klasinio realizmo objektyvumo įspū- 
dį, apiberdamas nuotaiką lengvinančio olimpiško šypsnio 
spinduliais. 


Šioje monografijoje skaitytoją pagauna ir paperka 
dar meniška vaizdavimo forma, ištobulinta čia kaip nė 
vienam kitame veikale. Tuo ši monografija pralenkia bet 
kurias kitas lig šiol lietuviškas monografijas. Pralenkia 


ir paties autoriaus monografiją apie Šalkauskį. 

4; 


Nekapituliuojanti plunksna 


Plunksna dr. J. Eretas pradėjo savo tar- 
nybą Lietuvos laisvei. Laisvoje Lietuvoje 
plunksna tėsė kovą dėl kultūrinės pažangos. 
Laisvės Lietuvai vėl netekus, plunksna kovo- 
ja už opiniją Lietuvos laisvei bei dėmesį 
lietuvių kultūrai. 

Kuo dr. J. Ereto plunksnos darbas būdin- 
gas; kuo išsiskiria tarp kitų jo meto žurna- 
listikos kūrėjų — analizuoja J. BRAZAITIS, 
Brooklyn, N. Y. 


DR. J. ERETAS nuo 1917 įsijungė į tarnybą Lietu- 
vai per Lietuvių spaudos biurą Šveicarijoje; atvykęs į 
Kauną, suorganizavo prie užsienių reikalų ministerijos 
informacijos departamentą, telegramų agentūrą ELTA 
ir buvo pirmas jos direktorius. Derybose su Lenkijos 
atstovais Ženevoje ir Briusely jis buvo ten pasiųstas kaip 
spaudos attache ... Tuos dalykus plačiau lietė prof. St. 
Šalkauskio rašinys. 

Pasitraukęs iš valdinės tarnybos nuo 1929 ir atsidėjęs 
mokslinei bei visuomeninei veiklai, J. E. spaudą laikė 
pagrindine priemone kultūros lygiui kelti ir visuome- 
nei organizaciniu tinklu juosti. “Nuo organizacijų — jo 
pasakymu — prie laikraščių tėra vienas žingsnis“ 
(“Draugas 1966. VII.15), arba atvirkščiai; nuo laik- 
raščių prie organizacijų ...Jis suorganizavo blaivinin- 
kam “Sargybą“, vaikam “Angelą sargą“ (paskiau: 
“Žvaigždutę"'), jaunimui “Pavasarininkų vadą“, sporti- 
ninkam “Sportą" bei “Jėgą ir grožį"... 

Tie pirmieji jo “didžiojo nuotykio" metai tai spau- 
dos ir organizacijų kūrimo metai. Kai po šešeto metų 
iš vadovavimo “ Pavasario" sąjungai pasitraukė, susitelk- 
damas mokslinėje, akademinėje veikloje, galėjo daugiau 
atsidėti tiesioginiam plunksnos darbui — moksliniam 
ir publicistiniam. Jo rašiniai rodėsi “Ateity", “ Naujo- 
joje vaidilutėje“, “Naujojoj Romuvoj“, “Židiny", “Lie- 
tuvos mokykloje,“ “Athenaeum"", “ Logos", Amerikos 
“Drauge"', “Vytyje". 

Publicistiniai rašiniai pirmiausia ir gausiausiai ro- 
dėsi “Pavasary", kur juos rašė “Dėdė viską žinąs“. 
Tai buvo eskizai, apmatėliai būsimai plataus masto pub- 
licistikai, kurios viršūnė buvo jo rašiniai “XX amžiuje". 


Hispanus ir “Strategija" 


“XX amžiaus" dienrašty nuo 1936 ėmė rodytis rašinių 
serija, vardu “Strategija ties Madridu“, slapyvardžiu His- 
panus. Rodės daugiausia kas antras šeštadienis ir tuojau 
patraukė į save skaitytojų dėmesį, nes jie buvo “kitaip" 
rašomi. 

Hispanus atsiradimą “XX amžiuje" pasakoja pats J. 
Eretas savo knygoje apie Stasį Šalkauskį. “Tuo laiku 
suliepsnojęs pilietinis karas ... jaudino ir Lietuvos ka- 
talikus ... Man rūpėjo parodyti, kad Ispanijoje daug kas 
reformuotina ir kad katalikai turėtų vykdyti tas refor- 
mas“ (197 p.). 

Nuo 1938 “Strategija"" dingsta, ir toliau eina straips- 
niai apie kitų kraštų politines aktualijas: Kiniją, Japoni- 
ją, Vokietiją, Italiją, netgi ir Lietuvą. Juos rašo jau ne 
Hispanus, o Juozas Eretas ir serijos numeriais nebežymi. 


Verčiant “XX amžiaus“ komplektus, teko pastebėti 
"Strategijos" 19 rašinių, kitais klausimais —58. Viso 
tad 77. Skaičius vargiai tikslus, nes ne visi laikraščio 
nr. yra komplektuose. (O 1937.IX.18 pvz. trečias pusla- 
pis, kur paprastai būdavo Hispanus rašinys, išcenzūruo- 
tas; jame teįdėtas skelbimas: “Šilkinė suknelė“, tuo me- 
tu išverstas romanas. Kad čia būta Hispanus rašinio, ma- 
tyti iš pirmo puslapio įrašo turiny: Hispanus “Niurnbergo 
dainininkai"). 


Atsimenant, kad vienas J. E. rašinys užima visą 
laikraščio puslapį, iš kurio gali išeiti apie 8 romaninio 
formato puslapėliai, tų straipsnių rinkinys būtų apie 
500-600 puslapių knyga. 


Mėginant apibūdinti šio laikotarpio J. E. publicistiką, 
nebūtina išnagrinėti visus rašinius. Apytikrėm išva- 


dom užtenka ir vieno būdingesnio rašinio analizės ste- 
bint dviem atžvilgiais: idėjiniu ir žurnalistinio meno 
atžvilgiu; stebint, kokios gijos ir kokios spalvos vyrauja 
tame prof. Ereto žurnalistiniame audiny. 

Paskutinis iš “didžiojo nuotykio" metų 


Labiausiai dėmesį patraukia rašinys “Nei prakeiki- 
mas, nei kriminalas", paskelbtas “XX amžiuje" 1940 bir- 
želio 1. Berods, tai paskutinis autoriaus rašinys Lietuvo- 
je. 

Jis pradeda: 


“Ar matėte kur Europos žemėlapį, kuris dar būtų ; 
tikras? Jie visi invalidai, pensininkai, matę geresnius laikus. 
Kai kurie dar visai jauni, spausti vos pereitą pavasarį, 0 jau 
pakaušis plikas ir dantys išbyrėję. 

“Tuo negali nesisieloti pelno godūs amerikiečiai. Koks biz- 
nis su atlasu, kuris pasensta, dažams jame dar neišdžiūvus? 
Ta mintis nedavė ramybės vienam žemėlapių leidėjui, kol sura- 
do būdą visuomenę apsaugoti nuo klaidinimo, o savo leidyklą 
nuo bankroto. 

“Jo žemėlapiai tikrai įdomūs — jie be valstybių sienų. 
Jų vietoje rasite lengvai prilipdytas juosteles, kurios duodasi 
pigiai atlupamos ir kiton vieton perkeliamos. 

“Tai mūsų laikams pats tinkamiausias atlasų parengimo 
būdas, ir kokie pritaikymo galimumai jau šįmet, o ką bekalbėti 
apie netolimą ateitį. 

“Iš viso sienos tokios nepastovios, kaip orai balandžio mė- 
nesy — iš 50 Europoje einančių linijų vos devynios atsimena 
pereitą šimtmetį, visas kitas pagimdė XX amžius. 

“Tvirčiausias sienas aptinkame Vakaruose. Seniausia jų yra 
Portugalijos skiriamoji linija su Ispanija, kuri nepajudinta jau 
272 metus. Toliau Ispanija, kurios ribos tvirtos apie 199 metus. 
Švedija savo politinius rūbus pasisiuvo prieš 128 metus... 

“Iš viso juo tolyn į rytus, juo sienos gležnesnės, trapesnės — 
mažiausias skersvėjis, ir jau šaukiamasi politinių daktarų. 

“Tų pūstelėjimų per pastaruosius 25 metus tiek daug, kad 
tik aštuonios valstybės išvengė chirurgo peilio.'' 


Faktai ir faktai, skaičiai ir skaičiai, vaizdai ir vaiz- 
dai ... Kam visa ta "inventarizacija"'? O gi tam, kad jie 
būtų faktiniai įrodymai autoriaus tolesnėm mintim: kad 

sienas kaitalioja didžiosios valstybės, siekdamos “pločio ir 
ilgio ir liejas į geografinius plotus''; tuo tarpu “smulkio- 
ji valstybė savo tautos potencialą sukaupia dvasios eks- 
pedicijoms, kūrybos žygiams“. Tai supratusios Šveicari- 
ja, Švedija, ir jos atsisakiusios ekspansijos į plotus, pa- 
sitraukusios į savo vagą ir kuriančios dvasinių vertybių 
pažangą. Tokia esanti mažųjų valstybių misija ... Paguo- 
džianti misija. Tad rašinys ir baigiamas nukrypimu jau 
tiesiai į lietuvišką skaitytoją: 


“Tas įsitikinimas suteikia mums ramybės ir orumo, pakelia 
drąsą ir padidina darbštumą. Ir dėl to bandymo valanda — jei 
tokia mums išmuštų — ne prie Raudų sienos mus ras, o darbo 
plotuose, kur giname, ką turime, ir kuriame, ko siekiame“. 


Tas paskutinis Lietuvoje rašytas straipsnis gali būti 
iliustracija visam prof. Ereto ano laikotarpio žurnalisti- 
niam menui. Ryškiausios jo žymės yra šios; 

(a) Idėjinė formacija. — Gausūs rašinio faktai nėra 
skirti tik skaitytojui informuoti. Tai daugiau nei in- 
formacija. Tai sykiu ir skaitytojo formacija: skaitytojas 
praturtinamas idėjom, gyvenimo orientacija, nuteikia- 
mas tam tikra linkme galvoti, gyventi, veikti, kovoti. 

Straipsnis paskelbtas dvi savaitės prieš “bandymo 
valandą" — sovietinę okupaciją. Tos bandymo valan- 
dos nuojautoje autorius įspėja skaitytoją nepulti į re- 
zignaciją, nelaikyti priklausymo mažai valstybei pra- 
keikimu. Būti mažos valstybės piliečiu tai “palaima" 
nes mažosios kuria dvasines vertybes. 

Dvasinių vertybių primatas, kūrybinis veržlumas, so- 
cialinė pažanga buvo tos idėjos, kurios veržėsi ir pro 
"Strategiją ties Madridu“, o ir paskiau jos vyraus auto- 
Tiui grįžus į senąją tėvynę. 


> 

Tai buvo idėjos ne vieno prof. Ereto. Jos dažnai 
buvo iškalbėtos, išsvarstytos dviejų profesorių — paties 
Ereto ir Šalkauskio trečiadienių pokalbiuose. Šalkaus- 
kis surasdavo paskui kai ką iš jų svarstytų idėjų Hispa- 
nus rašiniuose, kur jos gaudavo jau žurnalistinę formą. 

Tai buvo taip pat idėjos, kurias skelbė kitais bū- 
dais prof. K. Pakštas ir visas tas kolektyvas, kuris buvo 
krikščioniškos Vakarų kultūros avangarde. 

(b) Formos elegancija. — Galima būti kitokios pa- 
žiūros į didžiųjų ir mažųjų valstybių misijas; galima ma- 
nyti, kad ne tik didžiosios, bet kartais ir mažosios vals- 
tybės nešasi į geografinę ekspansiją. Bet negalima su- 
abejoti, kad autoriaus teigimai turi pagaunančios, 
sugestyvios jėgos. Jie nuteikia skaitantį pasitikėti au- 
torium, kuris plataus mosto faktais — horizontalinės 
(geografinės) krypties ir vertikalinės (istorinės) kryp- 
ties faktais — parodo savo enciklopedinę erudiciją. Jie 
užkrečia skaitantį nusiteikimu savo mažo siauro gyveni- 
mo faktus vertinti plačiame visuotinio, pasaulinio gyve- 
nimo horizonte. 


Faktai perteikiami vaizdų vaizdais, su tik tik nu- 
jaučiama ironija, kitur ryškesniu susižavėjimu, egzalta- 
cija. O kreipdamasis tiesiogiai į skaitytoją ("ar jūs .. '), 
lyg sakydamas prakalbą ir turėdamas prieš akis audi- 
toriją, suranda šiltą ryšį su skaitytoju. Tai patraukia 
skaitytojo dėmesį, angažuoja ne tik jo intelektą, bet 
vaizduotę, emocijas ir valią. 

Tokis ir yra tikrosios propagandos tikslas — skaityto- 
ją angažuoti. 

Tą formos eleganciją paryškino dr. J. Girnius šiais 
žodžiais: “Įdomu klausytis Ereto kaip pagaunančio ir 

puošnaus kalbėtojo. Lygiai įdomu jį skaityti, nes ta pati 
retorinė dovana suteikia gyvybės ir jo raštams. Visi 
Ereto raštai yra rūpestingai stilistiškai išdailinti ir 
dažnai pasiekia tiesiog meniško plastišikumo bei vaiz- 
dingumo. Jo sakinys — įtaigus savo patetiškumu (kar- 
tais net ligi hiperboliškumo) ir puošnus savo menišku- 
mu. Tai visa atspindi autorių kaip formos žmogų" (Juo- 
zas Girnius, Mūsų savasis Eretas, Aidai 1966 Nr. 9, 
394 p.). 


(c) Modernioji technika. - Minėtas rašinys, kaip ir 
kiti autoriaus to tipo rašiniai, sukapotas viduje ant- 
raštėlėm (Aktualus atradimas, Politinis žemės invento- 
rius, Maloniau gamtos dėsnį pažinti, Kelias pirmyn, Pa- 
laima), patraukliom, intriguojančiom ir rodančiom au- 
toriaus žurnalistinio siekimo planingą eigą (gradaciją iš 
faktų į veiksmą ir to veiksmo rezultatą — “ palaimą"). 

Būdinga dar ir tai, kad autorius mėgsta savo raši- 
nius iliustruoti paveikslais, žemėlapiais, karikatūrom. 
(Paskiau teko pastebėti šią techniką vartojant šveicarų 
laikraštį “Die Weltwoche“). 


Tokia technika turi pagauti modernaus, skubančio, 
gilintis neturinčio kada skaiytojo akį. Kai bus akis pagau- 
ta, yra vilties, kad paskaitys ir susidomės turiniu. Op- 
tinis vaizdas veda į susidomėjimą, toliau į vidaus pergy- 
venimą — intelektualinį, emocinį, valinį ... 


Tokia technika, gal būt, padeda ir autoriui save 
labiau kontroliuoti: išvengti pavojaus kartotis, dėstymą 
ištęsti, tuščiažodžiauti. Prof. Ereto publicistikoje, atrodo, 
kiekvienas žodis įmontuotas pagal iš anksto apgalvotą 
architektūrinį planą. 

Žymėtina, kad šia spaudos technika J. E. domėjosi 
ir lankydamasis Amerikoje 1926. Apie tai užsimena 
Detroito laikraštis “The Detroit News“ (1926.VIII.5), at- 
pasakodamas pasikalbėjimą su J. Eretu: 

“The American press is one of the subjects of Prof. 
Eretas's investigation. He visited many newspaper: plants 
in New York, Chicago, St. Louis and Detroit and express- 
ed amazement at the way newspapers are published in 
this country. He intends to introduce American journal- 
istic methods in the press of his own country, or at least 
in the school of journalism in the Kaunas university“ 
(Cit. “Vytis"? 1926.VIII.30). 


Šalia kitų plunksnų 


To meto Lietuvos žurnalistikoje dar gyvai reiškėsi 
ir ankstesnės kartos plunksnos autoritetai: A. Jakštas- 
Dambrauskas, J. Vaižgantas-Tumas, A. Smetona. Tos 
pačios kartos kaip Eretas Lietuvos žurnalistikoje buvo 
sau vardą pelnęs kun. dr. J. Purickis-Vygandas (įtrau- 
kęs dr. J. Eretą į Lietuvių informacijos biurą Šveicari- 
joje). 

Visi šie žurnalistikos meisteriai buvo kitoki kaip Ere- 
tas. Jų žurnalistika buvo daugiau intelektualinė. Artimes- 
nė Eretui būtų Vaižganto vaizdinė emocinė forma. O gal 
artimiausia J. Ereto formai savo ironijos, egzaltacijos 
padažu — 19 šimtmečio publicisto Vinco Kudirkos. Abu- 
du buvo linkę irį hiperboles. Dr. J. Girnius net pastebėjo, 
kalbėdamas apie prof. Pr. Kuraičio vaizdą J. Ereto ap- 
rašyme: “gal įspūdingesniam Kuraičio vaizdui sukurti, 
prof. J. Eretas nejučiomis į tą vaizdą supynė tiesą ir ne- 
tiesą" (Aidai 1970 Nr. 4, 175 p.). 

Suprantama, anie ankstesnieji plunksnos “mohika- 
nai“ dar neturėjo tokios žurnalistinės kultūros, kokia atė- 
jo paskesnėje kartoje su dr. J. Ereto plunksna. Bet ir šio- 
je kartoie Lietuvoje iis dar buvo vienintelis toks. 

Dr. Įono Griniaus vertinimu: “Lietuvoje Juozas 
Eretas buvo aukštojo žurnalizmo mokytojas ir pavyzdys. 
Jo straipsnių rinkinys “Strategija ties Madridu“ ilgai Tiu- 
dys apie tai, tartum vainikuodamas ankstesnius žurna- 
listinius darbus. Savo pastangas išauginti Lietuvai aukš- 
tai kvalifikuotų žurnalistų Juozas Eretas taip pat ne kar- 
tą jungė su darbu Lietuvos universitete. jo skaitomas 
epizodinis žurnalistikos kursas ir jo vedamas žurnalisti- 
kos seminaras Teologijos-filosofijos fakulteto filosofijos 
skyriuje turėjo kažin kokią paralelę su B. Sruogos teatro 
seminaru. Tačiau kai B. Sruogos seminaras niekada netu- 
rėjo priešų, J. Ereto seminaras susilaukė priekaištų iš 
valdančiųjų sluoksnių pusės" (“Draugas" 1966.XI.26). 

Su apžvelgtuoju rašiniu prof. Ereto kova dėl kultū- 
rinės pažangos Lietuvoje, toje pozicijoje “tarp Rytų ir Va- 
karų“, baigėsi. Sovietų karinė jėga pastūmėjo Rytų pozi- 
cijas toli į Vakarus. Žinia, kas tada nutiko Lietuvos žmo- 
nėm. Ypačiai tiem, kurie buvo Vakarų krikščioniškosios 
kultūros avangarde. Tada ir prof. J. Eretas buvo antru 
kartu atleistas iš universiteto — 1940 Teologijos-filoso- 
fijos fakultetą uždarius. Būtų neišvengęs daugelio kitų 
fakulteto narių likimo, jei nebūtų paskutinę akimirką 
iš "pozicijų" atsitraukęs į kitas ir pačiai kovai patoges- 
nes. 


Tremties trilogija 


Grįžęs 1941 metų antroje pusėje į Šveicariją, prof. 
J. Eretas turėjo pradėti naują gyvenimo tarpsnį. Pradėti 

gyvenimą iš naujo — Friburgo universiteto kancleris, 
Bazelio vienos gimnazijos mokytojas, karininkas, paskai- 
tininkas, plunksnos darbininkas, pagaliau 1962 pensi- 
ninkas. 

Visose tose pareigose jis turėjo jaustis esąs taip pat 
tremtinys. Su labai panašiom problemom, kaip tie, kurie 
buvo Vokietijos lageriuose ar paskiau išemigravo. Ta- 
čiau šis tremtinys buvo iš tų, kurie nenuskendo naujo 
gyvenimo apatijoje, nepažino kapituliacijos, neprarado ko- 
vos ir kūrybos dvasios. 

Kovą ir kūrybą jis tęsė iš naujos pozicijos, kurioje jis 
turėjo pasijusti esąs dabar tarp dviejų tėvynių. Abiem 
atidavė savo duoklę. Lietuvai betgi didesnę, sprendžiant 
iš jo plunksnos darbų. 


Prof. Ereto plunksna dabar buvo skirta laisvėje at- 
sidūrusiem lietuviam. Jiem taikyta jo paskaitų-rašinių 
trilogija. (“Tremtis — prakeikimas ar uždavinys?“ 
1964, “Tremties lietuvis idėjų sūkury“ 1965, “Mažosios 
valstybės ir tautos“ 1966). Joje įprasminama tremtis. Ne 
kentėjimu, kaip kitados darė lenkų romantikai egzilai, 
bet kūryba, kova, atliekant tai, ko negali likusieji tėvy- 
nėje. 

Prasmės iškėlimas, paskatinimas uždavinį atlikti, pa- 
drąsinimas, įspėjimas nuo pagundų Vakaruose, nuo iliu- 
zijų ir nusivylimų yra pagrindinė šio laikotarpio rašinių 
kryptis, kaip tai iliustruoja paskiros sentencijos: 


“Tremtis visuomet skausminga, bet ji nereiškia politiniu, 
kūrybinio ar moralinio emigrantų žlugimo“ (15 p.). 

“Ar tik ne pati Apvaizda ją (tremtį) sudarė, skirdama jai 
svetur tą darbą, kurio Lietuvoje pasilikę negali dirbti?“ (13 p.) 
“Mūsų emigrantinė buitis tad nėra prakeikimas, o Apvaiz- 

Prof. J. Ereto šeima 1940 liepos šaišiis žmonos ūkyje Pakorbūdžių 
kaime, Sintautų v. Iš k. Laisvutė, Birutė, Juozukas, Julytė, Aldona, 


dos parėdymu mums skirta užduotis“ (16 p.). “Mūsų tad už- 
davinys mąstyti už idėjiškai supančiotus tautiečius“ (4 p.). 

Rodydamas uždavinį kurti — rašo: 


“Kurti visuomet reiškia kovoti: kovoti už savo vizijas, 
užsimojimus, kovoti už įkūnijimą, įforminimą viso to; kovoti 
ir už įvertinimą, pripažinimą mūsų darbų. Kova seka bet kurį 
kūrėją, veikėją kaip jo šešėlis, ir pasisekimas bus tik tų pusėje, 
kurie ryžtasi. Kova visuomet bus būtina auka“ (14 p.). 

“Emigrantai, kurie dabar nekūrybiški, tikriausiai ir Lie- 
tuvoje niekuo nebūtų pasižymėję“ (15 p.). “Tikras kūrėjas savo 
jėgų svorį jaučia savyje ir dėl to kūrybiškas yra net toli nuo 
savųjų. Jam Lietuva yra ten, kur jis pats yra“ (12 p.). 


Įspėja: 

Mes neturime teisės užsidaryti privatiniame savo kiaute 
ir pasitenkinti asmeniškų tikslų siekimu, apsiribojančiu dažnai 
tik gerbūvio užtikrinimu bei patogumų ieškojimu“ (13 p.). 


Ispėja taip pat: 

“Pirmoji emigrantų karta tik retai pasiekia tuos tikslus, 
dėl kurių paliko savo kraštą. Svarbu tad užkrėsti ir kitą genera- 
ciją savo idealų meile, uždegti įpėdinius“ (11 p.). “Tad nenusi- 
minkime, jei mes nematome to laimėjimo, kurį Apvaizda skiria 
vėlesnei kartai. Svarbu tik veikti ir pasiaukoti, nes yra esminis 


» 


veiklos bruožas, kad ji visuomet 'apsimoka' "(14 p.). 


Savo sugestijom tremčiai prof. J. Eretas stovi šalia 
prof. A. Maceinos ir dr. J. Girniaus. Jie visi yra tremties 
meto šaukliai, nors jie yra trijų kartų atstovai: Eretas 
(1896) — “Romuvos (Šalkauskio, Pakšto), Maceina 
(1908) — “XX Amžiaus (Dielininkaičio, Skrupskelio, 
Ylos), Girnius (1915) — Aidų (Bradūno...). Kai jie 
įprasmina tremtį darbu, kūryba, kova, auka, tarp jų nėra 
kartų prarajos. 

Dėl to pastarosios generacijos atstovas dr. J. Girnius 
galėjo nuoširdžiai atsiliepti apie prof. J. Ereto trilogiją 
tremčiai: “Tai brošiūriniai leidiniai, bet telkia daug min- 
čių, vertų permąstyti lietuviškajai išeivijai, ypač jauni- 
mui. Iš šių leidinių akivaizdžiai matyti, kiek visi lietu- 
viškieji rūpesčiai jam yra savi. Kai vienam antram patrio- 
tizmas ima atsidurti į “kryžkeles" net'iš tų, kurie anks-' 
čiau buvo savinęsi tautiškumo monopolį, tai Eretas ir 
šiandien iškyla skaisčiu lietuviškojo patriotizmo žadinto- 
ju“ (Juozas Girnius, Mūsų savasis Eretas, Aidai 1966 
Nr. 9, 394 p.). 

Nėra prarajos net tarp Ereto ir Maironio, vertinant 
jų konstruktyvias programas, nors Maironis savo progra- 
mą skelbė poezija, Eretas publicistika. O šio trečiojo lai- 
kotarpio Ereto publicistikos formoje ima vyrauti sen- 
tencijos. Tom žaibiškom tiesom žavėjo Maironis. Prie jų 
ima labiau linkti ir Eretas: 


“Dienai rašyti užtenka rašalo, šimtmečiams rašyti reikia 
ašarų" (Tremtis, 12 p.). “Tačiau yra ašarų, kurios palaiminges- 
nės už šypseną" (13 p.). 

“Jei tauta nori pasilikti ištikima sau, ji pirmiausia turi 
pasilikti ištikima savo kalbai“ (15 p.). 

“Didieji dažnai tik tuo dideli, kad meta ilgą šešėlį“ (Trem- 
ties lietuvis idėjų sūkuryje, 7 p.). “Nei tautos nei jų emigran- 
tinės dalys nemiršta, jei jos pačios nenori mirti“ (t. p. 8 p.). 
“Liūdna, jei mūsų gabumus vilgo skausmo ašaros, bet dar 
liūdniau, jei juos aptaško pertekliaus taukai“ (tp. 9 p.). 


Panašumas tarp vienos ir kitos kartos suprantamas, 
nes vienos ir kitos kartos plunksnos rašė panašioje padė- 
ty esantiem lietuviam. 

Apeliacija į Europą 


Naujose pozicijose Ereto plunksna rašė ir senosios 
tėvynės žmonėm. Dvejopai rašė: tenkino jų tautinį in- 
teresą — surinkti žinias apie šveicarus architektus, dir- 
busius kitados Rusijoje ar Baltijos kraštuose caro laikais; 
skatino juos išeiti iš savosios izoliacijos ir Europos rei- 
kalus paversti savo tautiniais reikalais. 

Jei Europa praranda savo misiją šviesti kultūrine 
šviesa, gyventi Europos tautų solidarumu, belieka su 
Europa atsisveikinti (“Abschied von Europa“, 1955). Eu- 
ropos solidarumo yra nusipelniusios ir Baltijos tautos. 
Apie Baltijos tautas ir prašneka europiečiam autorius lei- 
dinyje “Baltisches Schicksal“ 1970. 

Tai 40 pusl. knygelė su keturiais rašiniais, anks- 
čiau skelbtais Ziuricho ir Bazelio spaudoje (Apie baltie- 
čių tautas ir kalbas. Lietuva. Latvija. Estija). Nes es4 
“protarpiais pakalbama apie baltiečius, bet kas apie juos 
jau bežinoma“ Reikia, kad europiečiai pažintų Baltijos 
tautų grožį ir juo žavėtųsi; kad pažintų baltiečių skaus- 
mus ir juos laikytų sava neužgydoma žaizda. 


Čia žurnalistinės plunksnos uždavinys parodyti tą 
likimą taip, kad jis būtų pastebėtas, sulauktų skaitan- 
čiojo simpatijos pritarimo. 


Kokiom idėjom to siekiama prieiti prie europiečio? 

(a) Apeliacija į europiečių giminystės sentimentą.— 
“Europoje tekėtų mažiau kraujo, jei jos gyventojai žino- 
tų, kaip glaudžiai jie yra vienas su kitu susigiminiavę, 
susibroliavę. Mes sudarome — su mažom išimtim — vie- 
ną vienutėlę tautų bendruomenę, vieną tikrą šeimą, kuri 
nuo islandiečių šiaurėje iki italų pietuose ir nuo senųjų 

indų rytuose ligi prancūzų vakaruose apima didžiąją kul- 
tūrinių tautų dalį" (8 p.). — Baltiečiai yra tos šeimos 
nariai. 


(b) Apeliacija į humanistinę sąžinę. — Autorius ski- 
riasi nuo tų, kurie nori svetimą skaitytoją sudominti 
Lietuvos politine ir karų istorija. Autorius rodo proble- 
mos humanistinę pusę. Pačiais pirmaisiais sakiniais pažy- 
mi, kad esą dabar kuo mažiausiai kalbama apie sunaikini- 
mą “moralinių vertybių, kurių jokie atlyginimai atstoti 
negali". Pasmerkdamas tuos (kryžiuočius, rusus, sovie- 
tus), kurie šias humanistines vertybes sunaikino ar tebe- 
naikina, žudydami žmones, autorius netiesiogiai žadino 
skaitytojo moralinę rezistenciją prieš visa užgožiančius 
materialinius interesus, jėgą, žvėries įsigalėjimą. Apeliuo- 
damas į europiečio humanistinės tradicijas, autorius ir 
telkia dėmesį į baltiečių humanistinės vertybes. Jos yra 
— kalba, kūrybinė jėga (pasireiškusi dainom, individua- 
liniais menais, filosofija, ūkinio gyvenimo pažanga), 
pats baltiečių charakteris sujo humanistiniais bruožais. 

Toliau — kokiom žurnalistinio meno priemonėm į- 
teigia tas giminystės ir humanistines idėjas? 


(a) Žvilgsnis iš tolo ir iš arti. — Parodyti trijų tautų 
vertybes ir dar jų ryšį su Europa per 40 puslapių yra 
didelis ir sunkus uždavinys. Sunkesnis nei parašyti 300 
puslapių istoriją. Ereto plunksna tam naudojasi filmo 
priemonėm: rodyti daiktus iš perspektyvos, “iš tolo“, ir 
rodyti juos “iš arti“. 

Rodo “iš tolo“, rodo panoraminį paveikslą, kuriame 
tarp indoeuropiečių yra ir baltiečiai su savo kalba, kon- 
krečiai lietuvių kalba. Indoeuropiečių, tų, kurie nuo senų- 
jų indų iki prancūzų ir nuo islandiečių iki italų apgyveno 

Europą, pirminė kalba, “vadinamas sanskritas“ — sako 
autorius — dar atskamba senųjų indų maldų raštuose; 
ji skamba graikų klasiniame palikime; ji ataidi lotyniš- 
kuose romėnų įsakuose, ir ji tebegyvena lietuvių lūpose. 
Nors kaip garbinga yra senoji indų kalba; ir kokios gra- 
žios formos yra graikų, bet šių ir kitų indoeuropiečių kal- 
bų reikšmę pralenkia lietuvių kalba pačiu faktu, kad ja 
dar šiandien kalbama. Kas sutinka lietuvį — sutinka 
"europiečių Adomą“. Ir šiam teigimui paremti cituoja 
prancūzų lingvistą Meillet; cituoja prancūzą Reclus, kurie 
Europoje yra gerai pažįstami. 


Baltiečius rodo ir Europos tautų geografinėje bei isto- 
rinėje panoramoje, rodo iš tolo, rašydamas: 


“Žemaičių žemė priklausė kitados baltiečiam, kurie nuo 
neįsivaizduojamų laikų galėjo gyventi Dniepro aukštupy, ligi, 
slavų spaudžiami, vis labiau slinko Baltijos jūros link“. 

“Kai už mūsų išnyksta Karaliaučiaus bokštai, Įsruties-Eit- 
kūnų linijoje prieš mus išsitiesia lietuviškos žemės, kurios api- 
ma nuo Kuršių įlankos iki anapus Vilniaus. Mes čia įvažiuoja- 
me į begalinę Europos rytų lygumą, dėl kurios rungėsi Vil- 
nius, Krokuva, Maskva. Pradžioje prieky buvo Lietuva, kai ji 
iš Vilniaus, savo senos sostinės, valstybės ribas nukėlė iki Juo- 
dosios jūros. Paskui ją pavadavo Lenkija, kuri nuo Krokuvos 
Vavelio nužygiavo iki Maskvos sienų. Ir pagaliau Kremlius, 
kaip trečiasis, išnaudojo savo padėtį šioje lygumoje, dėl kurios 
rungiamasi, nustumdamas abu varžovus į geidaujamos srities 
pakraštį. Varžybas laimėjo Rusija, ir dėl to Lietuva nieko dau- 
giau netrokšta, kaip tik plėtoti savo talentus savo giminės žemė- 
je tarp Vilniaus Kauna ir Klaipėdos“ (11 p.). 


Keliais brūkšniais tuose negausiuose žodžiuose nu- 
brėžtas anas geografinis istorinis bangavimas su aiškiom 
Lietuvos dabartinėm aspiracijom. 

Panoramoje rodomas ir lietuvio charakteris — 
švelniom paralelėm, bent užuominom baltiečių veidai ro- 
domi šalia kitų tautų veidų bendrame paveiksle: 


“Lietuviai — jų šiandien yra 3.2 mil. — yra aukšto ūgio, 
kresno stoto, šviesiaplaukiai, mėlynakiai; iš pirmo žvilgsnio pa- 
galvosi turįs prieš akis kaimiečius švedus“ (23 p.). “Jūra for- 
mavo latvių žmogų stipriau nei kontinentas, ir dėl to latvis at- 
rodo judresnis nei kaimietiškai nerangus lietuvis... savo namų 
įrengimu bei žemės dirbimo būdu darė tokios pažangos, kad juos 
gali beveik sutapatinti su danais (30 p.). 


Užuominom, paralelėm su švedais, su danais sudaro- 
mas įspūdis masinio paveikslo, kuriame iš tolo matai 
baltiečių veidus šalia kitų europiečių. Čia autorius elgia- 
si kaip filmo operatorius, kuris duoda bendrą vaizdą iš 
tolo, kad paskui galėtų duoti to vaizdo detales “iš arti“, 
ryškiom spalvom. O iš arti duoda tada, kai autoriui 
kyla svarbiausias reikalas — rodyti baltiečių humanisti- 
nes vertybes. Tada ima lietuvių, latvių, estų vaizdus jau 
individualizuoti; ima rodyti pačių lietuvių margumą — 
žemaičio, aukštaičio, dzūko. 

(b) Žvilgsnis judėjime. — Giminystės ryšį su vaka- 
riečiais autorius rodo judėjime, keliaujančio žmogaus 

įspūdžiuose. Antai, rašinį apie Lietuvą pradeda: 


“Kai atsisveikini su Kanto karstu Karaliaučiuje ir leidiesi 
greituoju traukiniu Kauno link į plačią rytų lygumą, tariesi iš 
pradžių Europą palikęs. Bet koks nustebimas prie Lietuvos sie- 
nos -— kalba, kurią ten išgirsti, yra tokia europietiška, kad su 
džiaugsmu įsitikini patekęs iš vienos Europos į kitą. Tai man 
pasidarė itin aiškų, kai Kaune vienas pietietis, paskaitęs iškabose 
Vailokaitis, Staugaitis, mane paklausė, ką čia veikia tie graikai. 
Bet tai nėra jokie graikai, tik senovę išlaikę lietuviai, kurių 

kalba siekia taip giliai į europines pirmaprades, kad ji rodosi kaip 
vyresnioji graikų kalbos sesuo“ (23 p.). 
Arba vėl, rašydamas apie kultūrinę giminystę, apie 
Rygos ryšį su Vakarais, pastebi: 
“Čia pradėjo savo veiklą Hamannas (1730-1778), tas "šiaurės 
iagas'; Čia darbavosi nuo 1764 iki 1769 Herderis, kurdamas 
„dealų paveikslą slavų, tarp kurių jis niekad nebuvo gyvenęs 
— gal kaip tik dėl to ir kūrė jų idealą. Čia dirigavo nuo 1837 
iki 1839 Wagneris, ir iš Rygos jis leidosi į tą audringą kelionę, 
kuri jam įkvėpė “Skraidantį Olandą' " (31 p.). 


Toks dinamiškas, iš arti priėjimas yra patrauklus 
skaitytojui, įtaigojantis, įtikinantis. 

(c) Sentimento padažas. — .Jei mokslinio veikalo 
stilius, sakoma, esti objektyvus — nerodo nei autoriaus 
simpatijos nei antipatijos, tai publicistinis prašneka pro- 
tu, kad pataikytų į skaitytojo protą, prašneka širdimi, 
kad pataikytų į širdį. “Baltisches Schicksal'' autorius šio 
sentimento neslepia. Šiltom spalvom piešia lietuvio, lat- 
vio, esto paveikslus, nors kiekvienas jų individualus. Pasi- 
piktinęs ir su ironija kalba apie kryžiuočių ordiną, kuris 
sunaikino prūsus. 


“Tik keletas dokumentų kalba mum apie šią tiek nelaimingą, 
kiek ir narsią tautą, per kurios kapą mus neša traukinys nuo 
Marienburgo per Elbingą į Karaliaučių. Bet dar ir mirdami jie at- 
sikeršijo savo pavergėjui, nes retu atsitikimu žudikas gavo nu- 
žudytojo vardą: ordino riteriai buvo pavadinti prūsais (t. y. 
Pruzzen) ir jų valstybė, kurią jie sudarė, susijungdami su 
Brandenburgu, gavo tą patį vardą, kuris — istoriškai žiūrint — 
yra ne kas kita kaip Kaino ženklas“ (11 p.). 


Siekdamas skaitytojo supratimo ir sentimento, auto- 
rius nėra optimistas dėl dabarties. Tai nuskamba grau- 
džia ironija, baigiant rašinį “Apie baltiečių tautas ir 


kalbas'': 


138 


“Viskam homo sapiens turi širdį — augalam ir gyvuliam jis 
sukuria apsaugos zonas, net plėšriem žvėrim jis duocda sau- 
gios erdvės. Tačiau baltiečiai yra tik žmonės, ir dėl to — jokios 
vilties "Indoeuropiečių Adomui? ** (22 p.). 

"Kai į Rygą veržėsi vokietis, švedas, rusas, “baltietis visada 
buvo silpnesnis ir dėl to neteisus" 

Sentimentas išvirsta pakilia refleksija, išreikšta pa- 
radoksinėm sentencijom, kurios ima vyrauti šiame tre- 


čiame gyvenimo laikotarpyje: 

Visų pirma lietuvis religingas, nes tos beveik begalinės pla- 
tumos žmogų padaro mažą, o Dievą didelį“ (24 p.). 

Apie lietuviui būdingus kryžių ir dainą: 

“Neatrodytų, kad kryžius veda į dainą, ir betgi abudu skel- 
bia tą pačią dvasią, nes kas svetimųjų priespaudoje nuėjo tokį 
erškėčiuotą kelią, niekados nerasdamas teisingo teisėjo, tas išsi- 
laisvina per dainą. Daina šiandien gyvesnė nei bet kada, nes kur 
ašaros teka, ir ji teka drauge kaip guodėja" (35 p.). 

“Jei žmonijos sąžinę gali pažadinti tautų skausmo skun- 
das, tai baltiečių kančia turi prasmę. To suvokimas palengvi- 
na jų vargą, nors ir kažin kaip šiandien jis didelis" (14 p.). 


Mikroskopinis žvilgsnis į “Baltisches Schicksal“ 
rodo ne tik autoriaus erudiciją. Rodo informacinio-pro- 
pagandinio meno supratimą: ko autorius siekia ir ko- 
kiom priemonėm. Rodo taip pat sąmoningą pagarbą 
žodžiui, dėl to rūpestingą jo parinkimą, taisymą, šlifa- 
vimą, iki jis virsta originalia, skambia, žaisminga, kiek 
barokiško pomėgio priemone. 

Pagarba žodžiui kilo ne dėl to, kad prof. Eretas 
mokslininko orumą būtų iškeitęs į nedėkingą propa- 
gandisto baudžiavą. Priešingai — tik dėl to jis taip rū- 
pestingai puoselėja žodį, tiek publicistiniuose, tiek ir 
moksliniuose raštuose, kad išmoko jį branginti ilgos, 
ilgos praktikos dėka. Ir, gal būt, dėl to jo žodis yra meis- 
triškiausias veikale apie Kazį Pakštą, kad jis pasku- 
tinis, išėjęs iš jo plunksnos laboratorijos. 

Plunksnos laboratorija 


Prof. Eretas rašo lengvai? “Dėl prof. Ereto publi- 
cistinių straipsnių reikia pažymėti, kad jis juos rašo ne- 
paprastai lengvai, jie išdygsta, tarsi, savaime“ (B. 
Laukaitis, Pavasaris 1934.X.15 Nr. 19). 

Tai tiesa, bet ne pilna. Pilnesnė, jei bus pasakyta, 
kad prie talento rašyti jis prideda ir daug daug darbo. 

Dr. Jonas Grinius: “Tą patį tekstą jis (prof. Eretas) 
taisydavo kelis kartus, čia duodamas savo sekretoriams 
jį perrašyti mašinėle, čia perrašytus puslapius vėl peržiū- 
rinėdamas, vėl braukydamas, papildydamas, pakeis- 
damas sakinius ir atskirus išsireiškimus, kad tik būtų 
tiksliau, sklandžiau, vaizdingiau. Šitokiu kruopštumu jis 
rašydavo ir eilinius straipsnius laikraščiam ir žurnalams, 
bet už tai jo straipsniai išeidavo neeiliniai formos at- 
žvilgiu, tokie, kad jie būdavo ne tik įdomūs skaityti, bet 
ir naudingi estetinės kultūros pasimokyti. Apie prof. J. 
Ereto rašymo kruopštumų niekas “ negalėtų geriau 
paliudyti, kaip “Sviesos“ ir "Žaibo" spaustu- 
vės darbininkai — kai tekstas jau buvo surinktas 
ir iškoreguotas, jie niekada nebūdavo tikri, kad autorius 
nepanorės paskutinį momentą ką nors pakeisti, patobu- 
linti .. ** (Aidai 1957 Nr. 1, 25 p.). 

Tą pat liudija ir kiti, būtent, tie, jo buvę sekreto- 
riai. Vienas iš jų — Antanas Masionis — pasakoja: “Ką 
nors rašydamas, prof. Eretas labai kruopščiai rinkdavo 
šaltinius, juos išstudijuodavo ir išnašose bei bibliografi- 
jos daly juos rūpestingai ir tiksliai nurodydavo, ko rei- 
kalaudavo ir iš studentų. Šitai ypač teko iš jo išmokti 
ir įsidėti į galvą, kai, rodos, antraisiais studijų metais 
teko būti jo sekretoriumi ir perrašinėti mašinėle jo spau- 

dai ruošiamus darbus apie mistikus J. Taulerį ir Eckehar- 
tą. Jis rašė ranka, dažnai tuoj pat padarydamas pataisy- 
mus, papildydamas tarp eilučių arba šone, paraštėje. 
Rašė gana smulkiai. Naudojosi, be abejo, vokiečių kalba 
parašytais šaltiniais, tad jo kalbos stilius ir sakinio kon- 
strukcija buvo vokiška ir taisytina. Dėl to ir buvo jam 
reikalingas sekretorius — perrašinėti ir šiek tiek patai- 
syti, palyginti. Po to jis dar kartą peržiūrėdavo ir duoda- 
vo galutinai persiųsti prof. A. Saliui“. 

“Apskritai, reikia pasakyti, kad jo kalba ir rašyba 
buvo, palyginti, labai gera, ir tie sekretoriai buvo dau- 
giau reikallingi švariai mašinėle perrašyti, kad rinkėjai 
galėtų lengviau tekstą išskaityti". 

Kun. J. Prunskis, buvęs “XX amžiaus'' redaktorius: 
“Profesorius parūpindavo ir iliustracijų, pats telefonu 
tardavosi su laužytoju, kad užimtų lygiai visą paskutinį 
(ne paskutinį, bet dažniausiai trečią. J.B.) puslapį, be 
jokių perkėlimų kitur, be tarpų, kuriuos reikėtų už- 
pildyti pašaline medžiaga“. Vėliau šių straipsnių rin- 
kinys išėjo atskiru leidiniu" (Draugas 1971.X.30). 


Antanas Mažiulis: “Kartais tokį sekretorių įkinkyda- 
vo ir tiesioginiam medžiagos rinkimui. Pvz. buvo būti- 
nas reikalas parašyti apie Lietuvos gimimų poslinkius 
(skaitė studentam ateitininkam paskaitą). Tuo metu, 
rodos, nebuvo Kaune prof. K. Pakšto, kuris demo- 
grafinius klausimus itin sekė ir mus ne vieną skatino do- 
mėtis ir sekti. Taip ir įkinkė prof. Eretas savo sekretorę B. 
(o vėliau V. Kazoką) išrašyti iš “statistikos metraš- 
čio“ bei kitų leidinių Lietuvos gimimų bei mirties duo- 
menis, kūdikių mirtingumo ir gyventojų prieauglio ro- 
diklius pagal apskritis ir t.t. Teko kiek ir man pačiam 
tada patalkinti ... Iš visų tų duomenų prof. J. Eretas 

sugebėjo ištraukti daug įdomių išvadų.“ (Tai buvo pa- 
skelbta “XX amžiuje" 1939.V.20). 


Kitas jo sekretorius, Jonas Kavaliūnas: “Porą metų 
ir man teko juo (sekretorium); būti. Reikėdavo prižiū- 
rėti jo redaguojamo žurnalo “Athenaeum"" ir jo paties 
raštų spausdinimą, o svarbiausia — taisyti žurnalo 
straipsnių ir profesoriaus Ereto raštų kalbą. Rašydavo ga- 
na gerai lietuviškai. Tačiau kai reikėdavo mintis subtiliau 
išreikšti, griebdavosi vėl savo gimtosios vokiečių kal- 
bos. Vokiečių kalba duodavo ir ištraukas iš vokiškų 
šaltinių. Reikėdavo viską išversti, išlyginti ir mašinėle 
perrašyti. Profesorius tada peržiūrėdavo, ką pakeisdavo, 
papildydavo ir duodavo vėl peržiūrėti ir perrašyti. Tam 
darbui reikėdavo per dieną skirti po keturias valandas. 
Tačiau užėjus egzaminam ar šiaip reikiant kokį darbą 
universitetui atlikti, pritrūkdavo kartais laiko, ir profe- 
soriaus darbai užsivilkindavo. Tada profesorius manda- 
giai parodydavo savo nustebimą, kad darbas dar neat- 
liktas, bet nesibardavo.“ 


“Buvo geras kalbėtojas. Tačiau ir jo kalbos buvo 
ne tik talento, bet ir kieto darbo vaisius. Atsimenu, 
kai jis rengėsi paskaitai apie Fr. Ozanamą. "Aš noriu, 
kad klaussytojai galėtų sakyti, jog Ozanamas yra čia pat, 
vaikšto mūsų tarpe“, sakė man profesorius, besireng- 
damas paskaitai. Paskaita buvo kruopščiai parengta raš- 
tu, tekstas sukirčiuotas, sužymint ir logikos kirčius, pa- 
brėžtinas sakinio vietas“. 

Paties profesoriaus Ereto plunksnos laboratorija 
aiškėja ir iš to, ką jis patardavo savo studentam, kai 
jiem tenka rašinius rašyti. Julius Botyrius, germanis- 

tas, prisimena profesoriaus patarimus vertinant veikalus 
ir patiem rašant: “Ar duota plati bibliografija? Tik 
diletantas vengia duoti plačią bibliografiją, nes mano, 
kad tai mažina jo autoritetą'... Ne taip svarbus pusla- 
pyje stambus šriftas, bet labai svarbus smulkus, t. y. 
išnašos, šaltiniai, kaip jis vadindavo — 'aparatas' .. . “Kaip 
nagrinėti temą, kaip sudaryti planą?" Eretas tai trumpai 
nusakė: “Pradėk rašyti, pabandyk vystyti vieną mintį, ki- 
tą. Prisirinks medžiagos, tada bus galima ją sutvarkyti! 
Tokios buvo prof. J. Ereto metodinės mintys, kurias jis 
įterpdavo savo paskaitose ar seminaruose.“ 


Kai prie talento prisidėjo kruopštus darbas; kai u0- 
liai vykdė senąjį romėnų patarimą: saepe vertere stilum, 
— susidarydavo skaitytojui iliuzija, kad profesorius rašo 
lengvai. 


Profesoriaus raštai, publicistiniai ir moksliniai, ne- 
buvo improvizacija. Tai buvo architektūriniai statiniai 
pagal apgalvotą planą, kuriame kiekviena plytelė turėjo 
savo vietą. 


Laiko eigoje plunksnos laboratorija rado ir kai ku- 
rių atmainų. Jei anksčiau ta plunksna žaidė barokiniu 
puošnumu; vaizdus brėžė aštriom, storom linijom; saki- 
nius vertė retoriškai banguoti, tai paskutinis jo kūri- 
nys, monografija apie K. Pakštą, rodo paprastėjimo 
kryptį, vaizduose švelnesnės linijos; pasinešimas į vaiz- 
dų sąskambius, ne į kontrastus; žvilgsnis olimpiškai gied- 
ras, ramus; ir kiekvienas skyrelis išbaigiamas pakilia, 
apibendrinančia, susimąstymą žadinančia fraze — nely- 
ginant klasinio soneto finalas. 

5: 


Jaunimo avangarde 


Prof. J. Ereto organizacinis talentas įspū- 
dingiausiai pasireiškė jo veikloje su pavasari- 
ninkais, kurių pirmininku jis buvo nuo 1922 
metų. Nors 1928 iš tų pareigų formaliai pa- 
sitraukė, bet pasiliko ir toliau tarp jų kaip 
spiritus movens iki pat sovietinės okupacijos. 

Šį jo veiklos sektorių apžvelgia buvusi 
prof. J. Ereto artimiausia bendradarbė, “Pava- 
sario'' s-gos centro valdybos narys ir gen. sek- 
retorius ONA LABANAUSKAITĖ (Brook- 
lyn, N. Y.). 


PRADEDU pasakoti nuo pavasarininkų Šiaulių 
sąskrydžio, nes tai istorinė data ir pavasarininkam, ir 
pačiam dr. Eretui, ir geriausiem Ereto bei pavasarininkų 
draugam — Lietuvos ateitininkam. Jie visi ten susitiko 
pirmą kartą ir pradėjo visiem daug džiaugsmo ir nau- 
dos atnešusį bei ilgai trukusį bendradarbiavimą. 

ŠIAULIŲ SASKRYDIS: 1924 


Prasidėjo nuo abstinentų. Su prof. Eretu pirmą kar- 
tą susitikau 1924 anksti pavasarį Šiauliuose. Kaip vėliau 
paaiškėjo, jis čia buvo atvykęs tyrinėti aplinkybių vienai 
savo svajonei realybe paversti. Bet ne šitoji “avantiū- 
ra“ buvo pirmoji, kuri mus, Šiaulių gimnazijos ateitinin- 
kus, suvedė į pažintį su tuo įdomiu žmogumi. Pirmiau- 
sia mes susitikom su juo ne kaip su dvejų metų senumo 
"Pavasario" Sąjungos centro valdybos pirmininku, bet 
kaip su... .abstinentu. 


Mat, neseniai buvo prasidėjusi abstinencijos “epide- 
mija“, todėl turėjom ir mes, ateitininkai, Šiaulių gim- 
nazijoje abstinentų sekciją. Viena grupė tuo reikalu bu- 
vo karšta ix fanatiška, kita rėmė idėją ir vengė fanatiz- 
mo, trečioji erzino anas dvi ne dėl to, kad gintų girtavi- 
mą, bet kad savo kilmės vieta buvo iš gerą naminį alų 
darančių šiaurės Lietuvos apylinkių. Tokiem pradžioje 
buvo sunku suprasti, kad grįžę namo Kalėdų ir Velykų 
švęsti negalės su namiškiais net tėvo daryto alaus para- 
gauti. Prof. Eretas tada jau buvo įtrauktas į Blaivybės 
draugiją, kad ją atgaivintų ir jos veiklą sumodernintų. 


Vos tik jis atsirado Šiauliuose, mūsų abstinentai jį 
ir pasičiupo paskaitai. Susitikimas ir paskaita buvo gim- 
nazijos salėje; galėjo dalyvauti visi mokiniai ir mokyto- 
jai. Prisirinko nemažai, bet salė neplyšo. Klausėsi kal- 
bėtojo išsižioję, bet ne tiek dėl abstinencijos, kiek dėl jo 
lietuvių kalbos, nes visi pirmą kartą nelietuvį girdėjo kal- 
bant lietuviškai. Visa kita buvo labai įdomi nau- 
jiena: kalbėtojo laikysena, gestikuliacija, balso bangavi- 
mas ir tembras, ir, žinoma, akcentas. Kalbėjo ne taip, 
kaip lietuviai kalba, bet visi beveik viską suprato. 

Nemanau, kad toji paskaita būtų padidinusi absti- 
nentų skaičių, bet ji jau esančius abstinentus sustiprino 
— jie pasijuto drąsesni “naujajai evangelijai" skelbti. 
Jie patys daugiau pasimokė ir savo ikšiol miglotas ži- 
nias lyg ir mokslo faktais sustiprino. 

Tačiau prof. Ereto tikslas gimnazijos salėje buvo ne 
tik abstinenciją populiarinti, bet ir čia gimnazistam pa- 
sirodyti, kad vėliau jų tarpe galėtų susirasti talkininkų 
savo sumanytam pirmajam pavasarininkų sąskrydžiui 
Šiauliuose. 


Talka sąskrydžiui. Nieko tais laikais svarbesnio vi- 
suomeniniuose darbuose nebuvo galima Šiauliuose pa- 
daryti be dviejų garbingų to miesto piliečių pritarimo, 
patarimo ir pagalbos — be kun. Justino Lapio ir Stanis- 
lavos Venslauskienės. Ten nuėjo ir prof. Eretas žinių ir 
pagalbos prašyti. Kun. Lapis jam nurodė asmenis sąskry- 
džio ruošėjų komitetui sudaryti; St. Venslauskienė pa- 
žadėjo palenkti sąskrydžio rengėjų pusėn tuos miesto 
asmenis, kurie dalino leidimus suvažiavimam ir de- 
monstracijom miesto gatvėm; kurių žinioje buvo salės 
ir šiaudai nakvynėm, arkliai, vežimai, orkestrai, sanita- 
rinė pagalba ir visa kita. Jeigu miesto pareigūnai ką 
nors pamiršdavo ar laiku nesuspėdavo padaryti, St. Vens- 
lauskienės telefonas viską tuojau sutvarkydavo. 

Kun. Lapis, nors ir atsargus su pažadais, Ereto suma- 
nymui pritarė ir kongreso rengimo darbininkais pasiūlė 
visą savo būrį, kurį turėjo aplink save surinkęs pla- 
tesnio masto planam visuomenėje vykdyti. Juozas Eretas 
pasirinko tuos, kuriuos būtų linkęs ir pats kun. Lapis pa- 
sirinkti. Nors kai kuriem parinktiem tas pavasaris 
buvo sunkus dėl gimnazijos baigimo egzaminų, tačiau 
J. Eretui pasisekė mūsų entuziazmą įkaitinti — mes suti- 

kome dirbti ir kartu su juo bei pavasarininkais laimėti. 

Susidomėjimas būsimu įvykiu Šiaulių miesto diduo- 
menėje buvo labai didelis, nes visi norėjo pamatyti, ko- 
kius dyvus tas šveicaras sumanė su tuo kaimo jaunimu 
Šiauliuose padaryti. Daug kam dar buvo svetimas net 
pavasarininkų vardas, bet, kaip vėliau pasirodė, Šiaulių 
sąskrydžiu jis buvo įpilietintas visoje nepriklausomoje 
Lietuvoje. 


Sąskrydžiui rengti komitetas buvo sudarytas veik iš 
vienų Šiaulių gimnazijos ateitininkų; mūsų kasdieninis 
patarėjas buvo kun. Lapis. Prof. Eretas sudarė planą, 
verbavo sąskrydžio dalyvius. Jis sėdėjo Kaune, mes turė- 
jome dirbti ir jam raštu pranešinėti. Tokiu pat keliu 
veik kasdien gavom ir jo pastabas bei patarimus. Prieš 
sąskrydį pats atvyko savaite anksčiau ir padėjo mums 
viską į vietas sudėlioti. Visi komiteto nariai, kurių buvo 
bene septyni, kiekvieną sekmadienį su draugų pagalba 
lankydavo Šiaulių apskrities pavasarininkų kuopas su 
informacijom ir paraginimais atvykti į Šiaulius dar nie- 
kad nebūto įvykio išgyventi. Eretui atvykus atsikvėpėm 
lengviau, nes žinojom, kad jis pataisys mūsų klaidas ir 
papildys, kas nepramatyta. Jau tada ir patys pradėjom 
tikėti, kad sumanymas pasiseks. 


Sąskrydis įvyko 1924 liepos 4-7, pasisekė puikiai. Su- 
sirinko apie 8,000 jaunimo su 96 vėliavomis, 20 chorų. 
keli orkestrai ir pirmieji pavasarininkai sportininkai. 
Tvyko ir eilinė konferencija naujai centro valdybai iš- 
sinkti. Tada buvau išrinkta valdybon, iš kurios beiš- 
lindau tik po 10 metų, ir dėl tos priežasties išsėdėjau 
universitete trejus metus ilgiau, negu reikėjo. J. Ereto 
pirmininkavimo metu bandžiau tuo visą laiką užimančių 

darbu nusikratyti, bet jis nesutiko manęs paleisti tol, 
kol surasiąs tinkamą kandidatą jo paties pareigai 
paimti. 


Kodėl Šiauliam pirmenybė? Manytina, kad Eretas 
turėjo galvoje dvi svarbias priežastis. 

Pirma, Šiauliai buvo tuometinio geležinkelių tinklo 
raktinis mazgas, kurį traukiniu galėjo pasiekti Žemaitija, 
didžioji dalis šiaurinės Lietuvos, Suvalkija per Kauną 
ir žymi dalis Aukštaitijos. Šitame plote iš seno buvo 
daugiausia veikiančių pavasarininkų kuopų. Tik iš šito 
Lietuvos ploto tais laikais tebuvo galima tikėtis dides- 
nio skaičiaus dalyvių. 


Antra, tokiam sąskrydžiui paruošti reikėjo ne senių, 
„bet apibrendusio ir visuomeniškai nusiteikusio jauni- 
mo. Tokio daug buvo Šiaulių gimnazijoje ateitininkų tar- 
pe. Mano 1924 m. laidoje nebuvo nė vieno jaunesnio kaip 
20 metų — didžioji dauguma buvo apie 23-24 metus am- 
žiaus. Šito reiškinio priežastis buvo ta, kad karo metu 
veik visas tos Lietuvos dalies jaunimas gimnazijos ne- 
lankė, sėdėjo namie ir gerokai gimnazijos laiką peraugo. 

Kas buvo Šiaulių sąskrydis Eretui, ateitininkam ir 
pavasarininkam? 

Pavasarininkam tai buvo pirmosios nepriklausomo- 
je Lietuvoje masinės organizacijos krikšto diena, nes be 
jų tada dar nebuvo kitos tokios organizacijos, kuri galė- 
tų tokias minias ir toli nuo jų gyvenamų vietų vienan 
būrin surinkti. 

Ateitininkų organizacijai tai buvo pirmoji didžioji 
paskata ir praktiška pamoka, kaip reikia pradėti eiti 
“į liaudį". Tokią idėją ateitininkai buvo parsivežę, grįž- 

Prof. J. Eretas 1924 su komitetu pavasarininkų kongresui rengti 
Šiauliuose. Šalia J. Ereto į kairę Ona Jakaitytė, Ona Labanauskaitė 


dami iš Rusijos į nepriklausomą Lietuvą, bet tik po pa- 
vasarininkų Šiaulių sąskrydžio jau buvo galima apie kon- 
kretesnius ir modemesnius planus bei metodus pradėti 
galvoti. 

Juozui Eretui Šiaulių sąskrydis parodė, kad ir Lie- 
tuvos kaimietis gali būti judrus ir paslankus burtis krū- 
von ir organizuotai veikti. Sitos patirties padrąsintas, jis 
daugiau nieko nebebijojo — ne metais, bet mėnesiais gi- 
mė jo galvoje nauji sumanymai, darbo programos, orga- 
nizacinės technikos tobulinimo planai. 

KAUNO SASKRYDIS: 1927 

Lyginant su Šiauliais. Pirmasis Kauno sąskrydis 
įvyko Kaune 1927 liepos 2-4. Jo gal nebūtų dar reikė- 
ję, bet jį rengti ragino pats jaunimas, nes 15-kos metų 
veiklos sukaktį panorėjo atšvęsti sostinėj ir viskuo pra- 
lenkti Šiaulių sąskrydį. 

Palyginti su Šiauliais, sąskrydis buvo gausiausias 
(apie 10,000); jau galėjo įvykti pirmoji didesnė pavasa- 
rininkų dainų šventė (3,000 choristų), universiteto rū- 
muose buvo išstatyta gal pirmą kartą Lietuvoje tokia 
turtinga (apie 2,000 eksponatų) tautodailės paroda, spor- 
to aikštėje rungtyniavo 220 pavasarininkų lengvosios 
atletikos dalyvių, pasiekti du nauji tos šakos Lie- 
tuvos rekordai. Tarp sąskrydžio svečių dalyvavo iš Ame- 
rikos vyčių delegacija, iš Rygos “Šviesos" draugija, lat- 
vių jaunimo atstovai, vokiečių katalikų sportininkų gru- 
pė. 

Šį kartą prisidėjo ir kita naujiena — į eiseną tarp 
Rotušės aikštės ir Įgulos bažnyčios buvo įjungti “gyvieji 
paveikslai", ant sunkvežimių ir arkliais traukiamų veži- 
mų platformų sumontuoti, vaizduoją Lietuvos ir pava- 
sarininkų istorijos įvykius. Ne tik Kaunas to dar nebuvo 
matęs, bet tai buvo iš viso pirmą kartą didesniu mastu 
parodyta naujiena. Kai prie visų tų gražiai eisenoje susi- 
rikiavusių jaunimo gretų prisidėjo dar mergaičių tau- 
tiškų drabužių margumas ir spalvų žaidimas, patriotas 
lietuvis pasijuto išdidžiai. Ant šaligatvių susitelkusių 
minių plojimai kuteno ir demonstruojančio jaunimo šir- 


dis. 


Šitos demonstracijos sukeltas nuotaikas, pats susi- 
jaudinęs, gražbyliškai aprašė “Lietuvos žinių“ redakto- 

rius, ta proga dėkodamas pavasarininkų organizacijai už 
Lietuvos kaimo potencialo pademonstravimą visiem, ku- 
rie dar galėjo abejoti Lietuvos tautiniu gajumu. Anot jo, 
visus turėjo nustebinti faktas, kad buvo galima kaimo 
jaunimą taip tvarkingai suorganizuoti ir kad jis galėjo 
taip išradingai kultūringai pasirodyti. 

Kaip Šiauliuose, taip dabar Kaune, vyriausias re- 
žisierius buvo prof. Eretas; visi reikalingi darbininkai 
buvo studentai ateitininkai. Paskutinę savaitę vienintelė 
ryšio priemonė buvo telefonas (telefonų stotis vien tik 
mūsų telefonui aptarnauti paskyrė kelias telefonistes), 
gi vienintele tos priemonės vartotoja teko man būti. 
Vėliau mes padarėm išvadą, kad pirmasis Kauno sąskry- 
dis buvo suorganizuotas ir išlaikytas nepabiręs tik te- 
lefonu. 


Pavasarininkai, kariuomenė ir prezidentas. Kau- 
no ribose stovėjusių Lietuvos kariuomenės dalinių vadai 
buvo labai nuoširdūs suvažiavusių pavasarininkų globė- 
jai. Buvo užleistos nakvynėm reikalingos kareivinės, ka- 
rininkų vadovybėje išstatytos sargybos, kad būtų saugu 
ir tvarkinga. Buvo net tokių karininkų, kurie jų globoje 
buvusius nakvynininkus rytą vaišino kava, o vakare gar- 
džia sriuba iš kariškų virtuvių. Tai buvo pirmas toks 
kariuomenės susitikimas su pavasarininkais, — su ta 
organizacija, kuri nepriklausomybės kovom pasiuntė 
didelį savo narių savanorių būrį. Ir pirmasis laisvės kovo- 
se žuvęs karys savanoris buvo Surviliškio pavasarininkas 
Povilas Lukšys, prisistatęs į savanorių priėmimo vietą su 
visais savo kuopos vyrais. Lietuvos kariuomenė šio są- 
skrydžio proga buvo simboliškai pagerbta, įteikiant ka- 
riuomenės vadui gen. S. Žukauskui Amerikos Vyčių at- 
vežtą aukso kardą. 


151 


Sąskrydžio pamaldose Rotušės aikštėje dalyvavo ir 
prez. A. Smetona. Jis pasakė parvasarininkam pagiriantį 
žodį: “ Pavasarininkų pasisekimu šiandien gali pasidžiaug- 
ti ne vien jos kūrėjai, bet ir Bažnyčia su Valstybe. Tai 
buvo rimtas lietuvių kultūros darbas. Lietuvių daina, 
sportas, doras bendravimas jaunimo tarpe atgyja, tuo 
pačiu atgyja ir lietuvių idealinga sąmonė“ (Pasakyta 
parašyta, 123 psl.). 

Tas pagyrimo-įvertinimo žodis buvo pasakytas pačioje 
prez. A. Smetonos režimo pradžioje. Bet giliau režimui 
šaknis leidžiant, prasidėjo pavasarininkų veiklos trukdy- 
mas-varžymas: reikėjo susirinkimam ir kitokiem kultū- 
riniam parengimam gauti leidimus, policija buvo siun- 
čiama ne tik į didesnių vienetų suvažiavimus, bet ir į 
kuopų susirinkimus, neduota leidimų visai eilei konfe- 
rencijų sušaukti, prof. Eretas dėl veiklos su pavasari- 
ninkais buvo pašalintas kuriam laikui iš universiteto, o 
1932 areštuotas Marijampolėje ir ten pat kalintas kartu 
su dr. Juozu Leimonu, “Pavasario"" S-gos pirmininku, ir 
prof. Pranu Dovydaičiu už skatinimą jaunimui nepabūgti 
kliūčių ir neatsižadėti savo organizacijos. Būta ir kito- 
kių kliūčių, kurias darė savo misiją blogai supratę žmo- 
nės. Tai buvo veiksmai, kuriuos ir šiandien skaudu at- 
siminti, nes prieš pavasarininkus nukreipta kova buvo 
priešinga pačiai oficialiajai tautininkų ideologijai. 

Kan. J. Tumo entuziazmas. — Šios pirmojo Kauno 
sąskrydžio apžvalgos pabaigai prisimintinas ir epizodas 
su kan. Juozu Tumu. 

Padėjusi Kauno geležinkelio stoties viršininkui su- 
sodinti į traukinius sąskrydžio dalyvius, gerojo priete- 
lio kun. Juozo Vailokaičio atsiųstu automobiliu šiaip 
taip privažiavau jau sutemus iki namų už tris nemiego- 

Prof. J. Eretas 1927 su pavasarininkų centro valdyba. Iš k.: gen. 
sekr. O. Labanauskaitė, v. narys St. Gabaliauskas, ižd. J. Štaupas, 
dvasios vadas kun. Ig. Česaitis, vicepirm. dr. J. Urmanas, pirmi- 
ninkas prof. J. Eretas. 


tas naktis nors dalies miego atsiimti. Sekančią dieną apie 
vidurdienį išėjau į Rotušės aikštę vykti autobusu į są- 
skrydžio rengimo štabą. Autobusui besirengiant paju- 
dėti, įšoko kan. J. Tumas. Klestelėjo ant sėdynės, pasi- 
sukinėjo neramiai ir staiga šauksmas: 

— Va, čia štai sėdi Labanauskaitė! Atsimenat vakarykš- 
čias jaunimo demonstracijas Kauno gatvėse? Tai ji viena 
iš organizatorių! 

Žydės apsidairė, keli buvę autobuse lietuviai pa- 
plojo. Kanauninkas, kiek apsiraminęs, atsisėdo šalia ma- 
nęs ir pradėjo judriai dėstyti savo "bėdą". Mat, jis esąs 
įsitikinęs, kad sąskrydžio suorganizavimas paliko pavasa- 
rininkų centrą su daugybe skolų. Gi visu tuo matytu 
reginiu jis buvo taip karštai susižavėjęs, kad jau ir pla- 
ną sudaręs, kaip mus iš tos bėdos išgelbėti. 

— Kiek reikia pinigų išlaidoms padengti? — šaukė 
Tumas visiem girdint. 

Aš bandžiau jį kiek pritildyti ir aiškinau, kad tik- 
rai dar nežinau nei pajamų nei išlaidų, bet jam viską 
pranešiu po centro valdybos posėdžio, kuris įvyks šį 
vakarą. 

— Aš jau dabar važiuoju pas prez. Smetoną prašyti, 
kad sąskrydžio surengimo išlaidas vyriausybė padengtų. 
Juk tai toks milžiniškas tautinės kultūros ugdymo dar- 
bas, kad turi būti ir valstybės finansiškai paremtas. 


Mudviejų pokalbis dėl tautininkų ir pavasarininkų 
santykių nebuvo pirmas, nes centro valdyba kelis kartus 
mane buvo siuntinėjusi pas kan. J. Tumą jį tuo rei- 
kalu informuoti ir pagalbos prašyti. Dabar aš, žinodama 
iš anksto kanauninkui duosimą atsakymą, sukau reika- 
lą ta kryptimi, kad jis skaudžiai neapsiviltų, mus už- 
tardamas. Ir čia pat papasakojau jam paskutines man 
žinomas režimo pavasarininkam padarytas nuoskaudas. 

— Prezidentas to nežino! — atkirto man Tumas. 

Tada aš jam, padėkojusi už rūpestį, pasiūliau: 

— Kanauninke, palaukit pavasarininkų centro valdy- 
bos posėdžio. Aš jum pranešiu apie sąskrydžio rengimo 
skolą. Bet aš nemanau, kad valstybė turėtų padengti mū- 
sų sąskrydžio organizavimo išlaidas. Jeigu tamstai pasi- 

sektų gauti pinigų iš valdžios, tai labai prašyčiau iš- 
rūpinti nuolatinę metinę pašalpą pavasarininkų Valan- 
čiaus liaudies universitetui, kuris savo veiklos negali iš- 
vystyti dėl lėšų stokos. 


ANTRAS KAUNO SASKRYDIS: 1938 


Kad baigtume su sąskrydžiais, kuriuos prof. J. Ere- 
tas laikė ne svarbiausiais, bet tik šventiniais organizaci- 
nio gyvenimo pažmoniais, kelis žodžius skirkime pasku- 
tiniajam pavasarininkų sąskrydžiui Kaune 1938 birže- 
lio 28-29. Jis buvo jubiliejinis — 25 metai nuo pavasari- 
ninkų organizacijos įkūrimo. Įvyko metais vėliau, nes 
tautininkų režimas nedavė leidimo prašytu laiku. 
Ir šitą, dr. J. Leimono prašomas, organizavo prof. Eretas. 
Pavasarininkų minios jau buvo įspūdingos — 45,000 da- 
lyvių. Sporto olimpiadoj per 7,000 dalyvių, žibintų eise- 
na pagerbtas Nežinomasis laisvės kovų karys. Lietuvos 
kariuomenės husarams įteikti 46 šautuvai, atžymint pir- 
muosius žuvusius pavasarininkus savanorius kovose prieš 
bolševikus. Dainų šventės estradoje dainavo 247 cho- 
rai su 6,000 dainininkų. Buvo sukaktuvinė paroda, 
vaizdavusi pavasarininkų 25 metų slaptą ir viešą veiklą. 
Šautuvus priėmė gen. Stasys Raštikis, pats senas Vil- 
niaus krašto pavasarininkų gerbėjas. Dėl savo pavasari- 
ninkams ta proga pasakyto prielankaus žodžio susilau- 
kė nemalonių režimininkų pastabų ir “šaltos srovės“ 
pūstelėjimo. S 


Šio sąskrydžio proga džiūgavimo nebebuvo, nes karo 
debesys jau telkėsi Europos padangėse. 

ORGANIZACINĖ TECHNIKA 


Kuopos ir kuopelės. Kai profesorius J. Eretas pra- 
dėjo pavasarininkam vadovauti, pagrindinis organizacinis 
vienetas buvo kuopa. Jos veiklos ribos paprastai būdavo: 
parapijos ribos. Todėl buvo didelių ir mažų kuopų, nes bu- 
vo didelių ir mažų parapijų. Pradžioje kuopose nebuvo 
mažesnių padalinių, bet kiek vėliau pradėjo atsirasti sek- 
cijos ir kuopelės. 

Kuopelės buvo teritoriniai vienetai: dažniausiai 
vieno kaimo ar kelių viensėdžių jaunimas susiburdavo la- 
vinimosi ir pramogavimo tikslais. Šitą organizacinę prak- 
tiką labiausiai buvo išvysčiusi Marijampolės kuopa, kuri 
buvo bene didžiausia Lietuvoje. Parapija buvo labai 
didelė, turėjo daug gimnazijoje bėsimokančio jaunimo, 
kuris ir pradėjo tokiu būdu globoti ir šviesti gimnazijos 
nelankantį kaimo jaunimą. Kuopelės buvo tik kuopos 
padaliniai, visi didieji darbai buvo dirbami kartu kuo- 
pos vardu ir visų pastangomis. 

Sekcijos kūrėsi kuopose, jei taip galima pasakyti, 
specialybių pagrindu, vienu pasirinktu klausimu domėtis. 

Pasekant vyskupo Valanžiaus išpopuliarinta blaivy- 
be, bene pirmiausia pavasarininkų kuopose pradėjo at- 
sirasti blaivininkų, vėliau abstinentų sekcijos. Dar vė- 
liau atsirado ir eucharistininkų sekcijos, bet ilgainiui jos 
lyg darbo neteko, nes visi pavasarininkai buvo pra- 
tinami savo religiją geriau pažinti ir sąmoningiau prakti- 
kuoti. 

Prof. Ereto tikslas buvo dinaminti veiklą. Gi tai bu- 
vo galima padaryti tik įvairinant jaunimo dėmesio ver- 
tus objektus, skatinančius jį aktyviai į darbus įsijungti. 
Taip be dėmesio religinei kultūrai ir kovai su alkoholiu 

atsiranda sportas, pramogų kultūrinimas, pradeda su- 


bręsti visuomenininkų sekcijos, per kurias jaunimas bu- 
vo pratinamas susipažinti su krašte esančiom kitokių 
pasaulėžiūrų grupėm, domėtis krašto ūkine veikla, jas 
veikiančiom jėgom ir tokiu būdu ruoštis būti sąmonin- 
gais piliečiais. 

Rajonai. Su prof. J. Ereto atėjimu, ypač po Šiau- 
lių sąskrydžio, pajustas reikalas tarp kuopų ir 
centro turėti tarpininkus. Tai nebuvo vien tik techniško 
ryšio reikalas, bet didesnio būrio pačio jaunimo įtrauki- 
mas į vadovavimo darbus. Pats jaunimas kuopose tada 
dar neturėjo didesnio įgudimo organizaciniame darbe, 
jam reikėjo pagalbos iš šalies. Ji negalėjo visu glėbiu 
ateiti iš centro, jos reikėjo ieškoti ir ją organizuoti kur 
nors arčiau kuopų. 

Taip atsirado rajonai, kurių ribos vienur buvo ap- 
skričių sienos, kitur mažesni plotai. Kur apskričių mies- 
tuose buvo gimnazija, ten gimnazistai ateitininkai buvo 
tas būrys, iš kurių buvo telkiama pagalba pavasarinin- 
kam. Įkūrus apskrity rajono vadovybę, atsirado daugiau 
progų įjungti į pavasarininkų veiklą ir jaunuosius kuni- 
gus, kurie gana greit apsiprato su tuo darbu ir jį pamilo. 

Turint rajoninę vadovybę, atsirado ne tik dau- 
giau besipratinančių vadovauti, bet ir daugiau iniciatyvos 
pačiam kaimo jaunimui darbo surasti. Silpnesnės kuopos 
galėjo susilaukti pagalbos iš kitur, kur jos buvo dau- 
giau. Rajono vadovybė jau galėjo sukviesti savaitgaliais 
gabesniuosius kuopų narius pasimokyti organizacinio 
darbo: pirmininkauti susirinkimam, rašyti protokolus, 
deklamuoti eilėraštį, pamėginti sukombinuoti mažą pra- 
kalbą, paskaityti susirinkime laikrašty rastą įdomų 
straipsnį, paskelbti “Pavasary"' rastas visiem įdomias ži- 

nias, nes tais laikais keleriopai daugiau buvo pavasari- 
ninkų, negu “ Pavasario" prenumeratorių. Rajono vadovy- 
bė buvo pats tinkamiausias vienetas organizuoti įvairiau- 
sius kursus, kurie pasidarė labai populiarūs ypač po pir. 
mojo Kauno sąskrydžio. 


Regionai. Atsimenu centro valdybos posėdį, ku- 
riame J. Eretas pirmą kartą iškėlė naują organizacinės 
technikos tobulinimo etapą — regionus. Prireikė kelių po- 
sėdžių tuo klausimu išsiginčyti. Pradžioje visi jį puolėm 
kaip vilkai, pavadinom sumanymą nereikalinga iš- 
mone. Vos tik buvom įtvirtinę rajonus ir labai tuo džiau- 
gėmės, nes iš gyvenimo praktikos jau buvome patyrę 
jų naudingumą. Kursų rengimas rajonuose jau buvo 
įsibėgėjęs, kaimo jaunimas greit juos pamėgo, nes per 
juos jis plėtė akiračius ir mokėsi gyventi savo šeimoje, 
savo valsčiuje ir savo valstybėje. Ką mum begali duoti 
rajonų sugrupavimas į didesnius vienetus? 


Kurį laiką mes ir pasilikom su savo nuomone, kad 
darbo našumui regionai nereikalingi. Bet juos priėmėm 
oficialiai taip, lyg būtume buvę karščiausi jų šalininkai. 
Regionų ribas sutapatinom maždaug su lietuvių tarmių 
ribom ir gavom šiaip pavadintus keturis vienetus: Žemai- 
čių regionas, Aukštaičių regionas, Dzūkų regionas ir Sūdu- 
vos regionas. Labiausiai buvo ta reforma patenkinti že- 
maičiai ir dzūkai, įmatę čia galimybę savaimingai pasi- 
reikšti ir “patys valdytis''. Juk ne be reikalo Lietuvos 
nepriklausomybę atstatant ir vieni ir kiti buvo užside- 
ge savo atskiras respublikas turėti! 

Įkūrus Lietuvos bažnytinę provinciją, prof. Ereto 
įžvalgumas administracinę pavasarininkų sąjūdžio reorga- 
nizaciją pastūmė dar toliau — regioninių vienetų ribos 

Prof. J. Eretas 1924 su Mariampolės kuopos pavasarininkais: J. E., 
kan. A. Steponaitis, ?, kuopos pirmininkas J. Melninkas, J. Staniškis 


buvo sutapatintos su naujųjų vyskupijų ribom ir pavadin- 
ti jų vardais: Kauno, Kaišiadorių, Panevėžio, Telšių ir 
Vilkaviškio. Šitas persitvarkymas suartino sąjūdžio vei- 
klą su vyskupų globa ta prasme, kad vyskupijų admi- 

nistracijose buvo paskirti kunigai, kurie specialiai rūpi- 

'0si jaunimo organizacijų darbo plėtimu ir jam reika- 
linga pagalba. Taip pavasarininkų sąjūdis gavo didelę pa- 
galbą -- penkis jaunimo direktorius — po vieną kiek- 
vienoje vyskupijoje. 

Atskirai vyrai, atskirai merginos. 1932 m. gruo- 
džio 28-29 įvykusi pav-kų konferencija įvykdė pasku- 
tinį organizacijos rūbo keitimą — įkurtos atskiros vyrų 
ir mergaičių sąjungos su savo viena kitos nepriklau- 
sančiom vadovybėm, sujungtom vienoje federacijoje. 

Ir nebebūdamas pirmininku, prof. Eretas pats atėjo 
tos paskutinės reformos reikalo ginti. Štai esminis jo 
pasisakymo posmas: “Atėjo laikas “ Pavasario" mokyk- 
14 padaryti tikra auklėjimo ir gyvenimui ruošimo mo- 
kykla. Ir čia sutikome kliūtį — mišrus darbas kuopose 
netinka tokiam rimtam uždaviniui, kurį mums pastatė 
pats gyvenimas ir pro kurį tylomis praeiti reikštų 
stabdyti s-gos pirmyneigą .. . Gera organizaciją — galin- 
ga sąmoninimo mokykla. Organizacija turi papildyti tai, 
ko jaunuolis negavo šeimoj ir mokykloj. Organizacija 
— didžiausia visuomeniškumo mokykla ... Tos mokyk- 
los auklėtojai turi pareigą įsigilinti į savo auklėtinių 
sielą ir pagal tai parinkti jiems auklėjimo priemones. 
Negalima vyriškom priemonėm auklėti mergaičių ir at- 
virkščiai. Taip begalvojant atėjo įsitikinimas ir ryžtas 
sukurti dvi pavasarininkų organizacijas — vieną berniu- 
kams, kitą mergaitėms — ir abidvi apjungti federacijo- 
je". 

Organizacinio rūbo keitimas nebuvo tuščias žaidimas, 
bet vidinių jėgų ir gyvenimo aplinkybių skatinamas. 
Jaunas kūnas bręsdamas nuolat reikalauja ir naujų dy- 
džių drabužio. Tas pats dėsnis veikia ir socialiniuose 

organizmuose. Kas jo nepaiso, išaugina arba nykštu- 
kus, arba dvasinius atsilikėlius. 

Programos, vadai, spauda. Kartu su organi- 
zacinės technikos tobulinimu, kurį, kaip sakyta, diktavo 
augantis organizmas, prof. Eretas nepaprastai daug 
rūpinosi tinkamo darbo parūpinimu ir vadų ruošimu. 

Duoti nariam daug ir įvairiausio darbo, apimti visas 
"žmogaus veiklos sritis — toks būdavo jo leitmotyvas kiek- 
viename centro valdybos posėdyje ir jos darbotvarkėje. 
Tai reiškė daugiau sugestijų ir nurodymų per “Pavasa- 
rį'" (pav-kų organas nuo 1912 m.), daugiau smulkiau 
parengtų programų, platinamų per rajonines ir regionines 
konferencijas, geriau paruoštų rajoninių ir regioninių 
konferencijų, daugiau praktiškų ir gyvenimiškų straips- 
nių “Pavasary", populiarių paskaitų, praktiškų praneši- 
mų. Visa tai būdavo kasmet papildoma, naujų elemen- 
tų pridedama. Ir viskas turėjo išeiti iš veiklos stebėji- 
mo žemiausiame padaliny, kuriuo buvo kuopa. Kuo 
jaunimas domisi, kokios ten problemos? Tokias žinias 
buvo stengiamasi surinkti visais galimais būdais. 


Vienas tokių ryšininkų buvo studentai ateitininkai, 
vykstą namo Kalėdų ir Velykų švenčių bei vasaros 
atostogų. Prieš tai pats prof. Eretas su jais susitikdavo 
— papasakodavo jiem apie naujausias veiklos prakti- 
kas, kaip ir kur vyksta darbas, kur yra silpnų vietų, kokia 
pagalba kur reikalinga, kokie nauji sumanymai norima 
įgyvendinti, kuo labiausiai domėtis, kuo jaunimą su- 
dominti, kokios kliūtys sunkina veiklą ir kaip tą veiklą 
įvertinti. Sugrįžę atgal į Kauną buvo prašomi užeiti į 
centrą su žiniom arba jas raštu suteikti. Ateitininkam, 
kurių didžioji dauguma tą misiją gan rūpestingai atlik- 
davo, tai buvo gera organizacinės veiklos praktika ir 

vieno šalkauskinės programos punkto, būtent, visuo- 
meniškumo praktikavimas. Prof. Ereto vadovaujamai 
centro valdybai tai buvo šaltinis žinių, suteikiančių kon- 
krečios medžiagos veiklai įvairinti ir tobulinti. 

Prof. Eretas dažnai mums sakydavo: Ką padarei 
per kitus, pats padarei. Ir tuojau pabrėždavo, kad 
tie "kiti" mūsų veikloje yra veiklieji ir sumanumo tu- 
rintieji kuopų nariai, turį drąsos kurią nors vadovau- 
jančią pareigą mėginti atlikti. Ir jie yra tas būrys, iš 
kurių ateina vadai. 

Kad jie greičiau ateitų, jiem reikalinga pagalba. Ir 
taip po 1927 m. pirmojo Kauno sąskrydžio ir Jaunimo 
direktorių vyskupijose paskyrimo prasidėjo intensy- 
vus įvairių kursų organizavimas darbininkam kuopose 
paruošti. J. Eretas sudarė programą, susitelkė būrys 
studentų tai programai iki kursantų nunešti. Rezulta- 
tai buvo daugiau negu patenkinami — kaimo jaunimas 
kursais labai greit susidomėjo ir labai uoliai juos 
lankė. Jie vyko žiemos metu, nes tada kaime laisva- 
laikis. Garsui apie juos pasklidus, nebuvo jokio vargo 
su klausytojų verbavimu. 


Kiek J. Eretui rūpėjo vadų ruošimas, rodo ir tai, 
kad jau 1923 m. pradėtas leisti “Pavasarininkų va- 
das", skirtas specialiai padėti veikliajam elementui mo- 
kytis. Jis buvo pavadintas “Jaunimo vadu“ 1926 m. 
Svarbiausią medžiagą jam parašydavo pats prof. Ere- 
tas, visa kita tekdavo redaktoriam padaryti, bet Ereto 
pagalba juos lydėdavo nuo pradžios iki galo. 

Paminėtina ir tai, kad J. Eretui rūpėjo ne tik pa- 
vasarininkam vadų ruošimas, bet ir suaugusio kaimo jau- 
nimo bendrasis švietimas. Tai liudija jo pastangom 
1925 pradėtas organizuoti “ Pavasario" liaudies univer- 


162 


sitetas, vėliau pavadintas vyskupo Valančiaus vardu. 
Šitos institucijos mes nepajėgėm išvystyti dėl lėšų stokos 
ir dėl greit atsiradusių tautininkų režimo kliuvinių pa- 
vasarininkų organizacijai. Reikalingas lėšas pagalbinėm 
mokslo priemonėm būtume galėję sutelkti, patalpų irgi 
būtų užtekę, bet nebegalėjom gauti mokytojų-paskaiti- 
ninkų, kurių daugumą galėjo sudaryti tik pradžios ir vi- 
durinių mokyklų mokytojai, skirdami mažą dalį savo lais- 
valaikio vakarais ir sekmadieniais. Deja, greit suži- 
nojom, kad mokytojai prie to darbo negalės prisidėti, nes 
nenorės patirti nemalonumų iš valdančios partijos vie- 
tinių vadų, kadangi tokia mokytojų pagalba būtų lai- 
koma pavasarininkų organizacijos stiprinimu. 

Pavasarininkų spauda suklestėjo, sukūrus atskiras 
vyrų ir mergaičių sąjungas, nes vietoj buvusio vieno 
“Pavasario" atsirado du: vyrams “Vyrų žygiai“, mer- 
gaitėms “Liepsnos". Mergaičių “Liepsnas" teko man 
suorganizuoti ir iki bolševikų invazijos leisti bei re- 
daguoti. Kadangi iš anksto buvo plačiai išreklamuotas 
iu pasirodymas, tai jau pirmųjų metų gale buvo pa- 
siekta 10,000 prenumeratorių, o antrais ir trečiais 
metais dar prisidėjo apie 7,000. Vyrai su savo spauda ju- 
dinosi lėčiau, bet ir jie būtų įsibėgėję iki reikiamo 
lygio. 


Ryšiai su Vyčiais. J. Eretas sumezgė ryšius ir 
su Amerikos vyčiais. Jie buvo pakviesti atvykti Lie- 
tuvon į 1927 m. pav-kų jubiliejinį sąskrydį. Atvyko di- 
dokas būrys, pavažinėjo po Lietuvą, lankė pavasarinin- 
kų kuopas. 


Prieš tai, 1926 m., prof. Eretas lankėsi Amerikoje 
atstovauti Lietuvos jaunimui Chicagoje tą vasarą Tarpt. 

eucharistiniame kongrese. Paskui aplankė, Vyčių glo- 
bojamas, keliolika lietuvių kolonijų, pabendravo su 
senaisiais išeiviais lietuviais, papasakojo jiem apie ne- 
priklausomybę atgavusią valstybę ir rudenį vėl sugrįžo 
į Kauną, kur jo laukusių rūpesčių buvo prirašytas pilnas 
bloknotas. 


DARBO ŠTABE 

Pavasarininkų pirmininkas brangino savo bendra- 
darbius, o pastarieji jį gerbė ir mylėjo. Jis buvo vyres- 
nis draugas ir profesorius, o jo bendradarbiai — išim- 
tinai universiteto studentai. 

Jis domėjosi ne tik mūsų darbu pavasarininkų 
veiklos laukuose, bet ir mūsų asmenišku gyvenimu: 
studijom ir pragyvenimu. Kam reikėjo pragyvenimu 
pačiam pasirūpinti, jis padėjo kur nors apmokamo dar- 
bo gauti. Kas turėjo skirti veiklai visą dieną, tas buvo 
atlyginamas iš organizacijos kasos. Kiekvienam se- 
mestrui baigiantis, profesorius norėdavo žinoti ir apie 
mūsų studijų eigą. Ir čia jo patarimai bei pagalba būda- 
vo su padėka priimami. 

Centro valdybos posėdžiuose, kurie buvo labai 


dažni, nebuvo nei profesoriaus, nei studento — visi 
buvom pavasarininkų draugai. Niekas nebijojo Ereto 
akivaizdoje būti atviras — visi savo nuomones išsa- 


kydavo pasiūlymų, pataisų ar kritikos forma. Bet visi 
žinojome, kad šiame jautriame darbo bare reikia sekti 
vadu — reikia būti džentelmenu. Ir mums toji našta 
jo akivaizdoje nebuvo sunki — tai buvo gera asme- 
ninės kultūros mokykla. 

J. Eretas nieko nedarė už centro valdybos narių nuga- 
ros — viskas buvo atnešama į šį kolektyvą ir čia vie- 
naip ar kitaip sutvarkoma. Čia būdavo sunešamos 

Prof. J. Eretas 1926 lietuvių sutiktas Chicagoje 


visos žinios iš s-gos gyvenimo ir aplinkos, kiekvienas 
klausimas aptariamas, padaromas sprendimas, pasiūlo- 
mos jam įvykdyti aplinkybės ir priemonės. Joks klausi- 
mas neateidavo į centro valdybos posėdį žalias, išskyrus 
netikėtai atsiradusius. Kiek tik buvo galima, visi posėdžio 
darbotvarkėn įrašyti klausimai būdavo paruošiami iš 
anksto, darbą pasidalinant. Todėl centro valdybos 
posėdžiai būdavo darbingi ir nuotaikingi. Visada pir- 
mininkaudavo pats prof. Eretas. Nuomonių išsiskyri- 
mas niekad nesudrumsdavo geros nuotaikos, nes jis 
mokėdavo taip dalykus pakreipti, kad jie nesuspėtų iš- 
virsti į aistringas dramas. 


Su raštine jis susijungdavo. kiekvieną rytą arba 
naujienų ieškodamas, arba pats ką išgirdęs norėdamas 
pranešti. Jo konsultacija su raštine buvo pastovi, 
draugiška ir paskatinanti. Jo santykiuose su centro 
valdybos nariais nebuvo nė šešėlio šalto oficialumo, 
tik draugiškas korektiškumas. Todėl posėdžius visi 
labai mėgo, nes daug kas būdavo juose aptariama be 
įsiterpimų. Aš neatsimenu atsitikimo, kad kada nors bū- 
tų reikėję išsiskirti apsipykus ar įsiskaudinus. 


Prof. J. Ereto asmeny turėjom draugą ir moky- 
toją, kan. Pauliaus Dogelio asmeny turėjom tėvą. Pava- 
sarininkų Tėvo vardas jam buvo ir oficialiai prikabintas 
vienos konferencijos metu. Jis jį pelnė, būdamas vie- 
nas iš organizacijos steigėjų-pradininkų; tą vardą dar la- 
biau įpilietino prof. Ereto pirmininkavimo metu, nes 
juodu abudu mokėdavo suglausti galvas tais mo- 
mentais, kada didesniem projektam įvykdyti reikėdavo 
daugiau pinigų, negu patys pavasarininkai galėdavo 
sukrapštyti. 


166 


Tėvas P. Dogelis savo tėviškumą pademonstruoda- 
vo ir specialiai vieną kartą per metus pasikviesdamas 
centro valdybą ir jos bendradarbius pas save vieno 
vakaro praleisti. Gerą vakarienę papildydavo kanauninko 
atsiminimai pavasarininkų sąjūdį organizuojant, jauni- 
mo dainos Eretui diriguojant, paties Ereto kalnietiški 
traliavimai jaunimui pamėgdžiojant. Tai buvo sąjūdžio 
pradininko simboliška padėka tam jaunimo būriui, 
kuris, jo manymu, šauniai tęsė jo pradėtą darbą. 

Prie malonios įvairenybės tenka pridėti ir vieną 
kiek tragiškesnę, nes ir ji reikšminga sąjūdžo dvasiai. 

Metų neatsimenu, bet tai buvo išvakarės vienos kon- 
ferencijos jau po pirmojo Kauno sąskrydžio. Besi- 
klausant jaunimo nuomonių pavasarininkų kursuose, 
ieškant naujų būdų kaimo jaunimo apsišvietimui kelti, 
stebint, kas dedasi jaunimo sąjūdžiuose užsienyje, centro 
valdybos posėdžiuose subrendo mintis, kad religinei 
kaimo jaunimo kultūrai galėtų padėti tik specialiai jauni- 
mui pritaikytos metinės rekolekcijos. 


Šitą reikalą paruošti ir pradėti populiarinti buvo 
pavesta prof. Eretui ir man. Sutarėm, kad reikia 
pradėti nuo jaunųjų kunigų, kurie uoliai dirba su 
jaunimu. Vėliau propagandą turėjo perimti pasauliečiai. 
Prieš konferenciją pakvietėm didoką būrį kunigų atvykti 
dieną anksčiau svarbiam pasitarimui. Atvyko visi kvies- 
tieji, nuotaikos buvo geros, nes tikėjosi išgirsti kokį 
nors nepaprastesnį sumanymą. Bet kai išgirdo, reakcija 
buvo spontaniškai neigiama. 

Prasidėjo diskusijos. Ir karštos. Netrūko piktų prie- 
kaištų centro valdybai, abudu referentai buvo ap- 
šaukti svajotojais, imą iš Europos tokius pavyzdžius, 
prie kurių Lietuva dar nepriaugusi. Karštųjų grupė 

pareiškė, kad jie to darbo nepradės, nes jie ir taip 
jau darbais apkrauti. Toji naujiena Lietuvoje ne- 
būsianti priimta. 


Pirmą kartą pamačiau profesorių Eretą stip- 
riai susijaudinusį. Atsikėlė ir išėjo. Įkarščiui atslūgus. 
patariau jį susirasti ir susitaikinti. Vidurnaktis tokiai 
misijai įvykdyti nebebuvo patogus, todėl jų delegacija 
aplankė jį sekančią dieną ir surado bendrą kalbą. Ne 
tik susitaikė, bet ir projektą karštukai pirmieji. pradėjo 
vykdyti. Kur jis buvo tinkamai pradėtas, jaunimas 
jį priėmė su pasitenkinimu. 

Atrodo, kartais reikalą gerojon pusėn pastumia ne 
vien logika, bet ir nieko bendro su logika neturin- 
čios aplinkybės. Šiuo atveju taip ir atsitiko ... 

0 

Paskutinius žodžius apie prof. J. Ereto veiklą 
pavasarininkuose rašant, tebus pasakyta, kad J. Eretas 
buvo pavasarininkams Dievo dovana labai svarbiu jų or- 
ganizacijos laikotarpiu. Ir laimingas sutapimas lėmė, 
kad abidvi šalys susitikimo bendradarbiauti egzaminą iš- 
laikė labai gerai. 

Kelią rodantis vyresnysis draugas ir jo vadovybei pa- 
siduodantis bei jo pavyzdžiu ir skatinimais susiža- 
vėjęs didysis pavasarininkų būrys jau artėjo prie to 
laikotarpio, kada įvairiausiom spalvom nusidažę pradė- 
jo rodytis jų bendro darbo vaisiai. Bet šito istorinio 
susitikimo momento, kuris labai brangus visų visuo- 
meninių junginių nariam: ir vadam“, nei Juozui Eretui, 
nei pavasarininkam neteko išgyventi, nes jų įsibėgėji- 
mą į naujus laikus ir tolimesnį darbą sustabdė per- 
daug jau plėšrus Lietuvos priešas. 

POTPOURRI: VAIZDO RELJEFUI 


J. Ereto veiklos su pavasarininkais vaizdas bus pil- 
nesnis, reljefingesnis, kai papildysim jį kitų pavasarinin- 
kų veikloje dalyvavusių liudijimais apie svarbesnius 
tos veiklos momentus. 


1924: Šiaulių kongresas. — Juozas Vaišnora (Roma): 

“1994 m. liepos pradžioje vykstame traukiniais 
į Šiaulius, į pirmąjį katalikiškojo jaunimo kongresą. Lyg 
tyčia lietus pila kaip iš kibiro. Atvykstam į Šiaulius ry- 
tą, nemigę, sulyti. Išeiname į stoties aikštę. Ten tribūna, 
o joje pavasarininkų pirmininkas prof. J. Eretas. Be ke- 
purės, be skėčio. Veide niekad nenykstanti šypsena. 
Jis pradeda pasveikinimo kalbą: “Sveiki atvykę, stora- 
kakliai zanavykai, išdidūs kapsai ir malonūs dzūkeliai!'? 
Tuoj visų veiduose šypsena. Nejaučiame nei nuovargio 
nei lietaus. O jis tęsia: “Pavasarininkas ne cukrinis 
avinėlis, jis lietaus nebijo. O jei mus jaunus dangus 
ir palaisto, tai juk ne svetimas, o Lietuvos padangių 
debesėlis". Dar taręs keletą informacinių žodžių, su- 
komandavo: “Visi paskui mane, žengte marš“? Su- 
trenkė orkestras, ir mes visi... eidami koja į koją, 
taškėme Šiaulių gatvių purvą ir balas. Mes žygiavome 
paskui Eretą". (Draugas 1966.X.29). 

1928: dėl ko pasitraukė iš pirmininkų. — A. Mažiulis 
(Boston, Mass.) liudija, kad dr. Juozas Leimonas, anuo 
metu “Pavasario" s-gos pirmininkas, dar 1936 Kaune 
jam pasakojo, kodėl prof. J. Eretas pasitraukė 1928 iš 
“Pavasario"' s-gos pirmininkų. 

Esą nors 1927 jubiliejinis pavasarininkų kongre- 
sas buvo leistas ir jame dalyvavo prezidentas Smetona, 
bet iš režimo šalininkų buvo kai kur pradėtas pavasa- 

rininkam spaudimas. Kalbos nukreiptos buvo pir- 
miausia prieš sąjungą, kam jai vadovaująs nelietuvis 
(turima galvoje J. Eretas). Tuos gandus patyręs, prof. 
J. Eretas pasidaręs išvadą, kad pavasarininkų labui jis 
turi pasitraukti. Jis pradėjęs tada įkalbinėti dr. Juozą 
Leimoną perimti iš jo pareigas. Manė, kad prieš 
Leimoną nebus tokių priekaištų kaip prieš buvusį 
nepriklausomybės kovų savanorį. (Nors savanoris buvo ir 
J. Eretas! Red.). Ilgai su tuo nesutikęs pats Leimonas, 
kan. P. Dogelis, bet J. E. čia buvęs neperkalbamas. 


1932: kai buvo kalėjime. — Sesuo M. Palmira (Put- 
nam, Conn.), buvusi Mariampolės rajono pavasarininkų 
veikėja: 

“1932 m., kai buvo areštuoti prof. J. Eretas, dr. J. 
Leimonas ir prof. Pr. Dovydaitis, tada jaunimo būrys 
važiavom jų lankyti į Mariampolės sunkiųjų darbų ka- 
lėjimą. Tik pro langą teko pamatyti prof. J. Eretą, 
mojuojantį mum nosinaite. Atrodė, jaunimas sprogs iš 
energijos ir savotiško pykčio, kad nebuvo įleista į ka- 
lėjimą delegacija. Dalyvavo apie 50 studentų ateitinin- 
kų ir pavasarininkų — visas autobusas. Jaunimas būtų 
jį ant rankų išnešęs iš kalėjimo. Man ir dabar paslaptis, 
kaip jis (J.E.) taip giliai užkaitindavo jaunimą. Sėdėjom 
prieš kalėjimą ant pievos ir dainavom, kiek tik -pajė- 
gėm, žinoma, ir pavasarininkų himną — “Nauji lai- 
kai mums spindi, žiba. Laisva, galinga Lietuva .. 

“Begrįžtančius nuo kalėjimo mus pasitiko dvi ma- 
šinos pilnos policijos, kurią buvo iškvietusi kalėjimo ad- 
ministracija. Bet jau buvo per vėlu policijai ką daryti — 
jaunimas jau sau ramiai ekskursavo, lyg nieko ne- 
būtų buvę.“ 


170 


Prof. J. Eretas 1932 sutiktas iš kalėjimo. Iš k.: žemai V. Ketur- 
akis, J. Lingis, stovi V. Užupis, ? , A. Sereikytė, O. Labanaus- 
kaitė, kun. Rankelė, O. Eretienė su Juozuku, ? , prof. J. Eretas, 
dr. J. Leimonas, dr. P. Karvelis ir kt. 


“Jam būnant Mariampolės kalėjime kartu su Lei- 
monu ir Dovydaičiu, mūsų seselės Mariampolėje paga- 
mindavo maisto, 0 pavasarininkės. tuos šiltus pietus 
nunešdavo ir jiem perduodavo". 

“Kai pradedu galvoti apie tuos laikus, imu virpėti, 
lyg širdin kas badytų, bet kartu taip miela — rodos, 
kitas pasaulis atsiveria". 

1938: kongresas. — Cezaris Surdokas (Baltimore, 
Maryland). buvęs pavasarininkų vyrų pirmininkas: 

“Iš parengiamųjų kongreso darbų niekas taip 
giliai neįstrigo atmintin kaip korektūros, kurias prof. 
J. E. padarė mano informacijoje apie kongresą. Mat, 
tada pavasarininkai turėjo radijo valandėlę, per kurią 
perduodavome informacijas, vaidinimus ir pan. Vieną 
sekmadienį surinktą medžiagą pateikiau prof. J. E. 
patikrinti. Jis keliom pataisom bei pora savų pridėtų 
sakinių ir davęs vardą “Istorinis kongresas'', taip pa- 
keitė visą toną, kad išėjo ištisa prakalba, ko aš nebū- 
čiau išdrįsęs padaryti. Aš neturėjau vizijos, kokis tas 
kongresas gali būti, ir nebūčiau išdrįsęs vadinti “isto- 
riniu“'. 

Kitas dalykas tai jaunųjų veikėjų parinkimas atsa- 
kingom pareigom kongreso darbuose. Sakysim, kalbai 
prie Nežinomojo Kareivio kapo parinko ne žinomą 
veikėją, bet mažai kam žinomą energingą provincijos 
jaunuolį ir su juo paruošė įspūdingą kalbą“. 

Kun. Viktoras Dabušis (Paterson, N. J.): 

“Tuo metu buvau Lietuvos katalikiškosios akcijos 
Kauno rajono reikalų vedėjas. Gerai prisimenu, su 
kokiu užsidegimu prof. J. Eretas kongresui ruošėsi. Ap- 
lankė visus pavasarininkų rajonus ir daugelį kuopų. Kon- 
greso organizacinio komiteto posėdžiam pirmininkauda- 
vo pavasarininkų -vadas dr. J. Leimonas, bet prof. J. 
Eretas buvo tų posėdžių gyvoji dvasia. Į posėdžius atei- 
davo gerai pasiruošęs, darbotvarkėje numatytus klausi- 
mus išmąstęs iki smulkmenų ir į kiekvieną sunkesnę 
problemą rasdavo konkretų atsakymą". 

Antanas Mažiulis (Boston, Mass.), nuo 1936 įs1- 
jungęs aktyviai į pavasarininkų veikla ir kongresui 
atgabenęs tris kraštotyros muziejėlius (Daugailių, Du- 
setų, Gegužinės), kurių eksponatai buvo išdėstyti uni- 

versiteto vienoje auditorijoje, pasakoja, kad esą “prot. J. 
E. kartais po kelis kartus per dieną užbėgdavo pa- 
siteirauti ir padrąsinti, nes, anot jo, viešosios eitynės 
turėjo būti jaunimo organizacijos išorinė demonstraci- 
ja, o paroda — vidinės jėgos, žmogaus subrendimo gy- 
venti ir kurti“ 


A. Mažiulis taip pat liudija, kad dr. J. Leimonas, 
gyvendamas Bostone, pasakojo, jog pačiam kongresui 
leidimas buvo gautas kaip nepriklausomybės 20 metų 
minėjimo programos dalis. Vyriausybėje jį palaikė pats 
ministeris pirmininkas kun. V. Mironas, labai rėmęs 
Užsienio lietuviam remti draugijos pirmininkas R. Skipi- 
tis ir gen. V. Nagevičius. 

C. Surdokas ir kun. V. Dabušis abudu primena, 
jog “skaudžiai buvo jaunimo ir prof. J. Ereto išgyve- 
namas faktas, kad prezidentas Smetona, nors organizaci- 
nio komiteto laiku buvo pakviestas, pavasarininkų kong- 
rese nedalyvavo, bet išvyko su keliais vyriausybės 
nariais į Molėtus, kur daug vėliau buvo sumanyta ir 
tuo pat metu suorganizuota rajoninė jaunalietuvių 
šventė“ (V. Dabušis). 


PASTABOS 


Kodėl prez. Smetona nedalyvavo kongrese, žr. M. Vaitkaus ir 
J. Ereto paaiškinimus 253 psl. 

Idėjų dinamikoje 


Lietuva buvo atvira Vakarų idėjom. 
Jos buvo stebimos ir kritiškai įvertina- 
mos. Paskutiniais laikais su rūpesčiu 
buvo numatoma, kad Vakarų idėjinė 
raida gresia Europai katastrofom. 

Sustiprėjo dėl to iniciatyva pažadin- 
ti Lietuvos šviesuomenės budrumą tai 
Vakarų idėjų dinamikai; sustiprėjo pa- 
stangos sudaryti idėjiškai gyvus inte- 
lektualų. kadrus, paversti juos  organi- 
zuota jėga, kuri turėtų įtakos idėjų 
srautui Lietuvos plote. 

Kokią rolę šiame bare atliko prof. 
J. Eretas, svarsto L. K. Mokslo Aka- 
demijos pirmininkas prof. A. LIUIMA, S.J., 
(Roma). 


IDĖJOS pastebėjimas, kritiškas jos įvertinimas, 
nusistatymas idėją vykdyti gyvenime yra sudėtiniai 
idėjos gyvenimo momentai. Jie reiškia atvirumą idėjų 
srautui, idėjų fluktuacijai; jų apvalymą nuo galimų 
klaidų; individualių ar kolektyvinių priemonių suradi- 
mą, kad idėja suklestėtų pozityviais darbais. 

Organizatoriaus veikla prof. J. Eretas pasireiškė 
per pavasarininkus, vykdydamas per juos jau seniai 

prigijusias katalikybės, demokratybės ir lietuviško pat- 
riotizmo idėjas. Bet idėjų srautas niekad nenusistoja. 
Jos nuolat panaujinamos, ir Lietuva buvo atvira idėjų 
dinamikai iš Vakarų. Šviesuomenė yra ta dirva, į kurią 
pirmiausia krinta idėjos, teisingos ar klaidingos. 

Šviesuomenės čia dvejopa funkcija: sutikti idė- 
jas atvirai, bet sąmoningai, kritiškai; paremti jų vykdy- 
mą individualiu ir organizuotu būdu. 

Šias dvejopas funkcijas atliko prof. J. Eretas 
Lietuvos pasaulėžiūrinių idėjų raidos istorijoje. Atliko 
tai pasaulėžiūrinės minties veikalais; atliko tai krikš- 
čioniškosios pasaulėžiūros intelektualinių pajėgų organi- 
zavimu. 

Šios rūšies jo veikalai atsistojo šalia jo literatūrinių 
svarstymų. Šios rūšies pajėgų organizavimas buvo nau- 
jas po kaimo jaunimo suorganizavimo Pavasario sąjun- 
goje. 

Apžvalgą pradėsim nuo organizacinių formų šiom 
intelektualinėm jėgom. 


L. Katalikų Mokslo Akademijos idėja 


L. Katalikų Mokslo Akademijos idėja ir jos reali- 
zavimas gerokai pralenkė dr. J. Ereto atvykimą Lietu- 
von. Jau 1908 metais tokios akademijos įkūrimą smar- 
kiai judino tuometinis Petrapilio dvasinės akademijos 
profesorius Pr. Būčys, kaip apie tai rašo St. Yla str. 
“Lietuvių Katalikų Mokslo Akademija“ (Suvažiavimo 
darbai V). 


Akademijos iškelta idėja jaudino Vilniuje nuo 
1907 veikiančią Lietuvių Mokslo Draugiją. Jos iniciato- 
riai pasijuto, tarsi kas draugiją “be atodairų kaip ir 
boikotuotų“, ko ji visiškai nesanti nusipelniusi. Prof. 

Pr. Būčys viešai paaiškino, kad Lietuvių Mokslo Draugija 
darbą pradėjusi ne iš to galo: ji tik dalinanti garbės 
diplomus užsienio garsenybėm; vartojanti niekuo ne- 
pagrįstą mokslų klasifikaciją ir t.t. Nurodė ir konstrukty- 
vų kelią draugijai: mokslinį universalumą ir pasaulėžiū- 
rinę laisvę — “Draugija turėtų aiškiai žinoti savo už- 
davinį — vienyti dvasios darbininkus, o ne kontro- 
liuoti jų įsitikinimus. Ji negali remtis pozityvizmo 
hipoteze ir jos vardu skelbti, kad teologija tai ne 
mokslas. Taip pat katalikai teologai, kaip draugijos 
nariai, negali cenzūruoti protestanto racionalisto. Monis- 
tas ir dualistas filosofai, evoliucionistas ir konstan- 
tistas gamtininkai lygiai turi teisės pasilaikyti su savo 
nuomonėmis Draugijoje“ (o.c. 8 p.). 

Ši plati pasaulėžiūrinė laisvė patenkino vilniškės 
Lietuvių Mokslo Draugijos valdybą, ir, pasitarus, buvo 
atsisakyta nuo Lietuvių katalikų mokslo akademijos 
steigimo, nors prel. A. Dambrauskas Jakštas jau tuo- 
met dėl tokio visų pažiūrų mokslininkų sujungimo rasė: 
“Teoretiškai gal ir gerai atrodo, bet praktiškai tokia 
draugija esanti neįmanoma“ (cit. St. Yla, 8 p.). 

Ta abejonė pasirodė turinti pagrindo vėliau, ir jau 
nepriklausomoje Lietuvoje, lenkaj užėmus Vilnių, 
1972 spalio 22 buvo įkurta Lietuvių Katalikų Mokslo 
Akademija. (Jos įstatai Kauno miesto ir apskrities 
viršininko įstaigoje patvirtinti rugpiūčio 12 d.). 


Nauji impulsai per akademiją 


Pradžioje akademijos nariai tesirinkdavo pas prel. 
Dambrauską išklausyti paruoštų paskaitų, referatų. 
Paskiau akademija ėmė rūpintis katalikų mokslininkų 
prieaugliu. Numatytiem kandidatam duodavo stipendi- 

jas specializuotis Vakarų universitetuose. Tai buvo 
svarbus paruošiamasis darbas moksliniam kadram iš tos 
generacijos, kurią prof. J. Eretas savo monografijoje 
apie Šalkauskį pavadino “1936 metų generacija“. 
Žymi šių kandidatų dalis paskiau atsidūrė tarp Teologi- 
jos-filosofijos fakulteto dėstytojų, dalis visuomeniniame 
darbe kaip redaktoriai, organizacijų vadai. 

O Teologijos-filosofijos fakultetas, sujungęs savyje 
dvi generacijas, virto pradžioje pavadinta krikščio- 
niškos Vakarų kultūros tvirtove. Prof. A. Maceina 
jį pavadino “tikru krikščioniškosios kultūros židiniu“ 
(Cit. J. Eretas, Dvi generacijos mūsų krikščioniškosios 
kultūros tarnyboje, Suvažiavimo darbai VII, 34 p.). 
O profesorius Simas Sužiedėlis teigė, kad “be 
to fakulteto nepriklausomos Lietuvos veidas bū- 
tų buvęs visai kitoks“ (t.p). Prof. J. Eretas žymėjo 
šio fakulteto paralelę su vakarietiniais universitetais: 
“Teologijos-filosofijos fakultetas mūsų V. D. Universite- 
te Kaune buvo tikras Friburgo ir Liuveno brolis'' 
(t. p.). J. Eretas cituoja ir vienos Humanitarinių mokslų 
fakulteto studentės atsiliepimą apie Teologijos-filosofi- 
jos fakulteto studentiją: esą Filosofijos skyriaus studen- 
tija “buvo vienoda, kompaktinė, disciplinuota — gal tai 
būt iš visų fakultetų labiausiai išsiskirianti, susicemen- 
tavusi grupė. Rodos, ir paskaitose visi vienodai uo- 
liai klausė. Iš paviršiaus jie atrodė beveik perdėtai 
mokslingi. Ir kalbėjo apsivaldydami, sąmoningai atsver- 
dami pritinkamus žodžius“ (t. p.). 

Tektų panašiai pasakyti ir apie pačius dėstytojus, 
kurių dvi generacijos rado bendrą kalbą ir veikimą. 

Kiekvienas kūrė sava iniciatyva, individualiai, savo 
talento vedamas, savo specialybėje, bet visus juos jungė 

bendra religinė pasaulėžiūra, tėvynės meilė, idėjinis pa- 
reigingumas bei pasiaukojimas; jungė demokratiškumas, 
atsakomybės jausmas. Visa tai darė iš jų tam tikrą vie- 
netą, kuris ne viena proga pasireiškė kaip didelė kolekty- 
vinė jėga už universiteto ribų. 

Kaip šiame fakultete reiškėsi prof. J. Ereto moks- 
linė bei pedagoginė veikla, atvaizduota atskiruose raši- 
niuose: St. Šalkauskio, A. Skrupskelienės ir A. Šešplau- 
kio. Sustojame tik ties jo veikla, kuri reiškėsi tiesiogiai 
per L. K. M. Akademiją. 


Prof. J. Ereto veikla per akademiją 


Tais metais, kada J. Eretas buvo pakviestas į Teolo- 
gijos-filosofijos fakultetą, jis buvo įjungtas ir į L. K. 
Mokslo Akademiją (1922 spalio 22). Nuo 1931 jis išrink- 
tas akademijos antruoju vicepirmininku. 

Su šiuo laiku sutapo vyriausybės įvykdyta Teologi- 
jos-filosofijos fakulteto reforma, kuri Filosofijos sky- 
rių stipriai susiaurino. Tada grįžta prie 1920 metų 
buvusio projekto kurti privatinį Lietuvos katalikų 
universitetą. Anuo metu nuo šios idėjos buvo atsisakyta 
suradus kompromisą tarp parlamentinių ideologinių-po- 
litinių grupių. Tas kompromisas buvo Teologijos-filoso- 
fijos fakultetas. Dabar šį fakultetą “sureformavus" 
Lietuvos vyskupai nutarė vykdyti senąją katalikų uni- 
versiteto idėją ir 1931.X.9 sudarė Lietuvos katalikų 
universiteto organizacinį komitetą (prof. A. Tumėnas, 
prof. P. Malakauskis, prof. K. Pakštas, dr. P. Karvelis 
ir prof. J. Eretas). Pastarajam teko būti komiteto sek- 
retorium ir reikalų vedėju. 


Komitetas parengiamuosius darbus atliko, ir uni- 
versitetas turėjo pradėti veikti nuo 1932 metų rudens. 

Universiteto rektorium Vatikano buvo patvirtintas vys- 
kupas M. Reinys. Tačiau atidarymo teįvyko tik baž- 
nytinė dalis — pamaldos Studentų bažnyčioje rugpiū- 
čio 28. Atidarymo aktas, turėjęs įvykti Saulės namuo- 
se, neįvyko. Vyriausybė iš vakaro atsiųstu raštu uždrau- 
dė universitetui veikti, ir atvykusius į atidarymo aktą 
svečius policija išsklaidė (žr. Suvažiavimo darbai VII, 
36-37 p.). Tada Katalikų universitetui remti draugija 
turėjo tenkintis tik eile neperiodiškai surengtų pa- 
skaitų visuomenei. 

Bet nuo tada pati akademija ėmė reikštis savo 
moksliniais viešais pasirodymais. 1932.V.8 jos vardu 
buvo surengtas viešas Goethes šimto metų minėjimas. 
Jame skaityta prof. J. Ereto paskaita buvo išpopuliarin- 
ta "Vairo" žurnalo kritikos, kuri į Goethę tebe- 
žiūrėjo konformistinio adoravimo akim. 

Naujas ir svarbiausias žingsnis viešumon buvo Lie. 
tuvos katalikų mokslininkų ir mokslo mėgėjų suvažiavi- 
mai, akademijos rengiami. 


Jau 1932 m. buvo sudaryta suvažiavimui rengti 
komisija. Joje buvo prof. B. Čėsnys, prof. Pr. Dovydai- 
tis ir prof. J. Eretas. Pastarajam ir teko didžioji 
organizacinio darbo dalis. Jis suorganizavo ir antrąjį 
bei trečiąjį suvažiavimus (1936 ir 1939 metais). 


Trijuose suvažiavimuose buvo skaitytos 88 paskai 
tos. Jų klausėsi pirmame suvažiavime apie 300 asmenu, 
antrame 550, trečiame, kaip Židinys rašė, apie “šeše- 
tas šimtų“ (1939 Nr. 3, 393 p). Visų trijų su 
važiavimų darbai išleisti trim tomais — viso 1517 
puslapių. Pirmą tomą suredagavo J. Eretas, antrą J. Ere- 
tas ir A. Salys, trečią J. Eretas. 

Pirmas suvažiavimas buvo svarbus pačiu lietuvių 
katalikų mokslininkų ir mokslo mėgėjų sutelkimo fak- 
tu. Tai buvo pradžia mokslo žmonių intelektualiniam 
sąjūdžiui, kaip visuomeniniai sąjūdžiai telkėsi apie laik- 
raščius — Naująją Romuvą, Židinį, XX amžių. Antrasis 
suvažiavimas dėmesio vertas svarstyta problematika— 
dvasinės žmogaus krizės problema. Trečiasis — kultūri- 
nio lietuvių tautos apsiginklavimo problema. Tai ir 
buvo atsivėrimas iš Vakarų ateinančiom idėjom, jų 
kritiška diagnozė, paruošimas idėjinio lobyno, kokis 
būtų tinkamas lietuvių tautai. 

Apie pirmąjį suvažiavimą tada Židinio redaktorius 
Pr. Mantvydas rašė: “Suvažiavimas pasiekė daugiau, 
negu tą tikslą, kurį jo ruošėjai buvo pasistatę. O jis 
tebuvo juk labai kuklus — sudaryti lietuvių katalikų 
mokslinių pajėgų inventorių, kaip pasisakė atidaryda- 
mas suvažiavimą pats L. K. M. Akademijos pirmininkas 
(prel. A. Dambrauskas Jakštas). Iš tikrųjų suvažiavimas 
davė daug daugiau, negu tai. Ne tik pamatyta, kad tų 
jėgų turima daug, bet kad jos yra jau nemažai nudir- 
busios ir pasiryžusios dirbti ir toliau. — Bet esminis, 
svarbiausias suvažiavimo momentas, — kurio jau ne- 
beturės kiti suvažiavimai — bus tas, kad su juo lietuvių 
katalikų moksliniame darbe prasideda naujas etapas 
— kolektyvaus darbo etapas.“ 


"Dar vienas šviesus suvažiavimo aspektas — tai 
darbo nuotaika ir tas rimtumas, su kuriuo jis prie to 
darbo ėjo. Suvažiavimas išsilaikė visą laiką sau de- 
ramose ribose, nepasiduodamas jokioms pašalinėms 
tendencijoms — politinėms, visuomeninėms ir kt. Buvo 
kalbama tik apie mokslą ir jo kūrybą. O visa, kas ne 
mokslas, kad neliečia suvažiavimo tiesioginių uždavi- 

nių — nuo visa to buvo griežtai atsiribota. Palyginus 
šį suvažiavimą kad ir su paskutiniuoju vad. Kultūros 
kongresu (ateistinio, liberalistinio sparno surengtu. Red), 
matėsi ryškus skirtumas. Kada ten pirmoj vietoj 
stovėjo netolerantinga kova su priešingomis srovėmis, 
čia pirm visa ko buvo statomas mokslas ir jo kūry- 
ba, pakenčianti visus kitus, kas dirba pozityvų darbą“ 
(Židinys 1933, Nr. 3, 266 p.). 


Europinių idėjų skerspiūvis 

Antrasis suvažiavimas, kaip minėta, savo svarsty- 
mųašimlaikė dvasinės žmogaus krizės problemą. Trečiasis 
— kultūrinio lietuvių tautos apsiginklavimo problemą. 
Visuose tuose suvažiavimuose centrinę problemą tie- 
siogiai svarstė prof. St. Šalkauskis ir prof. J. Eretas. 

(Dėl trečio suvažiavimo problematikos Židinys pa- 
stebėjo: “Organizatoriai norėjo apsvarstyti problemą, 
kaip lietuvių tautinė kultūra plėtojasi visuotinai 
reikšmingos kultūros link ... Tačiau... daugumas pa- 
skaitų nieko bendro neturėjo su šia pagrindine min- 
tim“ (Židinys 1939, Nr. 3, 393 p.). 

Taigi idėjinis suvažiavimų svoris gulė labiausiai ant 
tų minėtų pranešėjų — Šalkauskio ir Ereto. 


J. Ereto pranešimas pirmame suvažiavime paskiau 
išaugo į 288 puslapių studiją, “Katalikai ir mokslas“ (Su- 
važiavimo darbai I). Joje sintetiškai apžvelgia dvasios 
raidą per devynioliką šimtmečių. Skiria keturis dalis ir 
sykiu dvasios raidos keturis etapus: Besiplėtojančios 
Bažnyčios laikotarpis, apimąs apologetus ir patristiką; 
Belaiminčios Bažnyčios laikotarpis, apimąs scholastiką; 
Besiginančios Bažnyčios laikotarpis, apimąs humanizmą, 

reformaciją, restauraciją; pagaliau Atgimstančios Bažny- 
čios laikotarpis — katalikų universitetai, akademijos, 
katalikų mokslininkų suvažiavimai. 

Patys vardai rodo autoriaus žvilgsnį labiau nukreiptą į 
Bažnyčios raidą. Antrame suvažiavime  skaitytoje 
paskaitoje aną svarstymą lyg jančias jėgas, ko- 
paskaitoje aną svarstymą lyg pratęsia, žvilgsnį labiau per- 
keldamas į Bažnyčią  griaujančias jėgas,  ko- 
votojų prieš Dievą frontą. Paskaita buvo 
išplėtota taip pat į studiją “Ouid de nocte? Kelias ir eta- 
pai į šių dienų krizę“ (Suvažiavimo darbai II). 

Čia nurodė pagrindinius etapus: kovą su metodu 
pradžioje, kada religija dar neliečiama; kovą su religi- 
ja ir jos formomis; pagaliau jau atvirą kovą prieš Die- 
vą — masių nukrikščionėjimą, kada krikščionišką idė- 
ją jose griauja “materializmas, nihilizmas, cinizmas su 
išdidžiu mokslo autoritetu“. 

Tiek pirmoje, tiek antroje studijoje autorius ne- 
nukrypsta į kvietizmą akivaizdoje “ Atgimstančios Baž- 
nyčios" ženklų; nenukrypsta nė į rezignaciją akivaiz- 
doje “ chaoso" ir fronto prieš Dievą užmojų. Pirmoje stu- 
dijoje jo optimizmas remiasi tikėjimu, kad Tiesa laimės: 
Magna est Veritas, et praevalebit — Didelė yra Tiesos 
galia, ir ji laimės. 

(Tiesosmeilė yra artima autoriui tiek, kad ir kituose 
veikaluose jis sąmoningai pasisako prieš dalykų pagra- 
žinimą ar pajuodinimą — rašydamas apie Goethę, 
Šalkauskį ar Pakštą. Monografijoje apie Pakštą auto- 
rius kartoja Sokrato įspėjimą mokiniam: “Manimi rū- 
pinkitės mažai, bet didžiai rūpinkitės tiesa“. — Kazys 
Pakštas XII psl.). 

Antrame veikale J. Ereto optimizmas remiasi ti- 

kėjimu, kad žmogaus dvasia yra anima naturaliter 
christiana — iš prigimties žmogaus dvasia krikščioniš- 
ka, ir ji nepasiduoda nutildoma amžinai. Antropocentri- 
kai, Dievo vietoj pastatę žmogų, ilgainiui patys ima 
prieiti akligatvį ir patys “puola savo pačių iškeltus 
dievaičius ir plėšiajų altorius" (Ouid de nocte?, 42 p.). 

Išsigelbėjimą iš dvasinės krizės autorius mato "in- 
tegraliajame humanizme“, kurį gaivina Bažnyčia. 

Tačiau antroje studijoje su didesniu rūpesčiu pa- 
brėžia kovos prieš Dievą įniršį. Jo akivaizdoje auto- 
rius kartoja Treischke numatymą: “gali ateiti diena, ka- 
da viskas, kas krikščioniška, turės susiburti po viena 
vėliava" (Ouid de nocte?, 42 p.). Tai lyg numatymas to, 
kas mūsų dienom jau yra atėję vadinamo ekumenizmo 
formom... 

Europos idėjų analize ir tos analizės išvadom. J. Ere- 
tas visai artimas St. Šalkauskiui. Pastarasis tame 
pat suvažiavime net drastiškai teigė apie mūsų laikais 
besireiškiantį ne tik subedievėjimą, bet ir subarbarėji- 
mą. 

“Dabar, kai pasaulio subarbarėjimas yra pasiekęs pa- 
sibaisėtiną laipsnį, kyla pasaulio rechristianizacijos pro- 
blema“ (Ideologiniai dabarties krizių pagrindai ir kata- 
likiškoji pasaulėžiūra, Suvažiavimo darbai II, 79 p.). 
Tai žodžiai iš antrojo suvažiavimo, o trečiame jie dar 
juodesni, numatą katastrofą: “Kas laukia žmoniją, ku- 
rioje jau galingai reiškiasi idolatrijos ir civilizuotos bar- 
barijos linkmė, mes dar tikrai nežinome, bet mes tai 
jaučiame, susirūpinę galimomis rytojaus katastrofomis. 
(Tai) tartum apokaliptiniai aidai, einą mums iš ateities“ 
(Kultūrinio lietuvių tautos apsiginklavimo problema ir 
katolicizmas, Suvažiavimo darbai III, 25 p.). 

Šalkauskis: “Šiam reikalui katalikams dar gerokai 
trūksta dinaminio aktyvumo, ideologinio susipratimo 
ir kūrybinio nusistatymo" (t. p. 79 p.). 

Eretas: “Bet ar suprantame atėjus mums spren- 
džiamą valandą? O gal net atsitiks, kaip ne kartą, kad 
galinga idėja negali prasimušti vien dėl jos išpažintojų 
nesusiorientavimo, idėjinio silpnumo, oportunizmo ir 
lepumo? ... Ar katalikai šioje lemiamoje valandoje sto- 
vės savo pašaukimo aukštumoje?" (Ouid de nocte? Su- 
važiavimo darbai II, 44, 4 p.). 

Prognozė buvo numatyta ir pasakyta. Buvo apie ją 
šaukte šaukta. Ji rodo, kaip valstybininkai ir visuo- 
menininkai turėtų bendradarbiauti su filosofais, idėjų 
raidos sekėjais, galimos ateities numatytojais ir daryti 
išvadas savo veiklai. Deja, taip retai kada atsitinka. 
Taip neatsitiko ir Lietuvoje. Vyravo kvietizmas ir pa- 
sitikėjimas padėties nekintamumu iki pat katastrofos, 
kurios grėsmę skelbė šių suvažiavimų pranešėjai. 

Bet ir pranešėjai tada dar nenumatė, o gal tik ne- 
pasakė taip rėkiančiu balsu, kad ir pati Bažnyčia bus 
sudrebinta savo viduje antikrikščioniškų idėjų, įsiveržu- 
sių tiek pro uždarą, tiek ir pro atidarytą langą. 


Per Akademiją Vakaruose 

Antrojo suvažiavimo metu J. Eretui kartu su Bl. 
Čėsniu ir vysk. Būčiu buvo suteiktas mokslininko aka- 
demiko titulas. 


Kai 1938 m. L. K. M. Akademijos pirmininkas prel. 
A. Dambrauskas Jakštas mirė, pirmininku buvo iš- 
rinktas prof. St. Šalkauskis. Jo valdyboje antruoju vice- 
pirmininku buvo prof. J. Eretas, sekretorium prof. Z. 
Ivinskis. 

Prof. J. Eretas 1954 Bazelyje Lietuvos nepriklausomybės šventėje 

Eretas ir Ivinskis buvo toji grandis, kuri sujungė 
Lietuvoje komunistų uždarytą akademiją su akademija, 
atgaivinta Vakaruose. Tai buvo padaryta pagal dr. Stasio 
Bačkio sugestiją 1956 metais. 

(Atgaivintos akademijos pirmininku išrinktas vysk. 
V. Padolskis; jam mirus, išrinktas prof. A. Liuima, S.J. 
Red). 

Akademijos vadovybės rūpestis buvo atgaivinti ir 
akademijos tradiciją — suvažiavimus. Pirmas toks suva- 
žiavimas buvo 1957 spalio 2-4 Romoje. Jame J. Eretas 
skaitė paskaitą “Šalkauskis idėjų keliais“. Kitais metais 
lapkričio 30 d. Romoje rinktinei publikai su kardino- 
lu Giuseppe Pizzardo prieky akademijos prezidiumas 
surengė J. Ereto paskaitą apie Šalkauskį kaip tarpinin- 
ką tarp Vakarų ir Solovjovo. 1961 rugpiūčio 1-3 antrame 
Vakaruose suvažiavime Chicagoje J. Eretas pasirodė 
su aktualia studija “Krikščionis ir kultūra: Mūsų vieta 
šių dienų minčių ir kūrybos pasaulyje“. Ketvirtame su- 
važiavime 1967 rugpiūčio 23-27 pateikė studiją “Dvi 
generacijos mūsų krikščioniškosios kultūros tarnyboje". 


Prof. St. Šalkauskis jau 1934 pažymėjo prof. J. Ere- 
to mokslinės kūrybos “kultūrinį gyvenimiškumą“, 
polinkį atsiliepti visų pirma į kultūrinio gyvenimo 
paraginimus, reikalavimus (žr. šio rinkinio 59 psl.). 
Ši ypatybė žymi J. Ereto veiklą ir Vakaruose. Pa- 
čios jo paskaitų suvažiavimuose temos rodo J. Ereto 
dėmesį nukreiptą dviem linkmėm. Viena, į Vakarų tarp- 
tautinę idėjų fluktuaciją, idėjų srautą šiuo metu, kaip 
tai jis darė suvažiavimuose Lietuvoje. Antai, Chicagos 
paskaitoje, kritiškai apžvelgęs 30 metų atominio am- 
žiaus pastangas ir sukurtas vertybes, grįžta prie 1936 m. 
pareikštos savo tezės: lietuvių tautai netinka nei nau- 

jasis humanizmas, nei dialektinis bei istorinis ma- 
terializmas, nei pragmatizmas, nei egzistencializmas, nei 
šių sistemų kitokios atšvaitos. Lietuvai tinkąs krikš- 
čioniškasis humanizmas, “teigiąs žmogų ir Dievą, api- 
mąs laiką ir amžinybę, žemę ir transcendentinį pa- 
saulį — vienu žodžiu: tą visumą, kurioje žmogus ne- 
pasmerkia savęs pasilikti nors dailiu, bet apribotu frag- 
mentu, o gali išaugti į pilnutinę esybę, į vispusišką as- 
menybę'' (Krikščionis ir kultūra, Suvažiavimo darbai, 
V, 81 p.). 

Kritiškai autorius sutinka spėliojimus bei prana- 
tavimus, kad krikščioniškoji kultūra esanti savo laikus 
1tgyvenusi, tardamas: “Krikščionybės įkvėptosios kul- 
ūros nykimas toli gražu dar nereiškia, kad nyksta 
krikščionybė“ (t. p. 76 p.). 

“Jei kartais išsipildytų juodieji jų (pranašautojų) 
pranašavimai, tai į kapus žengtų nei krikščionybė, nei 
kultūra, o tik tam tikras pastarosios pavidalas, su 
kuriuo tie kultūrininkai tiek buvo suaugę, kad kitokio 
įsivaizduoti nepajėgė. Taigi, išsituštintų tik scena, ku- 
rioje senoji krikščionybė paskatintų kūrimą naujos kul- 
tūros“ (t. p. 76, 77 p.). 


Specialiai egzilų reikalu 

Antras žymėtinas skirtumas, palyginti su anuose 
Lietuvos suvažiavimuose skelbtom mintim — šiuo me- 
tu tarptautinių idėjų sūkury mato nebe Lietuvą, o Va- 
karuose atsidūrusius lietuvius, išeivius, egzilus. Šiuo 
metu sprendžia jų vaidmenį bei uždavinius šiose spe- 
cifinėse sąlygose. O jos ypatingesnės nei kuriais ki- 
tais laikais. 

Egzilėje — sako autorius — visais amžiais atsi- 
durdavo žmonių, tačiau “egziliečiai baltiečiai bendroje 

emigrantų istorijoje esmingai skiriasi nuo visų kitų 
bėglių, nes dar nėra atsitikę, kad kuone visa inteli- 
gentija būtų turėjusi apleisti savo kraštą. Atsitiko, 
kad tauta ištisai buvo išguita — sakysime, žydai, Titui 
užėmus Jeruzalę. Atsitiko, kad tam tikra religinė grupė 
apleido savo kraštą — Prancūzijos hugenotai, Anglijos 
puritonai, Airijos katalikai. Atsitiko taip pat, kad tam 
tikras socialinis sluoksnis turėjo išnykti, sakysime, 
aristokratai prancūzų revoliucijai siaučiant. Dažnai tu- 
rėjo bėgti ir patriotai — Mazzini su Garibaldi iš besivie- 
nijančios Italijos, Victor Hugo iš Prancūzijos, Mickevi- 
čius iš Lietuvos. Bet visai kitokio pobūdžio yra šių 
dienų baltiečių emigracija, nes šįkart nuo tautos kūno 
buvo atkirsta galva. Taigi, išvyko ne tauta kaip tokia, 
ne tam tikra piliečių grupė, ne vadų dalis, o kuone 
visas intelektualinis elitas. Mes žinome, kad visais am- 
žiais buvo išvaromi ar priversti pasišalinti atskiri reli- 
gijos kūrėjai, filosofai ir bendrai laiko dvasiai nepalan- 
kūs kultūrininkai — kinuose Konfucijus, graikuose 
Platonas, arabuose Mahometas, prancūzuose ponia de 
Stael, rusuose Gogolis ir dar eilė kitų — bet kad tauta 
prarado savo inteligentiją, tai bėglių istorijoje sau ly- 
gaus neturįs reiškinys, kuriuo, be abejonės, istorikai bei 
sociologai greitai susidomės" (t. p. 89-90 p.). 


Tokis išskirtinis išeivijos charakteris — mano 
autorius — vargiai yra atsitiktinis. Ir čia autorius 
sustoja prie klausimo: “Ar tik ne pati Apvaizda ją suda- 
rė, skirdama jai tą darbą, kurio dabar Lietuvoje 
negali dirbti laisvės netekusioji tautos dalis?“ (t.p.). 

“Taip pat neeilinis reiškinys, kad šieji mūsų bėg- 
liai, ypač Amerikoje, rado tvirtą pagalbą iš anks- 
čiau į šį kontinentą atsikėlusių. Tikrai, antroji emigra- 

cija nebuvo įmesta į bado, ligos ar net mirties nasrus, 
nebuvo varyta į gyvulių skerdyklas ar į kasyklas, o 
buvo įvesta geraširdžių tautiečių tarpan... Ar tame 
nesijaučia aukštesnė ranka, sudariusi mums tokias są- 
lygas, kad lengviau galėtumėm gyventi savo paskir- 
čiai?" (t. p. 90 p.). 

Taip suvokdamas išeivijos paskirtį, autorius atme- 
ta rezignaciją, “idėjinį abejingumą bei skeptišką su- 
silaikymą“ (t. p. 89 p.). Atmeta teiginį, kad kūryba 
esanti neįmanoma be savos žemės po kojom. 


Autorius stato prieš akis kūrybinį, idėjinį akty- 
vumą, siekiant padaryti tai, ko negali Lietuvoje 
esantieji. Kalba apie aktyvumą, ne vieno kito, bet 
visos masės. “Pabrėždami visų egziliečių pareigą 
dalyvauti minčių išsiaiškinime ir bendrai kultūros dar- 
buose, mes vis dėlto nemanome juos įpareigoti vieno- 
dai, nes ne visi sugeba kūrybiškai pasireikšti. Bet to 
nė nereikia; svarbu tik, kad visi padėtų sudaryti tą 
tirštą dvasios atmosferą, kurioje vienoje užgimsta kūry- 
biškieji užsimojimai. Juk reikia žinoti, kad visuomet 
reikia didelio skaičiaus tuo pat besisielojančių. inteli- 
gentų, kad galėtų išsikristalizuoti nors vienas filoso- 
fas, rašytojas ar bendrai kultūrininkas. Dvasios pa- 
žibos, tie simboliai ištisos generacijos ar visos epochos 
nenukrinta iš dangaus, o visuomet sukoncentruoja savy- 
je tuos tūkstančius bevardžių, kurie ilgą laiką ir visu 
atsidėjimu pasišvenčia kultūros darbui. Kiek jau rei- 
kėjo tų eilinių dvasininkų, kol iš jų galėjo išaugti toks 
Matulevičius? Ir kiek reikėjo tų kuklių minčių ugdy- 
tojų, kol Šalkauskis galėjo tapti jų dvasios reiškėju? 
Tačiau be tos daugybės mažiau reikšmingų nebus nė 
to vieno reikšmingo. Sparnams reikia daug plunksnų! 

Svarbu tai, kad visi dalyvautų tose pastangose, kiek- 
vienas pagal savo jėgas“ (t. p. 91 p.). 

Autorius kalba ne tik apie egzilų pareigą kal- 
bėti už negalinčią kalbėti pavergtą tautą. Kalba ir apie 
gilesnį uždavinį: išsaugoti idėjas, kurios  Lie- 
tuvoje slopinamos; prisidėti prie jų tolesnio rutulioji- 
mo yra pakankamas tremčiai uždavinys. Todėl “mūsų 
emigracija nėra koks vegetavimas atžalos, kurią me- 
lancholija bei rezignacija netrukus turės sugraužti — ji 
yra uždavinys, ir, būtent, toks, kuris turės išgelbėti 
kilniausį filosofijos lobyną, kurį tauta yra sudariusi. 
Apvaizda tą emigraciją tartum pati sukūrė, kad pa- 
saulyje būtų nors viena vietelė, kur tos idėjos galėtų 
laisvai plėtotis. Jei mūsų emigracija ir neturėtų jokios 
kitos prasmės, tai viena ši paskirtis įprasmintų jos bu- 
vimą“ (Šalkauskis idėjų keliais, Suvažiavimo darbai 
IV, 208 p.). 

(Šios suvažiavimuose skelbtos mintys rado atgar- 
sio ir jo Londone išleistose brošiūrose, kurias pavadi- 
nom “Trilogija". ž. 129 p.). 


Siekdamas, kad nebūtų nuslopintos Lietuvoje su- 
kurtos krikščioniškojo humanizmo idėjos ir jų kūrėjai, 
J. Eretas specialiai pasuka savo veiklą tom idėjom ir tų 
idėjų kūrėjam iškelti — jis rašo apie Šalkauskį, rašo 
apie Pakštą, Dovydaitį, rašo apie dviejų generaci- 
jų sąveiką krikščioniškosios kultūros tarnyboje Lietu- 
voje. Iš čia kilo ir tos dvi stambios J. Ereto mono- 
grafijos apie Šalkauskį ir Pakštą. 

Šios rūšies J. Ereto darbai bei paskata kitiem 
ir siekia išlaikyti nuo paskandinimo užmiršime tai, kas 
brangaus Lietuvoje buvo sukurta ir kas reikia pra- 
tęsti. 

Skaitydamas šias J. Ereto paskatas egziliečiam, lyg 
girdi tolimą Maironio nuotrupų aidą: Tas nelietuvis, 


kurs tėvynės, jos žemės dainų nemylės . . . Tas nelietuvis, 
kursai ... didžiais darbais nešvies ... Ir eikim Lietuvos 
keliu... 

-0- 


Rašydamas Tautinio Šauklio (K. Pakšto) monografi- 
ją, J. Eretas plačiai mini Pakšto viziją, turėtą prie Vi- 
duržemio jūros; viziją, kuri, galima sakyti, apsprendė 
visą prof. K. Pakšto gyvenimą, davė idealą, sutelkė 
jo talentą ir jėgas vienai idėjai skelbti tautoje. 

Ar panašią viziją Lietuvos atžvilgiu bus turėjęs 
prof. J. Eretas — nežinia. Bet žinia, kad jis visas jė- 
gas ir talentą skyrė Lietuvai, savo antrajai tėvynei. 
Ši jo veikla nebuvo kokis “ užsiėmimas", nebuvo, ta- 
rytum, kokia “tarnyba"', bet vidinė jam būtinybė; tai buvo 
kūryba iš dvasios gelmių. 

Ne kad kas klausosi, čiulba paukšteliai; ne kad kas 
grožisi, žydi gėlės; lygiai ne kad kas atlygina, pripažįs- 
ta, giria, jis veikia, bet kad tai yra jo vidinis įsitiki- 
nimas, jo prigimties dalis. Tai grynai dvasios dalykas. 

Paklusdamas šiai dvasios būtinybei, jis ne tik save 
kūrė, bet kartu dvasiškai kūrė ir kitus. Atsidėjimas 
idealui ir juo gyvenimas, siekimas jį realizuoti, kartu 
buvo savęs paties realizavimas. Jei J. Eretas įžvel- 
gia Apvaizdos lėmimą išeivijos likime, tai juo labiau 
galima matyti Apvaizdos lėmimą, kurio dėka prof. J. 
Eretas atsirado lietuvių tautoje. 

Prof. K. Pakštas paskutinėje prieš mirtį kalboje 
ateitininkų kongrese Chicagoje sakė: “Visuomet jau- 

čiau, kad aš Amerikai daug daugiau duodu, negu ji 
man gali doleriais užmokėti". 

Ir prof. J. Eretas Lietuvai davė daugiau, negu gali- 
ma būtų doleriais ar litais atlyginti. Jo įnašas į lietu- 
vių kultūros dinamizmą yra pinigais neįvertinamas, 
nes jis yra dvasinis. 

7: 


Atžalos 


Tėvų ir vaikų ryšys visada aktualus. 
Juo aktualesnis dabartyje, kuri prašneko 
apie “generation gap“. Tai reiškia tokį 
vaikų šuolį nuo tėvų, kad tarp vienų 
ir antrų atsiranda praraja. 

Tai revoliucija, kuri nebūtinai veda į 
asmens ir visuomenės pažangą. Patva- 
rios ir aukštos kultūros visuomenėje 
tėvai ir vaikai jaučia, kad tikra pažan- 
ga reiškiasi ten, kur paveldėtas dva- 
sinis lobis esti papildomas nauju. 

Tuos tėvų ir vaikų santykius savaip 
išgyvena kiekviena egzilinė šeima. Kaip 
jie reiškėsi Eretų šeimoje, plastiškom 
miniatiūrom, lyg mozaikos plytelėm, dės- 
to kun. STASYS YLA (Putnam). 


TRIS SYKIUS teko užklysti pas Eretus jų namuo- 
se — ne Senamiestyje, kur anksčiau gyveno, o Žalia- 
kalnyje. Medinis, dviejų ar trijų aukštų namas buvo 
įsirėmęs į atkalnę, ir nuo jo buvo puikus vaizdas į 


miestą. 


Mano reikalai buvo pas profesorių, jo darbo kam- 
bary, kuris buvo ir šeimos salionas, erdvus ir šviesus. 
Sienas puošė šeimos ir studentiškų grupių nuotraukos, 

o tarp jų kabojo Šatrijos kepuraitė. Niekur kitur šios 
dekoratyvinės puošmenos nebuvau matęs, ir pagalvo- 
jau — originalu! Pasieniais, lentynėlėse, švitėjo kny- 
gos įvairiais viršeliais, be kitko, ir man nematytais 
— užsieniniais. Profesorius buvo apsirengęs lengvai ir 
paprastai — neformaliai, kaip buvo įprasta jį matyti 
kalbėtojo scenoje ar fakulteto posėdžiuose. 

Šioje, gana ramioj aplinkoj jis ruošė savo studiją 
“Katalikai ir mokslas“ ir redagavo katalikų mokslo 
akademijos darbus. Pirmieji du mano vizitai buvo 
susieti su šiais reikalais, o tretysis — su XX Amžiumi, 
kurio bendradarbis, tuo metu išgarsėjęs Hispanus, jis 
buvo. Salionas atrodė saugomas nuo atžalyno, ypač 
tuo metu, kai tėvas dirba ar priima svečius. Tačiau bal- 
sai, nors ir prislopinti, čiauškėjo už durų kitame kam- 
baryje. 

Kartą pro tas duris pasirodė p. Eretienė — Ona 
Jakaitytė, apskritaveidė, kukli, kiek suvargusi penkių 
vaikų motina. Ji pasisveikino ir atsiprašė skubanti į 
pamokas Pavasario gimnazijoje. Būdama germanistė 
irromanistė, ji ten dėstė vokiečių ir prancūzų kalbas. 

Iš vaikų pirmąjį pažinau Juozuką Šatrijos šven- 
tėje Zapyškyje. Jis tada buvo gal 9 metų, ištysęs ber- 
niukas, raudonai žydinčių veidų, labai panašus į moti- 
ną. Tarp suaugusiųjų jautėsi vienišas, kaip ir aš, kuni- 
gas, tarp studentų, gavęs pirmą kartą Šatrijos kepuraitę. 
Mudu susidraugavom ir kitais metais vėl susitikom 
tos pačios korporacijos šventėje Rumšiškėse. Nieko 
tada nežinojau, kad berniukas turėjo nemalonių išgyve- 
nimų Kauno mokyklose. Draugai jį pravardžiavo šveica- 
ruku ir jį erzino iki ašarų. 

Eretas dažnai važinėjo į užsienius rinkti me- 
džiagos germanistikos kursui ir rašomom studijom. Va- 

žiuodavo vienas, be šeimos, kad būtų pigiau. Vaikai 
nematė tėvo gimtinės, ligi atėjo sunkios dienos Lietu- 
vai. Pirmiausia pasitraukė jis ir šeima iš Kauno ir 
įsikūrė Zanavikijoje, netoli žmonos gimtinės savo ma- 
žam ūkelyje. Čia buvo tampomas, viliojamas bendra- 
darbiauti ir grasinamas sovietų. Tai pagreitino jo spren- 
dimą repatrijuoti į Vokietiją. 

Tuo metu buvau lietuvių pabėgėlių kapelionu Ber- 
lyne. Vieną rytą į mano butą pasibeldė ir įžengė 
auliniais batais, prasta apranga kaip ūkininkas profeso- 
rius Eretas. Sakėsi turįs reikalų įstaigose, norįs grei- 
čiau sutvarkyti formalumus, kad šeima galėtų išvykti 
Šveicarijon. Tuo tarpu šeima buvo repatriantų stovyk- 
loje. 


— Aš vėl atsirasiu pas Jus, — pasakė. 

Atsirado kovo 22 (1941) su šeima ir manta. Laiko 
buvo nedaug ligi traukinio. Greitosiom susirinko pa- 
kviestųjų būrelis — Karveliai, Urmonai, Leimonienė, 
seselės Sereikytė ir Rogalskytė. Buvo džiugu ir kartu 
liudna. Eretai pasakojo. Repatriantų stovykloje nebuvę 
malonu, nes Gestapo priminė NKVD šešėlį. Jie skubėjo 
palikti šį kraštą, kad naciai nesugalvotų keisti planus. 
Juozukas ir Aldona, vyresnieji vaikai, atrodė labiau pa- 
veikti tėvų rūpesčio. Kitos trys dukros, ypač mažiau- 
sioji Julytė viską išgyveno kaip nuotykį. Išleistuvės bu- 
vo trumpos, kaip ir atsisveikinimas iki nežinomos pro- 
gos vėl susitikti. 

Toji proga atėjo po septynerių metų. Per tą laiką 
daug kas keitėsi. Eretų šeima įsikūrė Bazelyje, tėvo 
gimtinėje. Vaikai tęsė mokslą, ir Juozukas vėl pergyve- 
no naują lūžį. Kaip Kaune jis buvo laikomas šveicaru, 
taip čia Litaueriu. 

Prof. J. Eretas 1942, Šveicarijos karinin- 
kas, “kada buvome pasiruošę Hitlerį 
sutikti" 


Pirmas vizitas Bazelyje 
Trys Delegatūros "pasiuntiniai", išbuvę visą mėnesį 
Romoje, 1948 rudenį grįžom per Šveicariją. Pirmiausia, 
pakelėj, aplankėm lietuvaites seseles Ingenbohlyje. Po to 
kan. Kapočiaus Opelis pasuko į Bazelį specialiai aplanky- 

ti Eretų. Flora gatvės 44 numerio durys prasivėrė ne- 
tikėtai, pačiam dr. Eretui išėjus jų atidaryti. 

Salionas buvo mažesnis kaip Kaune. Jo sienas 
puošė Kauno vaizdai, vėl Šatrijos kepuraitė ir keletas 
studentiškų grupių iš Kauno laikų. Ant komodos buvo 
didoka prof. Stasio Šalkauskio nuotrauka. Bandėm tei- 
rautis apie jų gyvenimą Bazelyje, o jie tempė mus į 
Lietuvą savo prisiminimais. Apkalbėjom ypač Šalkaus- 
kius, neaplenkėm Dovydaičių, Pakštų ir daugelio kitų, 
vis neprieidami prie pačių Eretų. Eretienė ruošė už- 
kandas, mergaitės klausėsi mūsų kalbų. Po užkandžių 
Julytė paskambino pianinu, o Birutė pasmuikavo. Aldo- 
nos nebuvo namie. Ji jau studijavo dramą Zueriche. O 
kur gi Juozukas? 


Atsisveikinę, išsiruošėm viešbutin ir pakvietėm 
profesorių ir ponią vakarienės pas mus. Ir vėl turėjom 
daug džiaugsmo, neskubėdami, pakartoti bendrus išgy- 
venimus Lietuvoj. Dabarties kažkodėl nelietėm. Tik 
kai pasiskirstėm porom, profesorius priminė du mo- 
mentus. Žmona sunkiai pakelianti tėvynės nostalgiją ir 
dar sunkiau išgyvenanti Juozuko išsiskyrimą. Jis gyve- 
na tuos pačiuos namuos, viršuj, bet nenori nieko daugiau 
girdėti apie Kauno laikus. 


Palikę Bazelį, važiuodami, svarstėm, kas buvo 
įstrigę mūsų sąmonėn. Kodėl Eretas vis ir vis grįždavo 
prie Šalkauskio? Ar rašo apie jį, gal ruošiasi rašyti? 
Atrodė, ne, nes atsisveikinant buvo paklaustas, ar ne- 
būtų gera atkurti Šalkauskį. Jis atsakė: 

— Tik ne dabar, gal vėliau. 

Mums rodėsi, kad Eretas pasidaręs lyg panašus į 
Šalkauskį savo laikysena ir nuotaika. 

Ona Jakaitytė Eretienė 


Kitas dalykas, mums įstrigęs, buvo jo žavesys 
katalikų intelektualiniu bei dinaminiu pasireiškimu Lie- 
tuvoje. Atrodė, lyg kitur tokių dalykų ir tokių asmeny- 

bių jis nebuvo radęs, bent tokių spalvingų. Ar tai nebu- 
vo romantiškai pagražinta? Ar Lietuvą įsimylėjęs, Eretas 
nepasidarė patetiškas? Tokį įspūdį jis mum sudarė šio vizi- 
to metu. Atrodė, kad ir lietuviškai jis kalba dar geriau 
negu Lietuvoj. Anais laikais jo kalba buvo daugiau 
akademinė. Kasdienės, gyvos kalbos jam lyg ir stigo. 
Dabar jis kalbėjo taip laisvai, spalvingai ir taip niuan- 
suotai, kad galėjai stebėtis ir žavėtis. 


Antras vizitas Bazelyje ir susitikimas Romoje 


Vėl praėjo devyneri metai, kai nauja keleivių 
trijulė atsirado Bazelyje ir pasibeldė į Eretų namus. 
Ponia jau buvo mirusi. Aldona dirbo nacionaliniame 
teatre Manheime, Vokietijoje. Juozukas mokė vokiečių 
kalbą ir pats mokėsi prancūzų kalbos Paryžiuje. Profeso- 
rius, pasirodė, esąs atostogose, 0 mažosios mergaitės 
dar mokykloje. Namuose radom vidurinę dukrą Lais- 
vutę ir viešnią šveicarę. Mergaitė nenorėjo jokiu būdu 
mūsų išleisti nepavaišinusi. Ji sukosi virtuvėje, kur 
prieš trejis metus motina, virdama pietus, sukniubo nuo 
širdies smūgio. Ji atsakinėjo telefoną vietiniu dialektu, 
ir mes nieko nesupratom. Su ponia viešnia ji kalbėjo 
gražia literatūrine vokiečių kalba, o su mumis laisvai ir 
sklandžiai lietuviškai. Ji taip puikiai sukosi ir taip mo- 
kėjo mus užimti, kad buvo džiaugsmas ją, lyg įgudusią 
šeimininkę, stebėti. Jos padengtas stalas buvo meniškas. 
Pasirodo, ji buvo meno studentė, neseniai grįžusi iš 
Paryžiaus, kur buvo išvykusi pasitobulinti. 

Tada pusiau juokais iškilo vienas planas. 

— Kaip būtų, jeigu mes jus, visas keturias Eretai- 
tes, pakviestume į Ameriką koncertų. Aldona deklamuo- 

Prof. J. Ereto šeima 1947 Bazelyje. Iš k. Julytė, Laisvutė, Birutė, 
Juozukas, Aldona. 


tų, Birutė su Julyte koncertuotų, o Jūs dekoruotumėte 


jom sceną? 
Atsisveikinę ir padėkoję, keliavom toliau ir su- 


sargdinom draugą — kun. dr. Cukurą. Palikę jį Sar- 

nen ligoninėje, kur jį ėmėsi globoti dvi lietuvaitės sese- 
lės, mudu su kun. Bunga grįžom Vokietijon. Po mėnesio 
su buvusiu ligoniu atsidūrėm Romoj, kur turėjo prasi- 
dėti katalikų mokslo akademijos suvažiavimas, pirmas 
už Lietuvos ribų. Į suvažiavimą atvyko pora pary- 
žiečių — Ed. Turauskas ir St. Bačkis, o iš Bazelio — Ere- 
tas. Turauskas ir Eretas įsikūrė pas marijonus, Via 
Corsica 1, kur ir aš buvau įsitaisęs. 

Suvažiavime Eretas skaitė įkvėptai paruoštą pa- 
skaitą “Šalkauskis idealų keliais“. Likęs Romoje dar 
rinko medžiagą marijonų bibliotekoje monografijai 
kaip tik apie Šalkauskį, nes buvo priprašytas ateitininkų 
sendraugių ją paruošti. Dirbo tik priešpiečiais, o po- 
piet stengėsi pasidžiaugti Roma. Buvo dar gražus ruduo 
ir malonus oras. Kartais jis kviesdavo pasivaikščioti mu- 
du su Turausku. Šiam išvykus, trečiuoju kartais būdavo 
Ivinskis. Tuose pokalbiuose buvo suplanuota suruošti 
katalikų mokslo akademijos vardu viešą paskaitą 
romėnams apie Šalkauskį ir Solovjovą, ir tai padarė 
vėl meistriškai Eretas. 


Beveik kiekvieną kartą, eidamas į miestą, jis neš- 
davosi keletą prirašytų atvirukų. Kartais paprašydavo 
ir mus pridėti porą žodžių ar bent parašą. 

Aldutė džiaugsis. Juozukas bus patenkintas. Laisvu- 
tė, Birutė ir Julytė Jus taip pat pažįsta. Bus jiem malonu 
rasti ir Jūsų parašus. 

Pasivaikščiojimų metu Eretas žvalgydavosi ir ma- 
tomai gėrėdavosi vienu ar kitu vaizdu. Kiti du įnykda- 
vom į kokį klausimą. 

— Palaukit, palaukit! Kaip gi ten buvo? 

Sulaikydavo jis ties klausimais, kuriuos užkliūda- 
vom praeinamai, lyg savaime žinomus. Galvojom, kad 

Eretas turėjo viską žinoti, kaip ir mes, išaugę Lietuvoj 
ir užgriebę gerą gabalą praeities. Gal mes klydom ar 
blogai jį supratom, bet atrodė, kad Eretas gyveno tik 
Lietuvos dabartim, kurios aktyvus dalyvis pats buvo. 
Ar nespėjo, ar nejautė reikalo ieškoti ryšių ar priežasčių 
artimoje praeityje? Dabar, kai rinko medžiagą apie Šal- 
kauskį, tur būt, jam darėsi svarbu suvokti dalykus 
truputį iš toliau ir juos surišti. 

Prisiminiau jam viena proga Bazelyje užmestą min- 
tį dėl dukrų kvarteto. Pažadėjau patyrinėti galimybes grį- 
žęs Amerikon. 

— Jos mielai važiuoja su manim į Vokietiją ir 
džiaugiasi progom susitikti lietuvius. Ar jos būtų pa- 
sirengusios vykti į Ameriką lankyt lietuvių kolonijų, 
nežinau. Išskyrus Aldoną, kitos dar mokosi. 


Galimybės, iš tikro, nebuvo didelės - ne finansinės, 
o techninės. Trūko žmonių maršrutui suplanuoti ir jam 
pravesti. Susirašinėjimas tuo reikalu buvo trumpas — 
be vilčių Eretų mergaites pristatyti lietuviškajai Ame- 
rikai. 


Profesoriaus vizitai Amerikoje 

Lengviau buvo "parsigabenti" tėvą, ir jis atvyko 
1961 metais, kaip pagrindinis paskaitininkas katalikų 
akademijos suvažiavime Chicagoje. Kalbėjo apie krikš- 
čioniškąją kultūrą — jos padėtį ir uždavinius šiame 
amžiuje. Paskaita buvo labai iškristalizuota. 
Vėliau prasitarė, kaip ją ruošęs. Pirmą redakciją apme- 
tęs atostogaudamas — išėjo 80 puslapių; antrąją suma- 
žinęs per pusę, o paskutinę, jau lėktuvu skrisdamas, su- 
traukęs į 15 puslapių. 

Prof. J. Eretas 1964 Chicagoje su inž. A. Rudžiu 


| Po suvažiavimo aplankė Laisvutę, ištekėjusią ir per- 
sikėlusią į New Yorką. Iš ten užsuko į Putnamo sody- 

bą ir buvo paprašytas kalbėti seselėm, mergaitėm ir 
svečiam iš kaimynystės. 

— Papasakokit, kaip pasidarėt lietuviu? 

— Ar bus kuklu? - abejojo. 

— Betgi Ašmio ir Jūsų istoriją mes jau žinom. 
Apie tai ne vienas rašėm. Tegu žmonės išgirsta iš Jūsų 
paties lūpų. Be to, čia privati sava auditorija. 

Profesorius sutiko, ir jo pasipasakojimas buvo 
toks nuoširdus, toks jautrus, kad visus sužavėjo. 

Iš Putnamo važiavom į Bostoną. Buvo tiek kalbos, 
kad nepastebėjom Mass Pike posūkio į Bostoną ir pusę 
valandos dūmėm Albany kryptimi. Eretas pasakojo 
savo projektą, po Šalkauskio, imtis vieno iš dviejų, 
tik kurį pirma — Dovydaitį ar Pakštą. 

— Šią trilogiją norėčiau išbaigti. 

Bostone sustojom pas Leimonus. Du seni draugai 
džiaugėsi susitikę. Eretas buvo labai smagus. Jį vargino 
tik vienas rūpestis, kaip kalbės mokykliniam vaikam, 
jaunimui ir tėvam. 

— Perdaug mišri publika. Prie ko reikės taikytis? 

Apsisprendė pakartoti putnamiškį "atradimą". Prie 
savęs ir Ašmio dar pridėjo negrą Jimmy, kuris “tapo" 
lietuviu, tarnaudamas Lietuvos atstovybėje Washingtone, 
DC. Iš to išsivystė toks gyvas pokalbis, kad vaikai ir 
tėvai klausėsi išsižioję. Pagaliau Eretas klausė vaikų: 

— Ką darysim su Jimmy, kai Lietuva bus laisva? 
Vešimės jį į Lietuvą ar paliksim Amerikoj? 

— Vešimės! — šaukė vaikai. 

— O jūs, kol čia esate, kalbėsit angliškai tarp sa- 
vęs? Paliksit tik Jimmy — negrui ir Eretui — šveicarui 
vartot šią seniausią ir gražiausią kalbą pasaulyje? Tur 
būt, ne! Kalbėsim visi lietuviškai? 

— Kalbėsim! — vėl šaukė vaikai. 

Grįždami iš Bostono vėl audėm kalbų pynę, kurioj, 
tarp kitko, prisiminėm ir tą lietuvių kalbos vartojimą. 

— Žinot, ką mano Juozukas pasakė!.. Jis pa- 
galiau grįžo namo, ilgokai išbuvęs Paryžiuje ir Madride. 
Dėstė kalbas ir pats mokėsi. Dabar vartoja keturias 
kalbas tobulai. Kartą aš jo paklausiau: Sūnau, esi poliglo- 
tas, sakyk, kuri iš visų kalbų tau dabar atrodo gražiausia? 
Ir žinot, ką jis pasakė: 

— Gražiausia vis dėlto lietuvių! 

Iš Putnamo jis keliavo į kitas lietuvių kolonijas su 
paskaitomis. Panašiai jis darė, atvykęs antrą kartą 
Amerikon 1964 metais. Iš tų paskaitų gimė jo trilogija 
apie tremtį, išleista trim atskirais leidiniais Londone, 
atspausta "Šaltinio". 


Eretas mus verčia galvoti, .. 

Ruošdamas pirmąją trilogiją, pradėtą nuo Šal- 
kauskio, Eretas panaudojo daug gyvos medžiagos. Rašė 
laiškus įvairiem asmenim ir "privertė" juos atsiliepti. Pa- 
našiai darė, rinkdamas medžiagą apie Pakštą. Kai skaitai 
vieną ir antrą veikalą, matai, kiek žmonių jis įtraukė 
ir kiek juos panaudojo. Vargiai kas kitas taip sugebėtų 
ir gal iš viso vargiai kam šitai būtų rūpėję. Aišku, Eretas 
norėjo gyvų biografijų, praturtintų gyvom, asmeninėm 
patirtim. Bet tuo keliu jis privertė liudininkus grįžti 
prie savo didžiųjų asmenybių ir patiems pergromuliuo- 
ti savo artimąją praeitį. Netiesioginis tikslas, manding, 
nemažiau reikšmingas, kaip ir tiesioginis. 

Tai matyti iš kito Ereto užmojo anketiniu keliu 
patikrinti, kokios asmenybės turėjo didžiausios įtakos 

Prof. J. Eretas 1965 Brooklyne 


katalikų gyvenime ligi I did. karo ir po to? Kokie 
veikalai turėjo lemiamos reikšmės katalikų apsispren- 
dimui vienu ar kitu kultūriniu reikalu? Mums patiems 
tokie klausimai gal nebūtų kilę. Eretui jie kilo ne vien 

dėl to, kad jis ėmėsi paskaitos naujam katalikų mokslo 
akademijos suvažiavimui Vokietijoje. Atėjęs į lietuvių 
pasaulį kitu keliu, jis turėjo interesą patikrinti, ar šioj 
tautoj nėra buvę panašių dalykų, kaip jam žinomose ki- 
tose. Pagaliau iš literatūros ir kultūros istorijos yra 
aišku, kad vienas asmuo ar vienas veikalas kartais 
yra turėjęs didelės, net lemiamos įtakos viso krašto 
gyvenime. 


Užklupti tokio klausimo ne vienas turėjo ilgokai 
galvoti. Ne tik dėl to, kad atsakytų Eretui. Ne. Klausi- 
mas pasirodė iš viso labai įdomus ir vertas dėmesio. Kas 
pasiskubino atsakyti, gal nieko ypatingo neatrado: įrašė 
keletą visiem žinomų pavardžių. Kas dar galvojo, rado, 
savo pačių nustebimui, kad tikrovėje yra buvę įtakingų 
asmenų tarp užmirštųjų, arba veikalų, turėjusių įtakos 
ne dėl savo puslapių skaičiaus ar garsaus autoriaus. 
Eretas išjudino retrospekcinį mūsų galvojimą — ana- 
lizuoti ir sverti savąją kultūros istoriją naujais požiū- 
riais, naujai išprovokuotais klausimais. 

Tokia provokacija slypi ir antroje trilogijėlėje apie 
tremtį. Mes ją gyvename, bet jos neanalizuojame. Pi- 
namės tikrovėje ir nejaučiame, kad tai reta proga dau- 
giau pasitarnauti tautai ir gal visai žmonijai. 


Susitikimas su Aldona Chicagoje 

Šokių šventės organizatoriai sugalvojo kviesti Al- 
doną Eretaitę, garsėjančią aktorę vokiečių teatruose, pra- 
nešėja į III tautinių šokių šventę. Ta proga jai buvo 
užsakytas ar jos pasiūlytas rečitalis, skirtas lietuvių 
poezijai nuo Donelaičio ligi Brazdžionio. Rečitalis buvo 
Jaunimo Centre šokių šventės išvakarėse. Nuo Berlyno 
buvom nesimatę. Ar ji atpažins praeidama salėje? At- 

Aldona 
Kotrynos rolėje 


Eretaitė B. Brechto veikale “Mutter Courage" 


pažino! Per šokių festivalį kitą dieną susitikom trumpai, 
ir ji perdavė tėvo sveikinimus. Per banketą dr. Kriau- 
čeliūnas susodino mudu greta. Ji to norėjo, nes nieko 
kito nepažinojo. 

— Padarėt mums daug džiaugsmo ypač savo re- 
čitaliu. “ 

— Tuo labiausiai džiaugiasi mano tėvas. Jau pačiu 
mano vykimu ir pasiruošimu ... O kai papasakosiu jam, 
bus naujas džiaugsmas. 

— Neužmiršot ir Jakšto, ir perdavėt jį, kaip niekad 
dar nesu girdėjęs, tokiu spalvingumu! 

— Mėgau jį ir žavėjausi. Tėtis siųsdavo su korektom 
į Šviesos spaustuvę, o ten rasdavau Jakštą, ir jis mane 
pakalbindavo. Gyvenom tada tuose pačiuose namuo- 
se... Jis man neatskiriamas nuo Kauno. 

— Kaip Jūs išlaikėte tokią gyvą kalbą, tokią švarią 
ir taip niuansuotą akcento požiūriu. 

— Tai motinos, sūduvės, nuopelnas. Lietuvių kalba 
visą laiką buvo mūsų namų kalba ir tokia liko. Kitaip 
mes ir su tėvų nesusirašinėjame, tik lietuviškai. Skaitau 
lietuviškai knygas ir Aidus. Turiu lietuvių poezijos rinki- 
nį, nors gal ne pilną. Norėčiau gauti naujesnių. Gal vėl 
bus proga paruošti rečitalį, žinoma, kitokį. 


Besibaigiant banketui, pradėjo žmonės keliauti nuo 
stalo prie stalo — sveikintis, pasikalbėti. Aldona neturė- 
jo kur eiti, nes nieko nepažinojo. Jutau, kad mudu 
negalim tik vienu du kalbėtis. Ji turi susitikti kitus, ir 
pradėjau praeinančius kviesti susipažinti. Taip vienas po 
kito prisėdo, stabtelėjo, pakalbino, pasidžiaugė. Lietu- 
viai jau tokie — nepuola prie naujo. Nedrįsta. Bet džiau- 
giasi, gavę progos. Ir Aldona buvo patenkinta radusi 
tėvelio draugų, pažįstamų ir mokinių. Ne vienas prašė, 

Aldona Eretaitė1968 Darbininko redakcijoje 


kad grįžusi sveikintų tėvą, irji tuo dar labiau džiaugėsi. 

Ji pasakojosi, kad tėvas jai net čia esant vis 
rašo. Jis labai domisi jos karjera. Tarp tėvo ir jos nesą 
paslapčių. Tėvas jos akyse buvo didelis, labai brangus 
ir be galo savas. 

Motinos netekimas buvęs skaudus visai šeimai. 
Juk ji dar būtų galėjusi gyventi, būdama 56 metų. Jos 
širdį palaužė Lietuvos pasiilgimas, tolydžio didėjantis. 
Ji mirė beveik ant Juozuko rankų, kai jis, grįžęs į namus, 
rado ją sukniubusią! 

PASTABOS 


Eretų šeimos atžalas“  apžvelgiant, gali būti stebimas 
tam tikras “paralelizmas" tarp Tėvo ir Dukters. 

Tėvas savo šveicarišką charakterį ir kultūrą papildė lietu- 
viška kultūra. 

Duktė (Aldona) savo lietuvišką charakterį kultyvavo šveica- 
riška kultūra. 

Abudu iš to laimėjo “universalizmo"" polėkius. Tėvui “uni- 
versalizmas" reiškėsi paskutiniu laiku Europos dvasinės ir 
politinės vienybės siekimu; vienybės Europai panašios, kokia 
yra Jungtinės Amerikos Valstybės. Dukters “universalizmas" 
reiškėsi Europos meninės vienybės forma. Tokio universalizmo 
siekimu gali būti laikomas Vokietijos teatruose dabar prakti- 
kuojamas režisierių kvietimas iš įvairių valstybių — Prancūzijos, 
Italijos, Lenkijos, Čekoslovakijos, kaip tai pasakojo Aldona 
Darbininko redakcijoje (Darbininkas 1968.VII.31). 

Kaip Tėvas parodė lietuviam naujas organizacines formas, 
taip Duktė parodė lietuviam išeiviam naujas menines for- 
mas poezijos veikalam interpretuoti (Chicagos ir Los Angeles 
rečitaliai 1968). 

Apie tą interpretavimo naujumą Aldonos pasakojimas 
Darbininko buvo perduotas šiais šodžiais: “Vokietijoje ieškoma 
naujų būdų ir rečitaliui paįvairinti. Per paskutinius dešimt me- 
tų nuėjome nuo muzikinio deklamavimo, griežto ritmo laiky- 
mosi į kitą poezijos priemonę — vaizdinį poezijos ryškinimą. 
Prancūzai tebesilaiko tradicinio muzikinio deklamavimo, ir aš 
bijojau, ar būsiu lietuvių publikos suprasta, siekdama ryškinti 
skaitomos poezijos pusę...“ (t.p.). 

Diskusijų, kaip ji sakė, dėl tos naujos deklamavimo sro- 
vės ir jos pačios deklamavimo buvo daug (taigi ji tapo “kontro- 
versiška“ kaip ir Tėvas!) Darbininko recenzentas iš Chicagos 
informavo ir vertino: “Scenoje ji buvo tokia šilta, taip lietuviškai 
paprasta, o sykiu ir aukštos vakarietiškos kultūros. Pirmaisiais 
vaikystės metais augusi Lietuvoje, kaip savoj žemėj, arti kaimo 
gamtos ir paprasto natūralaus žmogaus, vėliau susidūrė su Vaka- 
rais, mokėsi ir brendo Šveicarijoje ir teatrinio meno tradici- 
jomis. Gal būt, tai ir paaiškina tokią plačią įsijautimo ir žo- 
dinės interpretacijos skalę, kurią ji parodė savo rečitaly. Poe- 
zijos mėgėjas, eidamas tą vakarą į Jaunimo Centrą, galvojo 

apie aktorę, talentingą, žymią, vaidinusią aukšto lygio teatruose, 
meno kritikų vertinamą, interpretavusią pagrindines roles to- 
kių autorių, kaip A. Camus, B. Brecht, F. G. Lorca, Ibsenas, J.P. 
Sartre, autorių, vaizduojančių labai rafinuotą šių dienų žmogų 
ir jo civilizuoto gyvenimo tragiką. Bet rečitalio programa tu- 
rėjo prasidėti Donelaičio “Metais", 18 am. mūsų gyvenimo var- 
gais ir džiaugsmais“. Ir šiam primityviam žmogui vaizduoti “me- 
nininkė surado tikrą toną, ir jau pirmosios Rudens Gėrybių 
eilutės skambėjo  įtikinančiai... tarp aktorės ir klausytojų 
labai greitai užsimezgė nuoširdus išvidinis ryšys .... Publika ak- 
torę suprato ir priėmė kaip gilios dvasios išskirtinę menininkę, 
atskleidusią lietuviškojo žodžio grožį“ (Darbininkas 1968. VII.10). 

UŽSKLANDOS ŽVILGSNIS: 


Tarp dviejų tėvynių 


Juk tik tai turi vertę, jei 
mums pasiseke ką gero žmonėms 
ir žmonijai padaryti. 

Dr. J. Basanavičius (1911) 


EILE RAŠINIŲ mėginta, techniko žodžiais tariant, 
nuleisti zondą į prof. J. Ereto veiklos barus. Nebuvo 
siekiama ištirti juos visu plotu. Anot prof. Z. Ivinskio, 
nebūtina išragauti vyno visą statinę, kad pažintum vyno 
skonį. Prof. J. Ereto veiklos “skonį" mėginta patirti 
mokslo bei mokymo bare, žurnalistikoje, jaunimo bei 
“senimo"' organizavime, idėjų analizėje. 

Būtų natūralu dar pamatuoti jo veiklą atsakymais 
į tris klausimus: kaip? kodėl? kas? 

Kaip jo veikla buvo sutinkama Lietuvoje, kurią 
jis padarė savo antrąja tėvyne, tapdamas žmogum “tarp 
dviejų tėvynių"'? 

Kodėl tolimos kalnų šalies, vakarų Europos sūnus 
ėmėsi dirbti lygumų kraštui šiaurėje ir jo nemetė po eilės 
atšiaurių nepasisekimų? 

Kas iš jo darbų liko pastovu, nemaru tais laikais, 
kuriuose daugelis vertybių nuvertinta, sunaikinta, už- 
drausta? 


J. Eretas Lietuvoje buvo kontroversinis žmogus. 
Laimėjo daug šalininkų, pozityvių vertintojų. Laimė- 
jo ir neatlaidžių priešų, niekintojų. 

Laimėjo simpatijas tų, su kuriais jis sutapo savo 
siekimais, nors skyrėsi nuo jų siekimų vykdymo naujais 
būdais, metodais, mostais. Jais Šveicarijos sūnus buvo 
kitoks nei Lietuvos. Jei tada (ne dabar!) buvo kalba- 
ma apie Vakarų žmogų kaip racionalizacijos, dinamikos, 
praktinės veiklos atstovą, tai J. Eretas buvo par excel- 
lence tokios dvasios. Turėjo savo veiklai aiškų tikslą, 
aiškias priemones jam siekti, aktyvų ryžtą į jį veržtis ir 
kitus tam įtraukti. 


Vakarų dinamikos atstovas 


Prof. J. Ereto tikslas vykstant į Lietuvą buvo padėti 
Lietuvai nepriklausomybę apginti. Atvykus prisidėjo 
dar antras: nepriklausomoje Lietuvoje pagreitinti pa- 
žangą, suprantamą vakarietiškai, krikščioniškai, demo- 
kratiškai, arba, jo žodžius vartojant, vykdyti krikščio- 
nišką humanizmą. Tai reiškė vykdyti pažangą žmoguje, 
pažangą ir visose objektyvinio gyvenimo srityse. Tad 
prof. J. Ereto veikla ir reiškėsi horizontaliniu plotu, pra- 

dedant nuo ginklo iki diplomatijos; pradedant nuo spor- 
to organizavimo iki liaudies universiteto; pradedant nuo 
pavasarininkų bei angelaičių iki mokslininkų suorganiza- 
vimo; nuo publicistikos iki mokslo kūrimo raštu bei žo- 
džiu; pradedant rašyti nuo istorijos, sporto, blaivybės klau- 
simais iki literatūros, filosofijos, sociologijos studijų; pra- 
dedant nuo kelionių į pavasarininkų susirinkimus provin- 
cijoje iki kelionių po Europą ir Ameriką. 

Reikėjo didelės energijos tokios plačios skalės dina- 
mikai. 

Energiją prof. J. Eretui sutaupė mokėjimas savo 
gyvenimo laiką organizuoti, mokėjimas darbus racio- 
nalizuoti — gyventi ir dirbti metodiškai. 


Net ir pagarbaus amžiaus sulaukęs, šios racionalios 
sistemos gyventi nepametė. Kai 1964 atvyko trečiu kartu 
į Ameriką, Draugo redaktoriaus dr. J. Prunskio klausia- 
mas, pasisakė apie save: “Priešpiet mokslininkas, o po- 
piet — visuomenininkas. Iš ryto nuo 8 val. iki 12 val. 
mažiausia 4 valandas skiriu rašymui. Po pietų tenka at- 
sipūsti, vykti su paskaitomis į susirinkimus ir panašiai." 


“Iš kur profesorius semiate tiek energijos?" — “Pir- 
miausia iš pačios idėjos, kuriai žmogus esi užsiangažavęs. 
Tikslus darbo ir dienotvarkės sutvarkymas. Tam tikra 
“ proto higiena ir pakankamas rūpinimasis organizmo pa- 
jėgumu, panaudojant sportą, pvz. plaukymą, irklavimą; 
ne sportiniais tikslais, o grynai sveikatos sumetimais, 
bet pastoviai, net ir žiemą" (Draugas 1964.XII.16). 

Prie tos gyvenimo ir darbotvarkės racionalizaci- 
jos tenka pridėti mokėjimą kitus įtraukti į darbą ir jiem 
vadovauti. 

Tai galėjo padaryti tik žmogus, apdovanotas ypatin- 
gu organizaciniu talentu ir treniruota jauna energija, ku- 
ri nepripažįsta nieko negalimo ir ieško iššūkių sau pasi- 
reikšti. 

Tai naujas žmogus, tas vakarietis — "kitoks" lietuviš- 
kojo gyvenimo fone. 

Tokis patraukia, jei savo “kitoniškumu" jis daros ar- 
timas ir pasektinas. Tokis susilaukia pasisekimo tarp kitų, 
ne tokių kaip jis. 


Vaizdui pora faktų, kuriuose spalvingiau iškyla tas 
J. Ereto pasisekimas bei charakteris. — Atvykęs į Lietu- 
vą, J. E. padarė vizitą krašto apsaugos ministeriui pulk. 
Konstantinui Žukui. Pastarasis pasakoja savo atsimini- 
muose apie tą apsilankymą 1920, kaip “šviesią kibirkštį" 
to meto tamsiame Lietuvos fone: 


“Kartą atėjo pas mane jaunas, gražus, raudonskruos- 
tis svetimtautis, kuris su stipriu akcentu man taip reko- 
mendavosi: — Eretas, Šveicarijos pilietis, (rodos) filoso- 
fijos daktaras. Atvykau padėti jūsų tėvynei sunkiuoju jai 
laiku. 

“Padėkojęs ir nustebęs, paklausiau jį, kokiais mo- 
tyvais jis vadovavosi tokiame kilniame savo nusistaty- 
me ir iš kur jis moka lietuviškai. Atsakė, kad bestudijuo- 
damas turėjęs ypačiai gerą draugą lietuvį, kuris jį taip 
paveikė, kad jis ir mūsų kalbos pramokęs ir mūsų kraštą 
pamylėjęs ... " 

“Dr. Eretą priėmiau ir paskyriau į Tiekimo valdybą, 
kurjis uoliai tarnavo. Vėliau jis perėjo į Eltą, o dar vėliau 
profesoriavo mūsų universitete“ (K. Žukas, Žvilgsnis į 
praeitį, 1959, 332 p.) 

Kitą epizodą pasakoja Feliksas Breimeris, kai jam ir 
teatro direktoriui prireikė J. Ereto specialybės autori- 
teto: 

“Buvau Humanitarinių mokslų fakulteto studentas, 
kai vieną dieną Laisvės Alėjoje sutikau valst. teatro reži- 
sorių Borisą Dauguvietį, buvusį mano tėvo klasės drau- 
gą (juodu abu mokėsi Mintaujos realinėje gimnazijoje). 
Dauguvietis pasiūlė man išversti Schillerio tragediją “Ma- 
riją Stiuart“, kuri jau buvo įtraukta į teatro repertuarą. 
Nors mano studijų pagrindinė šaka ir buvo germanisti- 
ka (vokiečių kalboje jaučiausi stiprus, kadangi jos moky- 
tis jau buvau pradėjęs pačioje vaikystėje — dar tebe- 
gyvendamas Suomijoje — per I pasaulinį karą), tačiau, 
turėdamas ne per daugiausia žinių iš vokiečių literatū- 
ros, ėmiau abejoti savo vertimo gerumu. Tada, berods, 
pats Dauguvietis patarė man duoti peržiūrėti savo verti- 
mą prof. Eretui. Perrašęs veikalą, nuėjau pas profesorių į 
jo butą, susipažinau ir išdėsčiau reikalą. Profesorius pri- 
"ėmė mane labai maloniai ir paprašė palikti vertimą. Už 
poros mėnesių jis man ją grąžino, pridėdamas keletą pa- 
stabų ir paminėjęs, kad keletą ištraukų jis skaitęs savo 
studentam Teologijos-filosofijos fakultete". 


Pasisekimas lydėjo prof. J. E. ir toje visuomenės 
dalyje, kuri sutarė su jo krikščioniškais demokratiškais 
principais. Jis entuziastingai buvo sutiktas pavasarininkų, 
blaivininkų, sportininkų, studentų. Ta visuomeninė “me- 
džiaga“ buvo palanki antrajam J. Ereto siekimui — pa- 
greitinti Lietuvos augimo pažangą. 


Rašiny “Jaunimo avangarde“ buvo plačiai ir išsa- 
miai parodyta J. Ereto veikla pavasarininkų organiza- 
cijoje. Jo pasisekimą tarp jaunimo galima papildyti vaiz- 

du iš jo veiklos tarp kitokio jaunimo — tarp Lietuvos 
Vyčių Amerikoje. 


“Lietuviškas, amerikoniškas, kosmopolitinis** 


„Keliauti į Ameriką 1926 metais Eucharistinis kong- 
resas Chicagoje buvo tik proga. Tikrasis tikslas, kaip skai- 
tome A.L.R.K. Federacijos sekretoriaus pranešime XVI 
kongresui, buvo toks: “Geresniam santykių tarp Am. ir- 
Liet. veikėjų užmezgimui, susitarus su Liet. katalikų 
veikėjais, užkviesta gerb. prof. Eretas apvažiuoti Am. 
liet. kolonijas su kultūrine misija. Kelionei avansuota 
$300.00“ (Draugas 1926.IX.13). 

Chicagoje J. E. turėjo pasirodyti 1926 birželio 18. 
Pirmas susitikimas ir įspūdis: 


“Prisiartinus 9-tai val., kada traukinys turėjo at- 
prunkšti į stotį, tai visas būrys žmonių susirinko ties to- 
mis durimis, per kurias traukinio keliauninkai eis į stotį. 
Pastatėm priešakyj tuos, kurie matė ar pažino prof. J. 
Eretą Lietuvoj, tai “Draugo" redaktorių kun. dr. K. Ma- 
tulaitį, Ant. Bacevičių, Ant. Petrulį. Bet eina ir eina žmo- 
nės iš traukinio, o to mūsų svečio nematyti. Praeina vie- 
nas ūsuotas jaunas vyras, sukeldamas abejonių, ar tai 
nebūtų prof. Eretas? Ant. Bacevičius pasiveja jį ir klau- 
sia, ar ne lietuvis? Šis atsako — aš Eretas. 

“Buvo būrelis ir svetimtaučių stotyj, ypač moterys 
pastebėjusios klausia, ar tai tas garsusis Lietuvos profe- 
sorius. Atsakome, kad taip. Jos stebisi, kad toks jaunas“ 
(Juk nebuvo jis baigęs dar 30 metų! Red.). (Vytis 1926. 
VI.30). 

Toliau prakalbos, prakalbos ... Kaip matyt iš ap- 
rašymų, kalbėjo apie Lietuvos prisikėlimą, apie “jaunąją 
Lietuvą“, apie Lietuvos ir Amerikos lietuvių suartėjimą; 
primindavo ir savo rolę. Spalvingą informaciją apie jo 
kalbą L.R.K. Federacijos kongrese randam sekretoriaus 
raporte: 

“Prof. dr. J. Eretas gražioje savo kalboje nušviečia 
pasidarbavimą lietuvių išgavime Šveicarijos pripažinimą 
Lietuva neprigulminga, bet save nenori priskaityti prie 
tų garbingųjų skaičiaus. Sakosi, jis nežymiai prisidėjęs 
prie to darbo; nebent tuo, kad rašinėdavęs tenykštėje 
spaudoje apie Lietuvą ir jos reikalus. 

“Ragina katalikiškąją visuomenę ir organizacijas 
daugiau burtis bendrumon, bet nesiskaldyti ... Pareiš- 
kia, kad siuntė jį iš Lietuvos pas brolius amerikiečius ne 
pinigų prašyti (sako, žinoma, jei duos, nebūk kvailas, 
paimk), bet dvasią gaivinti, suartėti vieniems su kitais“ 
(Draugas 1926.IX.20). 

Visą konkrečią programą ryšiam tarp Lietuvos ir iš- 
eivijos J. E. dėstė Vyčių kongrese Waterbury 1926 rug- 
piūčio 24-26. Protokole ta programa taip surašyta: 

“Prof. dr. J. Ereto siūlymai: 

1) Įvykinti bendrą jubiliejinį kongresą — pavasari- 
ninkų ir vyčių. 

2) “Vytyje" įvesti jaunimo vadams auklėti skyrių. 

3) Patarti jaunimo vadams užsirašyti laikraštį “Jauni- 
mo vadas". 

4) Kuopoms ir nariams užsiprenumeruoti laikraštį 
“Pavasarį *. 

5) 1927 m. su sportininkais važiuoti į Lietuvą. 

6) Nupirkti pereinamąją dovaną pavasarininkų spor- 
to šampionams. 

7) Įvesti amerikiečių skyrių “Pavasaryj". 

8) Išrinkti garbės narius “ Pavasario" sąjungai. 

9) Teikti finansinės paramos pavasarininkams. 

10) Laikyti bendrą sporto šventę" (Vytis 1926.X.15). 

Tai programa. Jai “sušildyti'"", padaryti ją širdžiai 
priimtiną J. Eretas čia pat kongrese vyčiam padovanojo 
kankles, kitur vietos rinktinius veikėjus — atžymėjo 
"Pavasario" sąjungos ženkleliais. 


O kaip ėjo prie jaunimo, kad jam imponuotų ir sy- 
kiu būtų savas, artimas, rodo maža ištrauka iš korespon--. 
dencijos “Kelionės po Illinois valstiją“. Tos valstijos 
miestą Westville Eretas pavadino “mažąja Lietuva“, nes 
“ten visi miesto valdininkai lietuviai“. Po apsilankymo 
“mainose"" — “mūsų profesorius ilgai nekalbėjo, nes jam 
šokiai labiaus rūpėjo, ir pasirodė, kad jis visus šokius 
moka, išskiriant “charlestoną". Betgi neilgai šokti galė- 
jo, nes miego norėjo, o ant rytojaus turime važiuoti į 
Springfieldą“ (liepos 19). 

Naujoj vietoj “po prakalbų buvo lietuviškos vaka- 
ruškos: muzikantai griežia tik lietuviškus šokius, o pro- 
fesorius visas paneles šokdina, neatbodamas, kad prakai- 
tas per kaktą bėga. 


“Ant rytojaus, 20 d. liepos, profesorius padarė su- 
tartį su p. H. Marčiulioniūte, kad ji turinti išmokinti 
profesorių automobiliumi važinėtis. Ir štai atvažiuoja 
dvi panelės su “Essex"',ir profesorius pradėjo naujo moks- 
lo mokintis. Aš čia negaliu išspręsti, pas kurį buvo dides- 
ni gabumai, ar pas mokytoją ar pas mokinį, nes po valan- 
dos mokinimo pamatėme, kad profesorius yra geras šo- 
feris ir nuvežė prie Lincolno kapo" (Vytis 1926.IX.15). 

Jeieucharistinio kongreso 1926.VI1.21 lietuvių sekcijo- 
je “nebaigus prof. J. Eretui kalbėti, visa salė sukyla, pa- 
daro jam už jo karštą kalbą ovacijas“ (Draugas 1926 
VII.2); jei po kitų prakalbų, kuriose buvo kalbama kon- 
krečiais faktais ir vaizdais, “eidami namo žmonės kalbėjo, 
kad tokių įdomių žinių iš Lietuvos iki šiol niekas nebuvo 
girdėjęs" (Draugas 1926.VIII.5), tai susitikimai su vy- 
čiais šeimyniškoje aplinkoje sumezgė asmeninius ryšius. 
Antai, išleistuvėse iš Chicagos rugpiūčio 1 buvo surengtos 
vaišės pas Rubliauskus. Tenai “dainavo ir prof. Eretas ne 
tik lietuviškai, bet ir prancūziškai ir vokiškai. Iš visų 
susirinkusių buvo sudarytas choras, kuriam dirigavo 
prof. Eretas“. Čia A. Rubliauskaitė, Vyčių sekretorė ir vi- 
so maršruto organizatorė, įteikė profesoriui dovaną — 
kortelę, kurioje “tarp gėlių buvo įklijuoti auksiniai pini- 
gai“. 


Taip “klijavosi" ryšiai per asmenį su Lietuva. Ir tuoj 
pat Vyčių pirmininkas J. Viesula po Waterbury kongre- 
so paskelbė, kad “Lietuvos Vyčiai rengs milžinišką 
ekskursiją į Lietuvą 1927 metais" (Vytis 1926.X.15). Ir su- 
rengė. 


Būtų perdaug saulėtas ir neteisingas vaizdas, jei sa- 
kytum, kad visur rado tokį entuziastišką sutikimą ir žinių 
apie Lietuvą pasiilgimą. Iš spaudos matyti, kad buvo ir 
tokių vietų, kur į prakalbas susirinko net ne visi vietos 
vyčiai, nes mieste veikė . . „cirkas. Buvoirtokių, kurie pro- 
fesoriui peikė Lietuvą. Iš tos pačios spaudos matyt, kaip 
narsiai jis gynė “jaunąją Lietuvą“. Straipsny “Pas ame- 
rikiečius“ sakėsi girdėjęs daug paniekos Lietuvai. Tokiem 
J. E. šitaip atkirto: “Aš pažįstu Lietuvoje piemenėlių, ku- 
rie užsisakę sau laikraštį, uoliai jį skaito, mokinasi. 

“Aš pažįstu Amerikoje žmonių, kurie uždirbdami po 
50 dol. savaitėje, dar nesuspėjo sau laikraščio užsisakyti. 

“Kas su nūdieninės Lietuvos piemenėliais negali ly- 
gintis, tegul savo tėvynės nešmeižia“ (Draugas 1926. 
VIII.19.20). 

J. Ereto “kultūrinės misijos" rezultatą išreiškia Vy- 
ties žodžiai: “Prof. dr. Juozas Eretas jau yra džiaugs- 
mingai priimtas į mūsų tarpą. Sunku yra juo atsigėrėti: 
jis nuoširdus, atviras, demokratiškas, malonus, draugiš- 
kas, kartu ir lietuviškas, ir amerikoniškas, ir kosmopoliti- 
nis, pritinkąs ir prie jaunimo ir prie senesniųjų, prie rim- 
tumo ir prie linksmumo, prie prasčiokėlių ir prie inteli- 
gentų, menininkų; amerikoniškai sakant, “a real sport“, 
geras, gabus, interesingas kalbėtojas, — iš tikro, ypatin- 
gas tai žmogus. Džiaugiamės ir gėrėjamės juo. Tikrai lai- 
mingi yra mūsų broliai ir sesutės, turėdami tokį darbštų, 
talentingą žmogų“' (1926.V1I.30). 

O baigusį savo “misiją"', Darbininkas palydėjo veda- 
majame rašydamas: “Kai pasklido pereitą pavasarį žinia 
apie tai, kad prof. Eretas atvyksta Amerikon, tai gal ne 
vienas paabejojo apie jo tinkamumą lankyti Amerikos 
lietuvių kolonijas tikslu susipažinti su čionykščia jaunąja 
karta ir sužadinti joje lietuvystę ir idealingumą. Dabar 
gerb. svečio misijai baigiantis, kas tik 
jo prakalbas girdėjo, pripažins, kas vargu atsirastų Lie- 
tuvoj kitas toks veikėjas, kuris tinkamiau tokią misiją 
būtų galėjęs atlikti. O tie, kurie iš arčiau jį pažino, tai 
jį širdingai pamylėjo“ (1926.IX.17).2 


Nedraugų, draugų ir klaidų auka 
J. Eretas, kaip retai kas, susilaukė eilės tokių, kurie 


sutiko jį kaip pikčiausią priešą. Priešą—vėl dėl to, kad jis 

buvo “kitoks". Kitoks savo principais ir jų dinamišku 
vykdymu viešajame gyvenime. 

Kitoks pirmiausia nei tie, kurie administracinėm prie- 
monėm galėjo lemti jo veiklą ir likimą. Dr. J. Grinius 
mini, kad “dr. J. Ereto ryški asmenybė, jo ištikimybė 
krikščioniškiems principams bei jo didelė įtaka jaunimui" 
(Aidai 1957, Nr. 1, 21 p.) buvo pagrindinė priežastis, kad 
jis buvo atleistas iš universiteto (1931). 

Kaip dinamiškas krikščioniškos ir demokratiškos kul- 
tūros avangardistas, jis nebuvo priimtinas ir iš Rytų parsi- 
neštai nihilistinei — kultūros atžvilgiu, indiferentiškai ar 
ateistinei — religijos atžvilgiu srovei. Nepriimtinas ir pas- 
kiau iš Vakarų atėjusiai antidemokratinei, autoritetinei 
srovei. Viena ir antra sutiko J. Eretą kaip nepakenčiamą 
priešą. 

Dr. J. Girniaus teigimu, “iš tų, kurie nepakentė jo 
aiškaus katalikiškumo ir demokratiškumo, Eretas susilau- 
kė visokeriopo, kartais tiesiog barbariško žeminimo"' (Juo- 
zas Girnius, Mūsų "savasis" Eretas, Aidai 1966 Nr. 9, 394 


p.).3 


Kitą kliūtį pakišo J. Eretui po kojom jo gerbėjai. 
Jauno, dinamiško veikėjo energiją jie sugundė reikštis 
srity, kuri visai jo prigimčiai buvo svetima ir kurioje 
dalyvavimas jį pasmerkė "amžinai" kritikai, demagogi- 
nei paniekai. Tai buvo dr. J. Ereto įtraukimas į politiką, 
į seimą. Sulig tuo išrinkimu į seimą jam buvo prikabinta 
partinio žmogaus etiketė. Nors dr. J. Eretas pasitraukė 
iš seimo, nelaukęs kadencijos galo, etiketė, kaip priminė 
St. Šalkauskis, paliko jam visam gyvenimui. Jo grynai 
moksliniai, kultūriniai darbai jo oponentų būdavo sutin- 
kami kaip tarnyba vienai partijai. 

Tai jau tragiškas momentas, kada smūgiai ateina 
draugų paslaugumo ir gerų, bet neišmintingų norų dėka. 
Politikoje labiau nei kurioj kitoj veiklos srity pritrūksta 
blaivaus vertinimo ir įsigali demagogija. Juo labiau tai 
buvo neišvengiama valstybėje, kuri tik pradėjo demokra- 
tinį gyvenimą, reikalaujantį didelės dvasinės kultūros. 

Konfliktų dalis plaukė ir iš dr. J. Ereto .. . jaunystės: 
jaunatviško kovos entuziazmo. Jis veržėsi pirmyn dideliu 
tempu, nenumatydamas realių kliūčių. Juk dr. Eretas 
atvyko į Lietuvą 23 metų, tik 23 metų — kada idealizmo 
daug ir kada savos jėgos pervertinamos, kliūtys nuver- 
tinamos. 

O kliūtis nuvertinti dr. J. Eretui buvo lengva ir dėl 
to, kad jis atvyko į nepažįstamą aplinką. Ji nebuvo toki: 
kaip jo senoje tėvynėje Šveicarijoje. Čia nebuvo objek- 
tyvinių veiklos sąlygų — lėšų irjėgų — dideliem sumany- 
mam įvykdyti. Tai gali iliustruoti epizodėlis — L.K.M. 
Akademijos sumanymas išleisti “Įžymybių žodyną"'. Kaip 
liudija prof. Z. Ivinskis, to žodyno dar nespėjus suor- 
ganizuoti, kitoj visuomenės daly kilo idėja leisti Lietuviš- 
kąją enciklopediją. Apie 1931 Spaudos Fondas, leidėjas, 
susitarė su L.K.M. Akademija dirbti bendrai. Vyr. redak- 
torius buvo prof. Vc. Biržiška, iš Akademijos pusės buvo 
pakviesti Pr. Dovydaitis ir B. Česnys. Bet apie 1935 prof. 
J. Ereto iniciatyva atgimė idėja L.K.M. Akademijoje 
greitai išleisti siauresnės apimties veiklą — “Biografinį 
žodyną“ , kurio redaktorium išrinktas prof. J. Eretas. 
Prof. Ivinskio žodžiais, to darbo uždavinys buvo “kaip 
galima greičiau surinkti iš kur tik galima Lietuvos 
įžymesnybių biografijas“. Tačiau po ketverto ar penketo 
metų teko ir šios idėjos atsisakyti, nors ir buvo jos rei- 
kalui išleistos nemažos tuometiniu skaičiavimu sumos me- 

džiagai rinkti. Akademijos sudaryta komisija tai me- 
džiagai įvertinti nurodė, “jog tai tik krūva žalios me- 
džiagos, kuri spausdinti visiškai dar neparuošta"'. Priežas- 
tis — nebuvo jėgų medžiagai rinkti buvo patelkti studen. 
tai, intelektualiai ir moraliai daugelis tam dar nepasiruo- 
šę. Pats redaktorius neturėjo laiko pridėti prie tos me- 
džiagos savo kritiškos rankos. Ir didžiausios energijos 
negali viskam užtekti. 

Prof. Ivinskio nurodytas epizodas atskleidžia ir vie- 
ną to meto santykių žymę — Enciklopedijos redakto- 
rius V. Biržiška ne tik nesiėmė pasinaudoti surinktąja 
medžiaga, bet J. Ereto nesikvietė nė į eilinius enciklo- 
pedijos bendradarbius. 

Nebuvo tuo metu pakankamai ir subjektyvinių nu- 
siteikimų kūrybos procesui paspartinti. Po herojinio 
entuziazmo kovose užnepriklausomybę grįžo tradicinis lė- 
tas tempas, akcijos stoka, inercija. Taip bent atrodė 
vakariečio akim. Lietuviai lyg būtų jautęsi esą ramybės 
sala dinamiškoje Europoje. Lyg būtų tikėję, kad ta sala 
išliks nepaliesta, jei ji nebus ginkluota ir dėl to kaimy- 
nam nepavojinga. Paskiau vėl lyg būtų tikėję, kad nebus 
paliesta, jei bus ginkluota; esą vienas ginklų turėjimas 
garantuos saugumą... 

Buvo žmonių, kurie aliarmavo reikalą paskubinti 
gyvenimo ir kūrybos tempą, įjungiantį Lietuvą į Europos 
tautų sūkurį. Tarp jų buvo ir prof. St. Šalkauskis, pas- 
kiau prof. K. Pakštas — kultūrinėje srityje; prieš tai 
M. Krupavičius — politinėje socialinėje srityje. Ir šie as- 
mens dr. J. Eretui imponavo, traukė jį į save. 

Bet M. Krupavičius netrukus buvo išblokštas iš poli- 
tinės socialinės arenos. O Šalkauskio intelektualiniai iš- 
vedžiojimai bei Pakšto žaibiški šūkiai atsitrenkdavo į ne- 

rangumą, kartais net keldavo “ramybės rėmėjų“ pasi- 
piktinimą. Dėl to ir profesoriaus J. Ereto pa- 
stangos didinti pažangos tempą didino jį, bet tik ne šuo- 
liais. Pažangos ir tempo kliūtis apibūdino pats J. Eretas, 
rašydamas vyčiam apie pavasarininkus ir žymėdamas tuos 
juose pasitaikančius bruožus, kurie yra svetimi jam, va- 
kariečiui: “Letuviai neperdaugiausia linksta prie socia- 
linio gyvenimo, prie organizacijų .. . Socialiniam gyveni- 
mui priešinasi pirmiausia lietuvio prigimtis. Jis, Europos 
Rytų žmogus, kaip visi Europos rytiečiai, individualistas ir 
nemažas anarchistas, t. y. ne žmogus be jokios tvarkos, 
bet žmogus savos tvarkos.“ 


Organizacijų reikalą supratę tik jaunieji pasikeitu- 
siose sąlygose. “Šitie suprato, kad tik organizuotas žmo- 
gus turi reikšmės visuomenėje ir kad pasaulis skaitysis 
tiksuorganizuota tauta. Iš palengvo kilo socialinis susipra- 
timas. Tą procesą žymiai pagreitino nusisukimas nuo 
Rytų, kurių vietą užėmė Europos Vakarai ir Amerika. 
Šitose pasaulio dalyse nuo seniau viešpatavo aukšta so- 
cialinė kultūra, kuri prie savęs traukė didelę dalį jauno- 
sios kartos“ (Vytis 1926.VI.30). 

Tačiau ir tame šviesiame jaunime J. E. neslepia, 
anot jo, “kitos medalio pusės“. 


“Daiktas,stovintisšviesoje,metašešėlius.“ Pavasario" 
sąjunga irgi. Ne viskas joje gerai ... Permažas narių įsi- 
gilinimas į savo idėjas. Daug narių labiau mėgsta šokius 
negu rimtus susirinkimus, triukšmingus kongresus 
aukščiau stato už knygų skaitymą; papirosams ir saldai- 
niams pašvenčiama daugiau pinigų negu savo organui 
“Pavasariui''irt.t. Per dideliu pasingumu pasižymi didelė 
narių dalis. Stoka kai kam ir iniciatyvos. Laukiama, 

kol kiti padarys; gi naudotis kitų gražiais darbais nie- 
kas neatsisako. 

“Netinka ir daugelis vadų. Daug kam rūpi savo as- 
muo daugiau už organizaciją. Tiesa, ir tokių vadų dirba- 
ma daug, tačiau tos darbuotės nauda eina jiems, ne or- 
ganizacijai. Daug kas nori tuo save iškelti; organizatori- 
nis veikimas tam tik priemonė .. /' (Vytis 1926.VII.15). 


Neapskaitė ir dar vienos kliūties. Tur būt, kiek- 
vienoje tautoje gyvas yra pasąmonąje ambicinis jaut- 
rumas, kuris gali būti stimulas, gali būti ir stabdis. 
Ne išimtis buvo ir Lietuva. Viskas buvo gerai, kol dr. J. 
Eretas padėdavo, pagirdavo, bet kada jo kritika paliesda- 
vo lietuviškas institucijas ar lietuvišką charakterį, tada 
ir lietuviam reikėjo sąmoningų pastangų nugalėti, už- 
gniaužti tą liguistą ar sveiką pasąmoninę ambiciją bei re- 
sentimentą prieš “svetimąjį *, juos paliečiantį ir siūlantį 
kitokį “gyvenimo stilių". Reikėjo blaivaus supratimo, kai 
kitatautis norėjo supurtyti ir tempte patempti į aukš- 
tesnį kultūros ir dinamikos laipsnį. Dinamiškas, veržlus, 
plačiais užsimojimais gyvenąs ir konkrečiais darbais 
tuos užsimojimus imąs vykdyti charakteris Lietuvoje 
susidūrė su dažnai pasitaikančiu elegišku, melancholiš- 
ku, lėto paslankumo, mažais užsimojimais pasitenkinan- 
čio ir svetimiem uždaro lietuvio charakteriu. 

Eretas pastebėjo, kad tokio dažno Lietuvoje charak- 
terio literatūrinė išraiška buvo Žemaitės Petras Kurmelis. 
Jį laikė pažangos stabdžiu. Ir jį užkrėsti savo charakte- 
rio dinamizmu, konkretumu, tempu laikė savo misija. 
Tai nebuvo lengva ir greitai įvykdoma be konfliktų, be 
kliūčių, be laimėjimų ir pralaimėjimų. Jei perdaug pa- 
tempsi, gali sprogti. Ir toki sproginėjimai sunkiai iš- 

vengiami. Būdingiausias tokio sprogimo ženklas buvo 
prof. Šalkauskio rašiny minimas J. Ereto ir J. Dobilo 
Lindės konfliktas 1927 dėl Taineo — būdingas vieno 
agresyviam tonui prieš tariamą idėjinį atsilikimą, antro 
atšiauriam resentimentui prieš nelietuvio kišimąsi. 

Kova prieš Kurmelį nebuvo lengva. Kurmeliui pa- 
gydyti reikėjo ne chirurgo, bet psichiatro. 


Sunkiu Lietuvai laiku Eretas atvyko jai į pagal- 
bą. Sunkiu Eretui laiku viešai stojo ginti jo prof. St. 
Šalkauskis. Šalkauskio čia spausdinamas rašinys apie 
prof. J. Eretą buvo rimta dalykinė apologija, pasinaudo- 
jant 15 metų Ereto darbo Lietuvai sukaktimi (1934). 
Prof. Šalkauskis susumavo per tą 15 metų Ereto atlik- 
tus darbus Lietuvos visuomenei ir Lietuvos mokslui. Šal- 
kauskio straipsnio duomenis pakartojo “ Ateityje" prof. 
Pr. Dovydaitis. “ Pavasaris" skyrė specialų jam nr. Tie 
žodžiai tebuvo moralinė paguoda prof. Eretui. Jie betgi 
neveikė oponentų. Šalkauskis buvo apeliavęs į “džentel- 
menų sąžines“. Bet iš apeliacijos rezultatų lyg nematyt, 
kad tokių būtų buvę tarp tų, kurie turėjo valdžią prof. 
J. Ereto likimui. 

Dramos veikėjas, sakytum, buvo prilenktas prie že- 
mės. Bet nelūžo ir nepabėgo. 

Vargiai galėtum manyti, kad per savo klaidas, 
per draugų pakištus klystelius, per idėjinių priešininkų 
statomas kliūtis prof. J. Eretas ėjo be skausmo. Jis, pali- 
kęs tėvynę, atsisakęs germanistikos dėstytojo pasiūlų pie- 
tuose, Italijoje, atvykęs į šiaurę, į Lietuvą, jai padėti; jis 
kariuomenės savanoris, pirmojo savanorių pulko vado 
adjutantas, pirmasis valstybinės informacijos organizato- 
rius, pervežęs nepriklausomybės pripažinimą iš Suomi- 

jos... dabar išmestas iš universiteto ir paliktas be pra- 
gyvenimo šaltinio savo gausiai šeimai ir, anot dr. J. 
Gimiaus, barbariškai niekinamas ... 

“Jei skausmo išvengti negali nė vienas, kuris išeina 
viešai dirbti visuomenei, juo skaudžiau turėjo pergyventi 
prof. Eretas. Skaudžiau, nes visus pergyvenimus uždarė 
savo viduje. Ne tik prof. St. Šalkauskis minėjo, kad tuos 
visus smūgius Eretas priėmė nuolankiai. Ir jo buvęs klau- 
sytojas germanistas J. Botyrius pastebėjo: tuos smū- 
gius profesorius priėmė “labai stoiškai, niekad neminėda- 
mas jokių pavardžių". 

Vidinė paguoda jam buvo ta, kad matė dalinius lai- 
mėjimus: matė dešimtis savo buvusių klausytojų pozity- 
viai dirbant Lietuvos mokyklose; matė dešimtis“ 
tūkstančių pavasarininkų manifestuojant savo organizaci- 
nę jėgą; matė katalikus intelektualus virtus rimta, opi- 
niją formuojančia jėga ir supratus savo krikščionišką 
bei demokratinę misiją; matė, kad tą jėgą pripažįsta ir 
oponentai, nes kitaip nebūtų taip aštriai prieš jį ir jo 
veiklą kovoję. 

Ereto veiklos eigoje jau buvo įvykusi aiški Vakarų 
persvara prieš Rytus, krikščioniško sąjūdžio persvara 
prieš antikrikščionišką, demokratinės sąmonės persvara 
prieš antidemokratinę. 

Šią logiškai besiplėtojančią dramos eigą betgi 
nutraukė “deus ex machina" — tankų invazija iš Rytų. 


Ištikimybės ir garbės keliu 

Į trečią savo dramatinio gyvenimo veiksmą, į grįžimą 
Šveicarijon, J. Eretas nuėjo su panašiais pergyvenimais, 
panašiu likimu, kaip nueis po trejeto, ketverto metų 
keliasdešimt tūkstančių lietuvių — į egzilę. 

Panašioje padėtyje buvo atsidūręs kaip tūkstančiai 
kitų, 1940 atėjus bolševikam. Atleistas iš universiteto, 
apsigyveno su šeima Šakių ap. nedideliame žmonos ūke- 
ly. Tuos košmariškus nepilnus metus aprašė A. Vaičiu- 
laitis "Drauge" 1942 .. „Bolševikai pirmiausia atėmė iš jo 
automobilį. Toliau po 3-4 kartus per savaitę varinėjo pa- 
stočių iki 45 kilometrų tolumo — turėjo vežioti akme- 
nis, cementą, rąstus kariniam įrengimam. 

“Kai aš jau visai buvau jėgų netekęs — cituoja auto- 
rius prof. J. Ereto žodžius —, pas mane atėjo gundyto- 
jas: man tereikia tik pareikšti, kad gailiuos ligšiolinės 
savo veiklos, taip pat pareikšti ištikimybę — ir vėl tuoj 
savo senąją tarnybą gausiu. Bet toks negarbingas pareiški- 
mas man nė į galvą neatėjo. 

“Na, tai reiškia jums mirti!" 

“Gal tai reiškia man kūnišką mirtį, — aš atsakiau 
tavorščiams, — bet jei aš pasirašyčiau jūsų pareiški- 
mą, tai būtų mano moralinė mirtis, ir tai yra daug blo- 
giau. Ištikimybė ir garbė —-toks visados buvo šveicarų 
šūkis tarp svetimų žmonių“. 

“Po šitokių enkavedistų gundymų atmetimo — kaip 
toliau sako Eretas, — “mums buvo nutrauktas paštas, 
malkos, atimtas radijas. Mes laukėme mirties Sibiro nak- 
ties tamsybėse"'. 

J. Eretas turėjo slapstytis. Ėjo nuo vieno ūkininko 
prie kito. Gulėjo kluonuose, kūgiuose; slapstėsi tvar- 
tuose. “Dažniausiai nakčia gulėdavau ėdžiose, kadangi 
ten jaučiau ant savęs gyvulių alsavimą, bet ir tai buvo 
nežmoniškai šalta“. 


Pagaliau pavyko repatrijuoti. 1941 kovo 22 išvyko su 
šeima iš Lietuvos. “Mes perkeltųjų stovykloj penkis 
mėnesius už spygliuotos tvoros ant šiaudinių maišų gulė- 

jom, ilgėte ilgėdamies Šveicarijos“ (cit. J. Prunskis, 
Draugas 1971.X.30). 

Ir pasiekęs Šveicariją, J. E. pasijuto tremtinys, pra- 
dedąs gyvenimą iš naujo. Tremtinys su panašiom proble- 
mom kaip ir tie, kurie atsikėlė į Ameriką, Australiją, 
Kanadą ir kt.: darbas, šeimos įsiderinimas į naujas ap- 
linkybes — iš vienos pusės nostalgija suaugusiem, iš ant- 
ros — aplinkos tirpinimo grėsmė vaikam. Ta nostalgija 
sutrumpino p. O. Eretienės gyvenimo siūlą, o su jos mir- 
timi (1954.V .20) ilgam pritilo visas šeimos gyvenimas. 


“1955 angoje"' profesorius rašė iš Bazelio: 

“Praeitų metų balandžio mėn. rašei man turįs 'kaž- 
kokį blogą jausmą, kad Jūs turite sunkumų su sveika- 
tomis ar su kuo kitu'. Nujautimas Jūsų neapgavo, nes ne- 
prašlinko nė mėnuo, kaip mirė mano žmonelė. Toji mirtis 
mus skaudžiai palietė. Ilgai nieko negalėjau veikti, dėl to 
ir straipsnis apie Šalkauskį liko neparašytas. Ligi dabar 
šeima pusiausvyros dar neatgavo. Grumiamės su sun- 
kumais ir tikimės šviesesnių dienų. Pirmiausia išjudino 
plunksną vėl darbininkai su paskaita, kurios tekstas sky- 
rium Jus pasieks“. 


Čia pat apie šeimą: “Juozas iriasi prie savo egzami- 
nų kaip neofilologas, taip pat Laisvutė, kuri ruošiasi į 
paišybos mokytojas; Birutė uoliai lanko konservatoriją 
— ji smuikininkė, o Julytė dar ruošiasi brandos atesta- 
tui. Kalėdų šventėms Aldytė buvo atvykusi. Turi pasise- 
kimo Manheime. Jos atsilankymas mus labai nudžiugino, 
nes pas mus dabar tylesnis gyvenimas. Visuomenėje vis 
reikia stumti reikalus mums pageidaujama prasme. Ta- 
tai sočioje Šveicarijoje nelengva. Bet tai mūsų bendros 
kovos fronto dalis“. 

Laiške pajunti bet kurios tremtinio šeimos rūpes- 
tį ir skausmą. Bet pajunti ir antrą rūpestį — “bendros ko- 
vos frontu“. Ir šiuo atžvilgiu J. Eretas kitoks nei 
daugel daugel tūkstančių tremtinių, kurie tenkinosi pir- 
muoju rūpesčiu. 

J. Eretui nereikėjo pergyventi “nusivylimo"' savo 
ligtoline veikla nei nuo jos atsisakyti. Jo nusistatymas 
Lietuvos atžvilgiu nelūžo. Jis tiesios linijos žmogus ir 
kovotojas. 

“Ištikimybė ir garbė" — toks buvo šveicarų šūkis. 
Tokis buvo ir J. Ereto. 

Dr. J. Grinius cituoja iš “ Draugo" prof. J. Ereto 
pareikštą savo praeities vertinimą jau iš tolimos laiko 
perspektyvos: “Draugo redakcijos paklaustas, ar profe- 
soriui negaila praleisto gyvenimo Lietuvoje, dr. J. Ere- 
tas atsakė: "Ne, man nė kiek negaila. Jeigu dar kartą 
turėčiau apsispręsti vykti ar nevykti, aš nesvyruodamas 
vėl vykčiau, nes Lietuva man pasidarė antrąja tėvyne 
ir mano gyvenimo turiniu. Ten radau savo gyvenimo 
draugę Oną Jakaitytę; ten gimė mano vaikai, ten treje- 
tą palaidojau. Ten išgyvenau kūrybingiausius savo me- 
tus, ten suradau retų talentų, prietelių ir asmenybių, 
kurių atminimas ir dabar apšviečia mano gyvenimo ke- 
lią' * (Aidai 1957 Nr. 1 22 p.). 

Dr. J. Prunskis anuos žodžiu pratęsia: 

“Aš vėl stočiau į katalikų frontą, nes katalikybę lai- 
kau tobuliausia vertybe, geriausiai tinkančia sukurti tiek 
asmeninį, tiek viešąjį gyvenimą. Aš ir vėl eičiau į jau- 
nimą, nes nuo jo turi pradėti, kas nori tvirtą valstybę 
pastatyti. Man negaila nė vieno prakaito lašo, kurį liejau 
dėl pavasarininkų ir ateitininkų per nuolatines savo ke- 
liones skersai ir išilgai kraštą. Mano širdis ir dabar plaka 

tam jaunimui, nes niekur kitur tokių ideališkų jaunuo- 
lių neberadau. Tai buvo aukso dienos, kada Reinio, Šal- 
kauskio, Dogelio, Leimono, Labanauskaitės ir panašios 
dvasios prietelių padedamas, galėjau pasidarbuoti Lietu- 
vos jaunimui"' (Draugas 1971.X.30). 

Galėtum tai laikyti patetiniais žodžiais apie praeitį, 
jei tiem žodžiam neduotų angažuojančios prasmės da- 
barties darbai. O tie prof. J. Ereto darbai ir šiame 
trečiame laikotarpy rodo jį aktyvų, kovojantį iš naujų 
pozicijų. Kovojantį sykiu vardan abiejų tikslų, vardan ku- 
rių buvo atvykęs į Lietuvą — vardan Lietuvos laisvės ir 
jos buvimo Europos valstybių šeimoje; vardan tremti- 
nių apsisaugojimo nuo naujos aplinkos gundymų, vardan 
kilimo į aukštesnius kultūros laipsnius, vardan jų kūry- 
binės pažangos, kuri įprasmina jų buvimą čia. 
Nors sugrįžimo į tėvynę viltis, gal būt, tegali šviesti tik 
kitai generacijai, jis pačiu grįžimu, idėjos grįžimu, tebe- 
tiki: “Nėra tad jokios abejonės, kad Solovjovas grįš 
pas rusus. Ir lygiai yra tikra, kad Šalkauskis grįš pas 
mus'' (Tremties lietuvis .. .4 p.). 

Tačiau čia yra kita kliūtis krikščioniškos kultūros 
pažangai. Tai persimetusi į Vakarus, į Vakarų šviesuo- 
menės elitą, tokia pat dvasia, kuri Rytuose turėjo ni- 
hilizmo vardą. Čia vardai kiti, bet esmė ta pati. Ir lietu- 
vių jaunimas, eidamas čia mokslus, yra atsidūręs pana- 
šioje padėtyje, kokioje anais laikais lietuvių jauni- 
mas buvo Rusijos, Lenkijos universitetuose bei visuome- 
ninėj aplinkoj. O ir nejaunimo ne vienas iš tremtinių yra 
nuskendęs naujo pasaulio gerovėje — kaip ir daugelis 
anų, kurie buvo panašiai nuskendę Rusijos aplinkoje. 

Šios realios grėsmės akivaizdoje prof. J. Eretas ir 
dabar tebėra aktyvus tautinio savarankiškumo ir idea- 

listinio nusistatymo misijonierius — nekapituliavęs vei- 
kėjas šioje lietuviškos dramos eigoje. 

Savo uždaviniu tebelaiko: 

“Aš Šveicariją telaikau platforma kovai už laisvos 
Lietuvos atstatymą. Ištrūkau iš bolševizmo nasrų ne 
tam, kad sukčiau istorijos vėjų neišdraskomą smagų lizdą 
— ištrūkau tam, kad laisvoje šalyje kovočau už sugrąžini- 
mą laisvės ir Pabaltijui ... Kas išliko po baisios audros, 
tas turi veikti — veikti už tuos, kuriuos jau dengia že-- 
mė; veikti už tuos, kurie okupuotoje Lietuvoje gyvi pa- 
laidoti; veikti už tuos, kurie laisvame pasauly yra tapę 
vergai pinigo, smagumų, geidulių, iš kurių atminties vis 
labiau išnyksta kraštas, kuris jiems davė gyvybę“ (cit. 
J. Prunskis, Draugas 1971.X.30). 

“Visu savo likimu — sako dr. J. Girnius — Eretas 
taip sutapo su lietuviais, kad būtų per maža jį laikyti 
tik mūsų bičiuliu. Jis taip įaugo į mus, kad tapo mūsų 
savuoju". 

“Turtingas prigimties dovanas prof. Juozas Eretas 
darbščiai ir pilnai sunaudojo, stengdamasis gyvu ir 
rašytu žodžiu liudyti krikščioniškąją tiesą ir tarnauti mū- 
sų tautinės kultūros pažangos kelyje“. 

“Kai vienam antram patriotizmas ima atsidurti į 
“kryžkeles" net iš tų, kurie anksčiau buvo savinęsi tautiš- 
kumo monopolį, tai Eretas ir šiandien iškyla skaidriu lie- 
tuviško patriotizmo žadintoju“ (Juozas Girnius, Mūsų, 
savasis' Eretas, Aidai 1966 Nr. 9, 391, 395, 394 p.). 


II. 
Ligi šiol apibūdinta, kaip J. Eretas reiškėsi Lietu- 
voje; kaip buvo skirtingai sutiktas lietuviškos visuome- 

Prof. J. Eretas 1966, sulaukęs 60 metų, Bazelyje 

nės; kaip jis reiškiasi dabar ir kaip dabar iš perspekty- 
vos jau vertinamas. Bet dėmesio vertas ir antrasis pra- 
džioje iškeltas klausimas: kodėl? Kodėl ši dinamiška 
asmenybė savo veiklai pasirinko Lietuvą? 

Prof. J. Eretas ne vienintelis iš savo tėvynės atvyko 
po pirmo pasaulinio karo į Lietuvą. Lietuvon paskiau 
atvyko ir nuoširdžiai jai dirbo pvz. prof. A. Sennas, 
vėliau Pennsylvanijos universiteto profesorius, nuoširdus 
lietuviškos kultūros kėlėjas ir dabar; atvyko prof. V. 
Jungferis, ekonomistas, parašęs labai šiltai veikalus apie 
Lietuvą (Litauen, Antlitz einer Volkes, Hinter den Wael- 
dern, hintern den Seen); buvo atvykęs prof. Brenderis, 
lotynistas, G. Studerus, germanistas. Buvo atvykęs 
prof. R. Schmitleinas, prancūzas, ir dirbo Humanitarinių 
mokslų fakultete. Prieš jį buvo sukelta intrygų, jis buvo 
atleistas ir tada pakviestas į Rygą. Po antrojo pasauli- 
nio karo, būdamas švietimo direktorius Prancūzų okupa- 
cinėje zonoje, nepaisydamas kartumo, kurio buvo paty- 
ręs iš savo buvusių kolegų profesorių, neperkėlė to kar- 
tumo visai Lietuvai. Pirmaisiais tremties metais jis daug 
padėjo lietuviam savo zonos ribose. 


Visus juos tenka minėti geru žodžiu. Tačiau tenka 
taip pat pažymėti, kad nė vienas jų nesutapo su Lietuva 
ir netapo, anot dr. Gimiaus, “savuoju"' taip, kaip prof. 
J. Eretas. 

Dėl ko jis virto “savuoju"?? 


Karjeros veiksnys? 

Karjeros veiksnys turėjo įtakos ne vienam iš Rusi- 
ios ieškoti Lietuvoje išsilaikymo šaltinio. Kai kurie ir 
apie J. Eretą panašiai teigė. Tačiau faktai kalba prieš šio 
veiksnio rolę J. Ereto istorijoje. 

Viena, baigęs studijas, J. Eretas buvo pasiūlytas vyk- 
ti į Italiją germanistikos dėstyti Paduvos universitete. Tai 
buvo aiškios ir tikros karjeros galimybė. Jos atsisakė ir 
pasirinko Lietuvą be jokių aiškių galimybių net tik 
karjerai, bet pačiai egzistencijai. 

Antra, prof. dr. Alfredas Sennas (rašydamas 1941 
nekrologą tariamai mirusiam prof. J. Eretui) mini fak- 
tą, kad “1937 metais vienas žymus Amerikos universite- 
tas (Marguette University) buvo pasirengęs profesorių 
Eretą pakviesti profesoriauti ir paskirti literatūros dės- 
tytoju. Tačiau velionis atsisakė“ (Cit. J. Prunskis, Drau- 
gas 1971.X.30). 

Atsisakė nuo Amerikos universiteto 1937 po visos 
karčios patirties Lietuvoje, kada buvo valdžios atleistas 
iš universiteto ir sugrąžintas tik universiteto rektoriaus 
galia, kuris turėjo teisę tvirtinti jį “vyr. asistentu“. 

Prof. Sennas kalba ir apie kitus faktus: “Būdamas 
artimas velionio draugas, aš gerai žinau, kad visas jo 
veikimas, visi jo darbai buvo išdava vieno ir to paties 
nusistatymo, būtent, pasiryžimo visiškai pasišvęsti lie- 
tuvių tautos reikalams ir iškelti lietuvių vardą pasauly- 
je... Dėl tos priežasties jis visus savo veikalus parašė 
lietuvių kalba, nors tai jam kenkė pasaulio akyse. Kitų 
šalių mokslininkai pakartotinai jį ragino, kad jis savo 
veikalus rašytų jiems prieinama kalba, kad ir jie galėtų 
suprasti. Ereto atsakymas visada buvo vienas: “Iš- 
siverskite iš lietuvių kalbos! Man rūpi lietuvių tauta, o 
ne pasaulinis vardas. Su lietuviais aš gyvenu, jų vardą 
noriu išgarsinti? *' (Cit. J. Prunskis, Draugas 1971.X.30). 


Tiesa, prof. J. Eretas 1964 Toronte savo pranešime, 
minėdamas apie savo atvykimą į Lietuvą, pagal korespon- 
dento atpasakojimą, aiškinęs: “Deja, motina tegalėjusi 

jam duoti lėšų tik iki dviejų semestrų. Po to, esą jau 
beveik reikėję nutraukti studijas. Jį, labai nuliūdusį, 
girdi, pasitikęs universiteto koridoriuje vienas iš profe- 
sorių ir sakęs, kad jis galįs J. Eretui prirodyti darbą, 
kurį dirbdamas galėsiąs toliau tęsti studijas. Jis buvęs su- 
vestas su lietuviais, kurių tada buvę Friburgo universi- 
tete iš Anglijos, Amerikos ir netgi iš tuometinės rusų 
pavergtos Lietuvos. Tie lietuviai, girdi, jam pasakę: 'Mo- 
ki eilę kalbų ir mums būtum labai reikalingas. Dirbk 
su mumis, mes pačiam mokėsime po 250 frankų mėnesiui. 
Sutikau, esą, kur nesutiksi! Taigi dirbau ir mokiau- 
si. Už lietuvių pinigus baigiau universitetą“ (Pr. Al- 
šėnas, Draugas 1964.VII.18). 

Paskutinio sakinio nereikia suprasti tiesiogine 
prasme. Tai tik elegantiškas gestas klausytojui. Visas 
tas bendras darbas spaudos srity tėra aplinkybės, ku- 
rios suvedė Eretą su lietuviais. Betgi ne jos apsprendė 
nukrypimą į Lietuvą ir studijas baigus. 


Asmenybių trauka 


Atkritus galimai “karjeros hipotezei“, tenka su- 
stoti prie paties J. Ereto nurodyto veiksnio jo kalbose 
1926 Amerikoje, o Lietuvoje išpopuliarinto prof. St. Šal- 
kauskio straipsnyje, — Mykolo Ašmio vaidmens. 

Pats J. Eretas taip apibūdina Ašmio rolę: “Gulėda- 
mas Lozanos ligoninėje mirties patale, jis (Ašmys) grau- 
džiai maldavo manęs jo vietoje vykti Lietuvon. Pažadė- 
ti man nebuvo lengva, nes ateičiai buvau nusibrėžęs kito- 
kius kelius, tačiau norėdamas patenkinti paskutines 
mirštančiojo valandas, pažadėjau nors vieneriems me- 
tams vykti į Lietuvą. Taip 1919 vasarą ir padariau“ 
(Juozas Eretas, Stasys Šalkauskis, 65 p.). 

Ar mirštantis draugas galėjo turėti tokios sugesty- 
vinės galios? Atsakyti į tą klausimą faktinės medžiagos 
pateikia A. Skrupskelienė, specialiai tuo klausimu pati 
susidomėjusi ir arčiau susipažinusi su Ašmio istorija. 

“Kai buvau studentė, rašo A. Skrupskelienė — man 
rodės nelabai realus, nelabai įpareigojantis tas Ereto pa- 
žadas, gal ir kiek sulegendintas. Bet sutikusi dabar ve- 
lionies Ašmio giminaites ir su jom pasikalbėjusi, pajau- 
čiau, kad Ašmys ir Eretas kitaip vargiai ir galėjo pada- 
ryti. Iš vienos pusės — darės patikimas Ašmio patrioti- 
nis noras net ir mirties valandą. Ašmių giminė buvo at- 
kakliai lietuviška. Ir Mykolo paveikslas man ryškėjo tos 
visos giminės fone. Chicagoje gyvenanti Mykolo pus- 
seserė, kartu su juo augusi tuose pat gimtuose Po- 
viluose (ne Poveliuose, kaip kartais rašoma!) p. Mag- 
dalena Ašmytė Baltrimienė prisimena jo (Mykolo) gim- 
nazijos dienas. 


Pagal jos pasakojimą dar būdamas moksleivis, Myko- 
las buvo apsiskaitęs, net susidaręs nemažą bibliotekėlę. 
Mokėsi Klaipėdoje, Luizės gimnazijoje. Ten buvo laiko- 
mas genialiai gabus, rodomas pavyzdžiu pamokų ne- 
išmokusiem vokietukam. “Gėdykitės — sakydavo moky- 
tojas: — Matote, kaip lietuvis viską gali'. Bet ir tokiam 
'gabiam Mykolui, kaip ir jo pusbroliui Jurgiui ir kitiem 
lietuviam, nebuvo lengva patekti į gimnaziją. Reikė- 
davo įtakingų žmonių pagalbos. Tai žeidė jauno žmo- 
gaus savigarbą. Ir tai didino jo atkaklumą kovoti dėl 
teisybės, būti sau žmogum... 

“Kartą mokykloje — pasakoja toliau p. Baltrimienė 
— mokytojas, pastebėjęs mano geltonas kasas, pasigė- 
rėdamas tarė: "Du wirst einmal eine deutsche Walkuere 
werden'. Nieko neatsakiau, bet parėjus papasakojau na- 

miškiam. Mykolas, išgirdęs tai, prikišo: "Argi nežinojai, 
ką turėjai mokytojui atsakyti?'? Kiek vėliau mokytojas 
ir vėl pakartojo tuos pačius žodžius. "Ne, pone mokyto- 
jau, nebūsiu, nes esu lietuvė'. Namie Mykolas pagyrė: 
“Gerai, mergaite, taip ir reikia'. 


Ieškodamas geresnio klimato ir norėdamas išvengti 
pavojaus patekti į vokiečių saugumo rankas, Mykolas iš- 
vyko studijuoti į Šveicariją. Deja, į savo tėviškę iš ten 
negrįžo. Jam mirus, šeima gavo užuojautas iš Karaliau- 
čiaus ir Halės universitetų rektorių". 

Apie Mykolą Ašmį mažą, bet ryškų šviesos ruožą 
davė ir Amerikos lietuvių delegacijos narys kun. J. Do- 
bužis savo pranešime iš Šveicarijos, rašydamas, kad 
1919 gruodžio 1 vakare 10 val. mirė Ašmys, turėdamas 
30 metų. “ Darbštus, rimtas, malonus, draugiškas ir di- 
džiai doras, visų jis buvo mylimas. Jojo mirtis vi- 
siems, kas jįjį pažinojo, širdį suspaudė sunkiais nuliūdi- 
mo jausmais". 

“Dar gyvas būdamas a.a. Mykolas Ašmys džiaugėsi 
savo viengenčių Tilžėje, Įsrutėje ir kitur pasiryžimu dė- 
tis su Didžiąja Lietuva vienon krūvon?“' (Darbininkas 
1919.1.16). 

Iš tolimesnių p. Baltrimienės pasakojimų matyt, kad 
kuone kiekvienas Ašmių gynė savo lietuviškumą ir ko- 
vojo dėl jo. Toj giminėj sutinkame Mykolo senelį, atsi- 
kėlusį į Klaipėdą nuo Įsruties, vokiškai visai nemokantį. 
Jis vedė lietuvę klaipėdietę. Matome ir tokią atkaklią 
Mykolo senelę, kuri vokiškai pasveikinta lietuviškai teat- 
sakydavo. Klaipėdos kraštą vokiečiam užėmus (1939), dė- 
dė Jurgis, palikęs tėviškėje, išsikovjo, kad jo pase būtų 
palikta tautybė — lietuvis. Kai jis mirė prieš pat vokie- 

čių-rusų karą, lietuviškai laidoti jau buvo uždrausta. Ku- 
nigui sukalbėjus maldas vokiškai, iš minios į priekį iš- 
ėjo mirusiojo pusseserė, jau visai senutė, ir — visų nu- 
stebimui — lietuviškai sukalbėjo Tėve mūsų. Niekas 
neišdrįso jos sustabdyti. Kitas Mykolo dėdė, 80 metų 
senukas, Hitlerio laikais, vokiškai kalbinamas, atsikirsda- 
vo: "Ar tu girdėjai, kad Ašmys būtų vokietis?' 

Tie atkaklūs lietuviai buvo šviesūs, malonūs savo 
kaimynam. Kai Mykolo brolis Vilius, karštas patriotas, 
hitlerininkų buvo suimtas ir išvežtas iš tėviškės, vietiniai 
vokiečiai jį užtarė ir išgelbėjo. Jie gerbė tiesumą ir atvi- 
rumą“. 

Tokis Ašmių giminės ir Mykolo vaizdas rodo stiprias 
asmenybes, išaugusias tame Lietuvos pajūryje, Ereto 
akim žiūrint — šiaurėje, rytuose. 

Stiprios asmenybės imponavo studentui J. Eretui. 
Imponavo ir paskiau dr. J. Eretui. Jį traukė magnetiš- 
kai vyresnis kolega St. Šalkauskis; traukė jį M. Kru- 
pavičius. Tarp kitų asmenybių, kurios Eretą traukė, 
paskiau jis minėjo vysk. K. Paltaroką, arkiv. M. Reinį, 
prof. P. Dovydaitį, M. Pečkauskaitę, K. Pakštą ... Tuose 
Rytų žmonėse Eretas matė tai, ko Vakarų žmogus galėjo 
pasiilgti — gilų dvasingumą, tikėjimą idėja, krikščio- 
niškos idėjos personifikaciją savo gyvenimu. Jam, dina- 
mikos žmogui, buvo pasipildymas ir pagilėjimas santy- 
kiai su tokiais žmonėm. Iš čia suprantamas gali būti 
anas dialogas tarp Šalkauskio ir Ereto: Šalkauskis — 
Jūs esate mano Vakarai; Eretas — o jūs esate mano 
Rytai... 


Tokis dialogas rodo, kad Ereto ir čia sutiktų as- 
menybių santykiuose vyko tarppersonalinė Rytų ir Va- 
karų sintezė . . . Ji ypačiai turėjo stiprėti, kada jau subren- 

dęs Eretas jautė čia, Lietuvoje, spinduliuojant gyvą as- 
menybių šviesą, o vakarų Europoje tuo metu ėmė stiprė- 
ti dvasinės sutemos, ir jam kilo gilios prasmės klausi- 
mas: “guid de nocte?“. Tai jį rišo su šiuo kraštu dar la- 
biau, ir jis kraštą darė “antrąją tėvyne“ — dvasine tė- 
vyne. 

Šia prasme tektų suprasti Ašmio rolę jauno idealisto 
studento Ereto apsisprendime. Asmenybės trauka, trauka 
asmenybių iš Rytų, veikė vakarietį Eretą. 


Tautinės misijos samprata 
Ašmiui duotas pažadas vargiai buvo vienintelis, ap- 

sprendęs J. Ereto pasilikimą daugiau nei pažadėtus me- 
tus ir Lietuvos pasirinkimą “antrąja tėvyne“. Tai lėmė 
ir jo, kaip šveicariečio, supratimas apie savo tautinę 
misiją. 

Kai prof. J. Eretas 1965lankėsi Amerikoje, viename 
siaurame rately buvo paprašytas papasakoti ten buvu- 
siam jaunimui apie savo atvykimą į Lietuvą. 


“Kaip Jūs jautėtės, kada tėvynę palikę ėmėte dirb- 
ti ..P" paklausė viena jauna dalyvė, klausimo nebaigda- 
ma, lyg pajutusi, kad gali įžeisti profesorių. 


“Aha, suprantu, ką norit pasakyti, — tarė profeso- 
rius ir ėmė aiškinti, kaip Šveicarijoje suprantama pa- 
reiga savo tėvynei. Gaila, tada neužrašytas buvo jo gy- 
vas ir pagaunantis pasakojimas. Dabar tik iš jo darbų 
ir pasisakymų atskiruose rašiniuose galima suprasti jo 
mintis, kuriais atvejais pasitarnavimas kitam kraštui 
virsta pasitarnavimu savajam, būti, taip sakant, tarp 
dviejų tėvynių, būti abiem jom ištikimam. 

0 

Prof. J. Eretas — dinamikos atstovas: 1965 Brooklyne 


Prof. J. Eretas mėgsta tautinius klausimus spręsti 
globalinėje žmonijos raidoje, kuri vyksta tam tikrais 
dėsniais. 

Vienas ir pagrindinis toks dėsnis — tautos gyvenime 
pirmumas priklauso kultūrinei kūrybai, ne politinei. 
Politinės galybės, sukūrusios dideles imperijas, yra laiki- 
nės. “Politinės galybės, kad ir galingiausios, amžius vi- 

dutiniškai neilgesnis kaip 250 metų ... jis Europoje dar 
trumpesnis ... Šita istorijos taisyklė nedaug turi išim- 
čių" (Juozas Eretas, Gloria mundi, “XX Amžius“ 1940, 
II. 21 Nr. 66). 

Antras dėsnis: kultūrinei kūrybai yra pašauktos ma- 
žosios tautos: “Mažosios tautos kuria kultūrą, kuri patva- 
resnė už imperijas . . . Iš tiesų, kada stambieji, pasiglemž- 
dami vis naujas žemes, kraudami vis didesnius lobius, 
dažnai nebeturi laiko atskleisti knygą, smulkieji ima na- 
gan mokslą, ugdo meną, išsaugo religiją, tuo pasidaryda- 
mi pačiais didžiausiais tiesos nešėjais ir teisingumo apaš- 
talais, kuriuose gyvas yra didingasis Europos paliki- 
mas" (Juozas Eretas, Kiškių medžioklė, “XX Amžius“ 
1939.XI.25, Nr. 279). 

Europos kultūrą sukūrė “veik vieni mažiukai, nes 
Europoje — bent praeityje — didesnės valstybės buvo 
išimtis. Tikrai plotinga tebuvo Rusija, ir ar tik ne ji — 
proporcingai imant — davė visų mažiausia“ (t.p.). 

Mažieji ir taikos bei susipratimo saugotojai. Ir šiai 
minčiai patvirtinti šaukiasi Olandijos buv. užsie- 
nių ministerio Patijono autoriteto: “Mažosios tautos to- 
kiam susiartinimui labiau tinka nei didžiosios, nes jos 
negali būti įtartos slaptom intrygom ir norais užkariauti. 
Joms geriau sekasi politikoje pritaikyti tuos principus, 
kurie užtikrina taikų visų sugyvenimą“ (t. p.). 


Trečias dėsnis: kultūrų įvairumo, margumo prima- 
tas prieš monotoniją ir uniformizmą. “Pažvelkite tik į 
geografinius jos (Europos) kontūrus. Kiek čia salų, pu- 
siasalių, iškyšulių! Kiek čia kalnynų, lygumų, baseinų ir 
žiočių, visokių peizažų ir reljefų! 

“Gracingas mūsų žemynas — tai ne Azijos blynas ir 
ne Afrikos bukumas — šiandien savo šeimoje globoja 

34 narius, t. y. daugiau kaip pusę visų pasaulio valsty- 
bių, nors apima vos tryliktąją dalį žemės paviršiaus. 

“Ir koks čia margumas! Šalia monarchijos — res- 
publika, šalia autoritetinės valstybės — demokratija. 
Čia kapitalistinė santvarka, ten socialistiška. Vienur ro- 
maniškas kraujas, kitur germaniškas, o dar kitur jis 
upeliais suplūsta. Čia vėl tarp slavų ir germanų įspraus- 
ti lietuviai ir netoliese iš Azijos atblokšti estai. Šalia or- 
todoksų rasi katalikų, greta bezbožnikų — ugningi is- 
lamo Pranašo ainiai. 

“Tas įvairumas sudaro begalinę įtampą, kuri tai ma- 
žėdama, tai didėdama sukelia tūkstančius srovių. Iš jų 
blyksteli kūrybingoji kibirkštis, kuri mūsų žemyną pri- 
pildo genijų būriais, talentų pulkais“ (t. p.). 

(Šis žavėjimasis pluralizmu atitinka ir prof. J. 
Ereto bei jo mokytojo prof. J. Nadlerio raktą literatū- 
ros kūrėjam suprasti — jų abiejų mėgstamą etnografinį 
metodą: žvelgimą ne tik į epochą, į socialinę aplinką, 
į tautinius, bet ir į dar smulkesnius etnografinius viene- 
tus. Lietuva prof. J. Eretui buvo puikiausias pavyzdys 
tam metodui taikyti bei iliustruoti. Jis kreipdavosi į za- 
navykus, kapsus, dzūkus, žemaičius, aukštaičius, nes ma- 
tė kiekvienos šios etnografinės grupės skirtingus charak- 
terio bruožus). 

Ketvirtas: pačios Šveicarijos misija nešti pagalba 
kitiem. Tame pat rašiny jau tiesiai kalba apie Šveicarijos 
vietą Europoje. 

“Kaip atrodytų Eropa nušlavus nuo jos pavir- 
žiaus Šveicariją? Ta Šveicarija su savo Pestallociais ir 
Rousseau, su savo, tarsi į noperską, susigrūdusiais sep- 
tyniais universitetais, kurių vieną išlaiko vos 175,000 ba- 
zeliečių, kitą dar mažesnė Ženeva? Ar reikia didesnio 

įrodymo, ką gali po granito krantus išmėtyti ir jų pa- 
pėdėje susigūžę, daugumas iš ūkininkų kilę, šveicarai, 
kaip faktas, jog jau 8,000 jų tenka vienas laikraštis, 
kai tuo tarpu Vokietijoje tam reikia 17,000, Anglijo- 
je net 170,000 piliečių? Ir Tautų Sąjungos rūmus ir 
idėją ar nesaugo jie?" (t.p.). 

Mažųjų misija (taigi ir šveicarų) ne tik kūryba, 
bet ir labdara, žaizdų gydymas. “Ypač šiandien mūsų 
diduomenei susikibus, kas šluostys ašaras, gydys žaizdas, 
kas tęs pūdymaujantį kultūros darbą, jei ne mažuo- 
menė?“ (t.p.). 

Taip galvojo Eretas jau tuo metu, kai rašė pirmą 
veikalą apie Lietuvą (1919). Pakartoti verta čia tą jo 
įsitikinimą apie šveicarų misiją kitom tautom, įskaitant 
ir Lietuvą. “Laisvas žodis, tartas laisvame krašte — o to- 
kia yra graži mūsų šveicariška privilegija — preten- 
duoja padėti atseikėti nuskriaustajam kraštui teisingu- 
mą. Po to, kai mes, šveicariečiai, esame pas save nuošir- 
džiai priglaudę ir parėmę lenkus, graikus, armėnus, žy- 
dus ir daugelį kitų kovoje su jų tautų engėjais, ir po to, 
kai mūsų ginamos laisvės, demokratijos ir apsisprendi- 
mo idėjos pasidarė bendru kultūringo pasaulio lobiu, kas 
buvo natūralesnio mums, kurie turėjome jau gangreit 
ištisą šimtmetį globoti lietuvius emigrantus, kaip šian- 
dien stoti šaukliais kovoje už Lietuvos laisvę ir nepri- 
klausomumą"' (Cit. iš prof. Šalkauskio rašinio, Židi- 
nys 1934 Nr. 7.40 p.). 


Šveicarų misijos supratimas nepasikeitė ir lig šiol. 
Knygelėje “Vom Adam der Europaeer“, išleistoje 1971, 
įžangą baigia žodžiais “Šveicarui visada priklausė pirme- 
nybė užsistoti už nuskriaustuosius. Jis tai darė dėl grai- 

kų, airių, žydų, lenkų, armėnų ir spalvotųjų žmonių; 
tebus dėl to tai daroma ir dėl baltiečių"'. 


Tai šveicarų tautinė misija — šviesti kitom tautom 
savo humanistinėm idėjom, padėti tas idėjas jose įgyven- 
dinti. 

Anksčiau minėtame paskutiniame Lietuvoje rašyta- 
me. straipsny (“Nei prakeikimas — nei kriminalas“) 
profesorius užsiminė konkrečiai apie vieną mažos tautos 
žmogų — švedą Nanseną, kuris, “palikęs mokslininko ka- 
binetą, Didžiojo karo metu rūpinosi kariaujančių (di- 
džiųjų!) belaisviais, ir po karo tėvynės netekusiems va- 
dinamuoju “Nanseno pasu' padėjo kurti naują gyveni- 
mą“ (“XX Amžius" 1940. VI. 1 Nr. 122). 

Tai buvo mažos tautos pavyzdys ir dr. J. Eretui 
palikti savo tėvynę ir nukilti į nežinomą iliuzijom apipin- 
tą kraštą humanistiniais sumetimais. 

Nuo J. G. Hamanno (1730-1788) ir J. G. Herderio 
(1744-1803) laikų buvo gyvos kultūrinio pluralizmo ir 
humanistinės misijos idėjos. “Tikrasis kilmingasis ir tik- 
ras karžygys Herderiui yra ne užkariautojas, bet tas, 
kuris padeda ir globoja, kuris ne griauja, bet stato, ku- 
ris pajėgia padaryti iš kaimo miestą, iš paniekintos tau- 
telės išugdyti aukštai kultūringą naciją“' (Ignas Skrups- 
kelis, Lietuviai XVIII amžiaus vokiečių literatūroje, 
1967, 63 p.). 

"Tautinės misijos ideologija padeda suprasti dr. J. 
Ereto apsisprendimą už “didįjį gyvenimo nuotykį“. 

Anas jaunosios klausytojos nepasakytas klausi- 
mas, ar tai suderinama su ištikimybe senajai tėvynei, 
čia randa panašų atsakymą, kaip klausimas, ar misijo- 
nierius, vykdamas į svetimą kraštą, lieka ištikimas savo 

tėvynei. Lieka, nes vykdamas jis neatsisako tų vertybių, 
kurias gavo savo tėvynėje. Priešingai, jis tas vertybes per- 
duoda naujam kraštui. Jis tokiu būdų papildo naujo 
krašto vertybes savom, plečia, populiarina savosios tėvy- 
nės vertybes ir kelia jos reikšmę. Kas savo atsisako, to- 
kis neturi kuo papildyti kito krašto; tokis nepadaro 
garbės nė savajam kraštui. J. Ereto žodžiais, “dvasinis tad 
pasidavimas nėra kultūringumo ženklas. Kas kitam pasi- 
duoda, tas jo nepraturtina, tik save ištuština ... Vieninte- 
lė protinga (ir garbinga) laikysena: būti partneriu... 
naujojo humanizmo kūrime būsime vaisingi tada, jei 
sugebėsime būti partneriais tiems kitoniškumams, ku- 
riuos sutinkame kelyje. Įsidėmėkime: tik ugdydami 
savumą, būsime naudingi kitiems; pasiduodami — tik 
tręšime kitų kultūros laukus'' (Tremties lietuvis .. .13p.). 

Jei J. Eretas būtų "pasidavęs", jis nebūtų sutikęs 
tų smūgių, kurie žymi jo gyvenimą Lietuvoje. “Pasiduo- 
damas“ jis būtų padaręs malonią "karjerą". Bet tik nepasi- 
duodamas, o išlikdamas “partneriu", atsineštom verty- 
bėm papildydamas naują tėvynę, jis ir tapo tokis reikš- 
mingas jos pažangai. 


Taip prof. Eretą suprato ir Bazelio spauda, labai šil- 
tai minėdama jo 70 metų sukaktį. Esą prof. Eretas “sa- 
vo kultūrine ir moksline veikla yra garbingas savo tė- 
vynės atstovas svetimuose kraštuose“ (National Zeit- 
ung, 1966.X.17 — vertimas Darbininko 1966.XI.8 Nr. 
73). 

Jis vykdė kultūrinę misiją ir pačioje Šveicarijoje. 
“Daugel generacijų — rašė kitas dienraštis “Basler 
Nachrichten" — dėkingos jam už vertybes, kurias jis 
perdavė jom per vokiečių kalbos ir istorijos pamokas, 

nes J. E. rūpinosi iš esmės formuoti charakterius; jis, 
žodžio menininkas, tai pažymėdavo kaip karališkąjį už- 
davinį auklėjimo mene. Jo veiklos įvertinimas atsispindi 
tuo, kad 1956 jis buvo išrinktas (Bazelio Kantono) švieti- 
mo tarybos nariu; joje veikia lig šiol kaip katalikų ir 
krikščionių socialų partijos atstovas.“ 


“Temperamentingas asmuo J. E.nepripažįsta pertrau- 
kos poilsiui. Vasarą jis mielai pasitraukia ilgesniam lai- 
kui į savo mieląją Malcantone, bet tik tam, kad labiau 
susitelktų misijai, kuria jis gyvai ir ištikimai buvo pri- 
siėmęs pareigą stiprinti dvasią estų, latvių ir lietu- 
vių, kurių per milijoną dabar išsibarstė po visą pasaulį 
kaip egzilai" (Basler Nachrichten 1966.X.17). 

“National Zeitung“' nurodo ir, kuria linkme J. E. 
formavo charakterius šveicarų mokykloje. Esą Eretui rū- 
pėjo “įdiegti jaunimui atvirą plačią europinę dvasią“ 
(National Zeitung 1966.X.17). 

Ir šiuose žodžiuose jau galima įžiūrėti penktą J. E. 
istoriosofijos dėsnį — dinamiką žmonijos kaip ir žmo- 
gaus raidoje. 


Tiek Lietuvoje “Ouid de nocte?“ (1936), tiek Švei- 
carijoje “Abschied vom Europa?“ (1955) mato pačios Eu- 
ropos likime kitimo vyksmą: susiskaldymo, izoliacijos, 
nukultūrėjimo link. Tokis žvilgsnis primena Spenglerio 
“Untergang des Abendlandes'' nuotaikas. Tačiau ir šios 
dinamikos akivaizdoje autorius nepraranda tikėjimo atei- 
timi ir pasiryžimo kovoti už Europą bei jos kultūrą, už 
Europos solidarumą, Europos vienybę, kurios pavyzdžiu 
jis nurodo Jungtines Amerikos Valstybes. 

Tikslumo dėliai tebus ta mintis išreikšta paties J. 
Ereto žodžiai: 

“Politinis pavojus Europai tikrai didelis, nes iš rytų 
atslenkąs sovietų komunizmas kėsinasi ir į dar laisvąją to 
kontinento dalį. Ją gali išgelbėti tik susivienijimas visų 
dar laisvų valstybių į vieną federatyvinę sąjungą — 
Jungtines Europos Valstybes ... Sugrįžęs 1941 į Švei- 
cariją, tuoj supratau, kad tik šiame susivienijime glūdi 
dar laisvosios Vakarų Europos išganymas ir kartu viltis 
išlaisvinti ir Rytų Europą su Pabaltijo. valstybėmis. Dėl 
to nuolatos ir visur raginu mesti nacionalistinį išpuikė- 
jimą, šovinistinę neapykantą, kuria taip smarkiai serga- 
me anapus Atlanto (Europoje). Dėl to greit vėl grįžtu į 
tuos apkasus, kuriuose dabar giname Europą — visą 
Europą iki Baltijos jūros". Tai kalbėjo J. Eretas Draugo 
redakcijoje, atvykęs antru kartu į Ameriką (Draugas 
1961.IX.16). 


Šis dinamikos ir žmogaus pastangų rolės toje dina- 
mikoje dėsnis padeda suprasti, kodėl J. Eretas taip sku- 
bino Lietuvoje šį procesą; kodėl taip atkakliai skelbė ir 
veiksmais vykdė lietuvių kultūros, socialumo, vienybės 
bei aktyvaus įsiliejimo į tarptautinį srautą dinamiką. 

Ta pačia kryptimi jis norėtų ir Šveicarijos dinami- 
kos. Nors šveicaras yra perdaug "sotus" spartesniam 
žingsniui, bet J. Eretas tiki pozityviu apsisprendimu ir 
džiaugiasi pirmais žingsniais. Privačiame laiške, atsiliep- 
damas į šveicarų spaudos palankų atsiliepimą apie jį 
jo 70 metų sukakties proga, rašė: 


“Visa mūsų spaudos akcija man buvo staigmena. 
Tą akciją galima aiškinti tuo, kad šveicarai dabar pra- 
deda išeiti iš savo politinės izoliacijos ir pasuko į tą ke- 
lią, kurį aš jiem seniai nurodinėjau — į tarptautinio so- 
lidarumo kelią. Dėl to ir mano “'markė" smarkiai pakilo. 

Džiaugiuos, kad dabar ir mano politinė įtaka auga 
nes tuo laimi ir baltų reikalas“ (1966.XII.2). į 


Ereto ir Sauerveino paralelė 

J. Eretas nebe pirmas savo veiklos sritim pasirinko 
Lietuvą. Jį gali ryškiau vaizduoti jo pirmatako Jurgio 
Saeurveino likimas. Sauerveinas (1831-1904), vokietis 
hanoverietis, M. Lietuvoje kėlė tautinį susipratimą; ių 
dovavo lietuvių organizacijom; sukūrė M. Lietuvai 
himną “Lietuviais esame mes gimę“'; kelis kartus buvo 
lietuvių kandidatas į Prūsijos seimą. Po trečio nepa- 
sisekusio mėginimo Sauerveinas kapituliavo, nusivylęs 
lietuviais: esą “vergpalaikiai" jį į rinkimus įtraukę ir 
apleidę. "Gėda tiem, kurie privertė mane palikti ( 
žemę, kurios lyg sūnumi buvau pastojęs“. Išvyko, ir 
ryšiai su lietuviais nutrūko. 

Nutrūko, nes tarp Sauerveino ir lietuviškos visuo. 
menės nebuvo pakankamos tarpusavio traukos. Visuo. 
menė nebuvo pajėgi pajausti Sauerveinui tiek traukos 
kad eitų paskui jį. Sauerveinas neturėjo tiek traukos j 
tą visuomenę, kad laimė ir nelaimė jų neišskirtų, 

Eretas, kaip ir Sauerveinas, atvyko į Lietuvą 
su idealistine misija. Abiem iliuzijos dužo, susidūrus sų 
tikrove. Dužo ne jų idėjos, bet idėjų įvykdymo galimy- 
bės. Tačiau Eretas nekapituliavo. Ir palankiose įr 
nepalankiose sąlygose, ir visuomenės gerbiamas ir 
niekinamas ar visai be visuomenės, nenustojo tarna- 
vęs, literatūriniu vardu sakant, savo Dulcinėjai 
Lietuvai. Tai deklaravo ir jo žodžiai, kai paskutiniu kar. 
tu atvykęs į Ameriką buvo Draugo redaktoriaus kun, 
J. Prunskio paklaustas: ar norėtų liktis Amerikoje? 

Į tai Eretas atsakė: “Kodėl ne, nes visur jaučiuosi ge- 
rai, kur verda vienybės dvasioje kūrybiškai dirbamas 
darbas. Bet toks yra reikalingas ir sename kontinente, 
o ten darbuotojų mažai. Dėl to jaučiu pareigą grįžt į “ap- 
kasus" ties Lietuvą taip spaudžiančiu komunizmu. Tačiau 
aš juose nepasislėpsiu, atskiriems uždaviniams mielai 
vyksiu ten, kur būsiu reikalingas ir kviečiamas“ (Drau- 
gas 1965.1.7). 

J. Eretas čia atrodo tebėra ištikimas dar 1937.II.3 
jo cituotiem dr. J. Basanavičiaus žodžiams: “Juk tik tai 
turi vertę, jei mums pasiseka ką gero žmonėms ir 
žmonijai padaryti." 

(Ir tikrai — kviečiamas jis atliko tokius uždavinius, 
kurių negalėjo atlikti tuo metu kiti išeivijoje esą lietu- 
viai — parašė dvi stambias monografijas: apie St. Šal- 
kauskį ir K. Pakštą!). 

Tokia yra J. Ereto trauka į tą egzilėje atsidūrusią 
tautos dalelę. Pastarosios trauką Ereto link gali iš- 
reikšti čia esančių veikėjų pasisakymai apie J. Ereto 
rolę lietuvių tautoje. 

A. Vaičiulaitis: “Jis įnešė į mūsų valstybę milžinišką 
kultūringo pasaulio srovę, visam veikimui davė moder- 
niškus ir europietiškus metodus" (Draugas 1942.V1.18). || 

Dr. J. Vaišnora: “Be Ereto Lietuvos religinis, tau- 
tinis, kultūrinis, visuomeninis ir politinis gyvenimas 
neįsivaizduojamas. Apvaizda Lietuvai sunkiais laikais 
atsiuntė vyrą, kuris padėjo statyti nepriklausomybės 
rūmus ir savo garbinga asmenybe juos išpuošė“ 
(Draugas 1966.X.29). 

Dr. J. Grinius: “Lietuvių individualistinėje visuo- 
menėj, kurią rusai per daugelį metų buvo nuteikę anar- 
chistiškai, mūsų sukaktuvininko moralinės savybės (ener- 

gija ir pareigingumas) būtų turėjusios sudužti, jeigu jų 
nebūtų stipriai rėmęs vakarietiškas jo talentas — su- 
gebėjimas organizuoti. Šita savybe prof. Eretas nema- 
žiau pasitarnavo Lietuvai už savo pareigingumą, kuris 
daugeliui lietuvių tebeteikia stiprybės dabar, mūsų tau- 
tinių sutemų metais (Draugas 1966.XI.26). 

Tai jau vertinimas iš perspektyvos. Laiko per- 
spektyvoje aprimsta bent kiek aistros, atsiranda dau- 
giau pajėgumo pažvelgti objektyviai tiek į Smetoną, 
tiek į Raštikį, tiek į K. Škirpą, tiek į Eretą ir kitus 
asmenis, kurie savo laiku rodės tokie kontroversiški. 

Bręstančioje visuomenėje atsiranda ir dėkingumo 
ženklų, kurių miniatiūra gali rodytis J. Botyriaus 
žodžiais: 


“Prof. J. Ereto draugiškumą labiausiai patyriau, jau 
studijas baigęs ir ieškodamas mokytojo vietos. Jisai 
man, eiliniam studiozui, nepatingėjo dvejetą kartų 
skambinti į tolimą provincijos užkampį, pranešdamas, 
kur yra galimybė gauti vietą ir kaip jos siekti... 
Deja, vėliau nė trumpu vizitu nepareiškiau savo profe- 
soriui padėkos — per toli buvau dar atsilikęs nuo švei- 
carų šaly išaugusio prof. Ereto humaniškumo"". 


Tuose žodžiuose slypintis dabartinis jausmas ro- 
do ne vieno tų žodžių autoriaus humanistinį subrendi- 
mą, tarp kurio ženklų yra respektas kitam žmogui, 
paslaugumas kitam padėti ir dėkingumo pareiškimas. 
Toki jausmai suriša asmenį su visuomene. Toks jaus- 
mas dabar, gal būt, stipriau jaučiamas ir prof. J. Ereto 
atžvilgiu. To jausmo išraiška buvo ir Lietuvių rašytojų 
draugijos gestas J. Eretui — 1954 išrinko jį savo garbės 
nariu. 

Su dabartine egzilėje esančia visuomene, gal tikriau 
su jos vyresniąja generacija, J. Eretą sieja ir panaši 
vertybių gradacija, būtent, pirmumą atiduoti visuome- 
niniam idealui, antrame plane paliekant asmeninių per- 
gyvenimų narpliojimą, savosios egzistencijos analizę. Ką 
tie žodžiai konkrečiai reiškia, rodo laikraščio redaktoriaus 
paklausimas prof. J. Eretui apie jo “romantiką"', apie 
jo santykius su Salomėja Nėrim. Tų santykių nede- 
mentuodamas, J. E. paaiškino: 

“Salomėja „Bačinskaitė buvo mano studentė, net 
artima, nes jos pagrindinė šaka universitete buvo mano 
dėstoma germanistika. Abu buvova ir ateitininkų meno 
draugijos “ Šatrijos" nariai, todėl dažnai susitikdavo- 
va ir privačiai. Iš to ir išaugo ta simpatija, kuri 1928 
metais ją paskatino keliauti į Šveicariją, kur aš tuo- 
kart praleidau vasaros atostogas. Tačiau jos toli siekią 
sumanymai nebuvo suderinami su mano būkle — juk aš 
tuomet jau buvau vedęs, — todėl ir užsimezgė ta ne- 
laimė, kuri vedė ją prie tam tikro lūžio jos gyvenime. 
Tai įvyko daugiau iš apviltos meilės, negu iš sąmo- 
ninko perėjimo į kitą pasaulėžiūrą, kuri — kiek aš 
patyriau — jai niekad nebuvo prie širdies“. 


Bet kai laikraštininkas gundė profesorių, ar never- 
tėtų visa tai aprašyti, išgirdo džentelmenišką atsakymą: 
“Gal reiktų imtis ir to. Tačiau vėliau, kada jau kitos 
plunksnos pavargs. O dabar kietus savo reikalavimus 
stato mūsų egzilės reikalai" (Draugas 1965.1.7). 


Aiškiau sakant, dabar ne meilės istorijų metas 
— pirmumas priklauso kovos reikalam — kovos už 
tautinę ir humanistinę egzistenciją. Tos kovos dvasią ir 
programą lyg pats sau būtų kartojęs kaip rekolekcijas 

(žr. “Mintys rekolekcijoms pačiam sau“, Lietuvių Die- 
nos 1967 vasario nr.). 

(Šį prof. J. Ereto “vertybių pirmumą“ respektavo ir 
šio rinkinio rašiniai — težiūrėjo į jo tarnybą anai 
didžiajai Dulcinėjai Lietuvai ir jos vaikam. 

Čia nebuvo siekta nei asmeninės biografijos, 
nei sukaktuvinės panegirikos. Tebuvo siekta užrašyti ir 
vienon vieton surinkti faktus, kiek dar jų galima šiuo 
metu surinkti. 

Tie faktai rodo ne tik Ereto darbus, bet ir tai, kad 
jau esame tokia visuomenė, kuri pažįsta solidarumą su 
savo nariais veikėjais ir moka atiduoti pirmumą tom 
idėjom ir tiek rūpesčiam, kurie šiuo metu yra pirmumo 
verti). 


III. 

Rašinių įvade buvo suminėta visą nepriklausomy- 
bės laikotarpį Lietuvos terene trukusi įtampa tarp 
Rytų ir Vakarų; tarp ateizmo ar religinio indiferentizmo 
ir krikščioniškos pasaulėžiūros: tarp demokratijos ir 
totalistinės minties. 

Bet atėjo jėga iš šalies ir visą nepriklausomos Lie- 
tuvos gyvenimą sugriovė. 

Ar tų poros dešimčių metų visos pastangos tebu- 
vo tik aklo likimo žaismas? Ir Ereto darbas buvo be- 


prasmis? 
Pirmas įspūdis perša pesimistišką atsakymą. Anot 
Baranausko, “visa prapuolė“ ... Svetima jėga sunaikino 


Ereto ir kitų nepriklausomos Lietuvos generacijos raš- 
tus; sunaikino institucijas, sunaikino vadovaujančius 
žmones; atėmė visas galimybes reikštis idėjom, kuriom bu- 

vo tada avangardinės — krikščioniškom, demokrati- 
nėm, vakarietinėm idėjom. 

Pirmą tokį įspūdį kiek prablaivo faktai Lietuvoje. 
Dabartiniai faktai, Putino Mykolaičio žodžiais, “ne 
viskas sutemose žuvo“. 

Nežuvo per 22 metus žadintas tautoje, ypačiai 
jaunime, kultūrinis veržlumas, kurį skelbė diegė, ugdė, 
spartino visos minėtos kultūrinis avangardas. Lietuvo- 
je kultūrinis veržiumas ir dabar prasimuša pro griež- 
čiausius varžtus ir iškelia Lietuvos vardą pasaulio opini- 
joje. 

Per 22 metus į širdį įėjęs laisvės pajautimas buvo 
toks stiprus, kad už jį suklota savanoriškai tūkstančių 
tūkstančiai aukų. Laisvė nuslopinta svetimos priespau- 
dos, bet laisvės troškulys tebėra gyvas; gyvas tebėra 
troškulys Vakarų kultūros, gyvas troškulys tikėjimo 
laisvės; gyvas troškulys pagrindinių žmogaus teisių. 

Kol tas kūrybinis veržlumas gyvas; kol gyvas 
laisvės ir žmoniškumo ilgesys, tol ir tauta yra gyva. 
Tol yra prasmingas anas 22 metų darbas ir aukos. Tol 
prasminga skelbti pasauliui, kad tauta tebėra gyva; pras- 
minga reikalauti, kad gyvam žmogui būtų grąžintos žmo- 
gaus teisės. 

Šia prasme J. Ereto ir daugel kitų darbai nebuvo 
veltui. 

Šia prasme J. Ereto veikla nėra baigta ir negali 
būti baigta... 

Kas tie kiti, kurie tą veiklą tęs — kas žino. Bet 
jie ateis ir estafetę perims ... 

PASTABOS 


Prie 216 psl.: 


Pulk. Žuko pasakojimas epizodas nebuvo kur kitur minimas, 
tad teko detalių pasiteirauti prof. J. Ereto. Epizodą jis pa- 
tvirtino, pasakodamas; 

“1920.X.9 lenkų generolui Želigovskiui įsibrovus į Vilnių, 
susidarė Lietuvos nepriklausomybei mirtinis pavojus. Tokioje 
situacijoje negalėjau ramiai sėdėti. Užsienių reikalų ministerijoje 
Kaune, kur tuomet buvau Informacijos departamento ir 
Eltos direktorius. Dėl to nutariau stoti savanoriu į Lietuvos 
kariuomenę. Gavęs tam tikslui leidimą iš savo šefo, tos mi- 
nisterijos valdytojo, dr. J. Purickio, aš prisistačiau krašto ap- 
saugos ministeriui Konstantinui Žukui. Jis mane su džiaugs- 
mu priėmė ir rekomendavo Šaulių Sąjungos pirmininkui 
Vladui Putvinskiui. Šis man pasiūlė pasidarbuoti jo Tiekimo 
skyriuje, kuris aprūpino mūsų kariuomenę pietiniame fronte 
amunicija, maistu ir kitais reikmenim. Kadangi toks administra- 
cinis-valdininkiškas darbas man, Šveicarijos armijos  leite- 
nantui, nebuvo prie širdies, aš stojau į I-4 Savanorių pulką, 
kurį Aukštojoje Panemunėje suorganizavo pulk. Kazys Škirpa. 
Tokiu būdu aš 1920.X.15 tapau jo adjutantu. Eidamas šias pa- 
reigas, aš pirmą kartą tiesiogiai susidūriau su Lietuvos jauni- 
mu ir jį pamilau. Šis pirmas malonus susitikimas mane vėliau 
(1922) paskatino atsistoti “ Pavasario" sąjungos priekyje. 

Didžiausiam pavojui Lietuvai praėjus, aš 1920XII.6 grį- 
žau prie savo tiesioginių pareigų Užsienių reikalų ministerijoje, 
kur dar dirbau iki 1922 vasario mėnesio. Išvykstant iš Savanorių 
pulko, jo vadas Škirpa man įteikė tarnybos lapą su šiltais dėkin- 
gumo pilnais žodžiais". 


Prie 222 psl.: 


JE. savo kelionių maršrutą pradėjo nuo Chicagos ir jos 
apylinkių — atvyko į čia birželio 18 ir lankėsi per visą liepos 
mėn., be Chicagos vietovių, dar Westville (Ill), St. Louis, 
Spring Valley, Springfield, Bridgeport (I), Sheboygan (Wis.). 

Nuo rugpiūčio pradžios patraukė į rytus, sustodamas Detroite, 
Niagara Falls, Clevelande, Philadelphijoje. Maršruto viršūnė 
buvo Vyčių seimas Waterbury rugpiūčio 24-26. Po jo rugsėjo 
mėn. dar lankė Naujosios Anglijos kolonijas, beveik kiekvieną 
dieną vis naujoj vietoj kalbėdamas: Worcester (Mass), N. Ha- 
ven (Conn.), N. Britain, Hartford, So. Manchester (Conn.), Nor- 
wood (Mass), Cambridge, So. Boston, Brockton, Lowell, Law- 
rence (Mass), Manchester (N. H.), Gardner (Mass.), Westfield 
(Mass.), Bridgeport (Conn.). Rugsėjo 23 New Yorko ir New 
Jersey Vyčiai surengė Elizabethe atsisveikinimo vakarienę, ir ki- 
tos dienos vakarą J. E., kaip rašo Vytis, “iškeliavo ant laivo“. 

Kelionių maršrutą tvarkė Vyčių centro valdybos raštininkė 
Adelė Rubliauskaitė. 


Prie 236 psl.: 


Kad būta asmenų, kurie priskyrė J. Eretui karjerizmą, kalba 
ir Mykolas Vaitkus savo atsiminimuose. | į 

“Būta asmenų, jam priešingų, kurie žvaira akim į jį 
žiūrėjo: mat, iš kažkur pas mus atsibastęs svieto perėjūnas 
mūsų padorios, ramios visuomenės neramint... Svieto perė- 
jūnas? Dieve, duok mums kuo daugiau tokių perėjūnų! — taip 
man rodės. Ir aš jį laikau vienu iš vertingiausiųjų mūsų 
nepriklausomojo periodo veikėjų" (Nepriklausomybės  saulė- 
je 1918-1940, V tomas, pirmoji dalis, 82 p.). 

Kitoje atsiminimų knygoje M. Vaitkus ir konkrečiai sumi- 
ni, kad prieš J. Eretą buvo nusistatęs prezidentas A. Smetona. 
Pagal M. Vaitkaus žodžius, kai 1932 buvo įkalinti Marijampolėje 
prof. P. Dovydaitis, prof. J. Eretas ir dr. J. Leimonas, tai 
M. Vaitkus nuėjęs pas prezidentą ir suimtuosius užtaręs: “kam, 
girdi, be reikalo suėmėte tuos padorius, visuomenėje įtakingus 
vyrus? niekam iš to naudos nebus, o tautininkams vien pakenks 
žmonių akyse. 


Prezidentas atsakė maždaug šitaip: 

— Dėl profesoriaus Dovydaičio — neturiu jam  prikišti 
nieko ypatingo. Jis daugiau man prikiša, ir tai, savo papročiu, 
grubiai, nekalbant apie tai, kad nesupranta mano linijos. Jis 
— ne politikas, vien darbštus mokslo vyras, ir jam reikėtų to 
laikytis. O jis kišas ne į savo sritį. Tačiau nelaikau jo pavo- 
jingu. Galima būtų jį ir paleisti. 

Pasidrąsinęs aš ėmiau užtart ir poną Eretą su Leimonu. 
I tai Smetona: 

— Na, dėl Leimono — tiek to. Jis už Dovydaitį pa- 
slankesnis ir energingesnis. Bet ne iš pavojingųjų. Taigi — tran- 
seat! Galima ir jį paleisti. Tačiau tas Eretas, Eretas! Tas svieto 
perėjūnas. Tas prisiplakėlis! Aš jo nekenčiu! Tas parazitas, 
mėgiąs, apsivijęs svetimą kūną, čiulpt jo syvus! Ne. nekal- 
bėkit man apie jį!“ (Mykolas Vaitkus, Nepriklausomybės saulėj 
1918-1940. Atsiminimai. VI tomas, antroji dalis 1968, 127-8 p.). 

žĖs 

Iš M. Vaitkaus atsiminimų kitoj vietoj tame pat tome 
galima spėti, kokios priežastys palenkė prezidentą taip nusi- 
statyti prieš J. Eretą. Esą M. Vaitkus, būdamas pas prezidentą, 
skatinęs jį pagerinti santykius su katalikų visuomene — pir- 
miausia su Ateitininkija. M. Vaitkus siūlęs: “Susitarus tuoj gali- 
ma būtų sušaukti jos visuotinį suvažiavimą. Jūs, pone pre- 
zidente, savanoriškai praneštumėte prezidiumui (žinoma, iš anks- 
to, o mes jau iš anksto žinotumėm, kas čia per dalykas), kad 
norite atvykti į suvažiavimą ir keletą nuoširdžių žodžių tarti... 

— Ne, tai negalima!. Jau turiu asmeninio patyrimo, kas 
gali atsitikti. Juk buvo, kaip ir pats žinote, visuotinis Pavasari- 
ninkų suvažiavimas, ir ponas Eretas, suvažiavimo organizato- 
rius, pakvietė mane, kad atvykčiau į tą suvažiavimą pasakyti 
sveikinamo žodžio. Aš, pasitikėdamas suvažiavimo  civilizuotu- 
mu, sutikau ir nuvykau. Ir ką gi? Jūsų vyriausias vadovas, ku- 
nigas Mykolas Krupavičius, nepaisydamas to, kad aš esu Lietu- 
vos valstybės galva ir atstovauju visai tautai, iškoneveikė 
mane. Ne, negaliu rizikuoti, kad ir dar kartą kuris nors iš 
jūsų gražbylių netolerantų išniekintų vyriausiąjį Tėvynės atsto- 
val" (ib. 131 p.). 


* 


M. Vaitkaus atpasakotas prezidento A. Smetonos pareiš- 
kimas paskatino kreiptis ir į antrą pusę pareiškimo dėl to 
paties epizodo, 1927 metų incidento. Prof. J. Eretas atsakė: 

“Pavasario" sąjunga padarė savo pirmą kongresą  Šiau- 
liuose, norėdama išbandyti savo jaunas jėgas pirmiausia pro- 
vincijoje. Tam bandymui pasisekus, sąjungos centro valdyba 
nutarė 1927 m. panašų kongresą padaryti jau Kaune. Ten jis ir 
įvyko tų metu liepos pradžioje. 

Prof. J. Eretas 1927 “Pavasario" s-gos sąskrydžio atidaryme. Iš k. 
A. Tylenis 


Prieš tai nuvykau į prezidentūrą pakviesti į tą šventę tuo- 
metinį valstybės prezidentą Antaną Smetoną, kuris ir sutiko 
atvykti. Iš ryto jis atvyko į iškilmingas mišias, kurios buvo 
laikomos Rotušės aikštėje prie specialiai įrengto altoriaus. Po 
to sekė sveikinimai. Pirmiausia sveikino prez. Smetona, kuriam 
dalyviai (per 10,000) paplojo tik silpnai. Paskui paeiliui kalbėjo 
stambesnių katalikiškų organizacijų atstovai, jų tarpe  krikš- 
čionių demokratų, Ūkininkų s-gos ir Darbo federacijos. Krikšč. 
demokratų vardu kalbėjo kun. M. Krupavičius. Kalbėjo karštai, 
ragindamas jaunimą paremti Katalikų akciją ir sustiprinti 
krašte demokratiškumą. Susirinkusieji jį gerai suprato  — 
nors jis nedarė nė jokių aliuzijų į asmenis — ir dažnai per- 
traukė jo kalbą plojimais. Jam bekalbant p. Smetona pakilo 
ir kartu su savo palydovais išėjo iš aikštės. 

Sveikinimams pasibaigus, priėjo prie manęs prezidento 
adjutantas, karininkas, ir liepė tuojau atvykti į prezidentūrą. 
Ten p. Smetona mane priėmė nemandagiai ir išbarė, kam 
aš leidęs kalbėti po jo dar ir krikšč. demokratų bloko atsto- 
vams. Būtų užtekę jo vieno, nes jis dabar atstovaująs ir valsty- 
bei ir liaudžiai. Aš jam aiškinau, kad aš, būdamas demokratas, 
esu tos nuomonės, jog katalikišką jaunimą gali sveikinti ir 
katalikų visuomenės atstovai. P. Smetonai mano aiškinimas 
labai nepatiko. Jis nervinosi ir įvykį laikė laesium majestatis. 
Po to dar kategoriškai pareiškė, kad jis popiet neatsilanky- 
siąs į sporto ir dainų šventę, jei dar būtų sakoma tokių 
kalbų. Aš jam atsakiau, kad nenumatyta daugiau kalbų. 
Dar kartą mane išbaręs, jis mane atleido nemaloniu gestu. 

P. Smetona popiet atvyko. Kadangi jau daug kas buvo 
sužinoję, kaip rūsčiai jis buvo pasielgęs su "Pavasario" fede- 
racijos pirmininku ir kongreso ruošėju, jis buvo sutiktas šal- 
tai. Atitinkama buvo ir jo laikysena: jo pažeista  ambicija 
neleido jam įsijungti į bendrą šventės entuziazmą— jis laikėsi 
visai formaliai. 

Šis incidentas dar 1932 m. turėjo savo pasekmių. Man 

tais metais suplanavus vėl suorganizuoti panašų kongresą 
Kaune, p. Smetonos vyriausybė to neleido. Tą vasarą tegalėjo 
įvykti mažesnio pobūdžio rajoninis kongresas Marijampolėje, 
per kurį, protestuodami prieš tokį laisvės varžymą, kalbėjo 
prof. Dovydaitis, dr. J. Leimonas ir aš. Po kelių dienų mes visi 
trys bovome Marijampolės karo komendanto administraciniu bū- 
du nubausti trim mėnesiam kalėti ir pasodinti į Marijampolės 
kalėjimą. 
"Tuo laiku (VIL31) Šakiuose gimė mano antroji duktė. 
Sužinoję apie tai, svarstėme kartu, kokiu vardu ją krikštyti. 
Dovydaitis pasiūlė vardą — Laisvutė, nes ji tada būtų simbolis 
visų mūsų pastangų. Jis taip pat pasiūlė ją pakrikštyti tik mums 
atgavus laisvę ir kad šventėje tegalės dalyvauti, kas kada 
nors buvo sėdėjęs kalėjime. Taip ir įvyko. Laisvutę krikštijo 
kan. P. Dogelis, sėdėjęs bolševikų kalėjime, krikšto tėvas buvo 
Dovydaitis, o krikšto motina buvo Ona Labanauskaitė, taip pat 
nukentėjusi nuo to meto režimo.“ 


Prie 254'psl.: 


Apie J. Ereto santykius su Salomėja Nerim buvo rašęs 
dr. Jonas Grinius Aiduose 1961 Nr. 4, 175-6 p; paskiau rašė 
Mykolas Vaitkus, Nepriklausomybės saulėje 1918-1940.VII to- 
mas, trečioji dalis 1969, 150-152 p. 

Prof. J. Eretas 1971 gruodžio 4 St. Šalkauskio minėjime Muenchene 

J. E. BIOGRAFIJOS CHRONOLOGIJA 


I. PASIRUOŠIMAS ŠVEICARIJOJE (KIK 1919) 


1896: 

X.18 J.E. gimė Bazelyje (Šveicarijoje) amatininko  šei- 
moje. Tėvui (1870-1900) darbovietėje žuvus, sūnų Juozą ir duk- 
terį Luizą (g. 1898) augino motina (1859-1941), pati uždarbiau- 
dama. 


1913 (iki 1917): 
Kaip skautininkas vadovavo Bazelio skautam katalikam. 


1915: 
Bazelyje baigė gimnaziją ir Šveicarų Friburgo, Bazelio bei. 
Lozanos universitetuose studijavo germanistiką bei istoriją. 


1918; 

Profesorių rekomenduotas kun. dr. J. Purickiu, E. nuo 
Ii.10 Lozanoje pradėjo dirbti Lietuvos informacijos biure. Kar- 
tu su M. Lietuvos veikėju M. Ašmiu (1891-1918) leido spaudos 
biuletenius ir redagavo žurnalą Litauen“. Ašmio padedamas, 
pradėjo mokytis lietuviškai. Nesant spausdintos gramatikos 
Ašmys gabaliukais surašinėjo gramatikos taisykles savo bičiu- 
liui. J. E. susipažino su S. Šalkauskiu, K. Pakštu, V. Mykolai- 
čiu-Putinu ir kitais lietuviais studentais. — Šalia studijų ir dar- 
bo Informacijos biure E. atliko karinę tarnybą ir tapo leite- 
nantu. 

XII.6 Ašmys Lozanoje mirė gripu. Prieš mirtį prašė E. vyk- 
ti Lietuvon ir ten jo vietoje darbuotis. 

XII.22 gavo daktaro laipsnį už disertaciją apie jėzuitų teatrą 
Friburge. — Kartu gavo kvietimą Paduvos-Venecijos universi- 
tete dėstyti vokiečių kalbą bei literatūrą. 


1919: 


Nuo sausio iki rugpiūčio dirbo kaip spaudos specialistas 
Berne prie Lietuvos misijos (t. y. neoficialios Lietuvos at- 

stovybės). — Išleido vokiečių kalba knygą apie Lietuvą, kuri 
buvo pakartota ir prancūziškai. 

Rugpiūčio mėn. dr. J. Purickis, Lietuvos atstovas Berlyne, 
pakvietė E. darbuotis prie atstovybės kaip spaudos attachė. 

Spalio mėn. Lietuvos vyriausybės pakviestas į Kauną 
kaip užsienių reikalų ministerijos patarėjas ir pavestas organi- 
zuoti informacinį aparatą. — X.15 atvyko į Kauną ir buvo apgyven- 
dintas “ Metropolio" viešbuty, kuriame tada “grindys buvo sulū- 
žusios ir bėgiojo žiurkės“ (Draugas 1964.XII.18). E. Rašė Šal- 
kauskiui į Friburgą: “Kaunas — tai kietas pabudimas". 


II. VEIKLA LIETUVOJE (1919-1941) 
A. Visuomeninio darbo persvara (1920-1928) 


1920: 

Nuo I.27 (iki 1922 pavasario) Aukštuosiuose kursuose dėstė 
vokiečių kalbą bei literatūrą. 

IV.1 pakeltas į užsienių reikalų ministerijos informacijos 
departamento ir jo įsteigtos Lietuvos telegramų agentūros 
(Eltos) direktorius. Tose pareigose E. Berlyne, Paryžiuje, Lon- 
done ir kitose sostinėse užmezgė santykius su kitom agen- 
tūrom. 

VII su užsienių reikalų ministerija kėlėsi į Vilnių. Gen. 
Želigovskiui okupavus Vilnių, E. po kelių dienų ten grįžo specia- 
liu traukiniu ir evakuavo lenkų užkluptus Lietuvos tarnautojus. 

Nuo X.15 iki XII.6 tarnavo pirmame savanorių pulke ir buvo 
jo vado (K. Škirpos) adjutantas. 

Ženevoj įvykusiose su  Lenkais derybose ėjo spaudos 
attache pareigas prie Lietuvos delegacijos. 

Nuo 1920 rudens (iki 1922) Dramos studijoje prie Valsty- 
bės teatro Kaune dėstė visuotinę literatūrą bei teatro istoriją. 


1921: 

Kun. Tumo Vaižganto ir kitų kviečiamas prisidėjo prie 
Blaivybės draugijos atgaivinimo ir balandžio mėn. įkūrė jos or- 
ganą “Sargybą"'. 

Pavasarį dalyvavo Briusely derybose su Lenkais dėl Hy- 
manso projekto kaip spaudos attache. 

X.12 Helsinkyje išgavo Suomijos vyriausybės pripažinimą 
Lietuvai de jure. 

Pakviestas nariu į Lietuvos fizinio lavinimo s-gos centro 
komitetą. 


1922; 

Informacijos aparatui susiorganizavus, E. II.4 pasitraukė iš 
valdinės tarnybos. 

III.22 kartu su kitais įkūrė Lietuvos sporto lygą ir toliau 
buvo jos valdybos nariu. Redagavo pirmus Lygos laikraščio 
“Sporto" numerius. 

Pavasarį buvo išrinktas “Pavasario" s-gos pirmininku. 

V. kartu su K. Dineika įkūrė Lietuvos gimnastikos ir 
sporto federaciją (LGSF). 

VI.9 pakviestas į Lietuvos universiteto Teologijos filosofijos 
fakultetą ekstraordinariniu  profesorium visuotinės literatūros 
katedrai vadovauti. Dėstyti pradėjo IX.l. 

Vasarą priėmė Lietuvos pilietybę. — Vasarą atstovavo Lie- 
tuvai Vienoje krikščionių politikų suvažiavime. 

X.22 priimta nariu į Lietuvių katalikų mokslo akademiją. 


1923; 

I. 17 drauge su K. Dineika įkūrė sporto laikraštį, LGSF 
organą, “Jėgą ir grožį", kuris ėjo iki 1930. 

Padėjo prie Blaivybės draugijos įkurti Angelo  Sargo 
vaikų laikraštėlį “Angelą sargą“, vėliau pavadintą  “Žvaigž- 
dute, kuris ėjo iki 1940. 

Išrinktas į Krikščionių demokratų partijos centro  ko- 
mitetą. 

V.12-13 išrinktas Marijampolės apygardoje tos partijos są- 
raše į antrąjį seimą. 


1924; 

Pavasarį iš seimo pasitraukė. 

VII.4-6 Šiauliuose suorganizavo pirmą pavasarininkų kong- 
resą (7000 dalyvių). Išrinktas į tos s-gos garbės pirmininkus. 

Rudenį sudarė Lietuvos universiteto studentų literatų-meni- 
ninkų būrelį, kuris 1925 persitvarkė į studentų ateitininkų meno 
sekciją ir 1926 persiorganizavo į korporaciją "Šatrijos" vardu. 


1925; 
IV.15 vedė studentę Oną Jakaitytę (1898-1954) iš Sintautų 
valsčiaus ir su ja išaugino sūnų Juozą (g. 1926), būsimą filologą, 

gimnazijos mokytoją, ir dukteris: Aldoną (g. 1928), būsimą 
dramos aktorę; Laisvutę (g. 1932), būsimą paišybos mokytoją; 
Birutę (g. 1934), būsimą sekretorę, ir Juliją (g. 1938), būsimą 
mokytoją. 

Įkūrė drauge su kitais "Pavasario" liaudies universitetą, vė- 
liau pavadintą vysk. Valančiaus vardu. 

Prie ministerių kabineto įsteigtuose 1925-26 Administraci- 
jos kursuose dėstė literatūrą ir žurnalistiką. 


1926: 

VI.l5 nuvyko į Ameriką Lietuvos katalikų jaunimo vardu 
dalyvauti pasauliniame  eucharistiniame kongrese Chicagoje 
(VII.20-24). Po to aplankė eilę lietuvių kolonijų bei Vyčių skyrių 
ir grįžo Lietuvon rugsėjo gale. 


1927; 

IV.3 universiteto salėje surengė Beethoveno minėjimą jo 
100 metų mirties proga. 

VII.2-4 surengė Kaune jubiliejinį pavasarininkų kongresą 
(11,000 dalyvių). Čia leisdamas kalbėti ir M. Krupavičiui, užsi- 
traukė prezidento A. Smetonos nemalonę, kuri skaudžiai palietė 
J.E. akademinę karjerą. 


B. Mokslinės veiklos persvara (1928-1940) 


1928: 

I4 LGSF metinėje konferencijoje pakeltas į garbės narius. 

VII.2 išrinktas į Katalikų veikimo centro vyriausią valdybą, 
kurioje išbuvo keletą metų. 

VII-VIII Kelionė į Vokietiją ir į Šveicariją rinkti medžia- 
gos Goethės jubiliejui švęsti (1832-1932). 

XII.29-31 metinėje "Pavasario" federacijos konferencijoje 
vadovybę, kurioje jam visą laiką uoliai buvo padėjusi Ona 
Labanauskaitė, perleido dr. J. Leimonui. 


1929; 
Išleido studiją apie mistiką H. Seusę. Į “Staatslexikon“, 
leidžiamą vokiečių kalba Freiburge, rašė apie Lietuvą. 


1930: 

Išrinktas  Teologijos-filosotijos fakulteto leidžiamo žurnalo 
"Athenaeum" redaktorium. Iki 1940 išleido aštuonis sąsiuvi- 
nius. 

Išleido studiją apie mistikus Eckehartą ir Taulerį. 


1931; 

Išrinktas L. Kat. Mokslo Akademijos antruoju  vicepir- 
mininku. 

Pagal valdžios nustatytą universiteto reformą  (VII.14) 
švietimo ministerio raštu XII.15 atleistas iš universiteto. 

XII.1 Lietuvos vyskupų paskirtas Lietuvos katalikų univer- 
sitetui steigti komiteto sekretorium bei jo reikalų vedėju. 

Išleido veikalą apie vokiečių literatūrą. 


1932; 

Pavasarį išrinktas pavasarininkų jubiliejinio kongreso (nu- 
matyto  VII.9-10), šefu, bet kongresas paskutiniu metu vy- 
riausybės nebuvo leistas. | 

V.8 universitete skaitė L. K. Mokslo Akademijos suruošta- 
me minėjime paskaitą apie Goethę — “Goethe po šimto metų“. 

VII.l4 Marijampolės apskrities karo komendanto įsakymu 
(tt y. administraciniu būdu) suimtas ir už kalbą, pasakytą 
Marijampolės pavasarininkų  kongresėly, (kartu su prof. Pr. 
Dovydaičiu ir dr. J. Leimonu) nubaustas tris mėnesius kalėti. 
Nuo VII.14 iki IX sėdėjo Marijampolės kalėjime. 

X.l universiteto rektoriaus V. Čepinskio raštu grąžintas į 
universitetą vyresniojo asistento titulu. 

Išleido knygą apie Jaunąjį Goethę. 

Po prof. V. Mykolaičio Putino ėmėsi globoti “Šatriją" ir buvo 
išrinktas jos garbės nariu. 


1933 

II.27-28 suorganizavo (Kauno kunigų seminarijos patalpo- 
se) pirmą katalikų mokslininkų ir mokslo mėgėjų suvažiavimą 
ir jame skaitė paskaitą tema “Katalikai ir mokslas". 

VII-VIII dar kartą lankėsi Weimare ir Frankfurte, rinkda- 
mas medžiagą knygai apie Goethę. 

Išleido knygą apie Goethę. 


1934: 
Sausio mėn. Karaliaučiuje rinko medžiagos apie L. Rėzą. 
Pavasarį Kauno kunigų seminarijos auklėtiniam skaitė pa- 
skaitą apie socialinių darbų apaštalą Fr. Ozanamą (1813-1853). 
VI.30-VII.1 suorganizavo pirmo Lietuvos eucharistinio kong- 
reso viešus pasirodymus. 

VII-VIII mokslo reikalais trečią kartą lankėsi Goethės ir Schil- 
lerio gyventose vietose. 

Židinio" 7 ir 8-9 nr. prof. St. Šalkauskis parašė apie J.E., 
“15 metų kultūrinėje Lietuvos tarnyboje: (Prof. J. Ereto atvy- 
kimą Lietuvon minint)“. 


1935: 
Išleido studiją “Katalikai ir mokslas". 
Redagavo “Suvažiavimo darbų (1933)“ pirmą tomą. 


1936: 

II. 24-25 suorganizavo (universiteto patalpose) antrą lietu- 
vių katalikų mokslininkų ir mokslo mėgėjų suvažiavimą. 

Pseudonimu  Hispanus bendradarbiavo katalikų  akademi- 
kų leidžiamame dienrašty “XX amžiuje". 


1937: 
Redagavo antrą “Suvažiavimo darbų (1936)“ tomą. 


1938: 
VI.28-29 suorganizavo drauge su dr. J. Leimonu Kaune 


pavasarininkų kongresą (per 40,000 dalyvių). 
Išleido studiją “Rėzos santykiai su Goethe“. 


1939: 

Suorganizavo (universiteto patalpose) trečią katalikų moks- 
lininkų ir mokslo mėgėjų suvažiavimą. 

Išleido Hispano straipsnių rinkinį “Strategija ties  Mad- 
ridu“. 

Suredagavo drauge su prof. A. Saliu “Suvažiavimo darbų 
(1939)*' trečią tomą. 


1940; 

VII. 16 rusų okupantų įsakymu uždarius Teologijos-filosofi- 
jos fakultetą, E. su visa kita to fakulteto profesūra buvo atleisti. 
Su šeima apsigyveno žmonos ūkyje Sintautų valsčiuje, Šakių ap. 

Ten NKVD buvo verčiamas būti jų šoferiu. 

III. VEIKLA SUGRĮŽUS ŠVEICARIJON 
(NUO 1941) 


1941: 

Sausio mėn. turėjo slapstytis pas ūkininkus, kad nebūtų 
suimtas. 

III.22 pavyko išvykti su visa šeima iš Sovietų okupuotos 
Lietuvos. 

IV-IX vokiečių laikytas penkiuose SS lageriuose, nes 
norėjo įkinkyti E. į savo politinį darbą Rytuose. 

V. Ameriką pasiekė Šveicarijos radijo žinia, kad E. esąs 
žuvęs Lietuvoje — Draugas“ Chicagoje įdėjo tada porą 
nekrologų. 

IX.15 Šveicarijos vyriausybės dėka išvaduotas iš nacių 
lagerių ir kartu su šeima repatrijuotas į Šveicariją. Apsigyveno 
gimtajame Bazelio mieste. 

XII visai šeimai suteikta Šveicarijos pilietybė. 


1942; 
II — X Šveicarų Friburgo universiteto kancleris. 
X.l vienos Bazelio gimnazijos mokytojas (iki 1962). 


1945; 
(iki 1948) redagavo “Schweizer Lezikon“ baltų skyrių. 


1953; 

(iki 1954) redagavo “Lexikon der Frau“ baltų skyrių. 
1954; 

Išrinktas Lietuvių rašytojų draugijos (Amerikoje) garbės 
nariu. 

V.20 Bazelyje mirė Ona Eretienė. 


1956: 

Rinkiny “Europa Aeterna“ (II), Ziuriche rašė apie Baltijos 
tautas. 

V. Išrinktas nariu į Bazelio kantono švietimo tarybą ir joje 
veikė iki 1969. 
1957: 


X.2-4 prisidėjo prie L. K. Mokslo Akademijos atgaivinimo 
Romoje ir skaitė paskaitą “Šalkauskis idėjų keliais“. 

XI.30 Gregorianume (Jėzuitų universitete) Romoje skaitė 
viešą L.K.M. Akademijos suorganizuotą paskaitą “Il cammino 
del pensiero di Solovjev verso Voccidente“ (Solovjovas ir Šalkaus- 
kis). 

1959; 

Žurnale “La Revue baltigue“ (Nr. 3), leidžiamame New 
Yorke, parašė str. “La Russie Sovietigue s'achemine vers VAt- 
lantigue". 


1960: 
Išleido New Yorke veikalą apie Stasį Šalkauskį. 


1961: 

Lankėsi Amerikoje. VII.24 dalyvavo Vyčių konferencijoje; 
IX. 1-3 L.K. M. Akademijos suvažiavime Chicagoje skaitė pa- 
skaitą “Krikščionis ir kultūra“ (“Nušvietė krikščioniškos kul- 
tūros padėtį ir uždavinius šiame amžiuje, keldamas dides- 
nio katalikiškumo ir vadovavimo reikalą akivaizdoje bolševi- 
kinės netiesos veržlumo ir laisvojo pasaulio pasyvumo“. (Drau- 
gas 1961.IX.7). 


1962: 
Florencijoje išleido “Solovjov und Šalkauskis“. 


1963: 
Dešimtoje Studijų savaitėje, VIII.7-14 Koenigswinter, Vo- 
kietijoje, skaitė “Lietuvių padėtis tarp kitataučių“. 


Londone išleido paskaitą “Tremtis — prakeikimas ar užda- 
vinys?" 
1964: 

Lankėsi Amerikoje su paskaitom | — XI.27-29 Ateitininkų 


sendraugių suvažiavime Clevelande; XI.26-27 Lietuvių studentų 
saiungos suvažiavime Detroite; taip pat Chicagoje, Los Ange- 
les, Toronte, New Yorke, “keldamas tremties įprasminimo 


uždavinį ir žadindamas tautinę sąmonę" (Aidai 1962 Nr. 1). 


1965: 
Londone išleido Studijų savaitės metu Vokietijoje skaity- 


tą paskaitą “Tremties lietuvis idėjų sūkuryje“. 

1966: 
Londone išleido Studijų savaitėje skaitytą paskaitą “Ma- 
žosios tautos ir valstybės". 


1967: 

VIII 23-27 dalyvavo Huettenfelde, Vokietijoje, septintame 
L. K. M. Akademijos suvažiavime su paskaita “Dvi generacijos 
krikščioniškos kultūros tarnyboje“. 


1969; 
Luzerne išleido brošiūrą “Die vergessenen Balten". 


1970: 
Romoje išleido monografiją apie Kazį Pakštą. 
Bazelyje išleido brošiūrą “Baltisches Schicksal". 


1971: 

Bazelyje išleido brošiūrą “Vom Adam der Europaeer“. 

XII 4 Muenchene ateitininkų sendraugių suruoštame minė- 
jime skaitė “Šalkauskis be legendos". 

XII. 24 per Šveicarijos radiją nušvietė baltiečių pabėgėlių 
reikalą ir padėtį. 


1972: 

Romoje išleido brošiūrą “Dvi generacijos krikščioniykos 
kultūros tarnyboje". 

I. 25-28 prie Vatikano Romoje sudarytos komisijos liūdijo 
a.a. arkivysk. J. Matulaičio-Matulevičiaus beatifikacijos byloje. 

II.20 bendroje visų pabaltiečių šventėje, įvykusioje Zuriche, 
skaitė paskaitą apie galimybes atgauti nepriklausomybę. 

Londonas 1966. (Ir atsp. 15 p.). 


1967: 


Kazys Pakštas — kalbėtojo portretas, Aidai, 1967. Nr. 3, 97- 
105 p. 

Mintys rekolekcijoms sau pačiam, Lietuvių dienos, 1967 
vasario nr. 

Rec. A. Buddensiego Donelaičio “Metų" vertimo, Basler 
Nachrichten, 1967.VIII.25. 


1968: 
Der Halm, der nicht knickt (Zur Gruendung der Balti- 
schen Staaten vor 50 Jahren), Nationalzeitung, Basel 1968.II.14. 
Von Schule und Hochschule, Basel 1968, 48 p. 


1969: 

Die vergessenen Balten, Civitas, Luzern 1969, 175-185 p. (Ir 
atsp.). 

Pakštas — nepripažintas pranašas, Aidai, 1969, Nr. 2, 65- 
69 p. 


1970: 

Kazys Pakštas  — Tautinio  šauklio  odisėja(monografija), 
Roma 1970, 372 p. 

(Rec. Kun. J. Prunskis, Draugas 1971.VII.10; A. Kalnius, Tė- 
viškės Žiburiai, Toronto, 1971.X.21). 

Baltisches Schicksal, Basel 1970, 46 p. 


1971: 

Vom Adam der Europaeer, Basel 1971, 46 p. 

Išdagų Uogintai (Istorinis škicas), Moteris, Toronto 1971, 
Nr. 1-5. 


1972: 
Dvi generacijos krikščioniškos kultūros tarnyboje, Suvažia- 
vimo darbai VII, Roma 1973 (ir atsp.) 
Von Schule und Hochschule III, Basel 1972, 48 p. 


II. APIE J. ERETĄ IR JO RAŠTUS 


Apie J. E. spaudoje rašyta daugiausia ypatingom progom: 
jo kelionės 1926 Amerikon, jo 15 metų Lietuvon atvykimo, 


1960 ir 1964 vėl kelionės Amerikon, knygų pasirodymo. 
Čia surinkti ryškesni biobibliografiniai faktai pamečiui mi- 


nint laikraščius bei žurnalus, kurie apie jį rašė. 

1926: 

Amerikoj lankymosi metu: 

Draugas 1926.V.13; VI.15.23, 25, 26; VII.8,14; VIII. 5, 7, 
10, 11, 17; IX. 2, 8, 13, 20; X,2. 

Darbininkas 1926.IX.17. 

Vytis 1926.V1.15,30; VII.15,30; VIII.15,30; IX.15.30; X.15. 


1927: 

Pavasaris 1927 kovo mėn., taip pat liepos 15,30. 

Lietuvis 1927 Nr. 245-50 — J. Dobilas “Atsakymas p. 
prof. Eretui“'. 
1931: 


Tiesos Kelias 1931 nr. 6 — Prel. J. Naujokas rec. J. E. 
knygai apie Eckehartą. 
Pavasaris 1931 — J. Leimonas, Prof. J. Eretas. 


1932; 

Naujoji Romuva 1932, Nr. 10 — dr. G. Studerus rec. J. E. 
knygai Vokiečiu literatūros istorija I. 

Vairas 1932, Nr. 6 — Iz. Didžiulio (kun. prof. Iz. Tamo- 
šaičio) dėl J. E. paskaitos apie Goethe L. K. M. Akademi- 
jos surengtame minėjime 1932.V.2. 


1933: 
Židinys 1933, Nr. 2 — dr. Ignas Skrupskelis apie J. E. 
“Jaunąjį Goethe". 


. 1934: 

Židinys 1934, Nr. 7, 34-50 p. ir Nr. 8-9, 193-211 p. — 
prof. St. Šalkauskis, 15 metų kultūrinėje Lietuvos tarnyboje 
(Prof. J. Ereto atvykimą Lietuvon minint). Tai pagrindinė in- 
formacija bei vertinimas, davęs impulsą bei informaciją  ki- 
tiem. 

Ateitis 1934, Nr. 11, 435-448 p. — Pr. Dovydaitis, Prof. 
Juozas Eretas (Prof. Šalkauskio straipsnio santrauka su ma- 
žais papildymais iš Dovydaičio pasikalbėjimų su E. Mariampolės 
kalėjime 1932 vasarą). 

Pavasaris 1934.X.15 skirtas J. Eretui — J. Bajerčius, Prof. J. 
Eretas; kun. P. Ragažinskas, Visuomet kovoje; K. Mockus, 
Dr. Eretas organizatorius ir kalbėtojas; B. Laukaitis, Prof. Eretas 
— spaudos darbininkas; P. P. Barzda, Prof. Eretas — pavasari- 
ninkų vyrų judėjime. 

1939: 
Lietuviškoji Enciklopedija VII, 1001-1004 p. Kaunas 1939. 


1954; 
Tėvynės Sargas 1954, Nr. 1 — A. Gražiūnas, Prof. J. Ere- 
tas. 


1955: 
Lietuvių Enciklopedija VI. 20-21 p. 
1957: 
Aidai 1957, Nr. 1, 21-25 p. — dr. Jonas Grinius, Prof. J. 


Eretas — 60 metų sukakties proga. 


1960: 

J. E. apie save savo knygoje “Stasys Šalkauskis“: pirmi 
santykiai su Šalkauskiu — 64-65 p; su Ašmiu — 54-55 p. 
atvykimas į Kauną — 65-66 p; trečiadieniai su Šalkauskiu — 
115 p.; pašalinimas iš universiteto — 175 p.; “Strategija ties 
Madridu" — 197 p.; su Šalkauskiu Kačerginėje — 209 p. 


1961: 

Ryšium su kelione į Ameriką: 

Draugas 1961.VIII.19, 21: IX.9, 16,28. 

Aidai Nr. 4, 171-178 p. — dr. Grinius, Salomėja Nėris (ry- 
šiai su J. E.). 


1964: 

Taip pat ryšium su kelione į Ameriką: 

Draugas 1964.XI.25; XII. 2, 5, 6, 8, 16, 18. 

Darbininkas  1964.XII 20 — santrauka J. E. paskaitos 
Chicagoje “Pasiryžti ar pasiduoti?“; 1965.1.15 — santrauka J. E. 
paskaitos Brooklyne “Ar tarptautinis komunizmas suirs?" 


1966: 

Darbininkas 1966.X.18, 22, 25, 28; XI, 2, 8 — “Vienas iš 
Apvaizdos leistųjų lietuvių tautai". 

Draugas 1966.X.29 — J. Vaišnora, MIC, Vykdau savo pa- 
žadą ir tauraus lietuvio (M. Ašmio) testamentą (J. E. 70 metų 
sukaktį minint); dr. J. Grinius, Sritys, kuriose liko pėdsakai — 
J. E. antroje savo tėvynėje. 

Aidai 1966, Nr. 9, 391-395 p. — J. Girnius, Mūsų ''sava- 
sis" Eretas. 

Basler Nachrichten, (Basler:)  Nationalzeitung ir  Basler 
Volksblatt 1966.X.17 (jų santrauka Darbininke 1966.X1I.8). 

Lietuvių Enciklopedija XXXVI, 199-200 p. 


1969: 
Draugas 1969.1.10: (Alvudas paminėjo dr. J. Eretą). 
1970: | 
Darbininkas 1970.II.3 — Ar padaryta neteisybė įsiam- 


žins? (Prof. J. Eretas apie “užmirštuosius baltiečius“); 1970.VIII. 
19 — Prof. J. E. nauja knyga apie prof. K. Pakštą pasirodys 
šiemet (pasikalbėjimas). 

Garsas (Wilkes Barre) 1970, Nr. 6 — Povilas Dirkis, Prof. 
J. E. veikla ir nuopelnai Lietuvai. 


1971: 

Darbininkas 1971.III.2 — Partizaninė iniciatyva Lietuvos 
garsui Europoje ir III.5 — Nėra, kas už jį daugiau darbavosi Lie- 
tuvos garsui (Apie J. E. “Baltisches Schicksal“). 

Darbininkas 1971X.20 — “757 (apie J. E. ir S. Raštikio 
75 metų sukaktį). 

Aidai 1971, Nr. 9 — J. Girnius, Prof. J. E. 75 metų viršūnėje. 

Draugas 1971.V.23 — apie monografiją “Kazys Pakštas“ ir 
X.30 — kun. J. Prunskis, Sulaukęs 75 metų profesorius, kurio mir- 
tis paskelbta 1941 metais. 

Tėviškės Žiburiai (Toronto) 1971X.21 — “Prieblanda, kur 
ilgėja šėšėliai" (A. Kalniaus rec. monografijos apie K. Pakštą). 

Ateitis 1971, Nr. 8 — Saulius Kuprys, Prof. Juozui Eretui 
75 metai. 


1972: 
Encyclopedia Lituanica II, 1972. 

TURINYS 


Įvadinis žvilgsnis 


Tarp dviejų pasaulių aaa 7-21 

1: Didysis gyvenimo nuotykis L 22-84 
(St. Šalkauskis) 

2: Auditorijoje ir už jOS „aaa aaak aaa 85-106 
(A. Skrupskelienė) 

3: Lietuvio ieškojimas Vakaruos i. 107-120 
(A. Šešplaukis) 

4: Nekapituliuojanti plunksna „Lakis 121-143 
(J. Brazaitis) 

Bš Įūlšnino GVALZNŪS sausosios 144-173 
(O. Labanauskaitė) 

6: Idėjų dinamikoje „<a aaa aaeaaaa aaa 174-199 
(A. Liuima) 

TE AUŽALOS Laila sis ki ii a o i i ii 193-212 
(St. Yla) 

Užsklandos žvilgsnis: 
Tarp dviejų tėvynių „aaa 213-259 

J. E. biografijos chronologija „L. 264-2772, 

Iš lolio Ken O" 173-285 

